
Kažkas brovėsi per žiemą. 

Jis negalėjo apibūdinti, bet kažkas vyko - gal šiltesnis 
vėjo gūsis, banguotas šviesus rėmas viduryje vienodai pil- 
ko debesų dangalo, o gal tik tiek, kad nebe gurgždėjo, o 
pliauškėjo pėdinant bala, kuri visą žiemą buvo įrėminusi jo 
asmeninę automobilio stovėjimo vietą, vis dar pažymėtą jo 
vardu. 

Minutėlę pastovėjo prisimerkęs, spoksodamas į ryto 
debesų uždangą. Atrodė kaip visada. Kybojo kaip saugus 
stogas virš banko ir kvietė jį užeiti. 

Tokia pati ramybė kaip visada. 

Truputį toliau buvo kaimas, tarsi nepaliestas, tik rodė 
vienintelį gyvybės ženklą, siųsdamas nedidelius dūmų ka- 
muolius iš vieno kito kamino. Jis girdėjo monotonišką pil- 
kosios zylės giesmę, matė, kaip ji dairosi iš savo lizdo iškart 
po stogo kraigu. Tada užrakino automobilio dureles ir nu- 
ėjo tuos kelis metrus iki nedidelių, neįspūdingų tarnybinio 
įėjimo durų, išsitraukė žymiai įspūdingesnį raktų ryšulį ir 
vieną po kitos atrakino trejetą rimtų spynų. | 

Banko kabinete kvepėjo įprastu pirmadieniu, oras tru- 
putį užsistovėjęs po savaitgalio, bet Lisbeta greitai išvėdins, 


kai ateis, kaip įprasta, antra, ir atsineš savo geraširdiško 
kvaksėjimo nuotaiką. 

Ojis visada ateidavo pirmas, tokia tvarka. 

Viskas buvo visai kaip visada. 

Pasakė sau keletą kartų: viskas visai kaip visada. 

Galbūt pasakė vienu kartu per daug. 

Stovėdamas prie savo kasos ištraukė stalčių. Išėmė pail- 
gą paauksuotą dėklą ir atsargiai pasvėrė rankoje vieną ilgą, 
plunksnuotą strėlytę. Jo ypatingas ginklas. 

Nedaug kas iš tikrųjų žinojo, net ir besidomintieji, kaip 
atrodo smiginio strėlytė. Jo strėlės buvo ilgos, specialiai 
pagamintos, pagrindinė dalis dvylikos centimetrų, iš kurių 
beveik septyni —- smaigalys, visada nustebindavęs prieši- 
ninkus, ir gana trumpi, plunksnuoti sparneliai. 

Jis išėmė visas tris strėlytes ir apėjo aplink tarpinę sieną 
į kabineto vidų. Ten kabėjo lenta. Nežiūrėdamas žemyn at- 
sistojo prie nedidelio juodo brūkšnio tiksliai per du metrus 
ir trisdešimt septynis centimetrus nuo lentos ir ritmiškais 
judesiais nusviedė strėlytes. Visos trys pataikė į vieneto iš- 
orinį didįjį lauką; tai buvo apšilimas. 

Viskas taip, kaip reikia. 

Viskas taip, kaip ir turi būti. 

Jis sunėrė pirštus, pasuko delnus į viršų, kol pasigir- 
do tylus trakštelėjimas, keletą sekundžių laisvai pavirpi- 
no pirštus. Tada iš palto kišenės vėl išsitraukė raktų ryšu- 
lį, grįžo aplink tarpinę sieną į banko patalpas, nuėjo prie 
saugyklos ir atrakino. Durys atsivėrė lėtai, sunkiai, dusliai 
dundėdamos. 

Garsas toks pat kaip visada. 

Į savo vietą kasoje atsinešė maišelį storų pakelių su 
banknotais ir paskleidė juos ant darbo stalo. Minutėlę ap- 
žiūrinėjo, visai kaip visada. 

Greitai pro tarnybines duris įsmuks Lisbeta ir ims berti 
šeimos istorijas, tada ateis Albertas, truputį išdidžiai atsi- 


krenkš ir sustingęs linktels jiems, o galiausiai ateis Mija — 
tamsi, tyli ir uždara, žiūrinti pro kirpčiukus. Netrukus Lis- 
betos kavos kvapas išstums užsistovėjusio oro likučius ir 
suteiks biurui ramaus žmogiškumo aurą. 

Paskui pakriki klientų būreliai: ūkininkai, grabaliojantys 
savo senų seniausias banko knygeles, namų šeimininkės, pe- 
dantiškai užsirašančios savo minimalias paimtas sumas, pen- 
sininkai, kovojantys, kad nereikėtų maitintis kačių ėdalu. 

Jis čia gerai jautėsi labai ilgai. Bet kaimas vis tuštėjo, 
klientų vis mažėjo. 

„Viskas visai kaip visada“, - pagalvojo jis. 

Vėl grįžo už tarpinės sienos, kad greitai spėtų sušaudy- 
ti „Penkis šimtus vieną“. Nuo penkių šimtų vieno iki nu- 
lio. Pora trigubų dvidešimtinių ir keletas „buliaus žiedų“ 
paspartino atbulinį skaičiavimą. Visai kaip visada. Strėlės 
pataikydavo ten, kur reikia; truputį neįprastas virpantis 
skrydis, būdingas jo ilgoms strėlytėms, visada padėdavo 
pataikyti taikliai. Buvo likę aštuoniasdešimt septyni taškai, 
kai skambtelėjo laikrodis. 

Devynios trisdešimt. 

Visiškai paniręs į mintis apie strategiją prieš paskutinį 
etapą, jis nuėjo prie laukujų durų ir atrakino. 

Viskas buvo visai kaip visada. 

„Padarykime paprastai, - pagalvojo jis, - vieną paprastą 
penkiolika ir vieną paprastą dvidešimt, o paskui vienintelę 
ryto „buliaus akį, penkiasdešimt taškų, kaip puikią pabai- 
gą. Aštuoniasdešimt penki. Tada liks tik užbaigti, padvi- 
gubinti vienetą. Aštuoniasdešimt septyni.“ Jokių proble- 
mų. Sunkiausia trečią strėlę įsmeigti į mažą juodą „buliaus 
akies“ viduriuką. Gera dienos pradžia. 

Gera visiškai įprastos dienos pradžia. 

Jis surinko penkiolika išoriniame lauke ir dvidešimt 
vidiniame, kad būtų daugiau įtampos; strėlytė balansavo 
prie metalinio siūlo į apgailėtino vieneto pusę, bet liko, 


kur įsmigusi. Paliestas siūlas vos virpėjo. Liko tik „buliaus 
akis“, į patį vidurį. Jis labai susikaupė, pakėlė strėlytę, ilgu 
smaigaliu nusitaikė į žiedą ir atitraukė strėlę atgal dešimt 
centimetrų, tiksliai akių aukštyje. 

Tada kažkas trenkė durimis. 

Kažkas ne taip. Taip negali būti. Taip buvo anksčiau. 
Tada. 

Jis nuleido strėlytę ir nuėjo į banko salę. 

Didžiulis į jautį panašus vyras nukreipė į jį didelį pailgą 
pistoletą. Jis stovėjo kaip suakmenėjęs. Viskas subiro. Ne- 
gerai, visai negerai. Ne dabar. Tik ne dabar. Grindys išslydo 
iš po kojų. Vyras priėjo prie langelio ir ištiesė jam tuščią 
kelioninį krepšį. Jis padėjo į šalį strėlytę, atidarė langelį ir 
kaip nesavomis rankomis paėmė krepšį. 

— Prikrauk, - liepė į jautį panašus vyras laužyta anglų 
kalba. 

Jis lėtai ir metodiškai sudėjo banknotų pakelius į krep- 
šį. Šalia gulėjo strėlytė ilgu smaigaliu. Mintys šokinėjo vie- 
na nuo kitos. „Liko tik viena „buliaus akis“, - pagalvojo jis, 
galvojo apie Lisbetą, apie devynias trisdešimt, apie senu 
įpročiu atidarytas banko duris, apie užbaigimą dvigubame 
žiede ir apie anoniminį rudą voką iš aukščiausiosios ins- 
tancijos, ir apie kumščius mėlynų džiazo tonų fone, apie 
Lenos minkštumą, apie dantis, klibančius po liežuviu, ir 
vėl apie „buliaus akį“. 

Į jautį panašus vyras akimirkai nuleido pistoletą ir ne- 
ramiai apsidairė. 

O jis pats galvojo apie galėjimą parodyti ypatingus su- 
gebėjimus ypatingo streso situacijoje. 

— Hurry up" - sušvokštė jautis, nervingai dairydamasis 
pro langą. Akys buvo visiškai juodos, o aplink jas paraudę. 

„Buliaus akis“, - pagalvojo jis ir čiupo strėlytę. 

Paskui liko tik užbaigti žaidimą iki nulio. 


* Paskubėk! (Angl.) 

Pirmiausia Polis Jelmas bandė prisiminti, kada paskutinį 
kartą sėdėjo policijos automobilyje su blyksinčiomis mė- 
lynomis švieselėmis ir kaukiančiomis sirenomis. Dabar 
glaudėsi ant galinės sėdynės, suspaustas tarp dviejų unifor- 
muotų policijos asistentų ir vieno civiliškai apsirengusio 
kriminalisto, kuris atrodė visai taip pat kaip Polis. Jis pasi- 
lenkė į priekį ir uždėjo ranką vairuotojui ant peties kaip tik 
tada, kai tas svilino automobilio padangas staigiame posū- 
kyje į kairę, į Butšiurkos kelią. 

— Manau, kad geriausia būtų išjungti sirenas, - ramiai 
pasakė Polis Jelmas. 

Vairuotojas ištiesė ranką link mygtuko, bet tyliau ne- 
pasidarė; dėl cypiančių padangų ir riaumojančio variklio 
garsas išliko toks pat. 

Jelmas stebėjo civiliškai vilkintį kolegą. Svantė Ernst- 
sonas laikėsi mėšlungiškai įsikibęs į mažą kilpą, pritvirtin- 
tą prie lubų. „Negi moderniuose automobiliuose iš tiesų 
kybo kilpos?“ - pagalvojo Jelmas ir susigriebė, kad turbūt 
turėtų galvoti ne apie tai. 

Tada pagalvojo, kad dažnai galvoja apie tai, apie ką ne- 
turėtų galvoti. 


Ir kad taip galvoja vis dažniau. 

Svantė Ernstsonas vos prieš mėnesį nesužalotas išlipo iš 
visiškai suknežinto automobilio Tegelengsvegeno gatvėje 
po absurdiškų automobilio gaudynių Fitjos pramoniniame 
rajone. Ernstsonas tyliai nusijuokė, kai automobilis išlėkė į 
intensyvaus eismo greitkelį prie Eitjos sankryžos, pasviro į 
kairę ilgame posūkyje link Slagstos ir kirto sankryžą. Tege- 
lengsvegeno gatvė driekėsi dešinėje, o Svantės Ernstsono 
kiek sustingęs žvilgsnis ryškiai krypo į kairę. Tada jis tru- 
putį atsipalaidavo. 

Jelmas tarėsi matantis ir jaučiantis būtent tai, ką mato ir 
jaučia Svantė Ernstsonas. Beveik septynerius metus artimai 
bendradarbiaudami viename iš sunkiausių policijos rajonų 
šalyje, jie pažinojo vienas kitą kaip nuluptą. Nors tuo pat 
metu žinojo, kad iš tikrųjų pažįsta tik mažulytę vienas kito 
asmenybės dalį. Ar tai iš tikrųjų viskas, ko jis išmoko? 

Pats buvo visiškai tuščias. Kaip tik todėl įsijautė į laiki- 
ną kolegos baimę. Kad trumpam pabėgtų nuo savęs paties. 

Diena prasidėjo taip bjauriai, kaip tik begalima sugal- 
voti. Miegamasis visai tvankus, į žaliuzes valandėlę švietė 
ankstyva pavasario saulė ir užkonservavo uždarą erdvę. 
Kieta, ryžtinga rytinė erekcija, ir jis pasislinko arčiau Cilos, 
o ši kaip įmanydama nepastebimiau pasitraukė į priešin- 
gą pusę. Jis nepaisė, nenorėjo paisyti, jo atkaklus, troškus 
geismas vertė ropštis arčiau. O Cila slinko tolyn, centimet- 
ras po centimetro, kol staiga per daug priartėjo prie lovos 
krašto ir nukrito ant grindų. Jis pašoko, visiškai atsibudęs, 
sėdėjo tiesus ant lovos, jo geismas iškart užgeso. Cila lėtai 
pakilo nuo grindų, purtydama galvą, įsiutusi, be žodžių. 
Įkišo ranką į kelnaites ir ištraukusi parodė krauju permir- 
kusį higieninį paketą. Jo grimasa reiškė ir pasišlykštėjimą, 
ir atsiprašymą tuo pat metu. Tada juodu pamatė, kad tarp- 
duryje stovi Danielis; spuoguotas keturiolikmečio veidas 
buvo atvirai pasibaisėjęs. Išbėgo. Girdėjo, kaip pasisuka 

raktas, kaip „Public Enemy“ ima repuoti visu garsu. Pažiū- 
rėjo vienas į kitą. Staiga juos vėl suvienijo sutrikimas ir kal- 
tė. Cila išbėgo iš kambario, veltui beldėsi į Danielio duris. 

Jie sėdėjo prie pusryčių stalo. 

Tuva ir Danis išėjo į mokyklą. Danis pusryčių nevalgė, 
nepasakė nė žodžio, nepažiūrėjo nė į vieną iš jų. Atsukusi 
Poliui nugarą Cila Jelm pasakė žvirbliams lesyklėlėje prie 
kotedžo lango Nošborge: 

— Tu stebėjai du gimdymus. Po velnių, kodėl moters 
kūno funkcijos vis dar kelia tau pasišlykštėjimą? 

Jis buvo visiškai tuščias. Pravažiavo Slagstos kolekty- 
vinius sodus dešinėje ir Brunos mokyklą kairėje. Netrukus 
bus prie Tomtbergavegeno gatvės, kurios didžiulė pasaga 
supa visą sunkiai nusakomą ribinę vietovę tarp Halundos 
ir Nošborgo, beveik keturis šimtus numerių kilpoje, prasi- 
dedančioje ir pasibaigiančioje Halundos gatvėje. Automo- 
bilis staigiai pasuko į kairę link Halundos aikštės; sekundę 
Svantė Ernstsonas atsidūrė jam ant kelių. Jie metė vienas į 
kitą pavargusį žvilgsnį ir sužiuro pro langą į pralekiančias 
trumpas, bet tankiai apgyventas Linų, Miežių, Kanapių, 
Avižų gatveles. Tarsi agronomijos vadovėlis. Visur kilo prie- 
šingybė agrarinei visuomenei, aukšti, vienodi, atšiaurūs 
septintojo ir aštuntojo dešimtmečio namai, pastatyti be jo- 
kios vaizduotės. „Dirva dygimui“, - pagalvojo Polis Jelmas, 
pats nesuprasdamas, ką nori pasakyti. Per jį vaiduokliškai 
aidėjo išmirusios žemdirbių visuomenės balsai. 

Aikštėje stovėjo trys policijos automobiliai atviromis 
durelėmis. Už poros jų slėpėsi uniformuoti policininkai, iš- 
sitraukę ginklus. Jie buvo nukreipti į visai priešingas puses. 
Kiti policininkai lakstė aplinkui ir stūmė šalin smalsuolius, 
vaikų vežimėlius ir šunų šeimininkus. 

Jų automobilis sustojo šalia kitų. Policijos asistentai iš- 
šoko padėti atlikti tai, kas vėliau buvo pavadinta „teritorijos 
evakuacija“. Jelmas sėdėjo pusiau išlindęs iš automobilio, o 


Ernstsonas išlipo ir nuėjo prie šalia stovinčio automobilio. 
Iš jo ropštėsi drimba Johanas Bringmanas. Jis lėtai ištiesė 
nesveiką nugarą. 

— Imigracijos tarnyba, - rąžydamasis tarė jis įtemptu 
balsu. — Trys įkaitai. 

— Gerai, ką mes žinome? - paklausė Ernstsonas, pažiū- 
rėjęs iš savo aukštybės į Bringmano kuprą, ir atsisegė odinę 
striukę prieš besibaigiančios žiemos saulę. 

- Šratinis šautuvas, antras aukštas. Didžioji pastato da- 
lis evakuota. Laukiame specialiųjų pajėgų. 

— Iš Kungsholmeno? - įsiterpė Jelmas, sėdėdamas au- 
tomobilyje. - Jie gerokai užtruks. Ar matei, koks eismas E4 
kelyje? 

— Kur Brunas? - paklausė Ernstsonas. 

Bringmanas papurtė galvą. 

- Nežinau. Manau, kad laukia garbių svečių. Šiaip ar 
taip, vienai tarnautojai pavyko išsmukti iš biuro. Ateik, Jo- 
hana, va šitaip. Čia Johana Nilson, ji ten dirba. 

Iš policijos automobilio išlipo šviesiaplaukė maždaug 
keturiasdešimties metų moteris ir atsistojo priešais Ernst- 
soną, vieną ranką pakėlusi prie kaktos, o kitos nagus susi- 
kišusi tarp dantų. Svantė Ernstsonas globėjiškai uždėjo jai 
ant peties ranką ir kuo lygiausiu balsu ištarė: 

— Pasistenk nusiraminti. Mes tai sutvarkysime. Ar žinai, 
kas jis toks? 

— Jis vardu Dritera Frakula, - atsakė Johana Nilson 
trūkinėjančiu balsu, bet aiškia sąmone. - Kosovo albanas. 
Šeima gyvena čia jau ilgokai, o dabar pateko į bendrą iš- 
siuntimo iš šalies bangą. Jie manė, kad viskas gerai, laukė 
tik pilietybės, ir staiga gavo visiškai priešingą žinią. Manau, - 
kad tai išmušė pagrindą, žemė išslydo iš po kojų. Man ši 
situacija ne naujiena. 

— Ar pažįsti jį? 


— Pažįstu? Dėl Dievo, jis mano draugas! Tai buvo mano 
byla. Pažįstu jo vaikus, jo žmoną, jo prakeiktas kates. Iš 
tikrųjų jam turbūt reikia manęs. Santūrus vyras, nė musės 
nėra nuskriaudęs. Aš jam pamelavau! - ji pakėlė balsą: — 
Prakeikimas, pati nežinodama aš jam visą laiką melavau! 
Taisyklės vis keičiasi, keičiasi ir keičiasi. Kaip, po velnių, 
mums dirbti, kai viskas, ką pasakome, nuolat virsta melu? 

Polis Jelmas sunkiai atsistojo. Nusivilko storą džinsinę 
striukę su avikailio apykakle, nusisegė ginklo dėklą ir įmetė 
į automobilį, o ginklą užsikišo už kelnių juosmens iš nuga- 
ros, tada vėl apsivilko striukę. 

Jis buvo visiškai tuščias. 

— Ką, po velnių, darai? - vienu balsu paklausė Svantė 
Ernstsonas ir Johanas Bringmanas. 

- Einu vidun. 

— Specialusis būrys atvyks bet kurią akimirką, velniai 
griebtų! - šūktelėjo Ernstsonas jam pavymui, kai jis ėjo 
per Tomtbergavegeno gatvę. Pasivijo ir sugriebė jį už ran- 
kos. - Palauk, Poli, nedaryk kvailysčių. Nereikia. Palik tai 
ekspertams. 

Jų žvilgsniai susidūrė. Ernstsonas pamatė Jelmo akyse 
tuščią ryžtingumą ir paleido ranką. 

„Mudu per daug gerai vienas kitą pažįstame“, - pamanė 
Ernstsonas ir linktelėjo. 

Polis Jelmas lėtai sėlino Imigracijos tarnybos laiptais. 
Nieko nematyti, nieko negirdėti. Tuščiame pastate nė 
menkiausio dvelktelėjimo. Tik betonas. Nuteptas tokiu 
storu dažų sluoksniu, kad atrodo kaip plastikinis ir pilkas, 
kokia spalva bedažytum, papuoštas spalvotomis dėmėmis, 
primenančiomis vidutiniškas dekoracijas. Keistas karštis, 
virpantis tarsi dykumoje, sugėrė šlapimo, prakaito ir alko- 
holio kvapą. „Švedijos kvapas“, - pagalvojo Jelmas ir pasie- 
kė laiptų viršų. 


Dešimtojo dešimtmečio vidurys. 

Jis lėtai ėjo į priekį tuščiu, nuobodžiu tarnybiniu ko- 
ridoriumi, kol atsidūrė prie uždarų durų. Giliai įkvėpė ir 
sušuko: 

— Frakula! 

Buvo visiškai visiškai tylu. 

Kad nespėtų apsigalvoti, Jelmas kalbėjo toliau: 

— Mano vardas Polis Jelmas, aš policininkas. Esu vienas 
ir neginkluotas. Noriu tik pakalbėti su tavimi. 

Už durų pasigirdo triukšmas. Tada žemas balsas beveik 
negirdimai tarė: 

- Įeik. 

Jelmas dar kartą giliai įkvėpė ir atidarė duris. 

Ant biuro grindų sėdėjo dvi moterys ir vyras, susidėję 
rankas ant pakaušio. Visai šalia, prie sienos be langų, stovė- 
jo neaukštas tamsus vyras, vilkintis rudu kostiumu su lie- 
mene, pasirišęs kaklaraištį, pasiėmęs šratinį šautuvą. Šau- 
tuvas buvo nutaikytas tiesiai Poliui Jelmui į šnerves. 

Jelmas uždarė paskui save duris ir iškėlė rankas. 

— Aš žinau, kas tau nutiko, Frakula, - tarė jis visai ra- 
miai. - Mes turime išspręsti šią problemą taip, kad niekas 
nenukentėtų. Jei dabar pasiduosi, vis dar galėsi apskųsti 
nutarimą; antraip sėsi į kalėjimą, o paskui iškart būsi išsiųs- 
tas iš šalies. Žiūrėk, aš neginkluotas, - kalbėjo jis, atsargiai 
išsinerdamas iš striukės ir paleisdamas ją ant grindų. 

Dritera Frakula smarkiai sumirksėjo. Šautuvą nukreip- 
davo čia į Jelmą, čia į tris tarnautojus ant grindų. 

„Neprašyk manęs apsisukti, - pagalvojo Jelmas, - rei- 
kia kalbėti, kalbėti. Svarbu supratimas. Vartok žodžius, ku- 
rie reikalauja mąstymo. Nukreipk dėmesį.“ 

— Pagalvok apie savo šeimą, - jam pavyko rasti reikia- 
mus žodžius. - Ką vaikai darys be šeimos maitintojo? O 
tavo žmona, ar ji dirba? Kokį darbą ji gaus, Erakula? Koks 
jos išsilavinimas? 

Dabar šautuvas buvo nukreiptas tik į jį; kaip tik to jis ir 
siekė. Staiga Frakula prabilo, beveik deklamuodamas aiškia 
švedų kalba: 

— Kuo sunkesnį nusikaltimą padarysiu, tuo ilgiau galė- 
sime čia pasilikti. Ar apie tai pagalvojai? Be manęs jie šei- 
mos neišsiųs. Pasiaukosiu dėl jų. Argi negalima į šį reikalą 
žiūrėti šitaip? 

— Tu klysti, Frakula. Tada šeima iš karto išvažiuos, be 
jokios apsaugos atsidurs pas serbus. Kaip manai, ką serbai 
padarys moteriai ir porai ikimokyklinio amžiaus vaikų, ban- 
džiusių nuo jų pabėgti? Ir kaip manai, kas nutiks tau arešti- 
nėje, jei nužudysi policininką, neginkluotą policininką? 

Vyras sekundei nuleido šautuvą kelis centimetrus ir at- 
rodė visiškai sutrikęs. Jelmui to užteko. Užčiuopė ginklą už 
kelnių juosmens, greitai išsitraukė ir vieną kartą iššovė. 

Jo viduje pagaliau nutilo balsas: „Po velnių, kodėl mo- 
ters kūno funkcijos vis dar kelia tau pasišlykštėjimą?“ 

Vieną akimirką, kuri atrodė išimta iš laiko, niekas nė 
nekrustelėjo. Frakula tebelaikė savo ginklą visiškai sustin- 
gęs. Jo nenusakomas žvilgsnis gręžė Jelmą. Galėjo nutikti 
bet kas. 

— Ai, - ištarė Frakula, išmetė ginklą ir griuvo į priekį. 

„Visi pokyčiai įvyksta per veiksmą, - pagalvojo Jelmas 
ir jam pasidarė bloga. 

Vyras tarnautojas griebė ginklą ir stipriai įrėmė gu- 
linčiajam į galvą. Po dešiniuoju petimi ėmė plėstis kraujo 
dėmė. 

— Mesk ginklą, kad tave velniai! - suriko Polis Jelmas 
ir apsivėmė. 

Iš pradžių tik pianino keisti maži pasivaikštinėjimai pirmyn 
atgal klavišais; šalia silpnai girdėti lėkštės ar lengvas cimbo- 
lų skambesys, o gal ir šluotelės liečia solinį būgną. Kartais 
pirštai truputį nuklysta, gan maloniai, nuo pažymėto kelio, 
nenutraukdami trepenančio dvitakčio trūkčiojančio ritmo. 
Tada trumpa pauzė, saksofonas prisijungia prie tos pačios 
schemos, o paskui viską pakeičia. Dabar kontrabosas, ra- 
miai keliaujantis aukštyn žemyn, perima saksofonas, piani- 
nas paskleidžia giliai garso paveiksle atsitiktinai pabirusius 
akordus, kuriuos pertraukia vienas kitas paklajojimas už 
tariamai tingių saksofono improvizacijų. 

Pincetas nusileidžia į skylę, traukia, traukia. Saksofo- 
nas čiulba šiek tiek už tono ribų, bet nedelsdamas grįžta 
atgal į melodiją. Dabar pianino nebėra, viskas taip tylu, kad 
akimirką fone girdėti publika. Pincetas randa tai, ko ieško- 
jo. Saksofonistas tarp dviejų greitų paklajojimų porą kartų 
ištaria „jee“. Publika ištaria „jee“. Ilgi tonai. Pianino vis dar 
nėra. Pavieniai plojimai. 

Perima pianinas. Tos pačios klajonės kaip ir pradžioje, 
nuoseklūs nukrypimai, bambėjimas, vis laisvesnis bėgimas. 
Tik pianinas, kontrabosas, būgnai. Pincetas įsmunka į kitą 

skylę. Šį kartą lengviau. Abu gabaliukai įkrinta į kišenę. Jis 
atsisėda ant sofos. 

Pianino klajonės vėl prasideda ten, kur buvo nutrūku- 
sios. Kontraboso taip pat neliko. Dabar jis grįžta, kartu su 
saksofonu. Dabar visi keturi vaikštinėja migloje. Tada plo- 
jimai. Jee. 

Jis paspaudžia nuotolinio valdymo pultą. Pasidaro ne- 
paprastai tylu. 

Lėtai pakyla. Akimirką stovi dideliame kambaryje. Ke- 
letas netikėtų dulkelių sukiojasi nesančiame skersvėjyje 
aukštai aukštai aplink krištolinį sietyną. Aptakios formos 
grotuvo matinis metalas visai neatspindi silpnos šviesos. 
„Bang 4 Olufsen“. 

„Bang bang“, - pagalvoja jis. „Olufsen“, - pagalvoja jis. 
Tada nieko nebegalvoja. 

Prieš žengdamas per jaukiai girgždantį parketą piršti- 
nėta ranka lengvai perbraukia blizgų odinės sofos paviršių. 
Aplenkia dvidešimt penkių kvadratinių metrų pakistanie- 
tišką kilimą, surištą pakistaniečių vaikų rankomis per mė- 
nesį vergiško darbo, ir patraukia koridoriumi link veran- 
dos. Atidaro duris ir akimirką stovi verandoje, visai šalia 
hamako. Įtraukia pilnus plaučius ramaus, šaltoko pavasario 
nakties oro, žvilgsnis apsistoja prie obelų eilių: „Astrakan“ 
ir „Akerė“, „IngridMarie“ ir „Lobo“, „Transparente blance“ 
ir „Kanik“. Kiekviena obelis pažymėta nedidele lentele, 
matė pakeliui. Obuoliai visą laiką kaba tik nupiešti lente- 
lėse, pūpso ryškių spalvų, nors dar net žiedų nėra. Plokšti 
surogatiniai obuoliai. 

Norėtų tikėti, kad čia žiogai čirpia, bet tai čirpia jo gal- 
va. „Garso banga, - pagalvoja jis. - Ir Olufsen.“ Nors iš tie- 
sų nėra jokios tikros bangos. 

Uždaro paskui save verandos duris, grįžta atgal ilgu 
koridoriumi į didžiulę svetainę. Vėl aplenkia raudonai 
liepsnojančias rankomis rišto kilimo freskas, prieina prie 


muzikos grotuvo ir paspaudžia mygtuką „Eject“. Nedideliu 
puslankiu iš grotuvo lėtai išlenda garsajuostė. Paima ją ir 
įsideda į kišenę. Išjungia grotuvą. 

Apsidairo po kambarį. „Atmosfera“ - pagalvoja jis. At- 
rodo, kad net ir dulkės padarytos pagal specialų užsakymą, 
kad pritiktų prie krištolinio sietyno, aplink kurį stilingai 
sūkuriuoja. 

Įsivaizduoja sąrašą. Mintyse vieną išbraukia. 

„Kunas, - pagalvoja jis ir nusišypso. - Ar tai ne grupinis 
žaidimas?“ 

Iš didžiosios svetainės išeina kiek kitokiu keliu. Tikme- 
džio stalas su keturiomis derančiomis kėdėmis aukštomis 
atkaltėmis stovi ant kito rankomis rišto kilimo, jis įsivaiz- 
duoja, kad kilimas persiškas. Jo tonas smėlinis, kitoks nei 
raudono pakistanietiškojo. 

Nors dabar jie gana panašūs. 

Palei pat stalą jis turi perlipti per tai, kas raudonai dažo 
persišką kilimą. Mintyse peržengia dar per porą kitų. 

Sode iš savo pūkuoto debesies patalo spokso mieguista 
pilnatis ir žiūri, kaip šydu prisidengę elfai šokdami susidu- 
ria su plikomis obelimis. 

Kriminalinės policijos komisaras Erikas Brunas bus pa- 
spaudęs žalią mygtuką kažkur ant savo rašomojo stalo, nes, 
akompanuojant zvimbiančiam garsui, koridoriuje ant durų 
staktos esančią lentelę su jo pavarde apšvietė žalia lemputė. 
O štai Polis Jelmas paspaudė amžinai uždarytų durų ranke- 
ną ir įžengė vidun. 

Šį policijos komisariatą būdino keista geografinė mai- 
šalynė, maždaug tokia: stovi Eitjoje, o pašto adresas - Noš- 
borgas, Butšiurkos savivaldybė, Hudingės policijos komi- 
sariatas. Jei dėl įvairių asociacijų nori išvengti pavadinimo 
Fitja, visada gali sakyti: Butšiurkos savivaldybė, kurioje yra 
bažnyčia ir kelios gana mielos seniūnijos - Vošta, Griodin- 
gė ir Nošborgas, stalo teniso genijaus J. O. Valdnerio ir ma- 
dingos grindų riedulio komandos „Balrogs“ gimtinė, arba 
gali išsisukti su Hudinge, kurios pavadinimas skamba kaip 
miegamojo priemiesčio. Pats Jelmas gyveno kotedže Noš- 
borge, tik per keletą namų nuo tų, kuriuose gimė Valdneris. 
Tačiau vis tiek niekada negalėjo tiksliai pasakyti, kokioje 
vietovėje jis sukinėjasi. Ypač dabar. 

„Dievo pamiršta vieta“, — pagalvojo jis lemtingai ir 
įžengė į vadinamąjį Rudąjį kambarį - šis kasmet būdavo 


išklijuojamas naujais apmušalais, bet vis tiek per keletą 
dienų paruduodavo; Erikas Brunas visada pašventindavo 
naujuosius apmušalus pūsdamas ant sienų savo juodų ci- 
garų dūmus iš tokių pat juodų plaučių. Jelmas niekada ne- 
buvo viešėjęs Bruno namuose, senbernio bute Eriksberge, 
apie kurį jau sklido mitams prilygstantys gandai, bet galėjo 
įsivaizduoti, kaip sienos atrodo ten. Pats Jelmas nerūkė, tik 
kartais atsitiktinai užtraukdavo vieną kitą cigaretę, kad ne- 
taptų dorovės vergu, kaip pasakė vienas išmintingas vyras. 

Šiandien surūkė jau šešias ir žinojo, kad surūkys ir 
daugiau. Nikotinas jau veikė smegenis, todėl buvo keista, 
kad jo iš karto neištiko šokas, vos tik įžengė į Bruno kabi- 
netą, kurį higienos tarnyba jau keletą kartų buvo apibūdi- 
nusi kaip labai pavojingą sveikatai. Vienas per daug uolus 
tarnautojas kartą ant durų užklijavo ženklą su kaukole, ir 
Jelmas su Ernstsonu praleido tris brangias darbo valandas, 
kol nugramdė lipduką. 

Erikas Brunas kambaryje buvo ne vienas. Sėdėjo prie 
savo apkrauto stalo ir papsėjo cigarą, labai panašų į rusišką. 
Ant sofos prie sienos su langu buvo įsitaisę du labai gerai 
apsirengę ponai, maždaug Jelmo amžiaus, maždaug ketu- 
riasdešimties, bet kam kiltų mintis pavadinti Jelmą ponu? 
O šiems žodis „ponai“ tiko. Jelmas jų nepažinojo, bet atpa- 
žino griežtumą jų veiduose. 

Taip, taip, turbūt kaip tik tai, ko jis tikėjosi. 

Didžiulis ir dramblotas Brunas sunkiai pakilo ir žengė 
pasitikti Jelmo; toks „pabėgiojimas“ buvo retenybė. Pa- 
spaudė ranką ir pasikasė papilkėjusią raudoną barzdą. 

— Aš noriu pasveikinti, - tarė jis, labai aiškiai pabrėž- 
damas „aš“. - Puikus darbas. Kaip jautiesi? Ar kalbėjai su 
Cecilija? 

— Ačiū, - padėkojo Jelmas, metęs žvilgsnį į ponus ant 
sofos. - Dar neradau jos. Spėju, kad ji apie tai sužinos kitais 
būdais... 

Brunas lėtai palinksėjo ir grįžo į mėgstamą kėdę. 

— Kaip sakiau - aš ir kiti šiame komisariate sveikiname 
ir palaikome tave... Neatsakei į klausimą, kaip jautiesi... 

— Ne, - tarė Jelmas ir atsisėdo ant kėdės priešais rašo- 
mąjį stalą. 

Brunas vėl lėtai ir iškalbingai linktelėjo. 

- Suprantu, - pripažino jis ir pačiulpė cigarą. — Čia 
Niklasas Grundstriomas ir Ulfas Mortensonas iš Vidaus 
tyrimų skyriaus. Ar jie ketina tave pasveikinti, kol kas yra 
atviras klausimas. 

Kadangi trumpa Bruno tirada nuskambėjo kaip atsis- 
veikinimas, abu ponai pakilo nuo sofos. Jie akimirką sua- 
bejojo, kai komisaras liko kur sėdėjęs ir toliau pūtė juodą 
cigarą, - abu pasijuto šiek tiek nejaukiai, tačiau bet kokia 
kaina stengėsi to neparodyti. Jelmas padėkojo Brunui ap- 
simestinai abejingu žvilgsniu, ir jam buvo atsakyta tokiu 
pačiu. Komisaras įtraukė paskutinį dūmą ir pavargęs atsi- 
stojo. 

— Apsaugos ombudsmenas nutarė, kad neturiu teisės 
išeiti iš savo kabineto su cigaru rankoj, - atsiprašė jis ir iš- 
ėjo iš kabineto, gaubiamas cigaro kvapo. Nuo užgesintos 
nuorūkos iš peleninės kilo rudi dūmai. 

Grundstriomas pastūmė nuo savęs peleninę, lyg tai 
būtų mėnesį prastovėjusi kanalizacijos statinė, ir nenoriai 
atsisėdo į dūmų prisigėrusią, į fotelį panašią Bruno darbo 
kėdę. Mortensonas vėl susmuko ant sofos. Grundstriomas 
pasidėjo ant rašomojo stalo portfelį ir išsitraukė beveik aps- 
kritus akinius, kuriais ceremoningai pasibalnojo nosį. Tada 
išėmė didelį rudą voką ir vakarinį laikraštį. Pastatė portfelį 
ant grindų ir parodė pirmąjį Expressen puslapį. Riebios an- 
traštės šaukė: „Ekstra. Fitjos didvyris. Policininkas didvy- 
ris įkaitų dramoje. Po jomis buvo įdėta beveik dešimties 
metų senumo tuometinio policijos asistento Polio Jelmo 
nuotrauka. 

— Žiniasklaida paskirstė vaidmenis, — skambiu balsu 
gudriai tarė Niklasas Grundstriomas ir sulankstė laikraštį. 
Įrėmė žvilgsnį į Jelmą. — Šiais laikais tai įvyksta greitai, ar 
ne? Tik pamanyk, įdėjo jau į vakarinį tiražą. Rašiklis juda 
greičiau už mintį. 

— Sena džiunglių patarlė, - nepagalvojęs leptelėjo Jel- 
mas. Prikando liežuvį. 

Grundstriomas stebėjo jį nepakitusia veido išraiška. 
Pasilenkė ir išsitraukė iš portfelio mažą garso grotuvą. 

— Tikėjausi šito išvengti, — tarė jis ir įjungė. - Krimi- 
nalinės policijos inspektoriaus Polio Jelmo apklausa, atlie- 
kama Grundstriomo ir Mortensono Hudingės policijoje 
šių metų kovo trisdešimtąją, septyniolika valandų šešios 
minutės. 

— Apklausa? - paklausė Jelmas. | 

— Apklausa, - atsakė Grundstriomas. - Tu pats pasi- 
rinkai. 

Jelmas vėl prikando liežuvį. Dabar nė vieno nereikalin- 
go žodžio. Ir prasidėjo: 

— Ar tu priklausai arba kada nors esi priklausęs kokiai 
nors imigrantams priešiškai organizacijai? 

— Ne, - atsakė Jelmas, stengdamasis būti visiškai ra- 
mus. 

— Koks tavo požiūris į imigrantus? 

— Nei geras, nei blogas. 

Grundstriomas pasirausė dideliame rudame voke, išsi- 
traukė kažką panašaus į sąrašą ir perskaitė: 

— Per tą laiką, kai dirbi šiame rajone, keturiasdešimt du 
procentai tavo sulaikytųjų yra kilę iš užsienio. O pastarai- 
siais metais šis skaičius išaugo iki penkiasdešimt septynių. : 

Jelmas atsikrenkštė ir rimtai susikaupė. 

— Pagal naujausią statistiką, visoje Butšiurkos savival- 
dybėje trisdešimt du procentai gyventojų yra kilę iš užsie- 
nio, iš jų dvidešimt procentų turi užsienio pilietybę. Čia, 

šiaurėje - Albyje, Fitjoje, Halundoje, Nošborge - procen- 
tas žymiai didesnis, gerokai daugiau nei penkiasdešimt, ge- 
rokai daugiau nei penkiasdešimt septyni. Keturiasdešimt 
du procentai sulaikytų imigrantų greičiau rodo, kad šioje 
teritorijoje labiau linkę nusikalsti švedų kilmės asmenys. 
Šiaip ar taip, šis skaičius nėra joks rasizmo įrodymas, jeigu 
jums rūpi būtent tai. 

Jelmas buvo labai patenkintas savo atsakymu, bet 
Grundstriomas - ne. 

-— Kodėl, po velnių, tau kilo mintis įeiti vidun ir šauti į 
tą vyrą, lyg būtum koks Purvinasis Haris? 

— Šis vyras, kaip sakai, vardu Dritera Frakula ir priklau- 
so prie albanų mažumos Kosovo provincijoje Pietų Serbi- 
joje, o tu tikrai žinai, kokia ten situacija. Faktiškai visi Ko- 
sovo albanai, su kuriais esame turėję reikalų šiame rajone, 
yra žmonės, kurie jau aklimatizavosi ir išmoko švedų kalbą, 
jų vaikai eina į švediškas mokyklas, o dabar beveik visi bus 
išsiųsti iš šalies. Taip paprastai tai neįvyks. 

— Juo mažiau priežasčių įeiti ir šauti į jį. Juk Švedijos 
policijos valdybos įkaitų skyrius buvo pakeliui, specialis- 
tai, ekspertai. Kodėl, po šimts perkūnų, tau reikėjo ten eiti 
vienam? 

Jelmas nespėjo prikąsti liežuvio: 

— Kad išgelbėčiau jam gyvybę, velniai griebtų! 


* 


Buvo beveik aštunta vakaro. Jelmas ir Brunas sėdėjo 
Rudajame kambaryje, Brunas savo fotelyje, Jelmas pusiau- 
gula ant sofos. Priešais juos ant rašomojo stalo stovėjo di- 
delis garso grotuvas. Skambėjo įrašas: 

„Kad išgelbėčiau jam gyvybę, velniai griebtų!“ 

Brunas vos neprarijo cigaro. Kirtęs ranka išjungė gro- 
tuvą. 

— Tu, - parodė į Jelmą tokiu pačiu kertančiu mostu, - 
labai rizikuoji. 

— Idiotiška, žinau... - sutiko Jelmas ant sofos. - Taip 
pat idiotiška, kaip paslapčia įrašyti Vidaus tyrimų skyriaus 
apklausą. 

Brunas trūktelėjo pečiais ir vėl įjungė grotuvą. Iš pra- 
džių trumpa pauzė, paskui vėl Jelmo balsas: 

— Įkaitų skyriaus specialistai sugeba tik vieną dalyką, 
ir tai jūs žinote taip pat gerai kaip ir aš - nukenksminti nu- 
sikaltėlį nesužeidžiant įkaitų. Nukenksminti reiškia elimi- 
nuoti, o paprastai tariant - nužudyti. 

— Rimtai nori pasakyti, kad mes turime tikėti, jog šovei 
į jį norėdamas išgelbėti? 

— Galvokit, po velnių, ką norit. 

Brunas pažiūrėjo į jį ir niūriai papurtė galvą; dabar 
buvo Jelmo eilė trūktelėti pečiais. 

— Čia kaip tik tai, ko mes negalime daryti, - tarė 
Grundstriomas įprastu balsu. Porą replikų buvo ištaręs vi- 
sai kitokiu. - Mes čia tam, kad atskirtume tai, kas teisinga, 
nuo to, kas neteisinga, patikrintume, ar nepadarei kokio 
tarnybinio prasižengimo, ir nuspręstume, ar galima apsieiti 
be papeikimo. Šitaip pažeidžiama teisinė sistema. Jei rei- 
kės, turėsime skirti tau papeikimą. Tai niekaip nesusiję su 
mūsų asmeniniu tikėjimu. 

— Protokolui, - tarė Jelmas. - Šoviau aštuonios valan- 
dos keturiasdešimt septynios minutės, specialusis būrys 
atvyko devynios trisdešimt aštuonios. Ar mums reikėjo 
tupėti lauke ir laukti beveik valandą, kai ten bet kokią vil- 
tį praradęs ir viskam pasiryžęs vyras su ginklu, persigandę 
įkaitai ir paralyžiuotas Halundos centras? 

— Gerai, dabar palikime klausimą „kodėl“ ir pereikime 
prie to, ką tu padarei de facto. 

Pauzė. Grundstriomas ir Mortensonas apsikeitė vieto- 
mis. Jelmas mąstė, kokie būna žmonės, sakantys „de facto“. 

Nugludintą balsą pakeitė žymiai šiurkštesnis: 

- Štai kaip. Iki šiol mes tik slydome paviršiumi. O da- 
bar išsiaiškinsime rimtesnius dalykus. 

Brunas išjungė grotuvą, suraukė antakius ir atsisuko į 
Jelmą nuoširdžiai nustebęs: 

— Nori pasakyti, kad jie žiauriai rimtai varė tą vaidini- 
mą - „geras policininkas - blogas policininkas“? Prieš pa- 
tyrusį tardytoją? 

Jelmas vėl trūktelėjo pečiais ir pajuto, kad pradeda imti 
miegas. Jau ir taip ilga diena vargu ar sutrumpėjo nuo to, 
kad dabar laikas slinko lėčiau. Vėl pasigirdęs Mortensono 
balsas sumišo su kitokiais, iš pasąmonės atplaukiančiais 
žodžiais ir vaizdais. Jelmas ėmė snūduriuoti, trumpą laiką 
tikrovė varžėsi su pasąmone. Tada jis užmigo. 

- Žingsnis po žingsnio. Pirma: tu šūktelėjai per duris 
be įspėjimo; vien tai galėjo sukelti katastrofą. Antra: tu 
teigei, kad esi neginkluotas, nors pistoletas kyšojo gerokai 
virš kelnių juosmens; jam būtų užtekę paprašyti, kad apsi- 
suktum, ir būtų įvykusi katastrofa. Trečia: tu melavai nusi- 
kaltėliui; jei jis būtų žinojęs tam tikrus faktus, būtų įvykusi 
katastrofa. Ketvirta: kai šovei, darei tai pagal reglamentą 
netinkamoje vietoje; tai galėjo baigtis katastrofa. 

— Kaip jis? - paklausė Jelmas. 

— Ką? 

— Kaip jis jaučiasi? 

— Kas, po velnių? 

— Dritera Frakula. | 

— Kas tai, velniai griebtų? Apelsinų veislė? Transilvani- 
jos grafas? Dabar sutelk dėmesį į faktus, po paraliais! 

— Tai yra faktas. Tai yra faktas. 

Pauzė buvo tokia ilga, kad Brunas ėmė sukiotis kėdėje, 
svarstydamas, ar čia jau viskas. Jelmas negalėjo jam padėti, 
nes kietai miegojo. Kaip atsakymas toli fone nuskambėjo 
Grundstriomo balsas: 

— Jis guli Hudingės chirurgijos skyriuje ir saugomas 
visą parą. Būklė stabili. Deja, to negalima pasakyti apie šią 
situaciją. Pratęsime rytoj, pusę vienuolikos. Ačiū už šian- 
dien, Jelmai. 

Sugirgždėjo kėdės, grotuvas buvo išjungtas, popieriai 
surinkti, portfelis užsegtas, durys uždarytos. Komisaras 
Erikas Brunas prisidegė nelygiai susuktą juodą kaip an- 
glis cigarą ir susikaupė. Tada išgirdo tai, ko laukė. Kalbėjo 
Grundstriomas. 

— Jis nepaprastai sumanus. Kaip, po velnių, galėjai jam 
leisti taip lengvai išsikapstyti? „Transilvanijos grafas“. Po vel- 
nių, Ufe! Šitas tipas neturi išsisukti. Vienas Purvinasis Haris, 
išnešęs sveiką kailį per mūsų institucijos kontrolės sistemą, 
atvers kelią šimtams įvairaus plauko rasistų visoje šalyje. 

Visa kita dingo migloje. Mortensonas kažką sumurmė- 
jo, Grundstriomas atsiduso, sugirgždėjo kėdės, atsidarė ir 
užsidarė durys. Brunas sustabdė įrašą ir dar šiek tiek pasė- 
dėjo. 

Giedra pavasario diena nusileido į ledinę akliną tamsą 
už policijos pastato langų. Brunas lėtai išsikapanojo iš fote- 
lio ir priėjo prie kietai miegančio Jelmo. Prieš giliai įtrauk- 
į jį ir lėtai papurtė galvą. 

„Nebeilgai aš jį turėsiu, - pagalvojo ir išpūtė dūmus. - 
Vienaip ar kitaip jis dings. 

Jelmas ėmė kosėti ir atsibudo. Akys ašarojo, ir tai, ką 
pirmiausia pamatė pro dūmų uždangą, buvo dviguba pas- 
makrė, apžėlusi rusvai pilka barzda. 

— Pusę vienuolikos, - priminė Brunas ir susidėjo daik- 
tus į savo seną nutriušusį portfelį. - Išsimiegok iki ryto. Ry- 
toj pasistenk būti aiškaus proto ir susikaupęs. Labiau nei 
šiandien. 

Jelmas nukėblino prie durų. Apsisuko. Brunas jam ge- 
raširdiškai linktelėjo. Tai buvo jo būdas apkabinti. 

„Ką jie paprastai sako? —- galvojo Jelmas atidarydamas 
šaldytuvą ir imdamas alų. - Heteroseksualūs vidutinio 
amžiaus visą darbo dieną dirbantys baltaodžiai vyrai yra 
visuomenės norma. Ja pagrįstos visos įprastinės vertybės.“ 
Sveikatos standartas. Iš kažkur iškilo kita frazė: „Būti mo- 
terimi — ne liga“ Tačiau užribis. Nekalbant apie homosek- 
sualumą, jaunystę, senatvę, tamsią odą ir laužytą kalbą. Jo 
pasaulis atrodė šitaip: jo viduje — visi tie heteroseksualūs 
vidutinio amžiaus baltaodžiai policininkai, už jo ribų - visi 
kiti. Jis stebėjo užribį ant sofos: jo - kiek jai dabar? - tris- 
dešimt šešerių metų žmona Cecilija ir dvylikametė dukra 
Tuva. „Public Enemy“ buvo kitoje vietoje, aiškiai girdimas. 

— Dabar, tėti! - sušuko Tuva. - Rodo! 

Jis atėjo į svetainę, siurbdamas pro dantis alų. Cila ste- 
bėjo šią dešimtmečio senumo ydą su tam tikru pasibjaurė- 
jimu, bet greitai sutelkė dėmesį į televizorių. Nuskambėjo 
žinių programos „Aktuellt“ melodija. Vienas iš pagrindinių 
pranešimų. „Proporcijos, - pagalvojo jis, - proporcijos.“ 

„Šįryt Halundos imigracijos tarnyboje į pietus nuo 
Stokholmo įvyko įkaitų drama. Vos atidarius biurą, į jį įsi- 
brovė ginkluotas vyras ir nupjautu šratiniu šautuvu grasino 
trims darbuotojams. Tačiau drama baigėsi laimingai.“ 

„Laimingai“, —- pagalvojo jis. O garsiai ištarė: 

— Butšiurkos imigracijos tarnyba. Halundoje. 

Šeimos moterys stebėjo jį vertindamos, kas pasakyta, 
kiekviena savaip. Tuva pamanė: „Juk tai nesvarbu“, o Cila 
galvojo: „Tu, kaip visada, pabrėži savo bendrą nepasiten- 
kinimą atrasdamas dalykinių klaidų, jausmai tampa minti- 
mis, pojūčiai - faktais.“ 

Suskambo telefonas. Jelmas atsirūgo ir atsiliepė. 

— Halundos imigracijos tarnyba? - paklausė Svantė 
Ernstsonas. 

— Nupjautas šratinis šautuvas? —- paklausė Polis Jelmas. 

Juokas abiejuose galuose, abiem suprantamas. On the 
Nobel Art of Talking Shop Without Getting Noticed. 

Reikia išsaugoti vaikiškumą. 

Juokas būna visoks. 

Kai iš skambesio girdėti, kad jis skirtas aplinkiniams. 

Ir kaip jis pasikeičia, kai tampa nuoširdus. 

— Kaip laikaisi? - galiausiai paklausė Ernstsonas. 

— Prieštaringai. 

— Jau, - tarė Cila, Tuva ir Svantė tuo pat metu. 

Senas visko matęs reporteris stovi Tomtbergavegeno 
gatvėje, jam už nugaros - Halundos aikštė. Popietė, šviečia 
pavasario saulė. Aikštė pilna žmonių. Viskas atrodo visiš- 
kai įprastai. Kompanija su AIK futbolo komandos šalikais 
sustoja už entuziastingai nusiteikusio reporterio ir parodo 
V ženklą. | 

— Dvidešimt po aštuonių... - sako reporteris. 

— Aštuntą dvidešimt aštuonios, - patikslina Jelmas. 

— „Kosovo albanų kilmės vyras, ginkluotas šratiniu 
šautuvu, įžengė į Imigracijos tarnybos patalpas Halundoje. 
Iš keturių buvusių darbuotojų tris paėmė įkaitais. Ketvirta- 
jai pavyko išbėgti. Vyras nuvarė įkaitus į trečią aukštą ir su- 
sodino ant grindų. Maždaug po dvidešimties minučių poli- 
cininkas Polis Jelmas iš Hudingės policijos komisariato... 

Dešimties metų senumo nuotrauka uždengė visą ekra- 
ną. 

— Iš kur šita? - nustebo Jelmas. 

— Koks saldainiukas, - replikavo Ernstsonas. 

— Jie buvo ligoninėje, - tarė Cila ir pažiūrėjo į jį. - Ma- 
tyt, tavęs nerado spaudos archyvuose. Tai ta nuotrauka, ku- 
rią nešiojuosi piniginėje. 

— Nešiojiesi? 


* Pasiplepėjimų Nobelio mene nė nepastebėti. (Angl.) 

— Nešiojausi. 

— .„įsigavo į pastatą. Nepastebėtas užlipo laiptais, suge- 
bėjo patekti į užbarikaduotą kambarį... 

— Užbarikaduotą, - pakartojo Ernstsonas ragelyje. 

— ...ir šovė nusikaltėliui į dešinį petį. Anot trijų ten buvu- 
sių tarnautojų, Jelmo elgesys buvo pavyzdinis. Deja, mums 
nepavyko išgirsti paties Polio Jelmo ar Jelmo viršininko iš 
Hudingės policijos kriminalistikos skyriaus komentaro. 

— Senis Svempa, - tarė Ernstsonas į ragelį. 

Reporteris kalbėjo toliau: 

— Brunas pareiškė, kad vyksta tyrimas ir komentuo- 
ti draudžiama. Bet tu, Arvidai Svensonai, buvai vienas iš 
įkaitų. Papasakok. 

Reporterio pašonėje išdygo vidutinio amžiaus vyras. 
Jelmas atpažino tarnautoją, kuris buvo įrėmęs ginklą be są- 
monės gulinčiam Frakulai į galvą. Susiurbė pro dantis pas- 
kutinį alaus šlakelį. 

— Aš tau paskambinsiu, - pasakė Ernstsonui ir nuėjo į 
tualetą. 

Žiūrėjo į save veidrodyje. Veidas kaip veidas. Jokių ypa- 
tingų požymių. Tiesi nosis, siauros lūpos, ne visai šviesūs 
trumpai kirpti plaukai, marškinėliai, sutuoktuvių žiedas. 
Nieko daugiau. Net jokio ženklo, kad pliktų. Jaunesnysis 
vidutinis amžius. Du vaikai, beveik paaugliai. Jokių ypatin- 
gų požymių. 

Apskritai jokių požymių. 

Kai nusijuokė, juokas nuskambėjo anaiptol ne links- 
mai. Kartus, apmaudus atleisto žemesniojo rango policijos 
pareigūno juokas. 


Ulfas Mortensonas pareiškė: 
— Vis dar neaiškios dvi didelės kraujosruvos pakaušyje. 

— Ar dar nekalbėjote su įkaitais? - paklausė Polis Jel- 
mas. 

— Mes rūpinamės savo reikalais, o tu - savo. Gal kalbė- 
jome, o gal ir ne. Anot teismo medicinos gydytojo, kauko- 
lės sužalojimai padaryti šratinio šautuvo vamzdžiu. Ar tu 
paėmei šautuvą iš pašautojo ir trenkei juo per galvą? 

— Vadinasi, jūs nekalbėjote su įkaitais... 

Mortensonas ir Grundstriomas dabar sėdėjo šalia vie- 
nas kito paprastame, šaltame, steriliame apklausų kabinete. 
Galbūt jie įtarė Bruną dėl jo nedidelės gudrybės - apklau- 
sos įrašinėjimo. Sėdėjo visiškai tylūs ir laukė, kol Jelmas 
pratęs savo kalbą. Jis taip ir padarė. 

— Kai Frakula pargriuvo, jo ginklas nukrito visai šalia 
tarnautojo Arvido Svensono. Tarnautojas Arvidas Svenso- 
nas paėmė jį ir įrėmė pargriuvusiajam į galvą. 

— O tuleidai? 

— Aš buvau už penkių metrų. 

— Bet leidai tam tarnautojui užtaisytą, parengtą šratinį 
šautuvą įremti į galvą žmogui be sąmonės? 

— Niekas negalėjo žinoti, ar jis sąmoningas, ar ne, tad 
tarnautojas Arvidas Svensonas pasielgė visiškai teisingai 
paimdamas iš jo ginklą. Tačiau nebuvo teisus įremdamas 
ginklą jam į galvą. Todėl sušukau, kad liautųsi. 

— Tačiau nesiėmei jokių tiesioginių veiksmų? 

— Ne. Bet netrukus jis padėjo ginklą į šalį. 

— Netrukus... po kiek laiko? 

— Tiek, kiek užtrukau, kol išvėmiau savo prakeiktus 
pusryčius. 

Pauzė. Galiausiai Mortensonas lėtai ir tulžingai pasa- 
kė: 

— Vadinasi, per patį nebaigtos savarankiškos operacijos 
vidurį, tuo metu, kai derėjo laukti ekspertų, tu iškritai iš 
žaidimo dėl savo virškinimo funkcijų. Pagalvok, o jei Sven- 
sonas būtų nužudęs nusikaltėlį, o jei nusikaltėlis visai ne- 

būtų buvęs nukenksmintas, kas būtų nutikę tada? Palikai 
daug palaidų siūlų galų. 

— Sviestas sviestuotas, - atšovė Jelmas. 

— Ką? - nesuprato Mortensonas. 

— Aš apsivėmiau kaip tik dėl to, kad nusikaltėlis buvo 
nukenksmintas. Nes pirmą kartą gyvenime šoviau į žmogų. 
Turėtumėte būti susidūrę su tuo ir anksčiau. 

— Žinoma. Bet ne per tokią svarbią ir visiškai savaran- 
kišką operaciją. 

Mortensonas pavartė savo popierius ir netrukus pareiš- 
kė: 

— Taigi, tai bus nedidelis jau ir taip ilgo abejotinų aplin- 
kybių sąrašo papildymas. Dabar jis apskritai atrodo šitaip. 
Pirma: įėjai vienas, nors specialusis būrys buvo pakeliui. 
Antra: šūktelėjai per duris be įspėjimo. Trečia: teigei, kad 
esi neginkluotas, nors pistoletas kyšojo gerokai virš kelnių 
juosmens. Ketvirta: melavai nusikaltėliui bandydamas jį 
perkalbėti. Penkta: šovei pagal reglamentą netinkamoje 
vietoje. Šešta: nenuginklavai pašautojo. Septinta: leidai 
vienam iš įkaitų iš desperacijos sužeisti nusikaltėlį, nedaug 
trūko, kad būtų jį nušovęs. Ar pradedi suprasti, su kokia 
problema susiduriame? 

Grundstriomas atsikrenkštė ir pratęsė kalbą: 

— Šalia šio formalaus sąrašo yra dar pora dalykų, į ku- 
riuos verta atkreipti dėmesį. Jie taip pat svarbūs ir susiję su 
politika ir disciplina. Iš dalies tai nepasitikėjimas policijos 
institucija, iš dalies imigracijos klausimas. Kartu sudėjus, 
tai atveria kelią išties nemaloniam radikaliai nusiteikusių 
rėksnių mentalitetui, kuriam neturi būti vietos mūsų or- 
ganizacijoje. Aš nesakau, kad tu rasistas, Jelmai, bet tavo 
veiksmai ir šlovinantis žiniasklaidos choras kelia pavojų, 
kad gali būti įteisintos tam tikros pažiūros, kurios, deja, 
nesvetimos daugeliui policijos pareigūnų, tik viešai nede- 
klaruojamos. Ar supranti, ką sakau? 

- Jūs norite nubausti mane kaip pavyzdį... 

— Ne norime - privalome. Faktas tas, kad aš manau, jog 
tu priklausai mažiausiai pažeistai policijos daliai, tu moki 
kalbėti, mąstai, gal truputį net per daug mąstai. Bet mūsų 
darbas yra visiškai aiškus: iš tikrųjų ne išmesti pavienius 
supuvusios moralės policininkus, - tai yra didesnės užduo- 
ties dalis, - o pasirūpinti, kad netikusios nuotaikos poli- 
cijoje negalėtų oficialiai įsitvirtinti. Tada būtume žiauriai 
arti policinės valstybės. Ir šitaip atrodo visa visuomenė. 
Mumyse žioji praraja. Mūsų pačių nesėkmių projekcijos. 
Liaudies balsas, paprastų sprendimų balsas. O šio netvirtai 
sukibusio visuomenės kūno oda yra teisėsauga. Mes esame 
pačiame pakraštyje, arčiausiai pavojaus, labiausiai pažei- 
džiami. Jei oda kurioje nors vietoje pratrūks, išvirs visuo- 
menės kūno viduriai. Ar supranti, kokią košę galėjai užvirti 
savo savarankišku žygiu? Tikrai noriu, kad suprastum. 
tiksliai, ką mato. Gal garbėtrošką ir karjeristą, besiblaškan- 
tį tarp pareigos ir nuoširdumo? Gal net tikrą susirūpinimą 
dėl nuotaikų, kurios neabejotinai kunkuliuoja po unifor- 
muotu paviršiumi? Grundstriomas niekada negalėjo tapti 
kolega tarp kolegų, jo vaidmuo visada išliks ypatingas, už 
kolegiškumo ribos. Jis norėjo būti viršesnysis policijos „aš“. 
Tik dabar Jelmas suprato, kokio lygio valdžia pas jį atsiųsta. 
Ir kodėl, galbūt kodėl. 

Įsmeigė žvilgsnį į stalą ir tyliai tarė: 

— Aš tik norėjau kuo greičiau, paprasčiau ir kiek įmano- 
ma geriau išspręsti sunkią situaciją. 

— Nėra pavienių veiksmų, - tarė Grundstriomas ir pa- 
gavo jo žvilgsnį. Balso tonas buvo beveik asmeniškas. — 
Kiekvienas veiksmas visada būna susijęs su daugybe kitų 
veiksmų. 

- Žinojau, kad galiu jį išgelbėti. Tai viskas, ko norėjau. 


vo- o 

— Ar tikrai taip? Pažvelk sau į širdį, Jelmai. 

Juodu minutėlę sėdėjo tyrinėdami vienas kitą. Laikas 
išnyko. Kažkas nutiko, įvyko mainai. 

Galiausiai Grundstriomas atsidusdamas pakilo. Mor- 
tensonas pasekė jo pavyzdžiu. Kol Niklasas Grundstrio- 
mas krovėsi portfelį, Jelmas pamatė, koks jis atrodo jaunas. 
O juk juodu vienmečiai. 

Mortensonas tarė: 

— Iš pradžių norime paimti tavo pareigūno pažymėjimą 
ir tarnybinį ginklą. Kol kas tu nušalintas nuo tarnybos. Bet 
apklausą pratęsime rytoj. Niekas nesibaigė, Jelmai. 

Jelmas padėjo pareigūno pažymėjimą ir tarnybinį gin- 
klą ant stalo ir išėjo iš apklausų kabineto. Duris paliko vos 
vos praviras - kad galėtų slapčia pasiklausyti - ir priglaudė 
ausį prie siauro tarpelio. 

Galbūt išgirdo balsą, kuris pasakė: „Dabar mes jį turi- 
me: | 


O gal buvo visiškai tylu. 


Stovėjo ir šlapinosi visiškoje tamsoje, ilgai ilgai. Pen- 
ki vėlyvi vakarinio alaus buteliai iškeliaus vienu naktiniu 
mostu. Kol taip stovėjo, iš klozeto kylant šlapimo smarvei, 
aplink jį ėmė ryškėti vonios kambario kontūrai. Tapo pa- 
kankamai šviesu, kad aklina tamsa pasidarytų permatoma. 
Prieš pusę minutės buvo taip tamsu, kad net nepagalvojo 
apie tamsą. Ją iš tikrųjų pajuto tik tada, kai nukratė pasku- 
tinius lašus. | 

Nuleisdamas vandenį pagalvojo, kad nesmirdi tik savo 
paties šlapimas. 

Jis vėl veidrodyje, truputį šviesesnė juosta aplink tamsą. 
Toje tamsoje, tamsoje, kuri visą laiką buvo jis pats, pamatė 

Grundstriomą. Šis pasakė: pažvelk sau į širdį, Jelmai. Tada 
išdygo Mortensonas: niekas nesibaigė, Jelmai. Ir Svantė: 
palauk, Poli, nedaryk kvailysčių. Paskui Danis, sūnus, švie- 
sios plėvelės viduje, pakraupęs paauglio žvilgsnis nukreip- 
tas tiesiai į Polį. Dabar čia buvo Frakula ir sustingęs balsas: 
pasiaukosiu dėl jų. Ir Cila čia, Cila taip pat tilpo beveidėje 
tamsoje: po velnių, kodėl moters kūno funkcijos vis dar ke- 
lia tau pasišlykštėjimą? 

Pažvelk sau į širdį, Jelmai. 

Taip tuščia, taip siaubingai tuščia. 

Viskas sugriuvo. Suspenduotas, atleistas. Net negaus 
bedarbio pašalpos. Socialinės pašalpos. Kas norės neberei- 
kalingo policininko? 

Poilsio kambarys policijos komisariate, panieka socia- 
linėms pašalpoms, juočkių žargonas. Aišku, kad jis prisidė- 
jo, niekino tuos, kurie ima pašalpas, iš pašalpų sočiai gyve- 
nančius padugnes. Dabar jis pats toks. Pagrindas išsprūdo 
iš po kojų. Jis kybojo nemalonioje tuštumoje. 

Kur policijos vadovybė? Visi jį apleido. Galėtų visus 
išžudyti. 

Grundstriomas: tada būtume žiauriai arti policinės 
valstybės. 

Vonios kambario detalės iškilo iš savo kontūrų, tapo 
reljefiškos, užėmė savo tikrąsias vietas. Šviesa buvo iš- 
traukta iš nakties, ją ištraukė jo akys. Dabar jau ir jo veidas 
turėjo išryškėti. 

Bet ne. Jis tebeskendėjo tamsoje. 

Siluetas. 

Pažvelk sau į širdį, Jelmai. 

Jis sėdi visiškai ramus tamsoje, kuri nėra visiškai tamsi. Pro 
balkono duris iš paradinės gatvės skverbiasi gatvės žibintų 
šviesa. Jei pasuktų galvą, pamatytų du didelius muziejaus 
pastatus, kurie ramiai stovi neryškiai apšviesti iš vidaus. 
Tačiau jis galvos nepasuka. Žvilgsnis visą laiką krypsta 
skersai didelės svetainės grindų link pravirų dvivėrių durų 
į prieškambarį. Jis jau apžvelgė kambarį. Koklinė krosnis 
ir židinys tame pačiame kambaryje. Šalia židinio - matinis 
juodas plačiaekranis televizorius ir vienas ant kito sukrauti 
vaizdo ir garso grotuvai. Ant grindų - trys rankomis rišti 
meniški kilimai, du valgomieji stalai su kėdėmis ir penkių 
dalių tamsus, raudonas kaip kraujas odinių baldų kom- 
plektas. Ant sienų - originalūs modernaus švediško meno 
kūriniai: trejetas Peterio Dalio, pora Bengto Lindstriomo, 
pora Olos Bilgreno. Ant židinio atbrailos tupi didelė Erns- 
to Bilgreno mozaikinė antis. Per abu buto aukštus iš viso 
yra septynios koklinės krosnys. Pirmoji svetainė buvo per- 
krauta, o šioji nepaprastai stilinga. 

Jis sėdi tokia pačia poza daugiau kaip valandą. 

Tada išgirsta, kaip atsidaro lauko durys. Raktų ryšulys 
nepasiduoda vyrui, kuris, kaip jis žino, yra vienas. Vyras 


35 


tyliai nusikeikia prieškambaryje, akivaizdžiai, bet ne mir- 
tinai apgirtęs. Regis, tiksliai žino, koks apgirtimas teikia 
didžiausią malonumą, ir sugeba visą vakarą nepadauginti. 
Taip elgėsi ir dabar. Jis girdi, kaip vyras nusiauna batus ir 
tvarkingai įsispiria į šlepetes; netgi manosi girdįs, kaip at- 
siriša kaklaraištį ir abu galai nukąra virš šilkinių marškinių. 
Atsisega švarką. 

Vyras atidaro jau pravirą beveik trijų metrų aukščio 
dvivėrių durų pusę. Įeina į svetainę, nuo kojos nusmun- 
ka viena šlepetė, vyras nusikeikia, pasilenkia, šiaip ne taip 
ją vėl apsiauna, atsitiesia ir per svaigulio miglą pamato jį. 
Stengiasi užfiksuoti jo vaizdą. 

— Kas čia dabar, kad tave kur griausmas skradžiai praga- 
ran! - pasipūtėliškai nusikeikia. 

Famous Last Words. 

Jis pakelia pistoletą, gulėjusį ant kelių, ir paleidžia du 
greitus, tylius šūvius. 

Vyras akimirką pastovi nejudėdamas, visiškai nejudė- 
damas. 

Tada atsisėda ant grindų ir palinksta į priekį. 

Taip išsėdi dešimt sekundžių. Paskui nugriūva ant 
šono. 

Jis padeda pistoletą ant stiklinio staliuko ir giliai įkve- 
pia. 

Įsivaizduoja sąrašą. Mintyse vieną išbraukia. 

Tada prieina prie muzikos grotuvo ir įjungia. Palaukia, 
kol atsiveria garsajuostės dėklas, ji nusileidžia, dėklas vėl 
užsidaro, ir kambaryje pasklinda pirmieji pianino garsai. 
Pirštai bėgioja aukštyn žemyn, ranka juda aukštyn žemyn. 
Tada prisijungia saksofonas ir lydi pianiną. Tie patys žings- 
niai, tas pats nedidelis pasivaikščiojimas. Kai saksofonas 
atsiplėšia ir ima šokti ir šokinėti, o pianinas fone pažeria 


* Garsieji paskutiniai žodžiai. (Angl.) 

lėtus akordus, jis pincetu ištraukia iš sienos pirmąją kul- 
ką. Įsimeta ją į kišenę, pakelia pincetą prie antros skylės ir 
laukia. Pora nedidelių bumbtelėjimų per būgną. Tada tas 
savotiškas arabiškai skambantis saksofono čiulbėjimas, 
poros sekundžių rytietiška ekskursija. Ir pianinas dingsta. 
Dabar saksofonas, kontrabosas ir būgnai. Jis įsivaizduoja, 
kaip laukdamas linguoja pianistas. Jee, uhu. Jis irgi laukia. 
Pincetas iškeltas. 

Saksofonas lipa toliau į aukštumas, vis greičiau. Ei. Ar 
čia tarp savo pasažų tikrai šūkčioja pats saksofonistas? 

Ir kaip tik tada, kai pasigirsta aplodismentai, publikos 
murmesys, perėjimas nuo saksofono prie pianino, jis su 
jėga išlupa antrąją kulką. Kaip tik tada. Iš sienos pabyra 
pjuvenos. Susiplojęs gumulėlis įkrinta į kišenę šalia pirmo- 
jo. 

Saksofoną pakeičia pianinas. Jis pradeda tariamai ne- 
grabiais klajojančiais žingsniais. Tada atsiplėšia nuo pasto- 
vių struktūrų. Vis laisvesnis klajojimas, vis gražesnis. Jis ir 
dabar girdi grožį. Savyje. Ne tik kaip... prisiminimo foną. 

Kontrabosas dingsta. Pianinas vėl klajoja. Visai kaip 
pradžioje. Jis galėtų išmokti suprasti tai iš tikrųjų. Dabar 
prisijungia saksofonas. 

Paskutinis pakartojimas. 

Plojimai, švilpimai. 

Jis nežymiai nusilenkia. 

Gali klausytis šito begalę kartų. 

Balandžio pirmoji. Polis Jelmas sėdėjo apklausų kabinete ir 
be perstojo trynė rankas. Laikrodis ant sienos rodė 10.34. 
Ar jie nori mane paspirginti? Ar viskas yra tik balandžio 
pirmosios pokštas? 

Jis nebežinojo, kaip atsakinėti. Buvo galutinai užspeis- 
tas. Galbūt Grundstriomas teisus. Galbūt jiems tikrai rei- 
kia pamokyti kitus. Juk jis jautė nuotaikas policijos komi- 
sariate, pritarė ir pasidavė joms. 

Durys lėtai prasidarė. Jelmas jau įsivaizdavo apgailes- 
taujančią Grundstriomo miną, bet negalėjo suprasti, ar ji 
nuoširdi. 

— Apgailestauju, Jelmai. Jau ryte priėmėme sprendimą. 
Tavo atsistatydinimo prašymas turi gulėti ant komisaro 
Bruno stalo vėliausiai trečią valandą po pietų. Kadangi išei- 
ni savo noru, problemų nebus nei su išeitine kompensacija, 
nei su bedarbio pašalpa. + 

Tačiau pasirodęs veidas buvo jam nematytas. 

Vyriškis buvo beveik šešiasdešimties, gana paprastas, 
tvarkingai apsirengęs, švariai nusiskutęs, praplikęs. Įspū- 
dinga nosis. Akimirką stebėjo Jelmą, tyrinėdamas, be jo- 
kios išraiškos, tada ištiesė ranką. 

— Aš - kriminalinės policijos komisaras Janas Olovas 
Hultinas. Suprantu, kad laukei kažko kito. 

- Polis Jelmas, - apmiręs atsakė Jelmas. 

Žinoma, štai kaip bus. Turėjo ateiti jų viršininkas. Įga- 
liojimai, pareigybinė hierarchija. Buvo sunku įsivaizduoti 
žmogų, viršesnį už Grundstriomą. Tad štai kaip jis atrodo, 
tas daugiau ar mažiau slaptas Vidaus tyrimų skyriaus va- 
dovas. 

— Kur Grundstriomas? - išspaudė Jelmas. Nepažino 
savo paties balso. 

- Et, - tarė kriminalinės policijos komisaras Janas Olo- 
vas Hultinas. - Liko tik prisiminimas. 

Iš portfelio jis ištraukė dviejų Stokholmo rytinių laik- 
raščių naujienų puslapius ir juos iškėlė. Abiejų pirmuosius 
puslapius puošė dešimties metų senumo nuotrauka. Dagens 
Nyheter antraštė skelbė: „Įkaitų drama Halundoje. Ir paan- 
traštė: „Policininkas išgelbėja tris žmones. Svenska Dagbla- 
det parašė: „Nošborgo didvyris“, o paantraštėje: „Kriminali- 
nės policijos inspektorius Polis Jelmas - gelbėtojas bėdoje.“ 

Tai buvo tarsi baisi patyčia, sadisto režisieriaus sukurta 
scena. 

— Ar matei? - paklausė Hultinas. 

- Ne. 

Polis Jelmas gal ir norėjo atsakyti trumpai ir glaustai, 
bet veikiausiai tiesiog nieko nepajėgė išspausti. 

Hultinas sulankstė laikraščius ir kalbėjo toliau: 

— Tokių antraščių neturėtų būti. Nesuprask klaidingai, 
aš džiaugiuosi, kad jos atrodo šitaip. Tai reiškia, kad tarp 
mūsų dar nėra tokio, kuris nutekintų informaciją. Reikalas 
tas, kad mieste vyksta kažkas daug daug reikšmingesnio. 

Polis Jelmas sėdėjo it kuolu trenktas. 

Janas Olovas Hultinas užspaudė pusinius skaitymo aki- 
nius ant savo milžiniškos nosies ir pervertė bylą su Jelmo 
pavarde, ryškiai šviečiančia ant rudo aplanko. 

— Kaip sugebėjai išdirbti tokiame sudėtingame rajone 
tiek daug metų ir nepalikti jokių pėdsakų? Jokių praneši- 
mų apie pažeidimus, jokių pasižymėjimų, nieko. Retai kada 
matau tokius švarius lapus tokioje senoje byloje. Kas tau 
atsitiko šiomis dienomis? 

Jelmas sėdėjo kaip suakmenėjęs. Hultinas smalsiai dirs- 
telėjo į jį. Tikriausiai nelaukė jokio atsakymo. Bet išgirdo. 

— Per šiuos metus aš sukūriau ir išsaugojau šeimą. Ne 
visi policininkai gali tai pasakyti. 

Didžianosis garsiai nusijuokė, - jo juokas, laimei, buvo 
skirtas aplinkiniams ir kartu nuoširdus, - ir nutarė, taip sa- 
kant, atskleisti kortas: 

— Anksti ryte Valstybės kriminalinėje policijoje susi- 
kūrė visai naujas skyrius. Šiuo metu jis paprasčiausiai pa- 
vadintas gan kvailai - „A grupė“. Turbūt galima pasakyti, 
kad jo struktūra yra savotiška „Palmės“ grupės“ antiversija. 
Jokių kolosalių padalinių, jokio nuolatinio vadovų keitimo, 
jokių abejonių dėl viršesnių struktūrų. Tai bus naujoviš- 
kas skyrius, mažas, kompaktiškas, kviečiami nauji žmonės, 
taip bandoma išplėsti ir tuo pat metu truputį suspausti 
Valstybės kriminalinę policiją. Skyriuje dirbs jauni, bet jau 
pasižymėję specialistai iš visos šalies. Aš esu šios grupės 
vadovas ir noriu, kad tu prie jos priklausytum. Kai žinias- 
klaida aptiks šią istoriją, mums prireiks tokio jos geranoriš- 
kumo, kokį parodė tavo atveju. Be to, manau, kad tai buvo 
velniškai drąsus poelgis. Aš susipažinau su Vidaus tyrimų 
skyriaus medžiaga ir, taip sakant, išlaisvinau juos nuo jos. 
Šitam reikalui teikiama visiška pirmenybė, o kai įsijųngia 
pati Valstybės policijos valdyba, net ir Vidaus tyrimai turi 
nulenkti galvą. 

- Juk tik prieš keletą sekundžių manęs vos neatleido... 


* Olofas Palmė - Švedijos socialdemokratų partijos pirmininkas, 1982-1986 m. buvęs Švedi- 
jos premjeru. Jo nužudymas 1986 m. taip ir liko neatskleistas. (Vert. past.) 


Hultinas apžiūrinėjo jį tiriančiu žvilgsniu. 

— Pamiršk, tai - istorija. Dabar klausimas tik toks - ar 
esi pakankamai sveikas, kad galėtum dirbti nepriekaištin- 
gai veikiančioje struktūroje, kur viršvalandžių žymiai dau- 
giau nei įprasto darbo laiko. Atrodai šiek tiek pavargęs. 

Jelmas atsikrenkštė ir pasitempė. Akimirką manėsi su- 
pratęs, kas yra laimė. 

— Buvo keletas siaubingų dienų. Bet duokite man dar- 
bo, ir aš, velniai griebtų, dirbsiu tiek, kad išspausiu iš savęs 
šūdą. Tiesiogine prasme, taip sakant. 

— Tikiuosi, gal ne visai tiesiogine, - atsakė Hultinas 
ir trumpam nutilo. - Mums reikia tokios iniciatyvos, ko- 
kią parodei Imigracijos tarnyboje. Bet ne per daug. Dabar 
svarbiausia suburti veikiantį kolektyvą, bet jis turi būti su- 
darytas iš vaizduotę ir sąžinę turinčių asmenybių. Grunds- 
triomo užrašai ir įrašas rodo, kad visus tuos metus buvai 
paslėpęs šią savo asmenybės pusę kažkur už tuščių bylos 
lapų. Manau, kad čia yra galimybė leisti jai pražysti. Taip 
pat galimybė gerokai persidirbti. 

— Koks tai reikalas? 

— Serijinės žmogžudystės. Bet ne įprastinės, žudo ne 
mažus berniukus ar mergaites, ne prostitutes ar olandų tu- 
ristus kempinguose. Ne, čia naujas variantas, ir daug kas 
rodo, kad tik pradžia. 

— Politikai? 

Hultinas vos šyptelėjo ir linktelėjo, bet paprieštaravo: 

— Ne. Bet visgi gera mintis. Ne, kalbama apie, kaip 
čia juos pavadinus, verslo viršūnes. Išvakarėse, prieš tau 
didvyriškai įpuolant į Imigracijos tarnybą, savo namuose 
Danderyde buvo nušautas vyras vardu Kunas Dagfeltas. 
Jau tada buvo ženklų, kad tuo nesibaigs, matėsi tam tikras 
ypatingas tikslumas, šaltakraujiškumas, kuris yra arba pro- 
fesionalus arba, kaip sakoma, už desperacijos ribų. Šios dvi 
galimybės turi stebėtinai daug panašumų. Dagfeltas paliko 

dvi dideles įmones, žmoną, du vaikus ir šešis butus šalyje ir 
užsienyje. Vakar vėlai vakare tai pasikartojo. Šįkart Stran- 
dvegeno gatvėje, viename iš mažesnių prabangių butų - aš- 
tuoni kambariai su balkonu. Iš šio pasaulio lygiai taip pat 
išsiųstas direktorius Bernhardas Strand-Julenas. Du šūviai 
į galvą, kulkos išimtos iš sienos replėmis arba didesniu pin- 
cetu. Visiškai jokių pėdsakų. Įprastas devynių milimetrų 
kalibras, nieko daugiau pasakyti neįmanoma. Tik tiek, kad 
tai galingas šaunamasis ginklas: visos keturios kulkos perė- 
jo kiaurai per kaukoles. Kaip nusikaltėlis įėjo ir išėjo, šian- 
dien dar nieko nežinome. Asmeninių sąsajų tarp Dagfelto 
ir Strand-Juleno - kiek tik nori ir, žinoma, reikės patikrin- 
ti; jie sukosi tuose pačiuose sluoksniuose, kartu dalyvavo 
kelių organizacijų veikloje, buriavo toje pačioje buriuotojų 
draugijoje, žaidė golfą tame pačiame golfo klube, priklausė 
prie to paties ordino, kartu dirbo keliose valdybose ir taip 
toliau, ir taip toliau. Iš paviršiaus jokių keistenybių ar nu- 
krypimų. 

— Vis dėlto specialios tyrimo grupės sukūrimas yra tik- 
rai rimtas sprendimas. Ką mano į šoną nustumta Stokhol- 
mo policija? 

— Dar nežinome. Bendradarbiausime toliau. Bet, žino- 
ma, tai tikrai rimtas sprendimas. Gresia pavojus, kad gali 
būti nuleista gerokai kraujo iš centrinių Švedijos verslo 
kraujagyslių, be to, yra nelabai malonių organizuoto nu- 
sikalstamumo požymių. Tikras profesionalas, anksčiau 
Švedijoje nesu matęs nieko panašaus. Būsime protingi, jei 
imsimės šito iš karto. Bent sykį. 

Hultinas patylėjo. 

- Žinoma, gal tai bloga lemiantis ženklas - sukurti nau- 
ją specialiąją grupę balandžio pirmąją... 

— Spėju, kad geriau negu tryliktą dieną, penktadienį... 

Hultinas vos šyptelėjo ir slapčia dirstelėjo į laikrodį. 
Jelmas suprato, kad Hultinas jaučia didelį spaudimą, nors 

to niekuo neparodo. Hultinas atsistojo ir ištiesė ranką. Jel- 
mas ją paspaudė. 

— Susirinkimas jau šiandien po pietų, trečią valandą, 
naujajame policijos pastate. Įėjimas iš Polhemo gatvės 30. 
Ką pasakysi? 

— Iki pasimatymo, - tarė Jelmas. 

- Taip, pasimatysime. Dabar važiuoju į Senąją Vermdės 
gatvę paimti tokio Gunaro Nybergo iš Nakos rajono. Pažįs- 
ti? Žiauriai geras policininkas. Kaip ir tu. 

Jelmas papurtė galvą. Jis vargiai pažinojo ką nors dau- 
giau nei kolegas iš Hudingės. Eidamas pro duris Hultinas 
priminė: 

— Vadinasi, turi kiek daugiau nei keturias valandas at- 
sisveikinti su kolegomis neapibrėžtam laikui ir susirinkti 
daiktams. Juk turėtų užtekti? 

Jis dingo ir vėl grįžo kaip tik tada, kai Jelmas buvo spė- 
jęs atsisėsti ir atsikvėpti. 

— Galbūt tai nėra savaime suprantama, kad šiuo metu 
šis reikalas yra superduper top secret"... 

— O ne, - atsakė Polis Jelmas. - Tai savaime supranta- 
ma. 


* 


Pirmiausia ketino paskambinti ir papasakoti Cilai, bet 
persigalvojo. Pagalvojo apie viršvalandžius ir vasarą, apie 
atostogas, kurios, labai tikėtina, bus įšaldytos, ir apie va- 
sarnamį Dalariotorpete, kurį jie pigiai išsinuomodavo visai 
vasarai. Pirmiausia jis truputį pasimėgaus. 

Galiausiai įėjo į personalo kambarį, negalėdamas nu- 
slėpti džiaugsmo. 

Ten sėdėjo keturi bendradarbiai ir šlamštė nesveikus 
sausus pietus. Čia buvo Andersas Lindbladas, Ana Vas ir 


* Didžių didžiausia paslaptis. (Angl.) 

nustebę. Galbūt jo veido išraiška nebuvo tokia, kokios jie 
tikėjosi. 

— Atėjau atsisveikinti, - visai rimtai tarė Jelmas. 

Bringmanas ir Ernstsonas atsistojo. 

- Ką, po velnių, čia kalbi? - paklausė Bringmanas. 

— Pasakok, - liepė Ernstsonas. - Nori pasakyti, kad tie 
šunsnukiai tave išgrūdo? 

Jelmas atsisėdo šalia jų ir parodė į Svantės Ernstsono 
pietus. 

— Mėsainis iš mikrobangės. Juk sakiau, kad padažas su- 
šils. 

Ernstsonui palengvėjo ir jis nusižvengė. 

— Ne, velniai griebtų, jie tavęs nepašalino! Pasakok. 

— Iš tikrųjų atėjau atsisveikinti. Galima sakyti, kad 
mane išspyrė, bet aukštyn. 

— O kaip Vidaus tyrimai? 

— Ne, tas košmaras baigėsi. Čia Valstybės kriminalinė, 
petys į petį su pačiu generaliniu komisaru. 

— Atseit bus geriausia ištraukti tave iš pietinio rajono 
mėšlo ir juočkių krūvos? 

— Kažkas panašaus, galbūt. Tai... superduper top secret, 
anot generalinio. Ko gero, greitai perskaitysite laikraščiuo- 
se. Bet kol kas tai juodai slaptas reikalas. 

- Ir kada? 

— Jau šiandien po pietų. Trečią valandą. 

— Geriau nebūna. Pavešiu tave pas Išmetą, galėsi nu- 
pirkti patį brangiausią, labiausiai medumi varvantį atsisvei- 
kinimo tortą. 


Brunas susiurbė rudus juodo cigaro dūmus ir plačiai 
išsišiepė. Iškėlė rankas aukštyn ir pasirąžęs dusliai suurzgė. 


Kelios pelenų dulkės nukrito į jo įspūdingą pilkšvai raudo- 
ną barzdą. 

— Taigi taigi, jie iškepė dar vieną viršininką Valsty- 
bės kriminalinėje, - tarė jis, be galo patenkintas savi- 
mi. - Žinai, kartą ten patekęs, niekada nebeišeisi. Išneš 
puošniame karste. Su antspaudu „Valstybės kriminalinė 
policija“. 

Jelmas pasiėmė savo pareigūno pažymėjimą ir tarnybi- 
nį ginklą nuo Bruno rašomojo stalo ir ėmė segtis ant pečių 
dėklą. 

— Dar vieną? - paklausė Jelmas. 

— Hultinas čia dirbo aštuntojo dešimtmečio pabaigoje, 
nežinojai? Prakeiktas futbolininkas. Hultinas Medinė Koja, 
kiečiausias vidurio gynėjas mieste. Visai nejautė kamuolio. 
Antakių skaldymo galva specialistas. 

Jelmą apėmė nenusakomas jausmas. Nepasakysi, kad 
nemalonus. 

- Jis sakė, kad apie mane perskaitė laikraštyje. Žinias- 
klaidos geranoriškumas. 

— Taip taip, laikraščių skaitytojas Hultinas. 

— Arjudu vis dar bendraujate? 

— Kai kada paskambinu ir primenu apie senas paslau- 
gas, taip. Man rodos, jis tebežaidžia futbolą Stokholmo 
policijos veteranų komandoje. Žinoma, kai turi laiko, o tai 
nedažnai pasitaiko. Tik įsivaizduok, kaip jis galva daužo 
savo kai kurių į pensiją išėjusių kolegų antakius. Dieviškas 
vaizdelis. 

Jelmas apsisprendė paklausti tiesiai šviesiai. 

— Ar tik ne tu kartais?.. 

Brunas akimirką užmiršo įsivaizduojamą dievišką vaiz- 
delį su žilais iki kraujo pramuštais antakiais ir įsmeigė į jį 
gudrias akis. 

— Pasisekė, kad jie kaip tik dabar kuria naują grupę. Tą 
superduper slaptą „A grupę. 

— Ne tiek daug kelių veda aplink Vidaus tyrimus... 

— Darau, ką galiu. Medinė Koja visada mano mintyse, - 
Brunas sučiulpė cigarą iki galo, lūpas sudėjęs kaip dulkių 
siurblio antgalį. - Žiūrėk, gerai pasirodyk. Nenoriu dar 
kartą bristi per šitą mėšlą. 

Pirmasis „A grupės“ susirinkimas vyko vienoje iš mažiau- 
sių auditorijų didžiuliame policijos pastatų komplekse 
tame stačiakampyje, kurį sudaro Kungsholmo, Polhemo, 
Bergo ir Agnegateno gatvės. Į pastarąją vis dar išsikiša pir- 
mojo policijos pastato, pradėto statyti 1903 metais, gelsva 
krūtinė, besipučianti nuo svajonės apie didžiąją valstybę. 
Čia yra Stokholmo policijos vyriausioji būstinė. Priešin- 
ga stačiakampio pusė atsukta į Polhemo gatvę ir atspindi 
visiškai kitokį, bet lygiai tiek pat absurdišką architektūros 
idealą - aštuntąjį dešimtmetį. Ten įsikūrusi Valstybės po- 
licijos valdyba. Kaip tik per čia Polis Jelmas įsmuko vidun 
likus kelioms minutėms iki trijų. Jo laukė. Budėtojas prie 
įėjimo kabančiame pastato plane parodė jam kelią iki ma- 
žos auditorijos. Jis nieko nesuprato, tad prisistatė truputį 
pavėlavęs. Kambaryje aplink stalą jau sėdėjo penki žmo- 
nės, kurie atrodė beveik taip pat sutrikę kaip ir jis. Įsmukęs 
kuo tyliau atsisėdo ant laisvos kėdės. Kaip užsakytas iškart 
išdygo rimtas, šviesiaplaukis, geru kostiumu vilkintis pen- 
kiasdešimtmetis vyras, atsistojo gale stalo ir uždėjo dešinę 
ranką ant diaprojektoriaus lempos, panašios į teleskopą. 
Apsidairė ieškodamas kažkieno veido, bet taip ir nepamatė. 


47 


Kiek pavėluotai atsikrenkštė ir išėjo iš kambario. Vos uždarė 
duris, atsivėrė durys priešingoje pusėje ir vidun įžengė kri- 
minalinės policijos komisaras Janas Olovas Hultinas. Apsi- 
dairė ieškodamas kažkieno veido, bet taip ir nepamatė. 

— Kur Miorneris? - paklausė jis. 

Būsimosios „A grupės“ nariai sutrikę susižvalgė. 

— O kas tas Miorneris? - klausimu į klausimą atsakė 
Jelmas. 

— Čia ką tik buvo vyras, - pasakė vienintelė moteris 
grupėje, tamsiaplaukė geteborgietė, kurios veide jau ėmė 
rastis pirmosios raukšlės, nors ji, regis, visai nekvaršino sau 
dėl to galvos. - Bet jis vėl išėjo. 

— Panašu į jį, - tarė Hultinas santūriu balsu, sunkiai 
atsisėdo ir ant milžiniškos nosies užsikabino nedidelius 
skaitymo akinius. - Tai Valdemaras Miorneris, Valstybės 
policijos valdybos skyriaus viršininkas ir formalus grupės 
vadovas. Jis ketino pasakyti trumpą įžanginę kalbą. Ką gi, 
žiūrėsime, gal grįš. 

Jelmui buvo sunku įsivaizduoti šį elegantišką, įspūdin- 
gą vyrą, nuolat kalbantį santūriu balsu, kaip šiurkštų futbo- 
lininką. O Hultinas kalbėjo toliau: 

— Gerai, jūs žinote, koks čia reikalas. „A grupė“ gimė 
todėl, kad reikėjo suburti geriausias pajėgas — tai jūs visi. 
Jūs tiesiogiai pavaldūs Valstybės kriminalinei policijai, ta- 
čiau gana artimai bendradarbiausite su Stokholmo polici- 
ja, pirmiausia, žinoma, su jų kriminaliniu skyriumi, kuris 
įsikūręs pastate Kungsholmo gatvėje, čia, už kampo. Juk 
nusikaltimo vieta yra Stokholmas, bent jau iki šiol. Na, ką 
gi, svarbiausia tai, kad jūs, nepaisant rango, esate viršiau tų, 
kurie jums padės, ar tai būtų Stokholmo, ar Valstybės po- 
licija. Šis atvejis - didžiausios svarbos. Kadangi esate spe- 
cialiai atrinkti ir atvykote iš įvairių šalies rajonų, nemanau, 
kad vieni kitus pažįstate, tad, ko gero, galėtume pradėti nuo 
susipažinimo. Kaip žinote, mano vardas... 

Smarkiai atsidarė durys ir vyras, kuris jau buvo pasiro- 
dęs, įėjo vėl, uždusęs ir įsikarščiavęs. 

- Štai kur tu, Hultinai. Visur tavęs ieškau. 

- Taip taip. Štai tavo „A grupė“. 

— Puiku, puiku, puiku, - greitakalbe išbėrė Valdemaras 
Miorneris, atsistojo priekyje ir atrėmė ranką į išsikišusią 
diaprojektoriaus dalį, visai kaip pirma. - Taip, mano ponai. 
Ir ponia. Taigi, jūs esate specialiai surinktas skyrius iš šešių 
vyrų, tai yra iš penkių vyrų ir vienos moters, ir spėju, kad 
kriminalinis komisaras Hultinas jau supažindino jus su bū- 
simomis pareigomis. Dabar varykit kietai. Šis reikalas turi 
išskirtinę svarbą šalies saugumui, ir jūs privalote sustabdy- 
ti tą išprotėjusį serijinį žudiką, kol valstybė dar neprarado 
visų savo geriausių pajėgų. Jūs ir tik jūs stosite jam skersai 
kelio, kai jis ims siautėti. Taip. Būtent. Taigi. Matau, kad jūs 
jauni ir garbėtroškos, kad esate pasiruošę vykdyti užduotį 
ir žinote, kuo rizikuojame. Pradėkime. Telydi jus policinin- 
kų angelas sargas. 

Jis išėjo iš kambario tokiu pačiu tempu, kaip ir įėjo. At- 
karę kai kurių klausytojų žandikauliai grįžo į vietas. Janas 
Olovas Hultinas užsimerkė ir per akinių viršų santūriai pa- 
sikrapštė abu akių kampučius. 

— Ką gi, dabar visi žinote, apie ką kalbama, - tarė jis 
ramiai. Praėjo šiek tiek laiko, kol sėdintieji aplink stalą 
nusišypsojo. Dar negreitai jie perpras subtilų Hultino hu- 
morą. - Tęskime ten, kur baigėme. Taigi, esu Janas Olovas 
Hultinas, dirbu čia jau keletą metų, dažnai esu tiesiogiai 
pavaldus ankstesniam Valstybės kriminalinės policijos vir- 
šininkui, žinomam šalyje, tačiau jo pavardės nebegalima 
minėti. Jie kaip tik ruošiasi paskirti naują, o naujajam su- 
teikti Valstybės kriminalinės policijos viršininko pareigas 
ir generalinio direktoriaus statusą. Bet šalin policijos ran- 
gus. Prisistatykite pagal laikrodžio rodyklę. 

Toks staigus perėjimas kai kuriuos truputį sutrikdė. 
Pagaliau sureagavo praplikęs, truputį aptukęs vos pen- 
kiasdešimties vyras, šioje mažoje nykioje auditorijoje sė- 
dintis toliausiai dešinėje. Kalbėdamas jis tyliai barškino 
rašikliu. 

— Taigi. Taip, esu Vigas Norlanderis. Su šiuo atveju dir- 
bu nuo pat pradžių. Tai yra - į šią grupę buvau perkeltas 
tiesiai iš Stokholmo kriminalinės, čia, už kampo. Galima 
sakyti, kad mano kelionė iki čia buvo trumpiausia. Matau, 
kad aš, ko gero, esu ir vyriausias. Išskyrus poną Janą Olovą, 
žinoma. 

Hultinas vos linktelėjo, jo veido išraiška nepasikeitė. 
Akivaizdu, kad juodu gana gerai vienas kitą pažįsta. 

Arčiausiai Vigo Norlanderio sėdėjo moteris. 

— Aš Kerstina Holm. Be abejo, jau girdėjote, kad esu 
tiesiogiai importuota iš Šiaurės jūros pakrantės. Visą bran- 
dų gyvenimą dirbau Geteborgo kriminalinėje. Beje, ir gerą 
laiko tarpą prieš tai. 

Tada atėjo eilė jauniausiam ir mažiausiam - tamsia- 
plaukiam vaikinui, kuriam kažin ar buvo daugiau kaip tris- 
dešimt. Jis kalbėjo aiškiai ir raiškiai. 

- Vadinuosi Chorchė Čavesas ir iki vakar buvau vienin- 
telis juočkis faras visame Sundsvalio policijos rajone. Po 
savęs palikau didelę tuštumą, prisiekiu. Akivaizdu, kad čia 
bus atstovaujama visoms mažumoms. Taip pat ir didvyrių, 
kaip matau. 

Jis reikšmingai pažiūrėjo į greta sėdintį Jelmą. Šis prieš 
prasižiodamas kelis kartus sumirksėjo. Kažkur toli pamatė 
šmėkštelint Hultino šypseną. 

— Aš čia atsidūriau per kvailą drąsą, o ne didvyriškumą, 
ir turbūt paaiškės, ar čia bus bausmė, ar apdovanojimas. 
Taigi, esu Polis Jelmas, aš iš Hudingės policijos. Pastaro- 
siomis dienomis žiniasklaidoje tikrai matėte mano žavingą 
jaunystės nuotrauką. 

„Gana padoriai, turint omenyje visas aplinkybes“, - pa- 
galvojo jis, tada ėmė prakaituoti ir praleido pro ausis kai 
kurias kito prisistatymo detales. Šiaip ar taip, vyriškis kai- 
rėje atrodė gan panašus į suomį ir buvo keleriais metais už 
jį vyresnis. Aukštas ir lieknas, labai šviesių plaukų ir beveik 
baltos odos. Jelmas prisiminė Martį Vainio, dopingą varto- 
jusį ilgųjų distancijų bėgiką, tapusį konservatyviu politiku. 
Būsimojo kolegos akcentas buvo vos pastebimas, bet žy- 
miai labiau girdimas, palyginti su Čaveso. 

— Artas Sioderstetas, iš Suomijos, - prisistatė lakoniš- 
kai. - Bet greičiau Suomijos švedas su suomišku vardu — 
diplomatiškos motinos klaida. Atskraidintas šįryt privačiu 
generalinio komisaro lėktuvu iš Vesteroso. 

Liko tik vienas vyras, tikras milžinas netvarkingomis 
drapanomis, raumeningas, bet ir su riebalų sankaupomis, 
kokias palieka anaboliniai steroidai, kai nederinami su re- 
guliariomis treniruotėmis. Paviršutiniškai užmetęs akį, Jel- 
mas stengėsi neskubėti daryti išvadų. 

— Aš esu Gunaras Nybergas iš Nakos policijos, - prisi- 
statė Gunaras Nybergas iš Nakos policijos. Tęsinio, kurio 
visi tikėjosi, nebuvo. Žodį perėmė Hultinas. 

— Mums priklauso penki kambariai: mano kabinetas, 
šita patalpa - kaip ją pavadinsime? - auditorija, čia dary- 
sime susirinkimus, ir dar trys kabinetai. Trys kabinetai 
reiškia, kad kiekviename sėdės po du žmones, tad grupė 
turbūt iš dalies dirbs poromis. Iš esmės nieko naujo. Siūlau 
pasidalyti šitaip: Norlanderis ir Sioderstetas kabinete 302, 
Holm ir Nybergas kabinete 303, Jelmas ir Čavesas kabinete 
304. Kiekviename kambaryje rasite po du rašomuosius sta- 
lus, du telefonus, vieną vidaus ryšio telefoną, du mobiliojo 
ryšio telefonus ir kompiuterį su visais priedais. Mano ka- 
binetas 301, jis ne ką mažesnis už kabinetą 300. Ant kiek- 
vieno rašomojo stalo guli aplankas su išsamia šios bylos 
informacija. Paaiškinęs šitas administracines smulkmenas, 

noriu paprašyti, kad Norlanderis apžvelgtų žymiai svarbes- 
nes detales, kurios žinomos policijai. Tada paskirstysiu už- 
duotis. Prašau, Vigai. 

Norlanderis išėjo į priekį ir atsisėdo ant stalo krašto 
šalia Hultino. Pasiėmė žymeklį, gulintį prie lentos jam už 
nugaros, ir kalbėdamas sukiojo jį tarp pirštų: 

— Kalbant apie techninę pusę, šiuo metu iš viso nėra 
už ko užsikabinti. Nusikaltėlis nepaliko jokių pėdsakų, nė 
mažiausio plaukelio. Būtent pėdsakų nebuvimas verčia 
manyti, kad čia veikia profesionalas. Taigi klausimą dėl 
techninių įrodymų kol kas paprasčiausiai galime atidėti į 
šalį. Įprastinis devynių milimetrų kalibras. Tačiau galingas 
šaunamasis ginklas. Kulkos perėjo kiaurai kaukoles ir buvo 
iškrapštytos kažkokiomis replėmis. Abiem atvejais nusi- 
kaltėlis sėdėjo ant sofos svetainėje, kai auka grįžo namo, ir 
nuo ten paleido abu šūvius. Nepaisant to, kad abu nužudy- 
tieji turėjo žmonas, o Dagfeltas netgi turėjo kartu gyvenan- 
tį sūnų, atrodo, jog nusikaltėlis žinojo, kad auka grįš namo 
viena ir vėlai vakare. Aš nupiešiu abi svetaines, kad aiškiai 
matytumėte, jog schema kartojasi. 

Norlanderis lentoje nupiešė du mėlynus kvadratus ir 
užpildė mažesniais kvadratukais ir stačiakampiais. Galiau- : 
siai skersai kambario nubrėžė trumpą brūkšnį, toje pačioje 
pusėje abiejuose kvadratuose. 

- Svetainės durys, - patikslino. - Kaip matote, abu 
kambariai beveik kvadratiniai. Ir apskritai apstatymas ir di- 
zainas beveik vienodi. Jis sėdėjo čia, ant sofos palei sieną, 
kampe toliausiai nuo durų. Palaukė, kol auka paėjo į šoną 
tiek, kad kulkos įsmigtų į sieną, o ne išlėktų nežinomais 
keliais pro duris, ir tada paleido du šūvius į galvą. 

Norlanderis nubrėžė įstrižą brūkšnį per abu kvadra- 
tus - šūvio trajektoriją nuo sofos iki sienos, prie pat durų. 

— Vienodi veiksmai gali turėti dvi funkcijas. Arba ritua- 
linę, vadinasi, kalbame apie tam tikrą sąmoningai pasirink- 

tą žudymo būdą, kurį kažkas gal turi atpažinti ir jausti grės- 
mę. Arba tai manevras, skirtas būtent mums, kad dar kartą 
tikėtumės tokios pačios schemos; jei veiksmai bus kitokie, 
mes galbūt pamanysime, jog nusikaltimas nepriklauso prie 
šios serijos. Vis dėlto manau, kad kas nors turi patikrinti 
būtent modus operandi' per Interpolą, Europos Sąjungos 
koordinavimo skyrių ir likusį tarptautinį kontaktų tinklą ir 
pažiūrėti, ar toks žudymo būdas nėra būdingas kokiai nors 
teroristų arba mafijos organizacijai. Bet dabar mūsų svar- 
biausias darbas yra, savaime suprantama, numatyti, kas gali 
būti kita auka. Tai nėra lengva; tikrai suprantate, kad tarp 
Kuno Dagfelto iš Danderydo ir Bernhardo Strand-Juleno 
iš Estermalmo yra daugybė sąsajų. Jas galima suskirstyti 
į penkias dalis ir pavesti grupės nariams: bendri priešai, 
bendrų draugų ratas, bendri laisvalaikio užsiėmimai, ben- 
dri verslo interesai, bendri įsipareigojimai valdybose. Šios 
sritys, žinoma, susilies, ir yra sugalvotos tik kaip apytikrės 
orientacinės linijos. 

Norlanderis grįžo į savo vietą. Hultinas jam linktelėjo 
ir perėmė žodį: 

— Gerai, jei tartume, kad vienodas bus ir laiko tarpas, 
šiąnakt nieko neįvyks. Pirmoji žmogžudystė įvykdyta naktį 
iš kovo 29-osios į 30-ąją, antroji - naktį iš kovo 31-osios 
į balandžio 1-ąją. Šiandien balandžio pirmoji. Spėju, kad 
skyriaus viršininkas Miorneris ką tik išsklaidė visas abejo- 
nes. Jei schema kartosis, nors ši prielaida, žinoma, iš tikrų- 
jų nėra pakankamai pagrįsta, tai trečioji žmogžudystė įvyks 
jau kitą naktį. Iki to laiko nustatyti planuojamą auką, kad 
galėtume rimtai saugoti, yra, žinoma, visiškai neįtikėtina, 
bet būtų gerai bent jau nustatyti apytikrę sferą, kad galė- 
tume pasikliauti malonia Stokholmo policijos pagalba ir 
saugoti kokius penkis šešis labiausiai tikėtinus kandidatus. 


* Veikimo būdas. (Lot.) 

Taip pat pagalvokite apie tokius momentus kaip „vienas 
namuose“ ir „namo grįžta vėlai“. Siūlau pasidalyti darbus 
šitaip: Vigas pats imasi Interpolo ir modus operandi reikalo, 
Nybergas ieško aiškesnių bendrų priešų, gal kur nors toli- 
moje praeityje - Verslo aukštoji mokykla ir panašiai, kelias 
į didybę; Holm bando apibrėžti asmeninių draugų ratą ir 
patikrina, ar yra kokių slaptų meilužių ar dar ko nors; Jel- 
mas ima laisvalaikio pomėgius, buriavimą, golfą, ordinus 
ir draugijas, gal ką nors daugiau, jei tik kas nors yra; Sio- 
derstetas griebia verslo interesus, pasinaudok visa pagal- 
ba, kokią gali suteikti Ekonominė policija - tikriausiai tai 
pats kebliausias dalykas; o Čavesas patikrins abiejų aukų 
nesusijusius esamus ir buvusius įsipareigojimus valdybose. 
Aš pats visą laiką dirbsiu su bendrais dalykais, struktūri- 
zuosiu, atrinkinėsiu ir taip toliau; šita prakeikta balta lenta 
turi būti iki pakraščių užpildyta įvykių schemomis. Greitai 
išmuš ketvirtą. Siūlau keletą valandų paplušėti, kad sukur- 
tume padorią rytojaus darbotvarkę. 

Hultinas nutilo ir pagalvojo. Tada vos linktelėjo galva, 
parodydamas, kad viskas jau pasakyta. Ruošėsi kilti, bet 
pasigirdo Arto Siodersteto krenkštelėjimas, ir Hultinas vėl 
atsisėdo ant kėdės. 

— Ar galėtum paaiškinti apie darbo laiką? - paprašė 
Sioderstetas. 

— Taip, kaip sakyta, tikriausiai turėsime ganėtinai daug 
darbo, kol ištirsime bylą. Kurį laiką galite pamiršti visas 
profsąjungos sutartis ir darbo teisės nutarimus; iš princi- 
po turite būti pasiekiami kiaurą parą septynias dienas per 
savaitę. Galite patys pasirinkti, ar žiūrėti į tai iš šviesiosios 
pusės, mat yra skirtos specialios lėšos, kuriomis galėsime 
apmokėti maksimalų viršvalandžių skaičių, o jei tai užsitęs, 
galime netikėtai praturtėti; arba galite žiūrėti iš tamsiosios 
pusės, juk santuoka ir panašūs dalykai patirs nemažai iš- 
bandymų, ypač jei tai užsitęs per vasarą. 

Hultinas vėl ketino stotis ir vėl atsisėdo ant kėdės. Sio- 
derstetas klausinėjo toliau: 

— Tik trumpas klausimas. Saugumas? 

Hultinas linktelėjo. Buvo neįmanoma suprasti, ką reiš- 
kia jo trumpa pauzė. 

— Tiesa... Taip, bus įtrauktos Vidaus saugumo tarny- 
bos. Kaip paprastai, jų paralelinis tyrimas bus visiškai ne- 
pastebimas, bet mintis tokia, kad mes „dalysimės informa- 
cija; - Hultinas sumosavo, vaizduodamas kabutes, tarsi 
kambaryje būtų suplasnoję mažyčiai rusvi drugeliai. - Ku- 
rią nors dieną, gana greitai, jų grupė ateis čia susipažinti ir 
aptarti bylos saugumo aspektų. Galima sakyti, gavau tam 
tikrų ženklų, kad bus įtrauktos net karinės saugumo tar- 
nybos, jei iškils bent menkiausias įtarimas, jog čia gali būti 
tarptautinis karinio pobūdžio incidentas. Tad dėl įvairių 
priežasčių tikėkimės, kad šis reikalas ir toliau išliks naci- 
onalinio lygio. 

Čia ir baigėsi subjektyvi Hultino pastaba. 

Jis atsistojo ir išėjo į koridorių. Jie vorele lėtai nusekė 
iš paskos, gerai suvokdami, kas jų laukia. Poromis dingo 
jiems paskirtuose kabinetuose. 

Chorchė Čavesas ir Polis Jelmas įžengė į kabinetą 
Nr. 304. Jis buvo toks mažas, kad vietos iš tikrųjų užteko 
tik dviem sustumtiems stalams. Per patį sujungimą tarp jų 
stovėjo kompiuteris; monitorių buvo galima atsukti į abi 
puses. Kampe glaudėsi mažas staliukas su kavos aparatu. 
Skurdus kabinetas visgi turėjo langą į kiemą. Jelmas iškart 
priėjo prie jo; aplink buvo matyti tik policijos pastatai, su- 
pantys nedidelį cementuotą vidinį kiemą. Po palange sto- 
vėjo nedidelis stalas su senu spausdintuvų; kabeliai nuo 
kompiuterio tįsojo ant grindų kaip spąstų kilpos. 

— Jei greitai nurysime kartėlį, kad negavome atskirų 
kabinetų, tai pavyks prisitaikyti, - pasakė Chorchė Čave- 
sas. - Kurį rašomąjį stalą renkiesi? 


SS 


— Man jokio skirtumo, - tarė Jelmas. 

Čavesas atsisėdo ant kėdės toje pusėje, kuri buvo ar- 
čiau durų, o Jelmas susmuko kitoje. Abu išbandė kėdes 
pasisupdami ant jų ir atsainiai pavartė prieš save gulinčius 
aplankus. 

— Geriau nei Sundsvalyje, - nutarė Chorchė Čavesas. 

— Kas? 

— Kėdės. Bent jau kėdės. 

Jelmas linktelėjo ir pajuto, kad tarp jų tvyro neužduoti 
klausimai; jam pasirodė, kad ir anas taip jaučiasi. Čavesas 
nutraukė nejaukią tylą pašokdamas ir paklausdamas: 

— Kavos? 

— Būtų gerai. 

Čavesas pakėlė kavos indelio dangtelį ir pasilenkęs pa- 
uostė. 

— Aba, - tarė jis ir perleido kavos miltelius tarp pirš- 
tų. - Aha. Kaip jie tai vadina - „Karališka kava ? Ar tu nie- 
ko prieš, jei rytoj atsinešiu iš Lotynų Amerikos atvežtos 
kavos? 

— Tik šitą palik. 

- Žinoma. Bet... - pridūrė Čavesas ir grįžo prie stalo su 
tuščiu kavinuku rankoje. Palinko prie Jelmo. - Bet manau, 
kad galėčiau padėti tau atrasti tikrą kolumbietišką ranko- 
mis maltą kavą. 

Jelmas stebėjo jo mažą energingą figūrą. 

— Ar tokią galima ruošti paprastu švedišku kavos apa- 
ratu? 

- Aha. Jis turi neišnaudotų galimybių. 

Čavesas dingo koridoriuje ir grįžo su pilnu kavinuku. 
Priėjo prie kampinio staliuko ir lėtai palenkė kavinuką prie 
kavos aparato. 

— Ta istorija apie didvyrį... - pradėjo Jelmas ir išgirdo, 
kaip pirmieji lašai teška ant staliuko. 

Dar keli nulašėjo ant grindų. Likęs vanduo pateko ten, 
kur reikia, ir Čavesas paspaudė aparato mygtuką, tuo pat 
metu įdėjo filtrą ir įbėrė keletą šaukštelių „Karališkos ka- 
vos“. Vis dar atsukęs nugarą į Jelmą tarė: 

— Ta replika per susirinkimą... Tiesiog išsprūdo. Man 
kartais taip būna... 

- Ar turi kokių abejonių dėl darbo su manimi? 

— Aš tavęs nepažįstu, - atsakė Čavesas sienai. 

- Liaukis. 

Čavesas atsisuko, priėjo ir atsisėdo prie stalo, nuleido 
akis. 

- Aš tikrai tavęs nepažįstu. Nežinau, kas iš tiesų nutiko 
per tą... įkaitų dramą. Bet žinau, kokia buvo reakcija. 

— Sundsvalyje? 

- Tarkime šitaip: džiaugiuosi, kad esu čia, o ne ten. 

— Su manimi? 

— Uždarame kambaryje. 

- Žiniasklaidos sukurtas vaizdas yra neteisingas. 

— Nesvarbu. 

— Man svarbu. Nes tai svarbu mūsų darbo santykiams. 
Jelmas pakilo ir spragtelėjo jungiklį. Kambaryje pamažu 
pasklido bjauri liuminescencinės lempos šviesa. Jelmas te- 
bestovėjo, nemaloniai kiaurai peršviestas. 

— Rytoj paprašysiu Hultino, kad paskirtų tau kitą par- 
tnerį, - tarė jis ir išėjo į koridorių. 

Tualetas buvo visai šalia; nusišlapinęs jis dar ilgokai 
pastovėjo. Užmerkė akis ir palinko prie sienos. „Nėra pa- 
vienių veiksmų“ Prakeiktas Grundstriomas. Ir Hultinas. 
Aišku, kad pasodino jį su Čavesu norėdamas išmėginti. Iš- 
krapštė krislą iš akies kampučio ir tas nukrito tiesiai į pisu- 
arą. Nuleido vandenį ir vengdamas žiūrėti į veidrodį ilgai ir 
kruopščiai plovėsi rankas. 

— Dabar suprantu, - tarė Čavesas, kai jis sugrįžo. - Tai 
tu nori kito partnerio. Toliau nuo Sundsvalio juočkio pa- 
laidais žabtais. 

— Geriau Sundsvalio juočkis palaidais žabtais negu pa- 
garsėjęs juočkių naikintojas, - atsiliepė Jelmas ir įpylė du 
puodelius kavos. 

- Tik vienas klausimas, - tarė Čavesas ir paėmė puode- 
lį. - Ar būtum ėjęs vidun, jei jis būtų buvęs švedas? 

— Jis yra švedas, - atsakė Jelmas. Akimirką stojo tyla. - 
Tai gal pradedam? 

Čavesas keletą kartų bilstelėjo aplanku į stalą ir atver- 
tė. 

— Lets roll, - tarė jis ir iškėlė smilių. - And hey... 

— „Lets be carefull out there“ - užbaigė abu juokingu 
unisonu. 

— Pradedu senti, - pasakė begėdiškai jaunai atrodantis 
Čavesas. 


* 


Buvo beveik septynios, kai Jelmas užbaigė sąrašą. Ku- 
nas Dagfeltas ir Bernhardas Strand-Julenas buvo ŠKBD 
nariai. Dar nežinodamas, ką tai reiškia, ėmė svarstyti, kad 
ponai bus groję pankų grupėje kokiame nors pietiniame 
priemiestyje. Tačiau ŠKBD reiškė „Švedijos karališkoji bu- 
riuotojų draugija“ o jos būstinė įsikūrusi Saltšiobadene. 
Akivaizdu, kad daugybė švedų buriuotojų yra jos nariai, to- 
dėl vargu ar pavyks rasti kokių ypač įdomių sąsajų. Tačiau 
abiejų ponų burlaiviai laikomi toje pačioje vietoje, jei tik 
jie jau nuleisti į vandenį, - Vigbiuholmo mažųjų laivų uos- 
te Tebyje, į šiaurę nuo Stokholmo. Ponai taip pat priklausė 
prie Vigbiuholmo laivų klubo. Jelmas pats sau pagalvojo, 


* Judėkime. Ir, ei... Būkime atsargūs. (Angl.) Tai frazės iš JAV televizijos muzikinio policijos 
serialo „Cop Rock“. (Vert. past.) 

kodėl Strand-Julenas, kurio namas stovi prie pat Jurgorde- 
no mažųjų laivų uosto, savo laivą laikė taip toli. Šiaip ar taip, 
į rytojaus programą bus įtrauktas vizitas į Vigbiuholmą. 

Ponai taip pat žaidė golfą tame pačiame klube, Stokhol- 
mo golfo klube, kurio būstinė yra prie Nevingės golfo lau- 
kų Danderyde. Kaip tik ten jie žaisdavo ir tada, kai būdavo 
mieste. Reikės ir ten nuvažiuoti. 

Galiausiai jie buvo ir to paties ordino nariai, Mimiro 
ordino. Kadangi Jelmas ničnieko neišmanė apie ordinus, 
turėjo nemažai pasiskaityti. Akivaizdu, jog ši visuome- 
nei praktiškai nežinoma veikla buvo labai paplitusi aukš- 
tesniuosiuose sluoksniuose visoje šalyje. Vien Laisvųjų 
mūrininkų ordinas turėjo daugiau kaip dvidešimt penkis 
tūkstančius narių, kuriuos vienijo šimtas dvidešimt pen- 
kios ložės visoje Švedijoje. Net ir perskaitęs visą prieinamą 
medžiagą ir susipažinęs su vienuolių ir kariniais, valstybi- 
niais ir labdaros, dideliais ir mažais ordinais, net ir išmokęs 
įvairių ordinų įkūrėjų vardus nuo viduramžių iki šių dienų 
ir sužinojęs apie keisčiausius rangus bei paaukštinimo tvar- 
ką, net ir tada nė per nago juodymą nesuprato, kuo ordi- 
nai užsiima iš tikrųjų. Tikroji veikla faktiškai buvo slapta ir 
apsaugota nuo visuomenės keistais šimtamečiais nuostatų 
paragrafais, tačiau knygose buvo užuominų, kad aukštuo- 
menėje vykdavo ir vyksta patys keisčiausi ritualai. Moterys 
praktiškai nepriimamos. 

Mimiro ordinas buvo vienas iš mažiausių ir menkiau- 
siai žinomų, todėl ši sąsaja buvo žymiai įdomesnė, nei būtų 
buvusi ponų narystė Laisvųjų mūrininkų ar Gerųjų tam- 
plierių organizacijose (pastaroji, beje, buvo išbraukta iš 
sąrašo dėl visiems žinomo ponų pomėgio išgerti). Jelmas 
nerado jokios literatūros apie Mimiro ordiną, bet vienoje 
nuslėptų mokesčių byloje, į kurią ordinas buvo įpainiotas 
prieš šešerius metus, jam pavyko atkasti adresą. Jis palaimi- 
no kompiuterio funkciją „Paieškos žodis“. 

Atrodo, kad daugiau nėra jokių bendrų laisvalaikio už- 
siėmimų. Lyg tų trijų nepakaktų daug dirbantiems versli- 
ninkams. 

Taigi Jelmas rytdienai sudarė trumpą darbų sąrašą: 

1. Vigbiuholmo laivų klubas, Uosto gatvė 1, Tebis. 

2. Stokholmo golfo klubas, Ševingestrandeno gatvė 
20 A, Danderydas. 

3. Mimiro ordinas, Stalgrendo 2, Senamiestis. 

Kalbant apie aplinkos pakeitimą... 

Pasirąžė. Jie buvo išjungę lubinį šviestuvą - buvo nerei- 
kalingas, nebent jei esi mazochistas, labiausiai mėgstantis 
galvos skausmą, - ir dirbo savo senų stalinių lempų sklei- 
džiamoje visiškai įprastoje keturiasdešimties vatų šviesoje. 
Dangus tebebuvo šviesus, bet kabinete tos šviesos jau ne- 
pakako. 

Čavesas buvo perkėlęs klaviatūrą į savo pusę ir barški- 
no kaip pašėlęs. 

— Ar kas nors ryškėja dėl įsipareigojimų valdybose? - 
paklausė Jelmas ir atsistojo. 

- Palauk truputį, - atsakė Čavesas ir rašė toliau. - Čia 
žiauri košė. 

— Ketinau eiti namo. Kur gyveni? Tau į pietus? 

Čavesas kiek pabrėžtinai paspaudė „Enter“ ir senas 
spausdintuvas po palange garsiai sutarškėjo. Čavesas siurb- 
telėjo kavos ir bjauriai susiraukė. 

— Aš gyvenu čia, - pasakė jis ir melodramatiškai užbai- 
gė: — Čia mano namai. 

Jelmas pažiūrėjo į jį kilstelėjęs kairį antakį. 

- Tai tiesa, - patikino Čavesas. - Turiu kambarį dviem 
aukštais aukščiau. Rytoj jie suorganizuos tikrą butą. Ti- 
kiuosi. 

— Gerai. Pasimatysime rytoj. 

- O kaipgi, - pritarė Chorchė Čavesas ir nuėjo prie šo- 
kinėjančio spausdintuvo. 

Balandžio antrosios rytą Polis Jelmas sėdėjo prie pusryčių 
stalo ir naujomis akimis stebėjo savo šeimą. Pastaruosius 
pusryčius valgė paniekintasis; dabar naujai gimusysis pra- 
nešė jiems apie pasikeitusią situaciją. Žinią apie perkėlimą 
į miestą jie priėmė su saikingu entuziazmu. 

- Juk čia nieko keisto, - pasakė Danis ir pažiūrėjo tokiu 
pačiu žvilgsniu, kokiu, kaip jam pasirodė, prieš keletą die- 
nų spoksojo į motinos menstruacinį kraują. - Juk tu Ha- 
lundos didvyris. 

— Aišku, kad tai apdovanojimas, kad gali palikti šitą 
getą, - pareiškė Tuva ir dingo jam nespėjus paklausti, iš kur 
ištraukė tokį žodį. 

Iš jo? 

Arjis negalvodamas žarstė nesąmones? Ar sujaukė pro- 
tą ateinančiai kartai, kuri turi daug geresnes galimybes už jį 
bendrauti su tuo, kas svetima? Kažką paimti iš to svetimo? 
Nebijoti to, kas svetima? 

Pažvelk sau į širdį, Jelmai. 

Sekundę ji buvo apnuoginta, bet tik sekundę, o dabar jis 
slėps tą vaizdą po susikaupusiais darbais. Ir niekas iš šeimos 


61 


nenujautė, kaip arti prarajos jis stovėjo. Jie matė didvyrį, 
jis - lavoną. 

Jis išgelbėtas, bet perkeltas. Galbūt jo vietą Fitjoje už- 
ims imigrantų kilmės policininkas ir galbūt Hudingės Del 
cija neapsakomai išloš iš šio pasikeitimo. 

Vaikai išlėkė, ir kaip tik tada, kai ketino pakalbėti apie 
tai su Cila, išėjo ir ji. 

Kai pakilo važiuoti į miestą, Jelmas jautėsi vienišesnis 
nei bet kada anksčiau. Bet taip pat ir pasiruošęs. Tapti ki- 
toks. 

Galbūt jau nujautė, kad ši byla bus nepanaši į visas ki- 
tas, su kuriomis buvo susidūręs. 

Svetima. 

Jis paėmė laikraštį ir greitai užmetė akį į pagrindinę an- 
traštę: „Dviguba verslo viršūnių žmogžudystė. Italų mafija 
Stokholme?“ 

Sunkiai atsiduso ir išvažiavo. 


Žvarbūs vėjai, nesuprasi, žiemiški ar jau pavasariniai, 
lengvai šiaušė vandens paviršių. Kiek tankesnių bangų 
juosta slankiojo pirmyn ir atgal, kartais per kelis metrus 
pastumdama į šoną kurį nors iš mažesnių laivelių. Dešim- 
tys nedidelių laivų suposi ant Neptūno pečių ir atrodė kaip 
įvairaus dydžio taškeliai, išsibarstę Didžiojo Vertano uoste 
beveik iki pat horizonto. 

— Siaubinga istorija, - pakartojo vyriškis su jūreivio 
kepure. - Abu. Vieni iš žymiausių mūsų narių. Ką daryti, 
jei net savo namuose nebesi saugus? Ar dabar kiekvienas 
padorus žmogus turi samdytis asmens sargybinį? 

Jelmas ir vyriškis stovėjo lauke, ant vieno iš šešių ilgų, 
lygiagrečiai įrengtų pirsų, besitęsiančių nuo kranto iki ban- 

golaužio ir sudarančių Vigbiuholmo mažųjų laivų uostą. 
Vandenyje prie pirsų buvo prisišvartavę tik keletas laivų, 
bet krante laivai buvo karštligiškai ruošiami sezonui. Žmo- 
nės lakstė apsirengę lyg ir darbiniais drabužiais, džeržgian- 
čios šlifavimo mašinos skleidė sunkų, slogų epoksidinių 
dažų ir lako dvoką. 

— Tai čia turėjo būti Bernhardo Strand-Juleno laivas? — 
Jelmas parodė į vandenį. 

— Taip, o Dagfelto tenai, prie trečio pirso. Dar ankstoka 
leisti į vandenį. Turiu pasakyti, kad patyriau rimtą šoką, kai 
šįryt atsiverčiau laikraštį. 

— Aš taip pat, - pritarė Jelmas. 

— Kokios antraštės! Ar tikrai Sicilijos mafijos žudikas 
nori išnaikinti visus švedų verslininkus? Arba, kaip rašė 
kitas laikraštis, tai prisikėlę Baderis ir Meinhof“. Skamba 
neįtikėtinai. O ką daro policija? 

— Štai ką, - tarė policininkas ir patraukė vidun. 

— Aš nenorėjau kritikuoti, - atsiprašė vyriškis ir truputį 
pasipūtęs nusekė iš paskos. — Greičiau norėjau paklausti, 
ką policija gali padaryti prieš tokias jėgas? 

— Štai ką, - pakartojo policininkas. 

Jie įėjo į įspūdingą klubo pastatą Uosto gatvėje. Vyriš- 
kis parodė kelią iki biuro. Pats atsisėdo prie rašomojo stalo, 
bet jo mintys klaidžiojo kažkur kitur. Išsitraukė peilį popie- 
riui ir ėmė plėšti vieną laišką. Jelmas atsikrenkštė. 

— Atsiprašau, - tarė vyriškis ir padėjo į šalį peilį ir laiš- 
ką. - Nekaip jaučiuosi. 

— Taigi pažinojai juos asmeniškai? 

— Na, tik tiek, kiek pažįstame savo narius. Truputį pa- 
sikalbame apie laivus, burių plotą, vėjus, oro prognozes. 
Apie tokius dalykus. 


* Andreas Baaderis ir Ulrike Meinhof 1970 m. Vokietijoje įkūrė Raudonosios armijos frakci- 
ją - kairiųjų radikalų teroristinę pogrindinę organizaciją. (Red. past.) 

— Ar juodu buvo pažįstami? Ar bendraudavo šiame 
klube? 

- Tiesą sakant, nežinau. Jie buvo gana skirtingi buriuo- 
tojai, tad nemanau. Dagfeltas plaukiodavo su šeima, visada 
pasiimdavo Ninę ir vaikus į „Maxi“. Kiek pamenu, vyres- 
niajai dukrai - jai turbūt aštuoniolika ar devyniolika - ėmė 
nusibosti, o vaikinukui, kuris pora metų jaunesnis, irgi ne- 
buvo itin linksma. O Ninei jau prieplaukoje pasidarydavo 
bloga. Bet ji vis tiek labai džiaugdavosi ir trykšdavo entu- 
ziazmu. „Ant kranto žvitruolė, ant vandens - ligonė“, - sa- 
kydavo Dagfeltas ir garsiai nusijuokdavo. Bet jam vis dėl- 
to buvo svarbu, kad plauktų visa šeima. Turbūt kaip tik 
tada jie iš tiesų bendraudavo. Nors ten, tarp salelių jūroje, 
atmosfera galėdavo gerokai įkaisti. Man taip atrodydavo. 

Jelmas nustebo, kiek daug galima sužinoti truputį pasi- 
kalbėjus apie burių plotą ir orų prognozes. 

— O Strand-Julenas? - paklausė jis, kad pakurstytų 
plepį. 

— Visai kitas reikalas. Rimtų rimčiausias buriuotojas. 
Vienas iš mažesnių „Swan“ tipo laivų, bet labai gražiai tilp- 
davo ir mažųjų laivų uoste. Įgulos visada atrodė profesio- 
nalios, du trys jauni vaikinai su puikiausia įranga, kaskart 
vis kiti. Naujutėliai žymiausių gamintojų drabužiai. 

— Kaskart kiti? 

— Tai yra - skirtingos įgulos. Tačiau visada atrodyda- 
vo gerai treniruotos. Išmanančios šį dalyką, tokie vaikinai 
paprastai dalyvauja „Whitebread Round the World Race“, 
kiekvienas gali įsivaizduoti. Nors jaunesni, žinoma. Jų iš- 
vaizda išskirtinė. Kaip plaukikai - jų visų kūno sudėjimas 
toks pat. 

— Taigi jie būdavo labai jauni, šviesiaplaukiai, įdegę 
saulėje? O įranga kaskart nauja? 

Vyriškis keletą kartų sumirksėjo ir kažkodėl trupu- 
tį suraukė nosį. Turbūt dėl savo paties plepumo. Truputį 


per stipri reakcija, kad būtų tik tai. „Čia esama kažko dau- 
giau, - pagalvojo Jelmas. - Spausk toliau.“ 

— Gerai, - pamėgino jis. - Man nusispjauti, ar Bern- 
bardas Strand-Julenas buvo pedofilas ir mėgdavo iš karto 
pasiimti trisdešimt penkis vaikinukus į... kaip tai vadinasi... 
triumą. Tai tu nežinai, kur galima rasti bent vieną iš tų vai- 
kinukų? Juk tas vyras dabar stovi tarsi aukščiau įstatymo. 
Neliečiamas. 

— Jo reputacija nėra neliečiama... Nuosprendis po mir- 
ties ir taip toliau. Juk jis turi žmoną... 

- Gali būti, - pabandė Jelmas dar kartą, - kad tu pats 
nedalyvavai kaip sąvadautojas rimtų rimčiausiuose Bern- 
hardo ir Bjankos' buriavimuose. Bet jeigu nesužinosiu dau- 
giau, tai pasirūpinsiu, kad šis reikalas būtų labai atidžiai 
ištirtas. Homoseksualų sąvadautojas, kai, ko gero, įtrauk- 
ti nepilnamečiai, viename iš žymiausių šalies laivų klubų. 
Nagi. Užtenka ir gando, tu tai žinai, pone Lindvikenai. 
Bernhardo nebėra, duok man Bjanką. Bent vieną iš Bjan- 
kų. 

Vyriškis kandžiojosi krumplius. Reikalas staiga pakry- 
po nemalonia linkme. „Pasinaudok sutrikimu, - pagalvojo 
Jelmas. - Jis lyg ir jaučiasi kaltas.“ 

Akimirką šmėkštelėjo mintis, kad kalbasi pats su savi- 
mi. 

— Dešimt sekundžių, o tada pasiimsiu tave į policiją 
rimtai apklausti. 

— Viešpatie, bet juk aš nieko nepadariau! Tik tiek, kad 
neskalambiju apie tai, ką matau, didelė mano darbo dalis 
yra nieko nematyti ir nieko nekalbėti. 

- Šiuo metu krypstame link to, kad tu, Arturai Lindvi- 
kenai, esi pagrindinis didelio pedofilų tinklo organizatorius 
Vigbiuholme. Kuo daugiau vardų ir pavardžių prisiminsi 


* Užuomina į JAV animacinį filmą „Bernardas ir Bjanka“. (Red. past.) 

per minėtas dešimt sekundžių, tuo didesnė galimybė, kad 
tau neteks matyti siaubingų įtarimų visų klubo narių akyse. 
Jau nekalbant apie teisėją. Liko septynios sekundės. Pen- 
kios. 

— Palauk! - suriko Arturas Lindvikenas. - Aš turiu at- 
sinešti... 

Klupinėdamas nuėjo ir nukabino nuo sienos paveiks- 
lą. Įnirtingai pasukiojo kodinę seifo spyną, išsiėmė nemažą 
archyvą ir pasirausė skyriuje „S“. Ištraukė atviruką su visais 
atžvilgiais stotinga Dioniso skulptūra. Iš tiesų iškilus die- 
vas. Šviesiu pieštuku buvo užrašyta „Strand-Julenas“, o ra- 
šikliu — „Mes dingstam. Visada gali skambinti. 641 12 12. 
P. S. Tu esi didžiausias iš ožių, Bruse'. D. S.“ 

- Jis pametė atviruką čia, biure. Čia saugau pamestus 
daiktus. Ir pastebiu, ar jie nori juos atgauti. 

— Radiniai seife... Ar turi kokių radinių prie raidės D? 

— Dagfeltas? Ne. 

— Pažiūrėk. 

— Netiki, kad tiksliai žinau, ką turiu? 

Lindvikenas atidarė skyrių „D“ ir parodė Jelmui. Tuš- 
čia. 

Jelmas atsistojo ir pamojavo atviruku su Dionisu: 

— Šitą pasiimu. Tau jau turbūt nebeprireiks. O archyvą 
pasilik. Man jis dar gali praversti. 

Praeidamas pro langą matė, kad Arturas Lindvikenas 
tebesėdi už rašomojo stalo. Archyvą tebelaikė ant kelių. 
Keliai drebėjo. 

Akimirką pasvarstė, ar ne per daug prispaudė. Nebuvo 
pratęs dirbti su žmonėmis, kurie nėra daugybę kartų sėdė- 
ję policijos apklausose, kurie nemoka taisyklių atmintinai, 
nežino visų triukų ir išeičių, nežino, kada patylėti, o kada 
meluoti. 


* Norvegų pasakos personažas. (Vert. past.) 

Vėjas gerokai sustiprėjo. Mažieji laiveliai dingo iš Di- 
džiojo Vertano uosto, lyg juos kas būtų nupūtęs. 


Tebebuvo priešpietė, kai Jelmas pasistatė savo tarnybi- 
nę anoniminę mazdą prie Ševingės golfo laukų. Šią eilinės 
dienos priešpietę balandžio pradžioje stebėtinai daug žmo- 
nių mušė kamuoliukus, tuštindami kibirėlį po kibirėlio. Jel- 
mas pasiėmė mobiliojo ryšio telefoną ir surinko numerį. 

- Abonentų informacija, - atsiliepė moteris. 

— Prašau 08-641 12 12. 

— Minutėlę, - atsakė moteris ir po minutėlės iš tiesų 
pranešė: - Jorgenas Lindenas, Dailidės gatvė 34. 

— Ačiū, - padėkojo Jelmas ir užsirašė. Priešakyje para- 
šė ketvertą. Ko gero, iki trečios valandos susirinkimo spės 
padaryti ir šitai. 

Jis paliko automobilį ir ėmė risnoti laiptais į golfo klu- 
bą. Registratūroje stovėjo jauna mergina. 

— Sveiki, - pasilabino ji. 

— Sveiki, - atsakė jis ir parodė savo pažymėjimą. - Kri- 
minalinė policija. Tai susiję su dviem jūsų buvusiais na- 
riais. 

— Turbūt žinau kokiais, - mergina linktelėjo į rytinį 
Svenska Dagbladet egzempliorių ant stalo. Jelmas taip pat 
linktelėjo. 

— Jie buvo nariai, ar ne? 

— Taip. Regis, žaisdavo dažnai. Abu atėję pasisveikinda- 
vo, truputį pasikalbėdavo. 

— Gal žinai, ar jie žaisdavo kartu? Ar kada nors matei 
juos kartu? 

— Na, jie nebuvo pastovi pora... Negaliu prisiminti, kad 
būčiau mačiusi juos vienu du. Kartais turbūt pasėdėdavo 

su kokia didesne grupe. Juk tokie tipai pažaidę dažnai susi- 
renka aptarti kitų dalykų nei golfas. 

— Ką turi omenyje sakydama „tokie tipai“? 

— Nežaidėjus. 

Jelmas patylėjo. 

- Tu dalyvauji varžybose, ar ne? 

- Mhm. 

— Ir tau nelabai patinka tokie, kurie čia ateina tik tam, 
kad, na, pasitrintų tarp žmonių, užmegztų ryšius ir susitik- 
tų su kolegomis. Nors tikrai esi Danderydo mergina" iki 
kaulų smegenų, bet nelabai mėgsti „nežaidėjus“, nes būtent 
per juos įsitvirtina sporto, kaip tingių turtuolių užsiėmimo, 
įvaizdis. 

— Labai psichoanalitiška, - įvertino Danderydo mergi- 
na iki kaulų smegenų. 

— Kaip tai daroma? Ar iškart galima eiti į lauką ir Žaisti, 
ar reikia kaip nors užsiregistruoti? 

— Turime svečių knygą, kurioje užsirašo visi žaidėjai. 

— Ar galiu pažiūrėti? 

— Tavo alkūnės ant jos. Atsiprašau, ateina svečiai. 

— Ne. Kol peržiūrėsiu paskutinių savaičių įrašus, ma- 
lonėk užmesti akį į tą puikų kompiuterį ir sužinoti, kada 
Dagfeltas ir Strand-Julenas įstojo į klubą. 

— Tuojau jums padėsiu, atsiprašau, - tarė ji per Jelmo 
petį porai žilų vyrų su ėriuko vilnos megztiniais, papuoš- 
tais klasikiniais golfo langeliais. Vartydamas vadinamąją 
svečių knygą, Jelmas slapčia klausėsi jų pokalbio. 

— O Viešpatie, taip, - tarė vyresnysis. - Ko tik šiame 
pasaulyje neišgirsi... Turbūt skaitei Svenska Dagbladet? 

— Taip, prisiminsi mano žodžius. Ar dabar kiekvienas 
padorus žmogus turės samdytis asmens sargybinius? Pui- 


* Danderydas - savivaldybė netoli Stokholmo. Vietovė garsėja brangiomis vilomis ir aukščiau- 
siu pasiturinčių bei labiausiai išsilavinusių gyventojų vidurkiu Švedijoje. (Vert. past.) 

kūs žmonės, aš tau sakau, brolau, puikūs žmonės. Ir Dags- 
tetas, ir Julen-Strandas. Pažinojau juos asmeniškai. Kaip 
manai, ar tai komunistų darbas? 

— Jėzau švenčiausias, iš kur man žinoti?! Bet, mielas 
mano, tais tipais negalima pasitikėti nė per nago juodymą. 
Sako, kad vienas netgi dirba Svenska Dagbladet kultūros 
skyriuje. 

— Eik sau, ką tu sakai? Infiltruotas? Trombas pačioje 
širdyje? Iš tiesų, Motina Svėja' ritasi žemyn. 

— Taip, nesu matęs nieko panašaus nuo tada, kai tas... 
kuo jis ten vardu... tas komunistas, kuris rašydavo apybrai- 
žas laikraštyje? 

- Lundstedtas. 

— Taigi, Arvidas Lundstedtas. Jau nekalbant apie raudo- 
ną vyriausiąjį redaktorių, kuriam kažkoks kvailys, iškreiptai 
suprantantis toleranciją, leido užimti žurnalistų sostą. 

— Turi omenyje Ikskulį“? Raudonąjį Ikskulį? 

— Tą patį. 

Jelmas paliko ponus likimo valiai ir paėmė iš merginos 
prirašytą lapelį, o ji su šypsena pasisuko į juos. 

— Dar ne viskas. Ponas D prisijungė 1982-aisiais, - tarė 
Jelmas neminėdamas pavardžių, kad neatkreiptų ponų dė- 
mesio. - Ponas SJ tik 1985-aisiais. Ar turite tų metų svečių 
knygas? 

Mergina dar kartą atsiprašė ponų, o šie iš karto prasky- 
do, pamatę jos baltus dantis. 

- Žavi mergaitė, - išgirdo Jelmas sau už nugaros. - De- 
šimta Europoje, tikrai, girdėjau kalbant. 

— Ar galime užeiti į kabinetą? - paklausė Jelmas. 

Jie taip ir padarė. 

— Dešimta Europoje? - išsprūdo jam įėjus. 


* Simbolinis Švedijos pavadinimas. (Vert. past.) 
** Jakobas von Uexkullis - švedų žurnalistas ir filatelininkas, 1980 m. įsteigęs tarptautinę pre- 
miją „Už deramą gyvenseną“, dar vadinamą alternatyviąja Nobelio premija. (Red. past.) 

Mergina nusišypsojo. 

— Na, tie mieli senukai painioja mane su Lota Noiman. Jų 
amžiaus žmonėms dešimt metų šen ar ten nieko nereiškia. 

— Ar tebeturite senąsias svečių knygas? 

— Taip, jos archyve. Galiu atnešti. 

— Puiku. Visas nuo 1982-ųjų iki dabar. Turėsiu jas pasi- 
imti. Grąžinsime. Turiu pasiimti ir tą iš fojė. Gausite užvesti 
naują. Vos tik peržiūrėsime, atiduosime. Daugių daugiausia 
už keleto dienų. 

— Ne, tos iš fojė negaliu duoti. Juk mes ją naudojame. 

Jelmas atsiduso. Tikėjosi išvengti valdžios kalbos. 

— Dabar klausyk. Tai susiję su dviguba žmogžudyste, 
o jų bus ir daugiau. Greitai išžudys visą jūsų klientūrą. Aš 
turiu tokius įgaliojimus, kad net tie mieli senukai imtų kal- 
bėti apie policinę valstybę. Aišku? 

Mergina nuėjo knygų. 

Polis Jelmas niekada nesiliovė stebėtis, koks menkas 
skirtumas tarp paprastos kalbos ir valdžios kalbos. Tokie 
nežymūs niuansai, o sulauki visai kitokios reakcijos. Gerai, 
kai žmogus tuo naudojasi tinkamai. Siaubinga, kai naudo- 
jasi netinkamai. 

Jis išėjo į staiga suspindusią pavasario saulę, nešdama- 
sis didelę dėžę senų svečių knygų. Visiškai jokio vėjo. Pui- 
kus oras golfui, spėjo jis. 


Vienintelis ženklas, kad atėjo ten, kur reikia, buvo 
pusiau nuplėšta sena pageltusi ranka rašyta kortelė prie 
mygtuko - „Mimiras“. Vienas iš dešimties kitų mygtukų 
žemame įėjime į požemį Stalgrendo gatvėje, senamiestyje. 
Jelmas paspaudė, ir per aprūdijusias groteles - telefonspy- 
nę - pasigirdo griausmingas balsas: 

— Klausau? 

— Nežinau, ar čia pataikiau. Ieškau Mimiro ordino. 

- Čia Mimiro ordinas. Ko jums reikia? 

— Aš iš kriminalinės policijos. Tai susiję su pora jūsų 
narių. 

- Įeikite. 

Spyna sudūzgė, ir Jelmas pastūmė žemas apšiurusias 
duris. Įeidamas turėjo pasilenkti. Fojė buvo nedidelė ir 
gana tamsi, oras dulkėtas ir drėgnas. Viduramžių pastatas, 
regis, niekada nerenovuotas. Jelmas pastovėjo, kol akys ap- 
siprato su tamsa. Pro vienas duris įžengė aukštas gyslotas 
senis, apsisiautęs keista šviesiai alyvine mantija. Jis ištiesė 
Jelmui ranką, ir jei tas nebūtų pakankamai pasiskaitęs apie 
ordino esmę, tikriausiai būtų bandęs užlaužti seniui ranką 
arba vengęs atidengti kaklą. 

— Laba diena, - pasisveikino senis tokiu balsu, kuris at- 
rodė tiek pat mažai priklausąs prie šio pasaulio kaip ir pats 
šeimininkas. - Aš Davidas Kliofvenhielmas, Mimiro ordi- 
no sergėtojas. 

— Polis Jelmas, - prisistatė Jelmas ir paspaudė seniui 
ranką. Kaip ir tikėjosi, paspaudimas buvo labai tvirtas. Ko 
nepasakysi apie ordino pastatą, jei galima palyginti. 

— Kol kas dar nematėte vidaus, - nuaidėjo iš auksinės 
Davido Kliofvenhielmo gerklės. - Ir galbūt nepamatysite. 
Kaip arti prieisite, priklausys nuo to, koks tas jūsų reika- 
las. 

— Sergėtojas... Ar čia kažkas panašaus į ordino magis- 
trą? 

— Mes vengiame tokių įprastų titulų, nes tada iškiltų 
pavojus, kad mūsų ordinas bus vertinamas kaip mažesnis 
Laisvųjų mūrininkų variantas. Beje, o tu ar žinai, kas yra 
Laisvųjų mūrininkų magistras? 

Jelmas papurtė galvą. 

— Princas Bertilis, - atsakė Kliofvenhielmas. 

— Arjis dar gyvas? 

Kliofvenhielmas griausmingai sududeno, ir tik kai gar- 
sas nuaidėjo dešimt kartų, galėjai suprasti, jog jis juokėsi. 
Akivaizdu, kad tarp ordinų esama tam tikro priešiškumo. 

— Įeik, komisare. 

— Ačiū, - padėkojo Jelmas, net nepagalvojęs pataisyti. 
Tokioje situacijoje aukštesnis laipsnis turbūt gali tik pra- 
versti. 

Jie lėtai leidosi ilgais įvijais laiptais. Nuo masyvių akme- 
ninių sienų lašėjo drėgmė, o lubos buvo tokios žemos, kad 
priekyje žengiantis ilgšis Kliofvenhielmas atrodė dvilinkas. 
Vienur kitur jie praeidavo pro drėgmei atsparius deglus, 
šviečiančius ant sienos. Galiausiai nusileido į mažulytį kam- 
barį; čia išmėtyti ant sienų kabėjo keli herbai, galinę sieną 
dengė stora, iš pažiūros atlasinė užuolaida, riogsojo didžiu- 
lis 4žuolinis rašomasis stalas. Ant jo stovėjo du gaubtai; ant 
matinių plastikinių rasotų paviršių nuolat susidarydavo ir 
dingdavo maži drėgmės dryželiai. Kliofvenhielmas pakėlė 
vieną gaubtą ir įjungė nedidelį, itin šiuolaikišką nešiojamąjį 
kompiuterį, anachronizmo keistenybę. Atsisėdo prie stalo. 

- Spėju, kad vienaip ar kitaip norėsite pasidomėti mūsų 
registru, - sugriaudėjo jis. Balsas, kuris taip nederėjo ten, 
viršuje, dienos šviesoje, dabar visiškai atitiko aplinką. — 
Prašau sėstis, intendante. 

„Tokiu tempu per penkiolika minučių tapsiu genera- 
liniu komisaru“, - pagalvojo Jelmas ir atsisėdo ant mažos 
kėdės priešais Sergėtoją. 

- Jūsų spėjimas visiškai teisingas, Sergėtojau, - tarė pa- 
taikaudamas. - Tai susiję su dviem jūsų ordino nariais. Abu 
buvo nužudyti per porą dienų. 

Kliofvenhielmas neatrodė labai sukrėstas, gal kiek susi- 
mąstęs. Pasitaisė prie kaklo alyvinę mantiją. 

— Mimiro ordino broliai paprastai užima tokią padėtį 
visuomenėje ir priklauso prie tokių sluoksnių, kur smurtas 

vargu ar pasitaiko. Ar čia užuomina, kad tai susiję su Mimi- 
ro ordinu? 

— Anaiptol. Ieškome visur, kur galima rasti sąsajų tarp 
abiejų aukų, kad pirmiausia galėtume užkirsti kelią būsi- 
miems nusikaltimams. Abiejų narystė šiame išskirtiniame 
ordine yra viena iš tokių sąsajų. 

— Suprantu. Apie ką kalbame? 

— Arjūs, Sergėtojau, neskaitote dienraščių? 

— Ir jau seniai, - atsakė Kliofvenhielmas. - Kad galė- 
čiau tvarkyti ordino reikalus visą dieną, ne tik pirma laiko 
išėjau į pensiją, bet ir pasitraukiau iš tų išorinio pasaulio 
sričių, kurios man atgrasios. Tam tikrame amžiuje galima 
sau tai leisti. 

- Ir turint tam tikrą finansinį statusą. 

— Savaime suprantama, - ramiai atsakė Kliofvenhiel- 
mas. 

— Kiek narių turi Mimiro ordinas? 

- Šešiasdešimt tris, - ir pridūrė: - Labai kruopščiai iš- 
rinktus. O dabar, vadinasi, šešiasdešimt vieną, - pasitaisė. 

— Savaime suprantama, - ramiai atsakė Jelmas. - Ar pa- 
Žįstate juos asmeniškai? 

— Tai, kas vyksta ordine, labai mažai susiję su asmeni- 
niais dalykais. Be to, per ritualus paprastai dėvime manti- 
jas, panašias į maniškę, ir įvairias skandinavų dievų kaukes. 
Aš retai matau veidus. Bet dabar jau artėjame prie to, kas 
slapta. 

— Superduper paslaptis. 

— Taip, iš tiesų, - atsakė Kliofvenhielmas, nėmaž nesu- 
trikęs dėl tokio keisto žodžių derinio. 

— Man įdomus vienas dalykas, - tarė Jelmas. - Paaiš- 
kinkite man, neišmanėliui: kodėl ordinai tokie populiarūs 
tam tikrose visuomenės grupėse? 

— Galėčiau idealizuoti ir sakyti, kad mus vienija noras 
išplėsti sąmonę, atverti kelius į nepažintas dvasines sferas, 

bet tai ne visai atitiktų tiesą. Negaliu užsimerkti, kai pas- 
kui ordino brolius atseka daug nepageidaujamų reiškinių 
iš to pasaulio, kurį palikau: prestižo vaikymasis, išrinktojo 
ir viršenybės jausmas, naudingų ryšių paieškos, noras pa- 
bėgti nuo moterų, dažnai dirbtinis tradicijos jausmas; Mi- 
miro ordinas remiasi devyniolikto amžiaus pradžioje susi- 
formavusiu Geijerio goticizmu'; devyniasdešimt procentų 
narių neturi apie tai nė menkiausio supratimo. Jei iš brolių 
reikalaučiau tokio paties tyrumo ir entuziazmo kaip iš sa- 
vęs, tikriausiai sėdėčiau čia ir pamokslaučiau sau vienas. O 
tai nebūtų taip jau blogai, - Kliofvenhielmas padūsavo ir 
vėl sugriaudėjo įprastu balsu: - Gerai, tai kuo vardu tuodu 
anapilin iškeliavę broliai? 

— Kunas Dagfeltas ir Bernhardas Strand-Julenas. 

Mimiro ordino Sergėtojo pirštai ėmė bėgioti kompiu- 
terio klavišais. 

— Suprantu, - tarė neskubėdamas. - Mes ir vėl truputį 
peržengėme magišką ribą į tylą. 

- Turite omenyje, kad tai susiję su slaptais dalykais? 

- Šiaip ar taip, esame ant ribos. Leiskite pagalvoti. 

Davidas Kliofvenhielmas gavo laiko pagalvoti. 

— Ne, - tarė galiausiai. - Be abejo, pirmenybę reikia 
teikti teisėsaugai, tiriančiai dviejų mūsų ordino brolių nu- 
žudymą. Ateikite čia, Jelmai. 

Jelmas taip ir padarė. Stebėjo monitorių Kliofvenhiel- 
mui per petį. 

— Kaip matote, aš palyginti greitai perbėgu per var- 
dus ekrane, kad jums nekiltų pagundos per daug įsiminti. 
Kartais priešais vardą išvysite mažą žvaigždutę. Ji yra prieš 
tuos du jūsų paminėtus vardus. Čia turime Dagfeltą, o čia 


* Kultūrinis ir patriotinis judėjimas Švedijoje, aukštinantis senuosius herojiškus Skandinavi- 
jos laikus, teigiantis, kad senieji gotai kilę iš Švedijos. 1811 m. buvo įkurta „Gotų sąjunga“ 
(Gėtiska forbundet). Erikas Gustafas Geijeris pavertė ją literatūriniu klubu ir savo kūriniuose 


aukštino nebe gotus, o vikingus ir germanus. (Vert. past.) 

Strand-Juleną. Žvaigždutės prie abiejų. Iš viso tokių apie 
dešimt. Galite vėl atsisėsti, Jelmai. 

Jelmas padarė kaip lieptas. Jautėsi kaip mokinukas. 
Akivaizdu, kad karjeros laiptai apvirto. 

— Žvaigždutė reiškia, paprastai tariant, kad jie nebėra 
Mimiro ordino nariai. 

— Turite omenyje, kad jie nesumokėjo metinio mokes- 
čio? 

Kliofvenhielmas vėl griausmingai nusikvatojo, nuo jo 
juoko galėjo sprogti ausų būgneliai. 

— Čia ordinas, mano berniuk, o ne golfo klubas. Ne, 
žvaigždute pažymėjau dėl visai kitų priežasčių. Šie vyrai Mi- 
miro ordine nutarė įkurti kitą, mažesnį, ordiną, vadinamąjį 
Skidbladniro ordiną. Supaprastintai galima pasakyti, kad jis 
veikia kaip dukterinė įmonė, savarankiškai, tačiau visada yra 
atsakingas pagrindinei įmonei. Jie ketino plėtoti tam tikras 
ritualines mintis, kurios nesulaukė pritarimo Mimiro ordine, 
tiksliau tariant, nesulaukė mano pritarimo, bet jie vis dėlto 
nenorėjo palikti ordino. Iš tikrųjų nebuvo jokių prieštaravi- 
mų, kad būtų įkurtas Skidbladniras, noriu tai pabrėžti. 

— Jokio šnabždėjimosi koridoriuose? 

— Čia nėra jokių koridorių, taip pat ir jokio šnabždėji- 
mosi. Jei buvo pasitaikę kokių nors prieštaravimų, jie liko 
labiau asmeninėje erdvėje, o ji, kaip minėjau, manęs nedo- 
mina. 

— Ar prisimenate, kas toks arba kas tokie buvo šio atsis- 
kyrimo iniciatoriai? 

— Tą kartą, kai man buvo užduotas šis klausimas, gal 
prieš pusmetį ar panašiai, mes visi buvome po intensyvios 
ceremonijos ir užsidėję kaukes. Nežinau, kas toks ar kas to- 
kie visa tai pradėjo. Bet aš sutikau su jų pasiūlymu; čia tik- 
rai ne auklėjimo įstaiga. Administracinė tvarka man atrodė 
visiškai nepriimtina. Tačiau tikėjausi tam tikrų ataskaitų 
apie pažangą ir taip toliau, tik nieko panašaus nesulaukiau. 

— O koks skirtumas tarp Mimiro ir Skidbladniro ordi- 
nų? Ką norėta išplėtoti? 

— Taip toli į tylėjimo prievolės teritoriją jūs manęs nejį- 
viliosite, policininke. Tai susiję su ritualo detalėmis. Nieko 
radikalaus. Noras žengti toliau tam tikrais ceremonijos as- 
pektais. 

- Bet aš beveik neabejoju, kad jūs galite duoti man s3- 
rašą su žvaigždutėmis pažymėtais vardais, - pasakė staiga 
visai pažemintas Jelmas. 

Tik du paspaudimai, barškesys po antruoju gaubtu, ir 
Mimiro ordino Sergėtojas Davidas Kliofvenhielmas nukė- 
lęs jį ištraukė iš mažulyčio rašalinio spausdintuvo du A4 
formato lapus. 

— Tikiuosi, kad į šiuos dokumentus pažiūrėsite su to- 
kiu pat taktu ir subtilumu, kokį jūs, Jelmai, parodėte mūsų 
ordinui šiandien. Labai pasipiktinčiau, jei jie patektų į Ži- 
niasklaidą. 

— Aš taip pat. 

Abu pakilo ir paspaudė rankas. 

— Esu labai dėkingas, Sergėtojau, - tarė Jelmas. - Tik 
vienas klausimėlis. Kokią veiklą iš tikrųjų vykdo ordinai? 

— Vykdo? - nustebo Kliofvenhielmas. O tada pratrū- 
ko. 

Atrodė, kad tolygiai pasikartojančios juoko bangos iš- 
stums Jelmą laiptais į Stalgrendo gatvę. 


„Balandžio oras“, - pagalvojo Jelmas ir jo žvilgsnis nu- 
slydo palei lietvamzdžius prie kavinės lango. Kaprizingas 
kaip likimas. Keli žmonės kirto Vesterlongo gatvę, pasista- 
tę paltų ir striukių apykakles, ir bėgo palei namo sieną, bet 
veltui ieškojo prieglobsčio, nes terasos neturėjo nė men- 

kiausio stogelio. Lietus talžė didelius kavinės „Pilkasis vie- 
nuolis“ langus, diena buvo tamsi ir apniukusi. Jelmas prisi- 
merkė ir pabandė įsižiūrėti į Mimiro ordino sąrašus. Staiga 
kavinę apšvietė žaibas, trumpam apakindamas Jelmą savo 
alyvine šviesa. 

— Labai ačiū, - garsiai padėkojo žaibui Jelmas. 

— Labai prašom, - atsiliepė mergaitė balta prijuoste ir 
luetą. 

Kai regėjimas sugrįžo, jis toliau studijavo sąrašą. Čia 
buvo brolių, priklausančių prie tos keistos atsiskyrusios or- 
dino frakcijos, namų ir darboviečių adresai. Rado du adre- 
sus senamiestyje, vieną - namų Pastoriaus gatvėje, kitą — 
darbovietės. Kadangi buvo vos kelios minutės po dvylikos, 
jis pasirinko darbovietę - kompiuterių firmą Esterlongo 
gatvėje. Neturėjo laiko laukti, kol liausis lietus, tad pasku- 
bomis išgėrė likusią kavą ir išpuolė lauk, ėjo Vesterlongo 
gatve iki Jerntorjeto aikštės ir pasuko į to paties pavadini- 
mo gatvę. Priėjęs reikiamą namą paspaudė „ComDatas“ 
mygtuką, ir sekretorė, atsiliepusi ištęstu balsu, nenoromis 
įleido. Jelmas užlipo į antrą aukštą ir įžengė į penkių kam- 
barių butą, paverstą biuru. Sekretorė buvo smarkiai išsida- 
žiusi ponia su kuodu. Jelmas ištiesė jai savo pareigūno pa- 
žymėjimą taip, kad ant tvarkingai sudėtų popierių nutekėjo 
lietaus vandens čiurkšlės ir popieriai susiraukšlėjo. 

— Patrauk šitą, - supyko sekretorė. 

— Kriminalinė policija. Noriu pakalbėti su Akseliu 
Strandelijumi. 

— Direktorius šiuo metu užsiėmęs. Spėju, kad jūs neuž- 
siregistravęs. 

— Turi pusę minutės pranešti apie mane. Paskui įsiver- 
šiu pats. 

Šiandien tai jau kartą padėjo. Padėjo ir dabar. Atsivėrė 
durys ir nepriekaištingai apsirengęs penkiasdešimtmetis, 

atrodantis kaip A tipo vadovas, be žodžių pakvietė Jelmą 
užeiti į kabinetą. 

— Sara sakė, kad jūs iš policijos, - tarė jis ir atsisėdo už 
rašomojo stalo. - Kuo galiu pasitarnauti? 

- Arjūs Akselis Strandelijus? 

— Taip. Užtikrinu šimtu procentų. 

- Arjūs Skidbladniro ordino narys? 

Strandelijus patylėjo. 

— Dabar jau artėjame prie to, kas slapta, - pagaliau pra- 
tarė jis. 

Jelmas atpažino jau girdėtus žodžius. 

— Aš žinau taisykles. Vienintelis slaptas dalykas yra ri- 
tualai. Pati narystė yra oficiali. 

— Juk pats ordinas dar nėra oficialus... 

— Jūs žinote, ko atėjau. Čia guli dienraščiai Dagens 
Nyheter, Svenska Dagbladet, Dagens Industri. Visi trys iš- 
spausdino pranešimus pirmuose puslapiuose. Čia tikrai ne 
žaidimas ir ne policijos persekiojimas, o gyvybės ir mirties 
klausimas. Jūsų gyvybės ir mirties. Dagfeltas ir Strand-Ju- 
lenas priklausė prie mažos atskalūnų grupės, kuri maždaug 
prieš pusmetį atsiskyrė nuo Mimiro ordino. Tai reiškia, kad 
ir jūs esate rizikos zonoje. 

Akivaizdu, kad Strandelijaus mintys taip toli nesiekė. 
Jis susigūžė ant kėdės, sumažėjo gal dvidešimčia centime- 
trų. 

— Viešpatie, betgi Mimiro ordinas yra pats taikiausias, 
kokį tik galima įsivaizduoti. Juk nėra nė vieno, kuris... 

— Aiškiausia sąsaja tarp abiejų vyrų, nužudytų per tris 
dienas lygiai tokiu pat būdu, yra mažytis Skidbladniro or- 
dinas, tarp kurio dvylikos narių, pasirodo, buvo ir tuodu. 
Man to visai pakanka. Noriu atsakymo į du klausimus. Pir- 
mas: kokios jėgos inicijavo atsiskyrimą? Antras: kas aršiau- 
siai priešinosi atsiskyrimui? 


78 


Strandelijus galvojo. Jis buvo kompiuterininkas. Minu- 
tėlę struktūrizavo ir analizavo. Ir atsakė tokia pačia tvarka, 
kaip Jelmas buvo paklausęs: 

— Pirma, Dagfeltas ir Strand-Julenas iš tikrųjų buvo tarp 
atsiskyrimo iniciatorių, bet idėja kilo Rikardui Franzenui. Ko 
gero, jis buvo ir aktyviausias vykdytojas. Maždaug tokią pat 
padėtį kaip Dagfeltas ir Strand-Julenas užėmė ir Johanesas 
Norvikas. Aukščiausiai Franzenas, tada Dagfeltas, Strand- 
Julenas, Norvikas. Mums, likusiems, atrodė, kad tai įdomi 
idėja, todėl prisijungėme. Antra. Čia, deja, nelabai galiu pa- 
dėti. Egzistavo bendra povandeninė pasipriešinimo srovė, 
kurios dvasingasis Kliofvenhielmas nė nepastebėjo. Manau, 
kad būtent Franzenui labiausiai kliuvo nuo atsiskyrimo prie- 
šininkų. Šiaip ar taip, jis turėtų žinoti, kas priešinosi aršiau- 
siai. Jeigu, sakau jeigu, žmogžudystės įvykdytos kaip tik dėl 
to, tai labiausiai tikėtina, kad kita auka bus Franzenas. 

— Labai gera santrauka, - pagyrė Jelmas ir atsisveikino. 


Dabar lietus buvo nupūstas. Ne lyg kas būtų nupūtęs, 
bet paprasčiausiai nupūstas. Smarkūs pavasariniai vėjai 
šiaušė Saltšiono ežero paviršių ir jis atrodė tarsi nutūptas 
žąsų. 

„Balandžio oras“, - pagalvojo Jelmas. 

Jis stovėjo prie raudono šviesoforo ties Siodermalmo 
aikšte ir prisimerkęs žvelgė virš Sluseno kanalo, žiūrėjo į 
skulptūrą, kabančią prie restorano „Gondolen“ ir veikiau 
primenančią metro traukinio vagoną ant kankinimų suolo, 
o ne gondolą. 

„Kabantys Babilono sodai, - pagalvojo Polis Jelmas ir 
sulaukė žalios. 

Pasuko savo mazdą į Horno gatvę, pravažiavo pro ką tik 
sustatytas kartonines dėžutes - biurų pastatus, siūbuojan- 
čius virš Sioderledo tunelio, o tada vėl užsidegė raudona. 

„Kabantys Babilono sodai“, - pagalvojo Polis Jelmas ir 
sulaukė žalios. 

Pralėkė pro Horngatspukelno gatvę vienoje pusėje ir 
Marijos Magdalietės bažnyčią kitoje, ir jam vėl užsidegė 
raudona. Žmonės keistomis įstrižainėmis zujo per perėją į 
Marijos aikštę ir iš jos, jų drabužiai plaikstėsi vėjyje. Jelmas 
pastebėjo du vyrus, žaidžiančius kiltakio kėgliais ant žvy- 
ro tako „Cafė Tivoli“ kavinės pusėje; tarėsi akies kampu- 
čiu pamatęs, kaip vėjo gūsis pakelia sunkų metalinį rutulį 
ir bloškia tiesiai į nugarą praeinančios ponios kišeniniam 
šuniukui. 

Tada užsidegė žalia. Jis persirikiavo į kairę juostą, pri- 
važiavus kitą sankryžą užsidegė raudona, bet jis pasuko į 
Dailidės gatvę. 

Įėjimas buvo užrakintas kodine spyna. Suirzęs aklai pa- 
spaudė mygtukus. Tada stypsojo dvi minutes spaudydamas 
šimtus atsitiktinių kodų. Nieko neįvyko. Žengė žingsnį at- 
gal ir pamatė, kad šalia stovi jauna mergina nušiurusiais 
juodais plaukais ir odine striuke. Mergina įtariai žiūrėjo į 
JI 

— Policija, - prisistatė Jelmas. 

— Ar tai šitaip jūs tiriate bylas? - paklausė ji. 

Kai mergina nužingsniavo Marijos Klebonijos gatvės 
link, Polis Jelmas ilgai žiūrėjo jai pavymui. 

— Taip, - tarė tada ir toliau kaip paklaikęs spaudinėjo 
spynos mygtukus. Galiausiai suspindo raudona diodinė 
lemputė ir spyna tyliai klaktelėjo. „Viskas per vieną die- 
ną, - pagalvojo Jelmas, įžengė vidun, lentoje prie pat įėji- 
mo surado pavardę ir užlipo į ketvirtą aukštą. 

Ant pašto dėžutės buvo užrašyta „Lindenas“. Jelmas 
paskambino į duris. Kartą. Du kartus. Tris kartus. Keturis 

kartus. Po ketvirto skambučio viduje pasigirdo bildesys ir 
duris atidarė maždaug aštuoniolikos metų vaikinukas ru- 
gių spalvos plaukais. Nerūpestingai užsimestas sportinio 
kostiumo „Champion“ švarkas daugmaž pakenčiamai pri- 
dengė kūną, o plaukai stovėjo piestu. 

— Miegojai? - paklausė Polis Jelmas ir parodė pažymė- 
jimą. - Tu tikriausiai Jorgenas Lindenas? 

Vaikinukas linktelėjo ir veltui bandė įsižiūrėti į pažy- 
mėjimą, kuris švystelėjo ir dingo jam prieš akis. 

- Koks reikalas? — pasipūtėliškai paklausė Jorgenas 
Lindenas. 

- Serijinė žmogžudystė, - paaiškino Jelmas ir prasibro- 
vė pro jį į butą. 

— Ką, po velnių, sakai? - tarė vaikinukas ir nusekė iš 
paskos, kišdamas sportinį švarką į kelnes. 

Viename kambaryje ant sofos gulėjo sujauktas pledas. 
Šalia sofos - krūva drabužių, o ant jos viršaus - kepuraitė; 
Jelmas pastebėjo, kad ji pasukta snapeliu į sieną. Kitame 
kambaryje lova buvo pedantiškai paklota. „Dvi to paties 
medalio pusės“ - praskriejo klišė Jelmui galvoje ir, no- 
rėdamas įleisti gryno oro, jis priėjo prie lango į gerai su- 
tvarkytą galinį kiemą su nedideliais medeliais ir mediniais 
suolais. 

— Pirma valanda. Ar visada taip ilgai miegi? 

— Kaip čia pasakius. Vakar vėlai atsiguliau. 

— Kuo užsiimi? 

Lindenas kruopščiai sulankstė pledą ir atsisėdo ant so- 
fos. 

— Aš bedarbis. 

— Regis, neblogai gyveni iš bedarbio pašalpos. 

- Ko nori? 

- Spėju, kad neskaitei šios dienos laikraščio? 

— Ne. 

— Nužudytas Bernhardas Strand-Julenas. 

Nors Jorgenas Lindenas buvo labai jaunas, jis turėjo 
daugiausia patirties su policija iš tų, su kuriais Jelmas buvo 
susitikęs per dieną. Jam pavyko išlaikyti neaiškią, nekaltą 
sutrikusio žmogaus išraišką, kuri nepasikeitė tiek, kad būtų 
žymu. Gal tik žvilgsnis pasidarė įdėmesnis. Jis sukluso. 

— Kas? - paklausė jis. 

— Juk žinai, direktorius Bernhardas Strand-Julenas. 

— Ne, nežinau. 

Iš džinsinės striukės kišenės Jelmas ištraukė atviruką su 
itin vyriškai galingu Dionisu ir parodė. 

— Kietoka kuoka, ar ne? 
toliau: 

— Ar čia tavo firminis ženklas, ar kažkas panašaus? Rin- 
kodara? Dalini juos metro? 

Lindenas tebesėdėjo tylėdamas. Pažiūrėjo pro langą. 
Audra, vaizdžiai tariant, buvo privertusi žemai gulinčius 
kamuolinius debesis prašvilpti pro šalį. Jelmas neatlyžo: 

— Tada apverčiame blyną ir ką ten randame? „Mes dings- 
tam. Visada gali skambinti.“ Ir būtent šito, o ne kokio kito 
telefono numeris, - Jelmas parodė į belaidį telefoną ant sie- 
nos prie lango. - Bet kas tai? Dar ne viskas. Nedidelis P. S.: 
„Tu esi didžiausias iš ožių, Bruse.“ Ir, žinoma, užbaigta trum- 
pu D. S. Manau, kad rašysenos palyginimas su anuo užrašų 
bloknotu ant telefoninio staliuko atskleis daug įdomaus. 

Jelmas atsisėdo fotelyje priešais Lindeną. 

— Ir tada didysis ožys Brusė puolė trolį, užsimetė jį ant 
ragų ir dideliu lanku nusviedė taip toli, kad trolis dingo vi- 
siems laikams. Tada ožiai nubėgo į kalnų ganyklą. Ten buvo 
tiek daug skanios žolės ir ožiai taip nusipenėjo, kad nepa- 
jėgė pareiti namo. Ir jei dar nesulyso, tikriausiai ir šiandien 
ten tebėra. 

Jorgenas Lindenas vis dar neištarė nė žodžio. Jelmas 


kalbėjo: 

— Vaikystės šalis. Beveik prieš dešimt metų skaičiau šią 
pasaką savo vaikams. Kiekvieną vakarą. Prisimenu kiekvie- 
ną žodį. Koks ten trolis nuskrido dideliu lanku ir dingo vi- 
siems laikams, ten, „Swan“ laive? Skurdo trolis? Abstinen- 
cijos trolis? Ar tu vis dar kalnų ganykloje? 

Lindenas užsimerkė, bet tebetylėjo. 

— Mano sūnus yra tik keleriais metais jaunesnis už tave. 
Bent jau tikiuosi, kad taip. Atsakyk čia ir dabar arba gau- 
si atsakyti policijos komisariate: kokį trolį nuvijo didysis 
ožys Strand-Julenas-Brusė? 

— Šiaip ar taip, ne skurdo trolį, - atsakė Lindenas pris- 
lėgtu balsu. - Jis nenorėjo jokių pakartojimų. Nebenorėjo 
mūsų matyti. Iš tų šlamančiųjų pragyvenau porą mėnesių, 
vargu ar daugiau. O su narkotikais tai nesusiję. Aš švarus. 

— Jokių reivo vakarėlių ir jokio ekstazio? Kaip šiąnakt? 

- Čia kitas dalykas. Tai nesukelia priklausomybės. 

— Žinoma, ne, - Jelmas atsilošė fotelyje. - Tačiau jei 
toliau parsidavinėsi, tau gana greitai prireiks to, kas suke- 
lia priklausomybę. Gerai, dabar neturiu tam laiko. Mano 
svarbiausias klausimas: ar kada nors esi suteikęs kokių nors 
paslaugų direktoriui vardu Kunas Dagfeltas iš Danderydo? 

— Ne visada sužinai, kuo jie vardu... 

— Jis atrodo šitaip, - tarė Jelmas ir atkišo nuotrauką 
stotingo penkiasdešimtmečio, kuris garbingai kovoja su 
metais, kad visada gerai atrodytų, deja, ta kova prieš porą 
dienų nutrūko. „Niekas taip aiškiai neparodo tuštybės kaip 
mirtis“, - pagalvojo Jelmas ir buvo įsitikinęs, kad mintyse 
kažką cituoja. 

— Ne, - atsakė Jorgenas Lindenas. - Aš jo nepažįstu. 

- Įsitikinęs visu šimtu procentų? Pasirausk atmintyje. 

- Aš juos prisimenu, patikėk manim. Prisimenu visus. 

— Visa banda ožių Brusių... Gerai, tavo sąvadautojo var- 
das ir adresas? 

— Prašau... 

— Kitokioje situacijoje turbūt bandyčiau ištraukti tave 
iš gatvės, sugriebti už sprando kaip kačiuką ir numesti tavo 
tėvams... 

— Būtų sunku. 

— „bet dabar viskas truputį kitaip. Aš tik ieškau kuo 
daugiau informacijos apie Dagfeltą ir Strand-Juleną. Taigi 
man reikia tavo sąvadautojo vardo, dabar. 

— Ar žinai, ką jis man padarys, jei sužinos, kas išpliur- 
pė? 

— Iš manęs nesužinos, garantuoju. 

- Johanas Stakė. Nežinau, ar čia jo tikrasis vardas, o 
adreso neturiu. Tik telefono numerį. 

Lindenas užrašė numerį ant lapelio ir padavė Jelmui. 

- Ir galiausiai - mėgstamiausi Strand-Juleno seksuali- 
niai žaidimai, kaip įmanoma išsamiau. 
ir pravirko. 

„Valdžios kalba“, - pagalvojo Polis Jelmas ir nesuprato, 
ką jaučia. 

Dešimt ilgų sekundžių į langą pliekė kruša. Paskui lio- 
vėsi. 

„Balandžio oras“, - pagalvojo Jelmas ir neprisidengęs 
nusičiaudėjo. 


Buvo jau antra valanda, kai Jelmas paskambino į vilos 
duris Nokebyje. Klausėsi, kaip viduje trečią kartą skamba 
pirmieji penkiolika Bethoveno „Odės džiaugsmui“ taktų ir 
nekentė kurtumo. Jis truputį suklydo studijuodamas polici- 
jos žemėlapį ir turėjo vinguriuoti keliukais iš Bromaplano, 
užuot važiavęs Drotningholmo gatve tiesiai iki Nokebio 
tilto. Stovėdamas erdvioje verandoje prie Grionviko gatvės 
ir laukdamas, kol kas nors atidarys, jis vis dar keikė pietinių 

priemiesčių ribas. Iš karto už namo sklypas stačiu šlaitu lei- 
dosi tiesiai į Melareno ežerą gražiausioje jo vietoje, į įlanką 
tarp Šešiono salos ir Nokebio, tarp Stokholmo savivaldy- 
bės ir Ekerės salos. Namas nebuvo viena iš tų Nokebio vilų, 
kurios panašiausios į rūmus, tačiau puikiai atrodė šioje va- 
karinės dalies oazėje, virš kurios kaprizinga balandžio saulė 
teikėsi skleisti savo spindulius. 

Galiausiai duris atidarė sena ponia, kurią Jelmas palai- 
kė ūkvede. 

- Kriminalinė policija, - prisistatė jis ir pasibodėjo tuo 
žodžiu. - Ieškau Rikardo Franzeno. 

- Jis nuėjo pamiegoti pokaičio, - atsakė ponia. - Kas 
nutiko? 

— Kai kas labai svarbaus. Jei nebus per daug sunku, bū- 
siu priverstas prašyti jį pažadinti. 

- Čia jums spręsti, - paslaptingai atsakė ponia. 

— Ką? 

- Čia jums spręsti, ar nebus per daug sunku paprašyti 
mane jį pažadinti. Galbūt jūs netiesiogiai jau atsakėte į ne- 
tiesioginį klausimą ir lygiai taip pat netiesiogiai paprašėte 
manęs jį pažadinti? 

Jelmas spoksojo į ją išsižiojęs. Ponia mostelėjo kviesda- 
ma vidun ir tyliai šyptelėjo. 

— Nekreipkite į mane dėmesio. Aš visą gyvenimą iš- 
liksiu gimtosios kalbos mokytoja. Sėskitės, o aš pakviesiu 
savo vyrą. 

Ji stebėtinai vikriai užlipo laiptais. Jelmas liko stovėti 
dideliame prieškambaryje, nagrinėdamas sakinį. „Jei ne- 
bus per daug sunku, būsiu priverstas prašyti jį pažadinti.“ 
Juk šitaip galima sakyti, ar ne? 

Čia valdžios kalbos viršenybė išnyko kaip dūmas. 

Vos po poros minučių ponia sugrįžo, kartu su ja leidosi 
aptukęs pagyvenęs vyras, apsivilkęs chalatu, su šlepetėmis. 
Vyras ištiesė ranką. 

— Rikardas Franzenas, - prisistatė jis. - Devyniasde- 
šimt procentų mano popiečio miego sudaro pastangos už- 
migti, o likusius dešimt procentų - pastangos susitaikyti su 
nesėkme. Taigi aš nemiegojau. Sunku priprasti būti pensi- 
ninku, kai visą gyvenimą sunkiai dirbai. Turbūt jau paste- 
bėjote, kad tai tinka ir mano žmonai. 

— Polis Jelmas, - prisistatė Jelmas. - Iš kriminalinės po- 
licijos. 

— Stokholmo policijos? 

— Ne, Valstybės kriminalinės, - Jelmas buvo pamiršęs, 
kad vyras dirbo teisėju. 

— Ar įkurtas koks nors specialus skyrius? 

— Taip. 

— Beveik taip ir maniau. Ir tikrai manau, kad suprantu, 
kodėl jūs čia. Labai greitai išsiaiškinote. 

— Ačiū. O kąjūs pats manote? 

— Manau, kad visai galimas daiktas, jog būsiu trečia 
auka. Kalbėjomės apie tai priešpiet, mudu su žmona. Birgita 
mano, kad reikia paskambinti policijai. Aš abejojau. Mano 
nuomonė laimėjo. Prisipažinsiu, taip būna ne visada. 

— Ar manote, kad už to slypi kas nors iš Mimiro ordino? 

— Nedrįstu gvildenti tokios minties, bet suprantu, kad 
įžvelgiate sąsają. 

Franzeno supratingumas daug ką pagreitino. Jelmas 
nutarė kalbėti atvirai, o ne valdžios kalba. 

— Trečią valandą turėsime svarbų susirinkimą. Kaip 
manote, ar galėčiau paprašyti jus važiuoti kartu į policiją, 
norėtume užduoti keletą klausimų apie Skidbladniro ordi- 
ną ir nutarti dėl apsaugos jau šįvakar? 

Franzenas pagalvojo. Tada tarė: 

— Žinoma, vienodas braižas. Jūs manote, kad vienoda 
nusikaltimų aplinka leidžia tikėtis ir vienodų laiko intervalų 
ir kad trečioji žmogžudystė įvyks jau šįvakar. Kas trečią parą. 
Gali būti, kad jūs teisūs. Tik duokite man keletą minučių. 

Jis nuėjo į tualetą. Be abejonės, laikas smarkiai pakenkė 
Švedijos teisėjų luomui. Jelmas pamanė, jog Rikardas Fran- 
zenas bus buvęs labai geras teisėjas. 

Birgita Franzen priėjo prie Jelmo. 

— Ar manote, kad jam gresia rimtas pavojus? 

— Tikrai nežinau. Labai gali būti. Ar šįvakar būsite na- 
muose? 

— Aš retai išeinu. 

— Ojis? 

- Jis važiuoja į namus pas seną kolegą. Jie susitinka kar- 
tą per mėnesį. 

Jelmas linktelėjo patvirtindamas. 

— Ar grįžta vėlai? 

Ji šyptelėjo. 

— Pakankamai, - tiek teatsakė. 

- Jūsų miegamasis antrame aukšte? 

— Trečiame. 

— O svetainė čia, apačioje? 

— Tiesą sakant, joje ir stovite. Prieškambaris susiaurėja 
ir tarsi virsta koridoriumi, o ten, dešinėje, pereina į svetai- 
nę. 

Jelmas truputį paėjėjo į dešinę. Prieškambaris tikrai 
priminė piltuvėlį, išplatėjantį į svetainę. Labai originalus 
išplanavimas, apie kurį žudikas turėtų žinoti iš anksto, kad 
susidorotų su užduotimi. Atsukta į langą, prie priešingos 
sienos stovėjo ilga, išlenkta odinė sofa. Jelmas grįžo į prieš- 
kambarį ir rado Rikardą Franzeną jau apsirengusį. Atrodė 
labai ryžtingas, beveik užsidegęs. 

— Ar susidarėte galimos žmogžudystės vietos vaizdą? — 
paklausė jis šypsodamasis. 

Tada apkabino žmoną ir pirma Jelmo nuėjo link auto- 
mobilio, pasiruošęs laikinai sugrįžti į išsiilgtąją teisėsaugos 
atmosferą. 

Saulė tebešvietė. 

Janas Olovas Hultinas vėl įžengė pro paslaptingąsias 
duris į kambarį, kurį Chorchė Čavesas kiek ironiškai va- 
dino „mūšio vadaviete“. Pusapvaliai akiniai jau tupėjo ant 
stambios nosies. Jis atsisuko į susirinkusią „A grupę“. Visi 
sėdėjo ir sklaidė savo popierius ir užrašų sąsiuvinius. 

— Taigi šįryt viskas buvo paviešinta, - niūriai prabilo 
Hultinas. - Be to, vienu metu visuose laikraščiuose. Kažkas 
visiems apskambino. Arba tarp visų žiniasklaidos priemo- 
nių yra kažkoks savaime suprantamas bendradarbiavimas. 
Dar nenustatėme nutekėjimo šaltinio. Gal paprasčiausiai 
buvo neįmanoma nuslėpti tokio svarbaus dalyko. Vis dėlto 
turėjome keleto dienų pranašumą. 

Jis priėjo prie lentos, nuėmė vieno rašiklio dangtelį ir 
pasiruošė šaudyti. Dabar rašiklis atstojo jam tarnybinį gin- 
klą. | 

— Šiaip ar taip, atrodo, kad šiandien jums teko gerokai 
pasukti galvas. Pažiūrėkime, ar yra kokių rezultatų? Nor- 
landeri? 

Vigas Norlanderis pasilenkė prie savo tamsiai mėlynos 
užrašų knygelės ir prabilo šitaip: 

— Modus operandi. Kreipiausi į visus, pradedant FTB, 
baigiant Lichtenšteino saugumo tarnyba; siaubingai daug 

visokiausių nuorodų pasauliniame telefonų tinkle. Da- 
bar trys veikiančios grupės nuosekliai tiria šūvius į galvą, 
susijusius tik su nužudymais: viena amerikiečių mafijos 
šaka, vadovaujama boso Karponio Čikagoje — klasikinia- 
me gangsterių mieste; leisgyvė grupė, atskilusi nuo Rau- 
donosios armijos frakcijos, vadovaujama Hanso Kopfo, ir 
nedidelis rusų ir estų nusikaltėlių klanas, kuriam vadovauja 
ponas Viktoras X ir kurį galbūt galima vadinti rusų mafijos 
dalimi, kad ir kaip keistai skambėtų šis pavadinimas. Visais 
atvejais kalbama visų pirma apie išdaviko arba skundiko 
nužudymą ir nė vienu atveju nėra dviejų ir tik dviejų šūvių. 
Kaip tik tokio atvejo su būtent dviem šūviais į galvą aš ne- 
aptikau. Ieškau toliau. 

- Ačiū, Vigai, - padėkojo Hultinas. Jis buvo prirašęs 
visą lentos kampą. - Nybergas ir atrasti priešai? 

Atrodė, kad impozantiškasis Gunaras Nybergas gana 
prastai jaučiasi, didelėje dešinėje rankoje laikydamas ra- 
šiklį. 

— Tai atrodo panašu į nukrypimą nuo pagrindinio pėd- 
sako, - tarė jis nepatikliai. - Aš neradau jokių tiesioginių 
bendrų priešų. Žinoma, abu baigė tą pačią aukštąją, bet 
Strand-Julenas septyneriais metais vyresnis, tad nėra ben- 
drų studijų metų, kuriais būtų galima remtis. O šiaip jau 
kaip tik ten įsigyjami draugai ir priešai visam gyvenimui. 
Dagfeltas prieš dvidešimt metų išspyrė kolegą iš įmonės, 
kurią buvo drauge įkūrę ir pavadinę „ContoLine“. Vyras 
vardu Unkas Stormas, radau jį smarkiai prasigėrusį nedi- 
delėje metalo laužo įmonėje Bandhagene. Jis iki šiol nuo- 
širdžiai nekenčia Dagfelto ir, cituoju, „šokęs ant jo karsto“, 
kai sužinojęs apie žmogžudystę. Tačiau Strand-Juleno ne- 
pažįsta. Strand-Julenas po skyrybų 1972-aisiais paliko be 
lėšų savo buvusią žmoną Johaną. Joks žmogus negali jausti 
didesnės neapykantos; tačiau tai grynai asmeninė neapy- 
kanta. Ji tikėjosi, cituoju, „suvalgyti jo kepenis dar prieš 

kremuojant tą niekšą. Beje, tai reikėję padaryti, kol jis dar 
galėjęs jausti, kaip liepsnos čirškina mėsą. Pakalbėjau su 
daugiau ar mažiau gedinčiomis šeimomis ir padariau išva- 
dą, kad Dagfelto, nepaisant visko, labiau gedima. Ir septy- 
niolikmetis Markusas, ir duktė Maksė... 

— Maksė? - pertraukė Jelmas. 

- Ji, matyt, taip pakrikštyta, - tarė Nybergas ir skėste- 
lėjo rankomis. 

— Atsiprašau. Dagfelto burlaivis vadinasi „Maxi, todėl 
aš... Tęsk. 

— „ir Maksė, devyniolikos, atrodo, nuoširdžiai gedi 
tėvo, nors namie jo beveik nematydavo. Žmona Ninė, gali- 
ma sakyti, priėmė netektį santūriai. Kalbant apie burlaivį, ji 
paklausė, ar gali nedelsdama jį parduoti. Aš pasakiau „taip“. 
Tas pat ir su Strand-Juleno našle Lilijana. Ji irgi reagavo san- 
tūriai. Ji, galima sakyti, jau nebegyveno bute Strandvegeno 
gatvėje, net jei skyrybos buvo out of the guestion'; ji matė, 
kas nutiko pirmajai žmonai, minėtajai Johanai. Turėjo tam 
tikrų užuominų apie Strand-Juleno seksualinį polinkį. Ci- 
tuoju: „Lyginant su šventuoju Bernhardu, Tailando pedofi- 
lai yra paties Dievo angelai.“ Galbūt verta patikrinti. 

— Jau pradėjau tai narplioti, - įsiterpė Jelmas. - Laisva- 
laikio užsiėmimų skyrius. Jei tu jau baigei? 

— Tik norėjau dar pasakyti, kad neradau vaikų - duk- 
ters Silvijos, trisdešimties, iš pirmosios santuokos, ir Bobo, 
dvidešimties, iš antrosios. Abu, žinoma, dirba užsienyje. 

Jelmas pratęsė pasakojimą: 

— Strand-Juleno „Swan“ laivas buvo, matyt, malonumų 
jachta tikrąja šio žodžio prasme. Kalbėjau su vienu iš įgulos 
narių; jaunų šviesiaplaukių berniukų įgula būdavo nuolat 
atnaujinama. Nežinau, kokį šleikštulį galite atlaikyti, bet 
man buvo labai smulkiai papasakota, kas vykdavo laive. 


* Nesvarstytinos. (Angl.) 

— Smulkiai nereikia, - lakoniškai tarė Hultinas. 

— Ojis ir nesismulkindavo. Stebėdavo ir įsakinėdavo, 
kurdavo nedidelius, cituoju, „paveikslus“, kai įgulos nariai 
turėdavo stovėti visiškai nejudėdami viduryje akto, o jis 
pats vaikščiodavo aplinkui ir vertindavo erekciją. Pavyz- 
džiui, berniukas su į išangę įkištu peniu ar kokiu panašiu 
objektu penkiolika minučių negalėdavo pajudėti nė mili- 
metro, kol Strand-Julenas vėl leisdavo pratęsti veiklą. Pats 
niekada nebūdavo aktyvus, nebent kaip tramdytojas. Ta- 
čiau neatrodo, kad būtų kokių sąsajų su Dagfeltu. Ieškau 
toliau. Turiu tam tikrų pėdsakų, vedančių pas vestuvių tar- 
pininką. 

— Holm ir draugų ratas, - Hultinas klausinėjo pagal tai, 
kaip buvo paskirstęs užduotis. Tekstas jau buvo užpildęs 
žymią lentos dalį. Jis pamažu vis mažino raides. 

Kerstina Holm sučiulbėjo skambia Geteborgo tarme. 

— Mes su Nybergu visą laiką kirsdavome vienas kito sri- 
tis; esama aplinkybių, kai draugus ir priešus gana sunku at- 
skirti. Yra pavojus, kad imsi galvoti šabloniškai, bet visgi ga- 
lima pasakyti, kad tokio lygio asmenys retai įsigyja draugų 
dėl to, kad tie žmonės jiems patinka. Žinoma, gerai, jei tie 
žmonės patinka, bet dažniausiai tai antraeilis dalykas, prie- 
das prie naudos. Trumpai tariant, jie susiranda draugų, nes 
turi iš jų naudos: didelis ir įspūdingas draugų ratas pakelia 
prestižą, platūs ryšiai naudingi verslui - tai alfa ir omega, 
taip pat naudinga seksualiai - susipažįsti su kitų menamai 
išbadėjusiomis žmonomis. Mano įspūdis panašus į tą, kurį 
susidariau Švedijos vakaruose, tai yra Geteborge: daugiau 
ar mažiau įteisintas partnerių keitimas yra toks įprastas, 
kad galima kalbėti apie toli nužengusią kraujomaišą ir ne- 
santuokinius vaikus. Ar manote, kad perdedu? 

— Kalbėk, - nepaprastai lakoniškai paliepė Hultinas. 

— Ninė Dagfelt užsiminė apie kai kuriuos keistus, bet 
heteroseksualius nuotykius per vyro keliones po šalį ir visų 

pirma po užsienį — Vokietiją, Austriją, Šveicariją. Tačiau 
namuose jis, atrodo, buvęs pakankamai monogamiškas. 
„O atostogos visada būdavo praleidžiamos garsiajame bur- 
laivyje su šeima ir tik su šeima. Dukra, kaip minėta, vardą 
gavo pagal aštuntojo dešimtmečio pradžioje turėto laivo 
tipą, būtent tipą, ne laivą - patį laivą maždaug kas treji me- 
tai keisdavo į vis didesnį. Ninė nekentė, cituoju, „to šlykš- 
taus laivo“, tačiau oriai atlaikydavo išbandymą, o Dagfeltas 
visada vienodai apie ją pašmaikštaudavo. 

Kerstina Holm pavartė savo užrašų knygutę. 

— Ant kranto žvitruolė, ant vandens ligonė, - priminė 
Jelmas. 

Ji vertinamai pažiūrėjo į jį ir kalbėjo toliau: 

- Tikrai taip. Vėl cituoju: taigi Ninė oriai atlaikydavo iš- 
bandymą, bet šlykštėdavosi „gličiu šeimos intymumu, kuris 
ateidavo kaip laiškas ir trukdavo dvi savaites per metus, bet 
šiaip daugiau niekada“. Lilijana Strand-Julen apibūdino aiš- 
kiau; Gunaras jau citavo ištrauką apie šventąjį Bernhardą, 
o... Polis, ar ne? kuo aiškiausiai pateikė faktus apie linksmy- 
bes laive „Swan“. Žinoma, galima įtarti, kad abi našlės, kurios 
dabar laisvos ir ekonomiškai nepriklausomos iki gyvenimo 
pabaigos, kad ir kuo užsiimtų, bus paprasčiausiai kartu nu- 
samdžiusios profesionalų žudiką, ir tada atkrinta mintis apie 
serijinę žmogžudystę. Problema ta, kad jos nepažįstamos. 
Yra daugybė bendrų draugų ir pažįstamų, juk vis dėlto abi 
priklauso prie tų pačių sluoksnių, bet jos pačios viena kitos 
neprisimena. Jos taip sako. Žinoma, mes tai patikrinsime. 
Yra tokia Ana Klara Humelstrand, Džordžo Humelstrando, 
„Nimco Finans“ generalinio direktoriaus, žmona, kuri atro- 
do esanti gana artima abiejų draugė. Šįryt ji išvyko į Nicą, 
o tai gali būti įdomu. Žinoma, galima pagalvoti, kad ponia 
Humelstrand suvaidino tam tikrą tarpininkės vaidmenį tarp 
Ninės ir Lilijanos. Apskritai galima sakyti, kad abi pusės turi 
nemažai motyvų, bet jokių tikrų sąsajų. 

- Ačiū, - padėkojo Hultinas ir baigė rašyti tiradą ant 
lentos. - Jelmai. 

- Jei jūs nieko prieš, norėčiau pateikti ataskaitą pasku- 
tinis. Turėsime padiskutuoti apie apsaugą vakare. 

— Ar tai reiškia, kad turi tokį aiškų kandidatą, jog jau 
šiąnakt galėsime nusiųsti stiprią apsaugą? 

— Kaip tik tai ir turėsime nutarti. Manau, kad būtų ge- 
rai, jei pirma išgirstume tai, kas liko. Žinoma, jei tik Sio- 
derstetas ir Čavesas irgi neturi aiškių kandidatų? 

Abu paminėtieji papurtė galvas. Hultinas vos linktelėjo. 

— Gerai. Sioderstetai? 

— Aš mąsčiau būtent apie serijinės žmogžudystės idė- 
ją, - nuskambėjo Suomijos švedų tarmė. - Žiūrint iš tarp- 
tautinės perspektyvos, mes juk labai anksti pradėjome. Dvi 
vienodos žmogžudystės iš tikrųjų juk reiškia tik dvi vieno- 
das žmogžudystes. 

— Be abejo, - pertraukė Hultinas. - Bet pagal tas orien- 
tacines linijas, kurias nubrėžė skyriaus vadovas Miorneris 
ir generalinis komisaras bei Valstybės policijos valdybos 
vidinis ratas, visų pirma išryškinamas būtent prevencinis 
momentas. Kaip tik todėl šią bylą tiriame kaip serijinę 
žmogžudystę, kol ji netapo tokia formaliai. Be to, esu įsiti- 
kinęs, kad ji kaip tik tokia ir yra. O būtent mano vertinimas 
ir diktuoja tyrimo kryptį. 

„Oho, - pagalvojo Jelmas, - Janas Olovas Hultinas pir- 
mą kartą pademonstravo valdžią.“ Bet Sioderstetas nepa- 
sidavė. 

— Aš tik pagalvojau, kad šiuo metu serijinės žmogžu- 
dystės yra madingos. Amerikietiški iškrypimai gali lengvai 
suklaidinti. Beprotis Džefris L. Hameris neseniai buvo 
nuteistas iki gyvos galvos už tai, kad nužudė, supjaustė ir 
suvalgė septyniolika tamsiaodžių jaunuolių. Jo tėvas para- 
šė bestselerį, ką reiškia būti pabaisos tėvu. Ir tėvas, ir pats 
Hameris iš to praturtėjo; prijaučiantieji, beje, ir iš Pietų 

Afrikos, siunčia jam į kalėjimą pinigų, o JAV yra keletas 
žurnalų, kurie šlovina serijines ir masines žmogžudystes. 
Žinoma, kalbama apie visiškai žlugusią visuomenę, kur vi- 
suotinai paplitęs frustracijos jausmas lemia, kad visa tauta 
įsigilina į ekstremalią, visiškai liguistą atskirtį. Visų socia- 
linių taisyklių sulaužymas sukelia stiprų susižavėjimą, tokį 
stiprų, kad, štai, serijiniam žudikui siunčiami pinigai. Re- 
troaktyvi alga. Bet tai visada susiję su mažomis ir silpnomis 
aukomis, kurių vienintelis bendras charakterio bruožas yra 
būtent aukos vaidmuo. Juk galima pasvarstyti, kokį poveikį 
tokia painiava turėtų švedų tautos sielai. Nėra jokių pavie- 
nių veiksmų. 

Jelmas šoktelėjo. 

— Iš Vesteroso girdėjau, Sioderstetai, kad tu mielai įsi- 
siūbuoji įvairiais klausimais, - santūriu balsu pasakė Hulti- 
nas. - Eik prie reikalo apie finansus. 

— Tik nereikėtų užmiršti perspektyvos, - sumurmėjo 
Sioderstetas ir pavartė ilgą sąrašą. - Kaip sakei, Hultinai, 
čia tikra košė. Pradėjau krapštyti tik patį paviršių. Dagfel- 
tas turėjo dvi nemažas įmones, kurios priklausė jam vie- 
nam: finansų įmonė „DandFinans AB“ su keturiomis duk- 
terinėmis įmonėmis ir importo firma „Malackalmport AB“. 
Jis taip pat buvo aštuonių mažesnių įmonių dalininkas, iš 
kurių trys buvo holdingo įmonės, ir dar nuo akcijų sprogs- 
tantis portfelis, kuriame visų pirma penkių didžiausių ša- 
lies eksporto įmonių akcijos. O pagrindinė Strand-Juleno 
firma vadinasi paprasčiausiai „AB Strand-Juleno finansai“, 
prie jos prikibusi kekė holdingo įmonių, turinčių daug sa- 
vininkų. Šitą koncerną dar sunkiau perprasti nei Dagfelto, 
jei tik apskritai gali būti sunkiau. 

— Tik trumpas klausimas, - įsiterpė Jelmas. - Kas yra 
holdingo kompanija? 

Atrodė, kad visa „A grupė“ gręžte gręžia jį žvilgsniu. 

— Kai turi jėgos, proto nereikia, - atsiprašė jis. 

— Holdingo įmonė yra administruojanti įmonė, kuriai 
priklauso kitų įmonių akcijos, - paaiškino Sioderstetas. 

- Arjie užsiima tik tuo? 

— Taip. Vienintelė mano rasta įmonė, kuri bent kiek su- 
sijusi su tuo, kas mums paprastai asocijuojasi su verslu - ga- 
myba - yra Dagfelto importo įmonė, kuri įveža konservus 
iš Tolimųjų Rytų; jų yra kiekvienoje plataus asortimento 
maisto prekių parduotuvėje. Bet net ir tai yra netiesioginė 
gamyba. Vis dar naudojame pramoninius mato vienetus, 
kai stebime postindustrinį verslo pasaulį. Taigi, šiuo atžvil- 
giu Strand-Julenas turėjo akcijų kartu su kitais, bet taip pat 
turėjo asmeninį portfelį, kaip ir Dagfeltas. Neradau jokių 
sąsajų tarp jų tiesioginės verslo veiklos. Tačiau abu turi 
„Electrolux“, „Volvo“ ir ABB akcijų. Bet ne jie vieninteliai. 
Galbūt iki šiol aiškiausia sąsaja būtų tai, kad abu turi šiek 
tiek akcijų mažame stiklo fabrikėlyje „Hyltefors“ Smolan- 
do regione. Gali būti, kad ten kažko esama. 

— Ar patikrinai Ekonominėje policijoje? 

— Tai padariau pirmiausia. Abu yra įsipainioję į tiria- 
mą mokesčių bylą, tokios paprastai užsitęsia keletą metų, 
o paskui tiesiog dingsta, nes mokesčių įstatymai nuolat 
švelnėja. Dagfeltas sėdėjo už sukčiavimą, kai sužlugdė savo 
pirmąjį partnerį Unką Stormą, kurį minėjo Nybergas. Buvo 
paleistas. O šiaip daugiau nieko. 

— Čavesai, - kreipėsi Hultinas. - Įsipareigojimai valdy- 
bose. 

- Taip pat painiava, — tarė Čavesas ir įniko į ilgą duome- 
nų sąrašą. - Nors gal kiek mažesnė. Įskaitant tas valdybas, 
prie kurių jie nepriklausė tuo pat metu, jų yra septyniolika. 
Jei skaičiuotume tik tas, prie kurių priklausė tuo pat metu, 
bus aštuonetas: „Sandvik“ 1978-1983, „Ericsson“ 1984— 
1987, „SellFinans“ 1985, „Skanska“ 1986-1988, „Bos- 
veden“ 1986-1989, „Sydbanken“ 1987-1991, „Memab“ 
1990, o atsiskyrimo metu kartu priklausė tik prie vienos 

bendros valdybos, kur netrūksta svorio: laidotuvių biuras 
„Fonus“, nuo 1990-ųjų. 

— Tada bent jau aišku, kokį laidojimo biurą jie pasi- 
rinks, - konstatavo Sioderstetas. 

— Bet tai, vadinasi, reiškia, kad jie tikrai pažinojo vienas 
kitą? — pasakė Vigas Norlanderis. 

- Taip, - patvirtino Jelmas. 

- Iš kitos pusės, - pratęsė savo ataskaitą Čavesas, - yra 
daug žmonių, sėdinčių valdybose, kurios reguliariai susi- 
tinka tik keletą kartų per metus. Galima sėdėti valdyboje ir 
nepersimesti nė žodžiu, gal net nežinoti, kad tas kitas irgi 
egzistuoja. 

— Ar tai nėra gan trumpi laiko tarpai? - paklausė Kersti- 
na Holm. - Vos po keletą metų kiekvienoje valdyboje. 

— Čia yra jų bendro darbo valdybose laikas, - patikslino 
Čavesas. - Abu atskirai dažniausiai priklausydavo žymiai 
ilgiau. Pavyzdžiui, Dagfeltas liko „Skanska“ valdyboje iki 
mirties, o Strand-Julenas išėjo 1988-aisiais. Bet jis prie jos 
priklausė nuo 1979-ųjų. Maždaug taip pat atrodo ir kitais 
atvejais. 

- Tai „Fonus“ pėdsakai niekur neveda? - paklausė Nor- 
landeris. 

— Gal į karstą... Bet, žinoma, gali būti įdomu, kad prieš 
mirtį jie abu įėjo į tą pačią valdybą. Nors Dagfeltas išbuvo 
aštuonerius metus, o Strand-Julenas - keturiolika. 

— Gerai, - tarė Hultinas, užrašė ir nubrėžė strėles. — 
Laikas Jelmui. 

— Laivų klube nebuvo jokių sąsajų, tačiau radau vieną 
poną vardu Arturas Lindvikenas, kuris savo seife turi visą 
archyvą šantažui tinkančių daikčiukų. Akivaizdu, kad jis 
ten, Vigbiuholmo mažųjų laivų uoste, bus nemažai matęs. 
Prie S raidės radau standų atviruką, - Jelmas iškėlė atvi- 
ruką su Dionisu, - ant kurio vaikinukas vardu Jorgenas 

Lindenas užrašė savo telefono numerį kartu su meiliu pa- 
linkėjimu. Tai jis papasakojo apie Strand-Juleno nuotykius 
„Swan“ jachtoje. Prie D raidės nebuvo nieko. 

— Ar tu sulaikei Lindvikeną ir Lindeną? - santūriai pa- 
klausė Hultinas. - Atrodo, kad abu yra nusikaltėliai. 

— Ne, - atsakė Jelmas. 

— Gerai, - tarė Hultinas. 

— Golfo klube taip pat neradau tiesioginių sąsajų, tik 
tiek, kad abu lankydavosi gana dažnai. Tačiau paėmiau va- 
dinamąsias klubo svečių knygas, kur žaidėjai užsirašo prieš 
eidami žaisti. Jas dar reikės peržiūrėti. Trečias bendras 
ponų laisvalaikio užsiėmimas buvo narystė nedideliame 
Mimiro ordine, kuris, matyt, užsiima kažkokiais senojo 
skandinavų tikėjimo ritualais, bet kaip visi žino, jie yra su- 
perduper slapti. 

Hultinas suraukė antakius. 

- Lankiausi jų patalpose rūsyje senamiestyje, žinoma, į 
pačius švenčiausiuosius dalykus nebuvo leista įsibrauti. Or- 
dino Sergėtojas Davidas Kliofvenhielmas, vadovaudamasis 
daugumos ordinų devizu „Paklusnumas aukščiau stovin- 
čiajam', geranoriškai papasakojo, kad Mimiro ordine buvo 
įkurtas nedidelis atsiskyręs ordinas, Skidbladniro ordinas, 
pagal dievo Frėjo laivo pavadinimą; tas buvęs pakankamai 
didelis, kad vietos užtektų visiems dievams, bet vis tiek toks 
mažas, kad jį buvę galima sulankstyti ir įsidėti į maišą. 

— O kas, po velnių, yra Mimiras? - paklausė Čavesas. 

— O tu neišmanai savo senosios skandinavų mitologi- 
jos? - paklausė Jelmas. 

— Manau, aišku, kad aš geriau išmanau senąją inkų mi- 
tologiją. 

— Mimiras buvo išminties šaltinio saugotojas po pasau- 
lio medžiu Igdrasiliu. Odinas gėrė iš to šaltinio, kad taptų 
išmintingiausias iš dievų. 

— Nutraukiam, - tarė Hultinas. 

— Dvylika iš maždaug šešiasdešimties Mimiro ordino 
brolių perėjo į dar nesuvienytą Skidbladniro ordiną. Kaip 
supratau, toks atsiskyrimas patiko ne visiems Mimiro or- 
ordino įžadų išdavystę. Atsiskyrimui vadovavo keturių 
asmenų grupė, vienas, taip sakant, priekyje ir trys iš kar- 
to pojo; tie trys - tai Johanesas Norvikas, Kunas Dagfel- 
tas ir Bernhardas Strand-Julenas, - Jelmas padarė dirb- 
Nepadarė jokio. Tad Jelmas kalbėjo toliau: - Prekybos 
teisės profesorius Johanesas Norvikas šiuo metu išvykęs 
į akademinę kelionę po Japoniją, bet pagrindinis atsisky- 
rimo sumanytojas ir vykdytojas šiuo metu sėdi 304-ame 
kabinete ir įtariai uostinėja Chorchės kolumbietiškas 
kavos pupeles. Manau, kad tu jį pažįsti, Hultinai. Tai į 
pensiją išėjęs Svėjos apeliacinio teismo teisėjas Rikardas 
Franzenas. 

— Aha, - pabrėžtinai ištarė Hultinas, bet veido išraiška 
nepasikeitė. 

— Ką pasakysi? Ar laikysime šią sąsają pakankamai aki- 
vaizdžia, kad praleistume vakarą Franzenų viloje Nokeby- 
je? Susidariusi ir tokia pati situacija: buvęs teisėjas šįvakar 
išeis iš namų ir grįš vėlai. Vienas. 

Hultinas sėdėjo ir braukė smiliumi sau per nosį. 

- Ką manote? - paklausė tiesiai į kambarį. 

„Demokratiškas puolimas“, - pagalvojo Jelmas, bet 
tarė: 

— Nematau jokio kito pėdsako, kuris prilygtų šitam. 

— Aš taip pat ne, - pritarė Vigas Norlanderis. 

— Tai turėtų priklausyti nuo to, ar nedidelius prieštara- 
vimus tokiame mažame ordine laikysime pakankamu pa- 
grindu žmogžudystei, - nesutiko Kerstina Holm. - Atrodo 
silpnokai. 

- Žinoma, paprastu atveju to nepakaktų, - pasakė Hul- 
tinas. —- Bet dabar kalbame apie tai, ko imtis jau šį vakarą. 
Sioderstetai? 

— Nedideli prieštaravimai mažame ordine nėra tokie 
nereikšmingi, kaip gali pasirodyti žiūrint iš šalies. Įžeistas 
vyriškas orumas. Yra ne vienas pavyzdys Suomijoje, kai 
ordinai iškrypo iš vėžių. Aš pasisakyčiau už apsilankymą 
Nokebyje. 

Čavesas linktelėjo. Gunaras Nybergas sėdėjo tylus ir 
žiūrėjo į stalą. 

— Gunarai? - kreipėsi Hultinas. 

- Žinoma, - atsakė Nybergas. — Tik turėjau kitokių pla- 
nų šiam vakarui. 

— Pagalvosiu, ar galime tave paleisti. Šiaip ar taip, mes, 
likusieji, ten važiuojame. Vieni ir slaptai. Niekam nė žo- 
džio. Nenorime, kad Franzenų avietyne tupėtų žurnalistai. 
O dabar gal pasikvieskime čionai gerbiamąjį teisėją? 

— Pasinaudok vidiniu telefonu, - pasiūlė Jelmas. 

Hultinas paspaudė 304 ir pakvietė: 

- Įeikite, Eranzenai. Kabinetas 300, - jis nuėjo prie 
visiškai prikeverzotos lentos ir užtempė uždangą. - Rega 
senus teisėjus apleidžia paskiausiai, - pasakė. 

Atsidarė durys ir didingai įžengė aptukęs buvęs Svėjos 
apeliacinio teismo teisėjas. Priėjo tiesiai prie Hultino ir pa- 
spaudė ranką. 

— Komisare Hultinai, - kreipėsi guviai. - Tikiuosi, kad 
metai išgydė mūsų bendras žaizdas. 

— Man reikia nedidelio brėžinio, kaip atrodo jūsų namas 
ir jo aplinka, - tepasakė Hultinas. - Ir papasakokite, kaip ke- 
tinote praleisti vakarą. Nekeiskite jokių planų. Žudikas tikrai 
apie juos žino. Ar galima įsigauti į namą pro galinę pusę? 
nės išsitraukė rašalinį rašiklį, palinko ir ėmė piešti ant tuš- 
čio lapo, gulinčio ant stalo. 


— Namas, - parodė. - Takas, kelias, abu kaimyniniai 
namai. Medžiai, krūmai, tvora, vartai. Čia, viduje, laiptai, 
prieškambaris, koridorius, svetainė. Mano žmona mie- 
ga trečiame aukšte. Galinėje pusėje yra durys iš virtuvės 
į verandą. Čia. Ant kelio niekuomet nebūna pastatytų au- 
tomobilių, taigi to turėtumėte vengti. Lygiai devynioliktą 
valandą aš būsiu pas savo seną kolegą Eriką Blomgreną 
Jurholme. Jį taip pat pažįstate, Hultinai. Pas jį ir atgal vi- 
sada važiuoju taksi. Mes žaidžiame šachmatais ir artėjant 
vidurnakčiui būname išgėrę pusę butelio „Remy Martin“. 
Dalijamės prisiminimais. Jaučiu, kad šįvakar jie bus susiję 
su jumis, komisare. Ar viskas? 

— Kol kas. Dabar turiu paprašyti jūsų trumpam grįžti į 
tą kabinetą, iš kurio atėjote. Jelmas greitai ateis ir išklausys 
kitus jūsų parodymus. Ačiū už bendradarbiavimą. 

Išeidamas iš „mūšio vadavietės“ Franzenas garsiai nusi- 
juokė. Visi, išskyrus Hultiną, pažiūrėjo nustebę. 

— Ką gi, - tarė Hultinas be jokios išraiškos. - Į namą 
įeisime iš galo, jei jis kartais jau sėdi ir tyko kur nors viduje. 
Turbūt galima iki ten ateiti per kitus sklypus. Franzeną, va- 
žiuojantį taksi ir Jurholme, turi stebėti du vyrai, jei kartais 
nusikaltimo schema būtų pakeista. Automobilyje bus Ča- 
vesas ir Norlanderis. Jūs gausite prisidėti Drotningholmo 
gatvėje. 

Jie atrodė nusivylę. Hultinas kalbėjo toliau ir parodė į 
Franzeno brėžinį: | 

— Du vyrai stebi įėjimą iš priekio, po vieną iš kiekvienos 
pusės šioje gatvėje, kaip ji vadinasi? 

— Grionviko gatvė, - priminė Jelmas. 

— Grionviko gatvė, - pakartojo Hultinas. - Bus šalta. 
Sioderstetas ir Holm su racijomis pasislėps krūmuose. 

Net ir tuodu atrodė nusivylę. 

— Jelmas ir aš namo viduje. Mums teks saugoti tetulę, 
stebėti virtuvės duris ir apatinio aukšto langus. Kaip ma- 


nai, ar patys susitvarkysime, ar mums reikės Nybergo? Aš, 
deja, manau, kad mums jo reikės. Kaip manai, ar gali atidėti 
savo naktinius planus? 

— Taip, taip, - niūriai sutiko Nybergas. - Tai generalinė 
repeticija. 

— Dainuoji chore? - paklausė Kerstina Holm. 

— Iš kur žinai? 

— Aš dainuoju. Geteborge. Koks tavo choras? 

— Nakos bažnyčios choras, - atsakė stambus ir flegma- 
tiškas Gunaras Nybergas ir nušvito visai kitokia šviesa. 

— Apgailestauju, - tarė Hultinas. - Generalinė atšau- 
kiama. Neabejoju, kad ir taip gerai padainuosi. Gerai, čia 
ir baigiame. Siūlau nueiti į kavinę apačioje pavalgyti. Ope- 
racija prasideda septyniolika trisdešimt, kiek daugiau kaip 
po valandos. Jelmai, trumpam pasilik. 

Hultinas ir Jelmas kambaryje liko vieni. Hultinas susi- 
rinko savo popierius ir nepakeldamas akių tarė: 

— Puiki diena. 

— Viskas gana gerai sutapo, jei tai turi omenyje. 

— Kaip tik tai, - patvirtino Hultinas ir išėjo iš kambario 
pro savo paslaptingąsias duris kairėje sienoje. 

Jis gulėjo lipnioje rudoje masėje. Pabandė atsistoti, bet 
nepavyko, pabandė ropoti, bet nepavyko, pabandė šliauž- 
ti, bet net ir tai nepavyko. Kuo daugiau judėjo, stengėsi ir 
muistėsi, tuo labiau ta ruda košė lipo prie kūno ir siurbė gi- 
lyn. Jis išsižiojo ir jau ruošėsi rėkti, bet ruda masė pliūpte- 
lėjo į burną. Kai paniro ir nosis, kai šnervės prisipildė ma- 
sės ir liko tik siaubinga šiurpios mirties nuskęstant minutė, 
jis pirmą kartą užuodė, kad dvokia. 

— Ap-šūd... - išsižiojo Nybergas ir nusičiaudėjo. 

Jelmas per smarkiai krūptelėjo. 

— Pasistenk nemiegoti, - priminė Hultinas. 

— Aš nemiegojau, - paprieštaravo staiga pabudęs Jel- 
mas. | 

Nybergas išsišnypštė nosį ir pradėjo vėl: 

- Šūdinas oras, — tarė jis, stovėdamas palei prieškam- 
bario langą. Nuo Melareno traukianti balandžio audra kėlė 
nerimastingą drebulį. - Turiu padėkoti už postą viduje. 

— Būtų galima apkaltinti mus nepotizmu, - tarė Jel- 
mas. - Stokholmo kriminalistas ir juočkis iš Sundsvalio 
sėdi ir dreba iš šalčio automobilyje, o suomis iš Vesteroso 
ir geteborgietė tupi krūmuose ir dreba dar labiau. O čia, ši- 

lumoje, sėdime mes su savo pietinių priemiesčių praeitimi 
ir geriame kavą. Sąsajų esama. 

— Paranoja yra sunkiausia mūsų profesinė liga, - pareiš- 
kė Hultinas ir vienu mauku iškliaukė tobulą Birgitos Fran- 
zen espreso kavą. - Velnias, kokia stipri! 

- Čia espreso, - priminė Nybergas. - Reikia mėgautis 
mažais mažais gurkšneliais. 

— Būtent todėl ir puodelis yra toks mažas, - paslaugiai 
paaiškino Jelmas. 

- Aš turiu galvoti apie kitką, - sumurmėjo Hultinas ir 
pakėlė prie ausies nešiojamąją radijo stotį. Jie visi turėjo po 
tokią, pasikabinę ant diržo ant krūtinės. - Alio, ar pirma 
grupė vietoje? 

Traškesys stotyje prieš pasigirstant Čaveso balsui: 

— Mes sėdime automobilyje Gubšešvegeno gatvėje, iš- 
kart už bažnyčios. Laukiame. O jums ten, viduje, jauku? 

— Taksi užsakytas aštuonioliktą keturiasdešimt, - nu- 
kirto Hultinas. - O kaip laikosi liaudis krūmuose? Leisiu 
sau dar kartą pabrėžti, kad svarbu laikyti ausinę ausyje, ne- 
judėti ir nekelti nė menkiausio triukšmo. 

— Oi, - sutraškėjo Siodersteto balsas. - O aš kaip tik 
kabojau žemyn galva kriaušėje ir rėkavau kaip laukinis. 

— Gal būtų visai neblogai, - pasigirdo virpantis Holm 
balsas. - Kažin ar ištupėsiu spygliuotuose krūmuose kelias 
valandas. Vėjas siaubingas. 

— Jei nenori, kad trečdalis pajėgų atgultų dėl plaučių 
uždegimo, turėsi ką nors sugalvoti, - pasakė Sioderstetas. 

— Jūs teisūs, šitaip negerai. Orų dievai mums nelabai 
palankūs. Gausite paprasčiausiai kartais įsmukti vidun pa- 
sišildyti, po vieną, ir apsirengti kuo šiltesniais drabužiais, 
kokius tik rasime šitame name. 

Rikardas ir Birgita Franzen nusileido laiptais. Jis vilkėjo 
baisiai senovišką, bet vis dar elegantišką kostiumą su baltais 
dryželiais, su pritinkančia liemene ir kišeniniu laikrodžiu. 

Pasitaisė kaklaraištį ir turėjo pasilenkti į šoną, kad galėtų pa- 
žiūrėti pro langą, kurį užstojo galingas Nybergo stotas. 

— Taip, bjaurus oras sėdėti lauke ir saugoti, - pasakė 
jis kaip tik tada, kai privažiavo taksi. - Kartais turėtumėte 
pasikeisti su savo kolegomis, visi trys. Trys dideli, stiprūs 
vyrai čia, viduje, o moteris lauke. Gražu. O dabar pasirū- 
pinkite mano žmona. Ji brangiausia, ką turiu. 

Senukai pasibučiavo, ir Franzenas, užsimetęs paltą, išė- 
jo į vėją. Ji ilgai žiūrėjo jam pavymui. 

- Taksi atvažiavo kiek per anksti, - perdavė Hultinas 
per radijo stotį. - Dabar jis apsisuks ir išvažiuos. Juodas 
mersas, CDP 443. 

- Juodas mersedesas, CDP 443, - pakartojo Čavesas. 

Hultinas nuleido radijo stotį ir ji pakibo ant dirželio 
per krūtinės vidurį. Tada kreipėsi į ponią Franzen: 

— Taip, nuo šios akimirkos būti apačioje pavojinga. Ti- 
kiuosi, galėsite įsitaisyti viršutiniuose aukštuose, ir be rei- 
kalo čia verčiau nenusileiskite. 

Birgita Franzen minutėlę spoksojo į Hultiną, lyg mė- 
gindama susieti kažkokį vardą ir įvykį su gyvu žmogumi, 
paskui linktelėjo ir lengvais žingsniais ėmė lipti laiptais. 
Kai dingo iš akių, Hultinas tarė: 

— Deja, mano ponai, Franzenas visiškai teisus. Gausite 
apsikeisti vietomis, kai jie įeis vidun. 

Nybergas nusičiaudėjo, sunkiai atsiduso ir pabarbeno į 
vėjo klebenamą langą. Tada patraukė į virtuvę stebėti durų 
ir langų į galinį kiemą. Nepaisant audros, iš ten turėjo atsi- 
verti puikus vaizdas į sutemas virš Melareno. 

Jelmas pasuko į kairę, į Franzeno kabinetą, patikrino 
čioje pusėje. Viskas gerai. 

Hultinas nuėjo į svetainę ir atsisėdo ant odinės sofos. 
Pranešė Sioderstetui ir Holm gerą naujieną apie būsimą 
apsikeitimą. 


„Laukimas“, - pagalvojo Jelmas ir pavartė įstatymų s4- 
vadą Franzeno kabinete. Atrodo, kad čia viskas dažnai te- 
benaudojama. Matyt, žmogus nenori liautis dirbęs. Galbūt 
be darbo daugiau nieko neliko, tik didžiulė praraja. Gal kaip 
tik todėl Franzenas žūtbūt siekia atnaujinti Mimiro ordiną. 
Jelmas kurį laiką abejingai stovėjo skaitinėdamas taisykles 
apie leidžiamus ir neleidžiamus uogų rinkimo įrankius, kol 
pasidarė per tamsu. Nudrožė pas Nybergą į virtuvę. Užtiko 
jį su baltojo vyno taure rankoje. 

- Šaldytuve yra atkimštas butelis, - tarė Nybergas ir 
kilstelėjo taurę link jo. - Vaišinkis, juk ponia leido. 

— Kompensacija už neįvykusią generalinę repeticiją? — 
Mozelio vynas, 1974-ųjų. Jam tai nieko nesakė. 
| — O dabar dar reikės eiti į šaltį ir jausti, kaip susitraukia 
balso stygos, - sumurmėjo Nybergas. 

— Nelengva. 

— Tai jau. 

Pokalbis laikui prastumti. Visiškos banalybės, kokių 
šiaip jau niekada nesakytum. Kalbiesi, o mintys kitur. Vis- 
kas gali įvykti taip greitai. Bet kurią akimirką gali nutikti 
kas nors gyvybiškai lemtingo. Turi būti atsipalaidavęs ir 
nepaprastai susikaupęs tuo pat metu. Keista, dviprasmiška, 
" varginanti būsena. 

— Ar tu vedęs? - paklausė Jelmas ir ėmė valgyti bananą, 
šniukštinėdamas po šaldytuvą. 

- Seniai išsiskyręs, - atsakė Nybergas. - O tu? 

- Paskutinį kartą, kai buvau sutikęs savo žmoną, tebe- 
buvau vedęs. 

Prieš pat nusileisdama už pasišiaušusio Melareno pa- 
viršiaus šmėkštelėjo saulė. Debesų sluoksniai įvairiu grei- 
čiu lėkė vienas virš kito. Balandžio audros žaismas. 

Nybergas prisidegė cigaretę ir pasiūlė Jelmui. Tas paė- 
mė. Abu rūkė tamsoje. 

- Iš tikrųjų aš nerūkau, - prisipažino Nybergas. 

— Aš taip pat. 

Pasišviesdamas mažu kišeniniu žibintuvėliu Jelmas už- 
kaitė kavą. Šalia įspūdingo didžiulio espreso kavos aparato 
stovėjo ir įprastas. 

— Toks didelis aparatas dėl tokio mažo puodelio, - tarė 
pats sau ir tamsai. Nybergas, žinoma, nekreipė dėmesio. 

Jų radijo stotys sutraškėjo. Kerstinos Holm šnabžde- 
sys: 

— Praeina vienas vyras. Dešimt metrų iki vartų. 

Jelmas pastatė kavinuką su vandeniu ir nuėjo į prieš- 
kambarį. Įtraukė dūmą ir pajuto silpną nikotino poveikį. 
Pro langą pamatė, kaip vyras praeina pro vartus ir traukia 
tolyn Grionviko gatve. Netrukus iš radijo stoties, kaban- 
čios Jelmui ant krūtinės, pasigirdo aparato iškreiptas Sio- 
dersteto balsas: 

— Ką tik praėjo pro mane. 

Jelmas supylė vandenį į kavos aparatą, įdėjo filtrą, at- 
seikėjo kavos miltelių, po truputį subėrė į filtrą ir paspaudė 
raudoną mygtuką. Viską darė lėtai ir pamatuotai. Jokių ne- 
reikalingų judesių. Ramiai rūkydamas patraukė piltuvėlio 
formos koridoriumi į svetainę. Hultinas sėdėjo žudiko vie- 
toje ant odinės sofos prie galinės sienos. Kambarys sken- 
dėjo duslioje tamsoje. 

— Užkaičiau kavą. 

— Įprastą? 

— Taip. 

— Gerai. 

Laikas, regis, slinko su pertrūkiais. Akys ilgai pratinosi 
prie tamsos. Netrukus jie tapo panašūs į naktinius gyvū- 
nus, kurių vyzdžiai tamsoje išsiplečia. Jelmas pasuko į kitą 
pusę. Stengėsi judėti vadovaudamasis pojūčiais, o ne rega. 
Ištyrinėjo visus kampus ir užkampius, kad lemiamą akimir- 
ką negaišuotų ir nekliuvinėtų. Silpnoje žibintuvėlio švieso- 

je, slėpdamas lemputę, kad nepakenktų matymui tamsoje, 
iš drabužių spintų ištraukė visus storus megztinius, paltus, 
striukes, kumštines pirštines, kepures ir apklotus ir viską 
sudėjo ant stalo virtuvėje. 

Po pusvalandžio ar valandos vaikščiojimo ir kavos gė- 
rimo, po šešių septynių netikrų pavojaus signalų iš lauko, 
sutraškėjo Holm balsas: 

— Keičiamės. Aš einu vidun. 

— Aš perimsiu, - tarė Jelmas Nybergui. Tas linktelėjo. 

Jelmas buvo beveik apsirengęs, kai Kerstina pasibeldė į 
užpakalines duris. Ji smarkiai drebėjo. Nybergas ištiesė jai 
puodelį kavos, ir ji godžiai paėmė, suspaudė abiem ranko- 
mis ir pakėlė prie lūpų. Kai šiluma pasklido po kūną, tarė: 

— Aš rimtai sustirau. 

Jelmas apsiautė ją pledu, įsikišo į ausį ausinę, laidelį į 
radijo stotį, užsimaukšlino kepurę, užsitempė juokingas 
storas alyvinės spalvos kumštines pirštines ir išėjo į audrin- 
gą vakarą. 

Lauke tamsu, nors į akį durk. Pasilenkęs nubėgo į spyg- 
liuotus krūmynus, kuriuose pirma budėjo Holm. Erškė- 
čiuose aptiko vietą, kur ji susigūžusi tupėjo, radusi puikiau- 
sią skylę stebėti gatvę. 

Gatvės žibintas už kelių metrų nuo stebėjimo vietos 
savo tolimiausiais šviesos ratilais siekė matomą pro skylę 
gatvės atkarpą. 

Jelmas ten išsėdėjo dvi valandas. Kai pradėjo jausti, kad 
pojūčiai rimtai atbunka, pro šalį buvo pralėkę apie dešimt 
automobilių ir tiek pat dviratininkų bei pėsčiųjų. Įspėjo ki- 
tus apie tris pavienius pėsčiuosius, bet visi praėjo pro šalį. 

Kerstina Holm išėjo jo pasitikti. Dabar atrodė žymiai 
žvalesnė. Kitoje sodo pusėje sušmėžavo Sioderstetas. 

Nybergas ir Jelmas sykiu įėjo į virtuvę. Abu buvo dau- 
giau ar mažiau iškritę iš žaidimo, ir Jelmas prakeikė min- 
tį, kad ir kieno ji buvo, keistis pamainomis vienu metu. 

Kavos aparatas buvo įjungtas. Kavos užteko abiem ir jie 
ėmė siurbčioti. Šiluma pamažu grįžo į rankų ir kojų pirš- 
tus, o iš ten pasklido po visą kūną. „Regis, dažniausiai 
būna atvirkščiai , - pagalvojo Jelmas ir nusimetė nepatogų 
apdarą. Nenorėjo susidurti su žudiku, atrodydamas kaip 
Amundseno ekspedicijos į Pietų ašigalį narys. 

Nuėjo į svetainę. Hultinas tebesėdėjo toje pačioje vie- 
toje. Jie be žodžių tamsoje stebėjo vienas kitą. Abu jautė, 
kad jei tai įvyks, įvyks greitai. Jelmas išėjo į prieškambarį 

aprimo. Ten, lauke, jis nejautė jokio skirtumo. 


Jis eina tuščia gatve. Namai tolokai vienas nuo kito. 
Rankos kišenėse. Jaučia, kaip kairėje kišenėje vis barkšteli 
garsajuostė ir du palaidi raktai. Dešinėje kišenėje guli pis- 
toletas su prisuktu duslintuvu. Jis visiškai ramus. 


— Aš čia kažką matau, - sušnabžda Kerstina Holm į radi- 
jo stotį. - Vienas pėstysis. Vyras. Greitai praeis pro mane. 

Jis tiksliai žino, kur yra. Jo žingsniai tvirti. Čia praside- 
da tvora. Pereina gatvę. Vėjas švilpia į veidą. Pasitaiso ran- 
kinės diržą ant peties ir uždeda ranką ant vartelių. 

Vėl Holm: 

— Tai jis. Atidaro vartelius. Dabar. 

— Jis ateina, - beveik tuo pat metu sušnabžda ir Sio- 
derstetas. 

Jis atidaro vartelius lėtai, tyliai. Vėl uždaro. Nužengia 
nuo sodo tako ir atsargiai eina žole iki namo. Išsitraukia 
raktus ir ima lipti laiptais. 

— Turi raktus, - sušnabžda Sioderstetas. - Įkiša pirmąjį. 
Dabar. 

Vyras įkiša pirmą raktą į spyną, pasuka, be garso. Tada 
antrą. Lygiai taip pat be garso. Viena ranka paspaudžia ran- 
keną, o kitoje laiko pistoletą. 

Durys atsidaro. 

Jie čiumpa jį. 

Jelmas sugriebia už rankų ir apsuka. Nybergas parver- 
čia ant grindų ir įspaudžia veidą į kilimą. Jelmas užlaužia 
rankas už nugaros. Hultinas uždega šviesą ir nukreipia į 
įsibrovėlį tarnybinį ginklą. Šviesa kaip sustingęs žaibas. Jel- 
mas jau uždėjo antrankius. Viskas baigta. 

— Velniai griebtų? - nustemba vyras. Tada surinka. 

Holm ir Sioderstetas įpuola išsitraukę tarnybinius pis- 
toletus. Ant laiptų pasirodo Birgita Franzen. Sutrikusi žiūri 
įjuos. 

— Rikardai, - sušnabžda ji. 

— Rikardas? - žiopteli visi penki vienu metu. 

— Mama, - spėja ištarti vyriškis ir nualpsta. 


Jis įžengia pro duris ir jas uždaro. Name visiškai tamsu, 
visiškai tylu. Nusiauna batus, įsideda į krepšį ir eina tiesiai 
į svetainę. Atsisėda ant odinės sofos toliausiame kampe, at- 
sisukęs į duris, pasideda pistoletą ant stalo ir laukia. 

Sėdi visiškai nejudėdamas. 

Laukia muzikos. 

Kvapas, tik kvapas, visiškai įprastas moters odos kvapas. 
Maži maži plaukeliai kiek giliau nosyje. Nieko daugiau. 

Jam visiškai nieko daugiau nereikia. 

Ji pašiurpsta, kai jis prisiliečia. Jis vis dar šaltas. 

— go lovoje yra svetimas žmogus, - išspaudžia ji 
snausdafna. 


— Ne, ne, - sako jis ir prisislenka arčiau. - Svetimas 
žmogus yra mano lovoje. 

Tai kaip formulė. Ištarta šimtus kartų. 

Tai yra formulė. 

Sezamai, atsiverk. 

Sezamas dvejoja. Ar pajėgs? Liko tik pora valandų mie- 
go. Padaryti tai pusiau miegant. „Lyg įsibrautų pats sap- 
nas“, - kartą pasakė ji. Tai buvo seniai. 

Jam iš karto sustandėja. Spragt. O jis manė, kad yra per 
daug pavargęs. „Tiesiog spragtelėjo“, - pagalvoja tingiai. Li- 
kusi jo dalis miega. Kraujas susirenka tik vienoje vietoje. 
Ta vieta nemiega. 

Kaip galėdamas susišildo ranką pažastyje ir neryžtin- 
gai uždeda ant nuogo jos klubo. Ji neatstumia. Visai nerea- 
guoja. Miega. Jis pabando paskutinį kartą ir įkiša ranką po 

pižama. Delnu apglėbia vieną krūtį. Lėtai pradeda vedžio- 
ti aplink spenelį. Kutenimas arba suerzins ją ir ji atstums, 
arba bus malonu ir ji leis jam likti. Arba miegos toliau. Vis- 
kas dar įmanoma. 

Spenelis sustandėja. Ji vos sujuda. Leidžia jam likti. 

Jis nusismaukia trumpikes ir atsargiai perbraukia varpa 
per nugaros apačią ir žemyn per sėdmens viršų. Tuo pat 
metu pirštu suka aplink spenelį ir švelniai žnaibo. Varpa 
lengvai slysta klubu, per kelnaičių kraštą, nusileidžia iki 
šlaunies. Ten apsisuka ir juda aukštyn, gilyn, lėtai braukia 
aukštyn per kelnaites, per išangę, vėl iki nugaros apačios. 
Ratais. 

Ji atsigula ant nugaros ir pasikelia remdamasi kulnais. Jis 
nusmaukia kelnaites ir užuodžia kvapus. Nusimauna trum- 
pikes, o ji sugriebia jį abiem rankomis ir parodo kelią. 

Liežuvis ant jos lūpų. Ji iškiša liežuvį. Jie susiduria. Jis 
lėtai susminga į angą, apgaubtas drėgmės. Gal minutę guli 
visiškai nejudėdami. Užpildyti. Oda paliesta visur. 

Tada jis ištraukia, iki galo, ir susminga, iki galgy 

Niekas nebaigta, Jelmai. 

Jis pamiršta tarnybą ir yra Polis. Tik Polis. 


Pusryčiai. Polis, Cila ir Tuva sėdi prie stalo. Jis tingiai 
varto rytinį laikraštį. Tuva susiurbia likusias apelsinų sultis 
ir nubėga prie veidrodžio. 

— O0o0o00, - suaimanuoja ji. - Atrodau kaip Pepė Ilga- 
kojinė. 

Išardo surištas uodegas, pašiaušia plaukus ir įnirtingai 
perbraukia šukomis. „Dabar ji panaši į mažąjį trolį Nikę“, - 
pagalvoja Jelmas. 

— Labai gražu, - sako jis. - Ateik čia. 

Tuva pribėga prie stalo, greitai apkabina, nubėga atgal 
prie veidrodžio ir sugriebia rankinę kaip tik tada, kai pasi- 
girsta durų skambutis. Ji atidaro. Įeina Mila. 

- Labas, - pasisveikina ji. 

- Labas, - atsako Jelmas. 

— Eime, - sušunka Tuva. - Mes jau vėluojam. 

Durys užsitrenkia. 

Danis nulipa laiptais ir niūriai dėbteli į juos. 

- Tu namie? - taria tėvui ir išeina. Durys trinkteli taip, 
kad dar ilgai aidi. 

Cila giliai atsidūsta ir kramtydama pusę sumuštinio su 
paštetu paklausia: 

— Tai viskas nuėjo velniop? 

— Taip. 

— Gali papasakoti? 

— Pareiga tylėti, - atšauna jis ir linksmai dirsteli į ją. 

— Taip taip, - atsiliepia ji, o jos veido išraiška nesiskiria 
nuo jojo. Taip būdavo dažnai. Cilos veido išraiškoje Polis 
atpažindavo savąją, bet niekada neišsiaiškinsi, katras iš kat- 
ro perėniė. 

— Mes tiesiog buvome ne toje vietoje. 

— Manai, kas nors įvyko kažkur kitur? 

— Įsitikinęs. Tikriausiai jau šiandien galėsi apie tai 
perskaityti vakariniuose laikraščiuose. Tuoj suskambės 
šitas, - Polis parodo į mobiliojo ryšio telefoną ant stalo. 
Išgeria kavą, nueina prie drabužių kabyklos, riogsančios 
prieškambaryje, nusikabina džinsinę striukę su avikailio 
apykakle. Laikydamas ją rankoje grįžta prie stalo ir pakšteli 
žmoną. 

— Šįvakar dirbi ar laisva? 

Ji papurto galvą, žaismingai ir kritiškai. 

- Dirbu. 

Jis apsivelka striukę ir pasiunčia jai bučinį, atidaro du- 
ris ir jau ruošiasi žengti link laukiančios tarnybinės maz- 

dos. Dar nespėjus jam uždaryti durų Cila kosteli. Su tam 
tikru pasišlykštėjimu dviem pirštais pakelia telefoną. Šis 
ima skambėti, ir Cila numeta jį ant stalo. 

Jelmas kikendamas pakelia telefoną ir atsiliepia. Klau- 
sosi, bet pats neištaria nė žodžio. 

— Kaip tik taip ir sakiau, - taria Cilai ir įsimeta telefoną 
į striukės kišenę. Ji pasiunčia jam bučinį, kai jis jau žengia į 
lauką, kur oras primena vidurvasario dieną. 

Jokio vėjo. Kaitri saulė. Tik pavėsyje jaučiamas, kad te- 
bėra permainingas pavasaris. 

„Meilė, - nustebina pats save tokia mintimi. - Meilė ir 
kasdienybė. Kasdienybė ir meilė.“ 

Pasuka raktelį ir išvažiuoja iš Nošborgo. 

Laikas vėl iškeisti pietus į šiaurę. 

Buvo balandžio trečioji, devynios valandos ir trys minutės. 
„Tą dieną 1800-aisiais Noršiopinge Gustavas IV Adolfas 
karūnuotas Švedijos karaliumi“, - prisiminė kažkas iš gru- 
pės, taip nukrypdamas nuo jos vis labiau sinchronizuoto 
mąstymo. 

Bet kaip tik tą akimirką visi mąstė neįprastai skirtingai, 
jei ne tingiai. 

Tačiau Janas Olovas Hultinas atrodė susikaupęs. Nė 
ženklo nakties nemalonumų. Atidžiai užtvirtino ant nosies 
skaitymo akinius ir pasklaidė didžiulę dokumentų šūsnį. 

Jelmas apsidairė įspūdingo dydžio virtuvėje. Visus „A 
grupės“ narius daugiau ar mažiau paveikė vakarykštė die- 
na. Gunaras Nybergas garsiai čiaudėjo ir galvojo apie choro 
giesmę ir balso stygų uždegimą. Vigas Norlanderis atrodė 
tik surūgęs. Kerstina Holm snaudė, įgudusiai pasislėpusi 
už sulenktos rankos ir pasirėmusi ja galvą, - pastebėjus, 
kad parlamente šitaip elgiasi kai kurie politikai, toks snū- 
duriavimas buvo skambiai pavadintas mikromiegu. Artas 
Sioderstetas, be jokių abejonių, buvo kitoje planetoje. Jis 
stovėjo ir žiūrėjo pro virtuvės langą, galvodamas apie mis- 
tines sąsajas. 

Pirmosios žmogžudystės diena sutapo su Emanuelio 
Svedenborgo" mirties diena Londone 1772-aisiais. 

Sioderstetas leido minčiai ištirpti ir nuplasnoti į giedrą 
balandžio dangų. 

Žvaliai name jautėsi tik teismo medicinos gydytojas, 
pora kriminalistikos technikų ir Chorchė Čavesas, kuris, 
atrodė, tyrinėja kiekvieną namo milimetrą. Kartais techni- 
kai išvarydavo jį iš svetainės, bet jis grįždavo, kaip pamišęs 
nusikaltėlis sugrįžta į nusikaltimo vietą. 

Policijos asistentai, kurie buvo atvykę pirmieji, grįžo į 
policijos komisariatą Golfo gatvėje. Pora civiliškai apsiren- 
gusių asistentų iš Valstybės kriminalinės policijos saugo- 
jo lauke atitvertą teritoriją. Keista, kad žiniasklaida to dar 
neužuodė. Išskyrus techninius darbuotojus, kurie rausėsi 
svetainėje, „A grupei“ praktiškai niekas netrukdė. 

Netrukdė tol, kol į virtuvę neįpėdino du gerai sudėti 
keturiasdešimtmečiai ponai su vienodomis odinėmis striu- 
kėmis. 

— Nieko nesakyk, - tarė šviesesnysis Hultinui. - Mes 
tik norime pamatyti nusikaltimo vietą savo akimis. 

— Kaip visada, gausite mano raportą, kai tik bus baig- 
tas, - vis tiek atsakė Hultinas. Ir pristatė juos, nors tie ne- 
norėjo: - Jilis Diosas ir Maksas Granas iš Saugumo. 

— Saugumo policija, - patikslino tas, kuris kalbėjo pir- 
ma. Jis, matyt, buvo Diosas. - Mes netrukdysime. 

Jie patraukė į svetainę ir ėmė tyliai kalbėtis su teismo 
medicinos gydytoju ir vyriausiuoju techniku. Paskui apėjo 
namą ir apžiūrėję visus kampus ir užkampius staiga dingo. 
Girdėjosi, kaip jie užvedė automobilį ir rovė iš vietos. 

— Gali būti, kad po šito turėsime su jais ir daugiau rei- 
kalų, - pasakė Hultinas santūriu balsu. Niekam nerūpėjo, 
ką jis turi galvoje. 


* Emanuelis Swedenborgas (1688-1772) - švedų mokslininkas, šradėjas, filosofas, teologas, - 
mistikas. (Vert. past.) 

Čavesas įėjo į virtuvę ir atsisėdo šalia Jelmo. 

- Viskas lygiai taip pat, - konstatavo jis. 

— Ne visai, - nesutiko Hultinas. - Paklausinėsime dau- 
giau, ką mano technikai. Sako, kad liko viena kulka. 

Jie sėdėjo didelio namo Jurholme virtuvėje, vos už poros 
kvartalų nuo į pensiją išėjusio teisėjo Eriko Blumgreno namo, 
kuriame kitas į pensiją išėjęs teisėjas Rikardas Franzenas pra- 
leido įprastą vakarą prie šachmatų lentos ir konjako taurės, o 
lauke, tarnybiniame automobilyje, sėdėjo Čavesas su Norlan- 
deriu ir saugojo jį visą vakarą. Žinoma, šis faktas juos trikdė. 

Namas priklausė vyrui vardu Nilsas Emilis Karlber- 
geris; jo lavonas buvo aptiktas svetainėje iškart po pusės 
devynių ryto, kai į namą atėjo valytoja. Ji paskambino po- 
licijai ir išvažiavo. Niekas nežinojo, kas ji tokia ir kur ji da- 
bar. Tikriausiai imigrantė, kuriai gresia išsiuntimas iš šalies, 
turbūt ji slapstėsi ir vertėsi iš menkai apmokamo valytojos 
darbo. Karlbergeris paliko žmoną ir du namuose nebegy- 
venančius sūnus. Jiems netrukus bus pranešta. Žmona iš- 
vyko paruošti vasarai vilos prie Halmstado, o sūnūs gyvena 
Landveteryje ir Lunde. Nė vienas iš jų aktyviai nedalyvauja 
Nilso Emilio Karlbergerio verslo imperijoje. Vienas dirba 
skrydžių vadovu, o kitas —- sociologijos doktorantas. Prieš 
tapdama namų šeimininke, žmona Nensė dirbo sekretore 
vienoje Karlbergerio koncerno įmonių. Ji nėra Karlberge- 
rio sūnų motina. 

Jie žinojo maždaug tiek. 

Pagyvenęs teismo medicinos gydytojas įžengė į virtuvę 
smarkiai kasydamasis sprandą. 

- Žiūrint iš mano pusės, viskas atrodo taip pat, - tarė 
jis. - Du šūviai kiaurai per smegenis. Atrodo, kad mirė iš- 
kart. Žinoma, po obdukcijos pateiksiu daugiau detalių, bet 
nemanau, kad iš manęs galite tikėtis kažko ypatingo. 

— Nesitikime, Sigvardai, - santūriai atsakė Hultinas. — 
Ar Svenhagenas eina į pabaigą? 

Teismo medicinos gydytojas Sigvardas Kvarfortas 
truktelėjo pečiais ir tarė: 

- Aš išsivežu gerbiamą Nilsą Emilį. Jei tik nenorite pa- 
sikabinti jo galvos ant sienos policijoje. 

Kvaro Forto juokeliai apie lavonus nebebuvo juokingi 
jau ketvirtį amžiaus. Jis nuolat kartodavo tuos pačius ir ne- 
besugalvodavo nieko naujo. 

Jie laukė. Žaliuzės neįveikė pavasario saulės, tad ant 
virtuvinio stalo krito siauri šviesos dryželiai. Jelmas atidarė 
virtuvės duris į verandą. Čavesas nusekė jam iš paskos. 

- Ar matai kaminą, ten, aukščiausią iš visų? —- Čavesas 
prisimerkęs parodė virš dviejų didelių kaimyninių sodų. — 
Tai Blumgreno namas. Ten vakar sėdėjome ir šalome Nor- 
landerio volve. Jis buvo čia, praslinko visai pro pat mus. 
Galbūt matė mus ir juokėsi. 

Jelmas gūžtelėjo pečiais. 

- Gal reikėjo pajusti, kad jis šalia? - sumurmėjo Ča- 
vesas, godžiai gaudydamas saulės spindulius. - Como en 
casa, - tarė mėgaudamasis. 

— Kaip namie? - perklausė Jelmas. - Kur? 

— Rogsvede, - atsakė Čavesas ir įėjo vidun. - Naci 
aguf, - pasigirdo jam nueinant. 

Virtuvėje stovėjo vyriausiasis kriminalistikos technikas 
Briunolfas Svenhagenas ir žiūrėdamas į užrašų bloknotą 
kalbėjo standartinėmis frazėmis, kurių tikrai nebuvo užsi- 
rašęs. 

— Namą, žinoma, šiandien iššukuosime. Tačiau atrodo, 
kaip ir anais kartais, kad nėra visiškai jokių pėdsakų. Išsky- 
rus kulką. Vieną jis ištraukė, o kitą paliko. Čia turėsite už ko 
užsikabinti. Ištirsime kaip galėdami greičiau. Galiu pasa- 
kyti tiek, kad man ji nelabai aiški. Ji nėra šešių ar septynių 
žinomų gamintojų. 


* Gimiau čia. (Isp.) 

Briunolfas Svenhagenas grįžo į svetainę, kur abu jo pa- 
valdiniai tebešliaužiojo ant grindų ir sofos. Jelmas matė, 
kaip vadovaujant Kvarfortui per prieškambarį išnešami 
juodu audeklu uždengti neštuvai. 

Nuotaika virtuvėje buvo greičiau mieguista nei bejė- 
giška. Jie pabandė, bet bandymas nepasisekė. Taip būna. 
Truputį nemalonu, kad ir jaunajam Rikardui Franzenui 
nepasisekė: prispausdamas prie austinio kilimo Nybergas 
prakirto jam antakį. Skyriaus vadovas Valdemaras Mior- 
neris jau numatė eilutę biudžete, tikėdamasis reikalavimo 
atlyginti žalą. 

— Belieka pradėti iš naujo, - žvaliai tarė Hultinas. — Iš 
tikrųjų, gal direktorius Karlbergeris labiau atitinka schemą 
nei nepaperkamas teisėjas? Turėtų būti gana aišku, kad tai 
vienaip ar kitaip susiję su verslu. Jėlmas dar kartą patikrins, 
ar galime visiškai atmesti Mimirą, ir tada imsis Dioniso, ku- 
rio kol kas dar negalime atmesti. Nepamiršk ir golfo klubo 
svečių knygų. Ir apskritai - žymiai padaugės darbo tiems, 
kurie atsakingi už verslo liniją. Turbūt čia turėsime paskirti 
daugiau žmonių. Nybergai. Holm toliau dirba su asmenine 
sfera. Norlanderis - su tarptautine. Gali būti, kad mielasis 
Svenhagenas norėjo pasakyti, jog kulka akivaizdžiai užsie- 
nietiška. Tai dar išgirsime. Ir kietas riešutėlis - kodėl kulka 
liko sienoje? Ar jam sutrukdė? Ar tyčia paliko pėdsaką? Jei 
taip, tai kodėl: ar bando mus suklaidinti, ar žaidžia su mu- 
mis, ar vienaip ar kitaip nori būti pagautas? Ar paprasčiau- 
siai padarė pirmąją klaidą? Atrodo neįtikima. Be abejonės, 
yra dar viena priežastis, kodėl kulka greitai atsidurs labo- 
ratorijoje. Pagalvokite apie tai. Apibendrinant stambiais 
bruožais: Norlanderis - tarptautinė sfera, Holm - asme- 
ninė. Čavesas, Sioderstetas, Nybergas - verslas, Jelmas - 
seksas. Vos sulauksiu bent menkiausio pyptelėjimo iš vy- 
riausiojo kriminalistikos techniko Briunolfo Svenhageno, 
sušauksiu rimtą pasitarimą. Klausimai? 

Jokių. 
Bent jau tokių, į kuriuos Hultinas galėtų atsakyti. 


* 


Vyriausiasis kriminalistikos technikas Briunolfas Sven- 
hagenas pyptelėjo balandžio trečiąją, 11.22. Jau 11.51 gru- 
pė buvo susirinkusi kambaryje, kuris, pakrikštytas Čaveso, 
dabar ir oficialiai buvo vadinamas Mūšio vadaviete. Valde- 
marui Miorneriui, jo žodžiais tariant, pavadinimas visiškai 

„patiko. Visi sėdėjo savo kabinetuose, kai 11.23 Hultinas 
juos sušaukė vidiniu telefonu. Trūko tik vieno. 

Tą akimirką Jelmas sėdėjo rūsyje Stalgrendo gatvė- 
je, senamiestyje. Ten nesiekė net mobiliojo ryšio tinklas. 
Sergėtojas Kliofvenhielmas savo mažame kompiuteryje 
po gaubtu surinko Nilso Emilio Karlbergerio pavardę, bet 
nieko neaptiko. Nilsas Emilis Karlbergeris niekada nebuvo 
nei Skidbladniro, nei Mimiro ordinų narys. Apskritai jokio 
ordino. 

11.35 Kliofvenhielmas atitraukė sunkią užuolaidą, 
dengusią tai, kas ordinui švenčiausia. 11.41 Polis Jelmas 
iš ten išėjo, šventai prisiekęs niekada nepasakoti, ką matė. 
Jis laikėsi pažado. 11.42 išlindo į siaurą skersgatvį ir mobi- 
liuoju telefonu gavo Hultino pranešimą apie susirinkimą. 
11.51 įžengė į Mūšio vadavietę, dabar jau oficialiai taip va- 
dinamą. 13.09 jis garsiai nusijuokė iš šito pavadinimo, kai 
Čavesas, irgi juokdamasis, apie jį pranešė. 

„Specialiojo A padalinio prie Valstybės kriminalinės 
policijos Mūšio vadavietėje“ - taip skambėjo visas šio mažo 
kambario pavadinimas - iki to laiko kai kas įvyko. 

Janas Olovas Hultinas paskelbė, kad naujiena apie nu- 
žudytą Nilsą Emilį Karlbergerį, Karlbergerio koncerno 
vadovą, dar nepasiekė žiniasklaidos. Ir, jo dideliam palen- 
gvėjimui, akivaizdu, - tai jis ištarė nesikeičiančia veido 

išraiška, - kad niekas iš „A grupės“ žiniasklaidai nieko 
nepraneša. 

— Kaip ir įtariau, - santūriai tarė Hultinas, - paliktoji 
kulka buvo ypatinga. Svenhagenas atliko kažkokią nesu- 
vokiamą, bet nepriekaištingą suspausto švino gabaliuko 
cheminę analizę ir nustatė, kad tai labai ypatingas chemi- 
nis junginys. Iš kriminalinės laboratorijos dar sulauksime 
gigantiškos ataskaitos, bet trumpai galiu pasakyti, kad kal- 
bama apie kažkokį unikalios sudėties negryną šviną. Tai 
siaubingai prastos kulkos, jos pagamintos mažame antra- 
rūšiame ginklų fabrike mieste, kuris dabartiniame Kazach- 
stane vadinamas Pavlodaru. Žinote, Vladimiro Smirnovo 
šalis. Svenhagenas priešpiet asmeniškai bendravo su Inter- 
polo kriminalistikos techniniu duomenų centru ir štai ką 
sužinojo. Žlugus Sovietų Sąjungai, kai įžengusi rinkos eko- 
nomika padarė savo darbą, tam ginklų fabrikui iškilo pro- 
blemų ir jį teko uždaryti; cituoju Svenhageną - „patikima 
natūrali atranka“. Prasta fabriko produkcija paprasčiausiai 
neatlaikė konkurencijos. Tačiau, matyt, po bankroto liko 
didžiulis sandėlis, kurio turinys dingo nežinia kur. Bet In- 
terpolas teigia gana vienareikšmiškai - mafija. 

Hultinas padarė pauzę. Galbūt laukė reakcijos į savo 
žodžius; jos nebuvo. O gal paprasčiausiai norėjo atsikvėpti. 
Netrukus kalbėjo toliau: 

- Kaip žinome, rusų mafija yra labai nevienalytė orga- 
nizacija. Iš tikrųjų žinome per mažai, beveik gąsdinamai 
mažai, turint omenyje, kad tam tikra jos dalis jau persikėlė 
per Baltijos jūrą. Jie jau dominuoja Helsinkio nusikaltėlių 
pasaulyje, ir esama ženklų, kad ateina Stokholmo eilė. Pa- 
čią didžiausią dalį sudaro daugybė bepročių grupelių, ku- 
rios pasinaudojo kraštutinėmis rinkos ekonomikos esmės 
pasekmėmis. Laimi stipriausias. Bet yra ir rafinuotesnių 
dalių, kurios išsišakojo iki pačios aukščiausios nacionali- 
nės valdžios Rusijoje ir Baltijos šalyse, taip pat turi artimų 

ryšių su mafijos viršūnėmis Italijoje ir JAV. Per keletą die- 
nų nužudyti trys itin stambūs Švedijos kapitalistai, o tokie 
šaudmenys vieno iš jų namuose rodo bauginančią perspek- 
tyvą, ir mes, žinoma, nebūsime pirmieji tai pastebėję. Jau 
matėme keistą Saugumo apsireiškimą name Jurholme, lyg 
būtų norėję staiga išeiti iš tamsos ir pasirodyti esantys ša- 
lia, ir tikėtina, kad jau visu tempu dirbama Karinio saugu- 
mo tarnyboje, kuri įsikūrusi Lidingės gatvėje ir kitur ir yra 
dar mažiau pastebima. 

Hultinas atsiduso, gurkštelėjo vandens ir vėl prabilo to- 
kiu pat monotonišku balsu: 

- Jei susiesime šiuos šaudmenis su nužudymo metodu, 
atsiranda rimta priežastis nerimauti. Kaip girdėjote vakar, 
Norlanderis iškapstė tris tarptautines organizacijas, kurios 
visada žudo savo aukas šūviu į galvą. Viena iš tų organiza- 
cijų, kaip girdėjome, yra nedidelis rusų ir estų nusikaltėlių 
klanas, vadovaujamas anonimo, kuris yra pagarsėjęs, liūd- 
nai pagarsėjęs ar greičiau visai nežinomas Viktoras X. Ne 
visai aišku, kokie jų ryšiai su mafija. Reikia patyrinėti dau- 
giau. Tai šiek tiek keičia darbotvarkę. Prieš pat ateidamas 
čia, koridoriuje buvau sutikęs Miornerį. Jis pranešė, kad 
dėl, cituoju, „siaubingos sąsajos su sovietine mafija“ atsiųs 
čia dar du žmones. Abu iš Ekonominės policijos. Jie mums 
padės perimdami finansinę pusę, nes ieškoti turime vis dėl- 
to ten, be to, išplės paieškas iki galimų verslo ryšių su rusų 
mafija, o tai svarbu. Todėl tikiuosi, kad tiems, kurie dir- 
ba su verslu, kartais galėsiu paskirti kitokių užduočių, kai 
reikės truputį palakstyti kaip Jelmui. Bet mes jokiu būdu 
negalime įsikabinti į šitą rusišką pėdsaką. Visgi perkeliu 
Nybergą, kol dar rimtai nepradėjai dirbti su finansais, pas 
Norlanderį, kad ištirtumėte Viktoro X gaują. Taigi dirbsi- 
me dviem frontais: iš vienos pusės - posovietinė kryptis, iš 
kitos - Švedijos kryptis. Kažkur šiuodu frontai turės susi- 
durti, kad pasiruoštų galutiniam mūšiui. 

— Tu per daug bendrauji su Miorneriu, - pasakė Jel- 
mas. 

— Tikrai per daug, - sutiko Hultinas. 

Kažkas pabeldė į duris ir pasirodė dvi personos: aukš- 
tas šviesiaplaukis, beveik permatomos odos vyras, kuriam 
dar nebuvo nė trisdešimties, ir tokio pat amžiaus tamsi 
moteris, gerokai mažesnio nei vidutinio ūgio. Žiūrint į juos 
kaip į porą, atrodė tikrai įdomiai. 

— Gerai, įeikite, - pakvietė Hultinas. - Sėskitės. Kaip 
tik pradėsime kalbėti apie Karlbergerio gyvenimą ir būdą. 
Taigi, čia yra naujieji „A grupės“ nariai - Bilis Petersonas ir 
Tanja Floren. Mums pavyko įkurdinti juos kabinete 305. O 
dabar - ar kas nors dar ką nors sužinojo apie Karlbergerį, 
be verslo, ko mes dar nežinojome? Kerstina? 

Kerstina Holm papurtė galvą ir pasakė: 

— Žmona ir sūnūs netrukus atvyks į miestą. Tada ir ap- 
klausiu. 

— Laisvalaikis? Jelmai? 

— Kaip ir Dagfeltas bei Strand-Julenas, jis žaidė golfą 
ir plaukiojo laivu, tačiau motoriniu, matyt, kažkokia labai 
prabangia jachta, kurią laikė Lidingės uoste, neklauskite 
kodėl. Tačiau golfo sąsaja nenutrūksta: kaip ir anuodu, jis 
buvo Stokholmo golfo klubo narys ir žaisdavo daugiausia 
Ševingėje. Tačiau, kiek sužinojau, nepriklausė nei Mimiro, 
nei jokiam kitam ordinui. 

— Tada, ko gero, šį pėdsaką galime paimti į skliauste- 
lius, - nusprendė Hultinas ir nupiešė ant lentos kvadratą. 
Jis nė karto neužsiminė apie vakarykštę nedidelę kvailą 
klaidą Franzenų namuose ir tai galėjai suprasti kaip neišsa- 
kytą įsakymą tylėti. Atsisukęs į naujuosius narius, kalbėjo 
toliau: - Artas Sioderstetas užsiima įmone. Sioderstetai? 

Artas Sioderstetas atsikrenkštė ir truputį pasitempė, 
lyg ruoštųsi skaityti paskaitą ar pamokslą. Akimirką Jelmui 
pasirodė, kad ši laiba balta žmogysta yra kažkas kitas, o ne 

žemesnio rango policijos pareigūnas. Ne tas žmogus ne 
toje vietoje. Vilkas avies kailyje. Galvoje šmėkštelėjo kli- 
šės, kai Sioderstetas prabilo: 

— Taigi kalbame apie tris asmenis, kurie turi po įmonių 
grupę, o šios yra beveik imperijos, nors ir netikros. Mūsų 
aukos yra - buvo - turtingi ir galingi, bet nepriklausė ben- 
drajai įžymybių lygai. Jų įmonių struktūros panašios. Cen- 
tre viena ar dvi nuosavos finansinės firmos, o pakraščiuo- 
se - kekė tokių pat, tik šias įvairiais būdais valdė kartu arba 
su dar keletu kitų. Svarbu prisiminti, kad visi trys mūsų 
lavonai yra naujos rūšies kapitalistai, kurie rimtai įsibėgė- 
jo tik devintajame dešimtmetyje, tai yra jų verslas buvo ne 
gamybinis. Jie perkilnoja pinigus, ir tos gerovės niekada 
nekliūva kam nors kitam, kaip tik jiems patiems, nebūna 
nei sukurtų darbo vietų, nei mokestinių įplaukų. Tai, kas 
vos prieš keletą metų buvo priskiriama gryniems bandi- 
tams - plauti pinigus, perkilnoti juos, skolinti už lupikiškas 
palūkanas ir pradanginti, dabar tapo visiškai švariu verslu. 
Kai finansų ministras Feldtas devintajame dešimtmetyje 
panaikino kontrolę, pasidarė įmanoma tikrąja to žodžio 
prasme glėbiais danginti pinigus iš šalies. Visa devintojo 
dešimtmečio gerovė buvo muilo burbulas, kuris sprogęs 
įmetė mus į dešimtojo dešimtmečio košę. Valstybinė val- 
džia ne taip išsiaiškino teigiamą balansą sąskaitose, skai- 
čius skaitė su senais atgyvenusiais industrializmo akiniais 
ir džiūgavo. Džiūgavo ir finansų rykliai, nors dėl visai kitų 
priežasčių. Jie išsiurbė valstybinių finansų sultis, kol vals- 
tybė mazochistiškai aikčiojo iš džiaugsmo. 

Sioderstetas nutilo. „A grupė“ spoksojo į jį sutrikusi. 
Keista Karlbergerio verslo veiklos apžvalga. 

— Savaime suprantama, apie savo politines pažiūras kal- 
bame minimaliai, - pasakė Hultinas santūriu balsu. 

Sioderstetas apsidairė. Lyg staiga prisiminęs, kur esąs. 
Jelmui pasirodė, kad matė iš už jo marškinių apykaklės 

kylančius dūmus. Tas susiėmė ir toliau dėstė savo įprasta 
skambia Suomijos švedų tarme: 

— Norėjau pasakyti du dalykus. Pirma, bendro visuo- 
menės klimato sąsaja su tuo, ką anksčiau kalbėjau apie 
serijinių žmogžudysčių šlovinimą JAV, visiškų atskalūnų 
pavertimą didvyriais, galutinai atmetusiais normų sistemą, 
kuri vis aiškiau parodo savo trūkumus ir apnuogina už jos 
žiojinčią prarają dėl vienintelės priežasties - pinigų. Mes 
sėdime ant parako statinės. Antra, tai specifinė sąsaja su 
mūsų byla. Tik įsivaizduokite, jei susidūrėme su žmogumi, 
kuris perprato arba manosi perpratęs visą prakeiktą šitų 
gudročių žaidimą, žmogumi, kuris aptiko spragas ir leidosi 
įtraukiamas švilpiančio vakuumo anoje pusėje. Pasakysiu 
šitaip: žmogus, kuris manosi išvydęs tikrąjį nematomos 
valdžios veidą ir prisiekia, kad nuplėš nuo jo kaukę ir vi- 
siems jį parodys. Inteligentiškas išprotėjęs žmogus, bai- 
siausias derinys, koks tik gali būti. Jis pamatė sąsajas, dau- 
giau ar mažiau mistinį ryšį, ir imasi, be abejo, atsitiktinai, 
atidengti jas Svedenborgo mirties dieną. 

— Dėl aiškumo, - galiausiai pertraukė jį Hultinas. - Tai 
tu manai, kad čia politinės žmogžudystės? Kairiųjų tero- 
rizmas? 

— Ne, ne terorizmas. Nemanyčiau. Bet čia yra kažkiek 
politikos. Kažkas vienaip ar kitaip nukentėjo, gana daug 
galvojo ir padarė tam tikras išvadas, pakankamai teisingas, 
kalbant apie analizę, bet klaidingas, kalbant apie veiksmus. 
Pagalvokime. Paskutiniojo dešimtmečio vidurys. Mes at- 
sigavome po pačios blogiausios krizės. Nuo jos daug kas 
nukentėjo, bet galbūt tik dabar viskas ima aiškėti. 

Gana ilgai vyravo tyla. Be abejonės, Siodersteto tirado- 
je buvo tam tikros prasmės. Abu naujokai, Bilis Petersonas 
ir Tanja Floren, tik sėdėjo išsižioję, spėliodami, kur jie pa- 
teko. Į paskaitų auditoriją universitete? Į pokalbių grupę, 
nagrinėjančią konspiracines teorijas? Ar pas užsispyrėlį 

policininką, kuriam intelektas visada trukdė pakilti karje- 
ros laiptais? 

Jelmas pabandė prisijungti: 

— Trys naujojo kapitalizmo atstovai, - apibendrino 
jis. — Įvairios galimybės. Pagrindiniai įkalčiai rodo į Rytų 
Europą. Problemos su mafija įsikuriant Baltijos šalyse? 
Verslo kontaktų Baltijos šalyse panaudojimas? Nors iš tiesų 
nė vienas iš jų neturėjo tiek daug reikalų su Rytų Europa. 
Grynai politiniai motyvai? Kažkoks kerštas? Asmeninis? 
Profesinis? Kas dar? 

Tyla. Matyt, kad daugiau nieko. Ar jie nieko nepražiū- 
rėjo? Sena puiki Agatos Kristi tipo detektyvinė klasika, 
ordinai, išsisklaidė kaip dūmas - tokios intrigų dėlionės, 
matyt, besąlygiškai priklausė praeičiai, o ūmai visi atsidūrė 
pačiame dabarties centre: poindustrinis kapitalizmas, Rytų 
Europos mafija, Švedijos valstybės finansinis žlugimas dvi- 
dešimto amžiaus pabaigoje. 

Poliui Jelmui labiau patiko ordinas. 

— Tada toliau kalbame apie Karlbergerio įmonių gru- 
pę? - priminė Hultinas. 

Sioderstetas iškart peršoko nuo jausmingo daugžodžia- 
vimo prie glausto ir tikslaus stiliaus. Jelmui pasirodė, kad 
toks staigus perėjimas eina iš pačios Siodersteto esybės; 
dabar jis pateikė atsakymą, sprendimą; informaciją reikė- 
jo išdėstyti kuo aiškiau ir tiksliau; o prieš tai nebuvo jokio 
atsakymo, jokio sprendimo, ten „tiesa“ sunkėsi pro tarpus 
tarp žodžių, per siaubingas sąsajas. Tokia buvo visuome- 
nė, poindustrinė visuomenė, iškalbingojo tipo iš Suomijos 
akimis. 

— Karlbergerio koncernas, - prabilo jis. - Viduryje yra 
finansų įmonė „Smailė“. Aplink ją vis silpnesniais kon- 
centriniais žiedais išsidėsčiusios vis sunkiau prieinamos 
dukterinės, anūkinės ir proanūkinės įmonės. Turėjau kiek 
daugiau nei valandą ir per ją aptikau sąsają, o padedant 

profesionalams, - Sioderstetas mostelėjo į Petersoną ir 
Eloren, - tikrai bus aptikta dar daugiau. Aš radau sąsają su 
Strand-Julenu, kuris buvo vienos Karlbergerio anūkinės 
įmonės, „Alruna Holding AB“, bendrasavininkis. 

Jis nutilo. Niekas nesuprato, ar jau baigė, ar dar ne. Ta- 
čiau atrodė šiek tiek pavargęs, tad Hultinas tarė: 

— Gerai, dėkojame Sioderstetui už be galo pakilų pasi- 
sakymą. Čavesai? 

Tas prieš imdamas kalbėti trumpai nusijuokė. 

— Aš kalbėsiu trumpai. Iš tų valdybų, prie kurių priklau- 
sė Dagfeltas ir Strand-Julenas, Karlbergeris kartu su jais 
buvo trijose. Taigi mūsų trys aukos kartu buvo šiose val- 
dybose: „Ericsson“ 1986-1987, „Sydbanken“ 1989-1991 
ir „Memab“ 1990. Ten, valdybų fronte, turime sąsajų tarp 
mūsų trijų negyvėlių. 

— Kas yra „Memab“? - paklausė Kerstina Holm. 

— Neturiu supratimo, - atsakė Čavesas. 

— Apie tai galiu informuoti aš, - žemu altu prabilo Tan- 
ja Eloren. - O ką manote jūs patys? 

— Finansinė įmonė, - tarė labai pavargęs Suomijos šve- 
do balsas. 


— Taip, - patvirtino Tanja Floren. 

Dabar Polis Jelmas gavo visai kitokio darbo. Iš pradžių sto- 
vėjęs priešakinėje fronto linijoje, jis buvo atitrauktas į pačią 
paskutinę eilę. Tyrimas vyko visų pirma dviem kryptimis: 
rusų mafijos pėdsako ėmėsi Norlanderis su Nybergu, o 
verslo linijos - Sioderstetas, Čavesas, Petersonas ir Floren. 
Kerstina Holm intensyviai bendravo su velionių magnatų 
giminaičiais ir draugais, o mažiau svarbias apklausas per- 
davė Valstybės kriminalinės policijos asistentams ir Stok- 
holmo policijai. 

O Jelmas leido laiką vartydamas golfo klubo svečių 
knygas. „Praeities nusikaltimų kraštovaizdis“, - pagalvojo 
jis su kartėliu. Niekas nebežudomas dėl intrigų ordinuose 
ir golfo klubuose. Dabar žmones nuskandina iškrypėliškas 
seksas, narkotikai, pinigų plovimas. 

Numanomo sąvadautojo simpatišku Johano Stakės' 
vardu telefono numeris nebeveikė ir nebuvo jokio peradre- 
savimo, o dar vienas apsilankymas Dailidės gatvėje ir dau- 
gybė bandymų prisiskambinti parodė, kad jaunasis prosti- 
tutas Jorgenas Lindenas dingo. 


* Stake - kuolas, pagalys. (Šved.) 

Teismo medicinos gydytojas Kvarfortas atliko Nilso 
Emilio Karlbergerio obdukciją, bet ji nieko neparodė, iš- 
skyrus smegenų auglio užuomazgą, o Svenhageno krimina- 
listikos technikams nepavyko rasti pėdsakų: net ir šį kartą 
nebuvo jokių. Išskyrus nelemtąją kulką sienoje. 

Jelmas skaitė vis senesnes svečių knygas. Slinko va- 
landos. Tarp daugiau ar mažiau įskaitomų parašų jis grei- 
tai išmoko atpažinti smulkmenišką Dagfelto, išsikėtojusį 
Strand-Juleno ir atsilošusį Karlbergerio parašą. Knygose 
jie pasitaikydavo gana dažnai, bet niekada nebūdavo šalia 
vienas kito. Jelmas jau buvo grįžęs į 1990-ųjų rudenį ir ke- 
tino susitaikyti su mintimi, kad tie trys nužudytieji niekada 
nėra žaidę golfo drauge, kai staiga smulkmeniškąją rašyse- 
ną pamatė šalia išsikėtojusiosios. Netrukus šalia jų išvydo 
ir atsilošusiąją. 

Dagfeltas, Strand-Julenas ir Karlbergeris vieną sykį iš tik- 
rųjų žaidė kartu, tik jie trys, o tai atvėrė tam tikrų įdomių pers- 
pektyvų. Jelmas pasitikrindamas paklausė Čaveso ir įsitikino, 
kad kartu jie žaidė tuoj pat po „Memab“ valdybos susirinki- 
mo 1990-ųjų rugsėjo septintąją. Keista, bet tai buvo apskritai 
vienintelis bendras ordino brolių Dagfelto ir Strand-Juleno 
žaidimas. Nors abu priklausė prie vidinio atsiskyrėlių rato — 
Skidbladniro ordino, nors aštuntojo dešimtmečio pabaigoje 
abu kartu įėjo į aštuonias valdybas ir net buvo to paties golfo 
klubo nariai, drauge jie buvo žaidę tik vieną vienintelį sykį, ir 
kaip tik tą sykį kartu su trečiąja auka. 

Tai iš tiesų glumino. 

— Trys vyrai susirenka pažaisti golfo 1990-ųjų rudenį, 
garsiai pasakė Jelmas. — Tai vienintelis sykis, kai jie žaidžia 
kartu. Po keleto metų visi trys guli šaldytuve, į kurį juos 
vos per savaitę pasiuntė tas pats žudikas. Ką tai reiškia? 

Čavesas atsiliepė įkvėptu tonu, toliau rašydamas kom- 
piuteriu: 

— Ką? 

— Nebekartosiu. Tavo pasąmonė girdėjo. 

Čavesas liovėsi rašęs ir atsisuko į jį. „Jis turėtų užsiau- 
ginti ūsus, - Jelmas pats nustebo, kad jam šovė tokia min- 
tis, ir ūmai pajuto, kaip vėl sukirbėjo senieji giliai paslėpti 
klausimai. 

— Tai nė velnio nereiškia. Gal tik tiek, kad ryšiai tarp 
visų verslo segmentų yra tamprūs. 

— Arba kad kažkam nepatinka golfas... 

— Štai ir turi, - taikiai atsiliepė Čavesas ir rašė toliau. — 
Visas paslapties sprendimas. Kažkas, nekenčiantis golfo, 
vieną rudens dieną 1990-aisiais tupinėjo prie Ševingės 
golfo lauko, pamatė lauke bestoviniuojančius ir besipu- 
čiančius tris arogantiškus ponus iš aukštesnio visuomenės 
sluoksnio ir nutarė, „kad tuos bjaurybes, būtent tuos tris, 
imsiu ir nudėsiu iš karto“, tačiau laukė keletą metų, kol 
ėmėsi veiksmų. Bet tada jau ėjosi greitai. 

— Gal caddie'? 

- Aš pajuokavau, - tarė Čavesas. 

— Aš supratau, - atsakė Jelmas. - Bet jei truputį pa- 
kreipsime tavo istoriją, ji skambės kitaip. Ponai atvyksta 
tiesiai iš griežto valdybos susirinkimo, pakeliui iš ten va- 
žiuodami taksi atsipalaidavo ir išsikalbėjo, gal golfo bare 
truputį išgėrė ir dabar neužsičiaupdami ima pliurpti apie 
verslą. Gryni velniai. Jiems einant pro šalį gėlės vysta. 
Jų liežuviai žemiau juostos. Supranti? Gal caddie truputį 
vėlavo arba iškart padarė kokią klaidą, kas žino, bet jie 
tuoj užsipuola, tyčiojasi iš jo, o gal ir iš jos, iš pradžių ge- 
raširdiškai juokiasi, bet likusį trasos kelią elgiasi kaip su 
šiukšle, neišvengiamai, žiauriai, šlykščiai. Gal ir seksualiai 
priekabiauja. Jie lyg tarp kitko taip sumurdo caddie į žemę, 
kad prireiks kelerių metų, kol jis ar ji atsities ir pradės iš 
naujo. Galbūt jų elgesys tapo tam tikru, kaip tai vadinasi, 


* Patarnautojas žaidžiant golfą. (Angl.) 

katalizatoriumi ir pagreitino stipresnę reakciją, kuri iš tik- 
rųjų jau buvo prasidėjusi. Gal buvęs caddie keletą metų 
praleido psichiatrinėje ligoninėje ar panašiai ir buvo iš- 
leistas kartu su kitais bepročiais per visuotinę taupymo ir 
paleidimų bangą. Pagaliau jis susitvarkė su savo gyvenimu ir 
suprato, kokia buvo paranojos priežastis. Ar ne? Jis už des- 
peracijos ribos, viskas aišku, štai ir medžioja juos vieną po 
kito — paprastai, greitai, elegantiškai. Tiesus kerštas. 

— Labai laki vaizduotė, — pagyrė Čavesas. Jis nebera- 
šė. — Ir gali būti įdomu. 

— Paskambinsiu, - tarė Jelmas ir greitai surinko numerį. 

— Jei tu teisus, dabar žmogžudystės baigsis. Bet tai ne- 
paaiškina rusiškos kulkos. Ir išbraukia iš žaidimo visą vers- 
lo liniją. 

— Alio, čia Polis Jelmas iš Valstybės kriminalinės. Su 
kuo kalbu? 

— Su Akseliu Vidstrandu, - atsakė balsas telefono rage- 
lyje, - Stokholmo golfo klubo sekretoriumi. Ar tai jūs pasi- 
ėmėte mūsų svečių knygas? Lena iš tikrųjų neturėjo teisės 
jų atiduoti. Ar jau baigiate jas tyrinėti? 

— Aš daviau jai teisę. Ar žaidėjai turi caddie, kai eina 
įprastu maršrutu? 

— Visgi labai norėčiau jas atgauti. 

— Per vieną savaitę nužudyti trys jūsų nariai, o tu nori 
atgauti knygas? Kokiame pasaulyje gyveni? 

- Oi, slaptumo pažeidimas, - tarė Čavesas. 

Jelmas išsitraukė laikraščio Aftonbladet popietinį nu- 
merį ir padėjo priešais Čavesą. Antraštės rėkė: „Ekstra. 
Ekstra. Vėl pasirodė galingųjų žudikas. Nužudytas trečias 
įmonės vadovas. Direktoriaus Nilso Emilio Karlbergerio 
kūną aptiko paslaptinga moteris.“ 

- „Galingųjų žudikas“? — skeptiškai perklausė Čavesas 
ir paėmė laikraštį už kampo, lyg tas būtų aplipęs paros se- 
numo vėmalais. - Ką tik gimęs ir jau pakrikštytas... 

— Geriau jau prisiminti, - tarė Jelmas karčiai ir toliau 
kalbėjo į ragelį: - Tiesiog atsakyk į klausimą. 

— Ar turi caddie? - nuskambėjo ragelyje Stokholmo 
golfo klubo sekretoriaus balsas. - Kartais. 

— Kartais? 

— Nėra įprasta per paprastą laisvalaikio žaidimą turėti 
caddie. Bet pasitaiko. 

— Kaip juos rasti? 

— Paprastai jais būname mes. Bet reikia paprašyti iš 
anksto. 

— Taigi, jei žaidžia trys vyrai, jūs suorganizuojate jiems 
caddie? Teisingai supratau? 

— Kaip sakiau - jei buvo paprašyta iš anksto. Tam su- 
organizuoti reikia keleto valandų. Ir tokiu atveju ne vieną, 
o tris. Kiekvienam po vieną. Vienas caddie nevelka trijų as- 
menų lazdų, tai savaime suprantama. 

Jelmui kilo netikėta mintis. 

— Ar Lena dirba caddie? 

— Lena Hanson? Yra dirbusi. Dabar dirba čia, biure. 

— Arji dirbo caddie 1990-ųjų rugsėjį? 

Akselis Vidstrandas, Stokholmo golfo klubo sekre- 
torius, trumpam nutilo. Jelmas išgirdo murmesį, lyg anas 
būtų uždengęs ragelį ir kalbėtų su kažkuo šalia. 

— Taip, dirbo. Iki pat praeito sezono. 

- Jei ji dabar sėdi tau ant kelių, paklausk, ar prisimena 
dirbusi caddie, kai Kunas Dagfeltas, Bernhardas Strand-Ju- 
lenas ir Nilsas Emilis Karlbergeris žaidė 1990-ųjų rugsėjo 
septintosios popietę. 

— O pareigūnas įžūlus šiknius. 

— Paklausk. 

Vėl duslus murmesys ragelyje. 

— Ne, - atsakė Vidstrandas. 

— Ir ji atsiminė tiesiog taip iš karto? 

— Dar kas nors? 

- Ar svečių knygose būna pažymėta, ar žaidėjai turėjo 
caddie? 

— Ne. Žaidėjai parašo savo pavardes ir viskas. Dar kas 
nors? 

— Kol kas ne, - atsakė Jelmas, padėjo ragelį ir užsirašė 
Lenos Hanson vardą užrašų knygelėje. 

Ateičiai. 

Tezė apie vienišą įžeistą caddie subliūško taip pat 
greitai, kaip buvo atsiradusi. Matyt, nebuvo įprasta turėti 
caddie, o jei ponai, nepaisant visko, būtų turėję, tai tris, o 
ne vieną. Bet Jelmas vis tiek pasibraukė Lenos Hanson var- 
dą. Jei žmogžudystės liausis, jis ten sugrįš. 

— Paklausyk, - tarė Čavesas, įsigilinęs į vakarinį laikraš- 
tį, kuris iš tikrųjų nebuvo vakarinis. - „Neturėtų kilti abe- 
jonių, kad tai pirmoji tikra teroro akcija, kokios Švedijoje 
seniai nebuvo. Nesame matę nieko panašaus net Raudono- 
sios armijos frakcijos laikais. Tada apsiribota „Ebba Grėn, 
Norbertu Krėcheriu ir ketinimais įkišti į dėžę Aną Gretą 
Leijon'; o dabar galingųjų žudikas vieną po kito žudo žy- 
mius švedų verslininkus. Gali būti, kad regime baisiausią 
nusikaltimą, kada nors įvykusį Švedijoje. Tiksliai žinome 
tik tai, kad policijai nusviro rankos“ Tai reiškia, - pridūrė 
Čavesas, dėdamas laikraštį į šoną, - mes nieko nesužino- 
me, vadinasi, nėra ką žinoti. 

— Jie pamiršo Vakarų Vokietijos ambasadą, - priminė 
Jelmas. - Bet tu per jaunas, kad prisimintum. 

Chorchė Čavesas sugavo Jelmo žvilgsnį. 

- Poli. Jei tu užsispyręs kursi senoviškas intrigas ir už- 
siimsi tiek pat senovišku detektyviniu darbu, tai yra jei ne- 
nori sutikti, kad čia kalbama apie pinigų perkėlimą visuoti- 
niais kompiuteriniais tinklais ir kad, tikėtina, tarptautiniai 


* „Ebba Grėn“ - policijos kodas, taikytas operacijoje „Leo“, per kurią buvo sulaikytas vokietis 
teroristas Norbertas Krėcheris, 1976 m. planavęs pagrobti Švedijos imigracijos ministrę 
Anną Gretą Leijon; ją buvo numatyta išvežti dėžėje. (Vert. past.) 

profesionalūs žudikai užsakomi per tuos pačius kompiute- 
rinius tinklus, tai turi daugiau sužinoti apie asmenis, o ne 
remtis šabloninėmis verslininkų frazėmis ir gėlėmis, kurios 
nuvysta, kai pro šalį praeina galingieji. Nepaisant visko, 
kalbama apie individus. 

— Labai jaudinanti ginamoji kalba. Ką gi siūlai, taip rū- 
pindamasis prarasta ponų garbe? | 

— Tu per mažai apie juos žinai. Eik pas Kerstiną. Pasi- 
skolink jos įrašus. Pasidomėk jais. 

Čavesas vėl nusisuko į kompiuterio monitorių. Jelmas 
akimirką stebėjo jo darbą. Matė naujo tipo policininką ir pir- 
mą kartą pajuto tarp jų žiojinčią prarają; žinoma, ji nebuvo 
susijusi su jų kilme. Tai, kas atsivėrė, buvo bedugnė tarp kar- 
tų. Čavesas - mokantis dirbti kompiuteriu, kosmopolitas, 
racionalus, neprietaringas, išlaikantis atstumą, entuziastin- 
gas. Jei jis dabar mato policijos ateitį, tai ši ateitis visai neblo- 
ga. Pagalvojęs, kad galbūt trūksta trupučio sielos ir širdies, tą 
pačią sekundę suprato, kad ir vėl remiasi šablonu. Akimirką 
atrodė, kad iš tokių šablonų sudarytas visas jo pasaulis. O 
kokie, po velnių, reikalai su jo paties siela ir širdimi? Jautėsi 
senas. Tas, kurį matė, paprasčiausiai buvo geresnis policinin- 
kas už jį. Juodais plaukais ir ispaniška pavarde. 

Pažvelk sau į širdį, Jelmai. 

Jis privalo išmesti iš galvos Grundstriomą. 

Išėjo į koridorių, paskui į tualetą. Ant skruosto iškilo 
spuogas. Pabandė išspausti, bet pūlių nebuvo; be to, oda 
įtrūko ir ėmė šerpetoti. Jis sušlapino pirštą ir nukrapštė at- 
plaišėles. Tada vėl išėjo į koridorių, praėjo pro savo kabine- 
tą ir sustojo prie 303. Pasibeldė ir įžengė. 

Gunaras Nybergas spaudinėjo kompiuterio mygtukus 
kaip mamutas, badantis kosminį laivą. Atrodė, kad šis ga- 
liūnas pateko ne į tą planetą. 

Kerstina Holm buvo užsidėjusi ausines ir rašė nedide- 
liu nešiojamuoju kompiuteriu. Sustabdė garso grotuvą šalia 

kompiuterio ir atsisuko į jį. Nybergas spaudinėjo toliau — 
lėtai, ištęstai, nenoriai, bet neįtikėtinai atkakliai. Jelmui pa- 
sirodė, kad pamatė pagrindinį jo charakterio bruožą. 

- Lankytojai, - tarė Kerstina Holm. - Kaip neįprasta. 

— Kas čia? - paklausė Jelmas rodydamas į nešiojamąjį 
kompiuterį. 

— O tu tokio negavai? —- nustebo ji ir pamatė, kaip jis 
paniuro. Tada kiek ironiškai šyptelėjo. Anksčiau jis nebuvo 
pagalvojęs, kad ji graži. 

- Čia mano nuosavas, - paaiškino ji. - Viskas vyksta 
greičiau. 

Jis dar tris sekundes galvojo, kad ji graži: laisvai krin- 
tantys juodi drabužiai, pasišiaušę rudi plaukai, budrios dar 
rudesnės akys, žavingai ryškėjančios raukšlelės, ta amžinai 
ironiška šypsenėlė, švari Geteborgo tarmė. Sumirksėjo, nu- 
vydamas tą vaizdą, ir paprašė: 

— Norėčiau paklausyti tavo įrašų. 

— Kas nors ypatingo? 

— Ne visai. Noriu pažiūrėti, gal man pavyktų geriau juos 
pažinti. Išvengti šablonų, jei tai įmanoma. 

— Gal taip, gal ne, - atsakė Kerstina Holm ir parodė į 
garsajuosčių stirtą priešais save. - Gal šablonai visai neblo- 
gai tinka. 

— O ką tu manai? 

— Galėsime pakalbėti apie tai vėliau, - pasakė ji ir pa- 
stūmė Jelmui siūbuojančią stirtą. 


* 


Garsajuostės buvo nesužymėtos, ir Jelmas, paėmęs pir- 
mą pasitaikiusią, įkišo į savo visai neseniai nusipirktą ausi- 
nuką. Kerstinos Holm balsas tarė: 

„Taigi, pokalbis su Viliu Eriksonu, kuris gimė tūkstantis 
devyni šimtai šešiasdešimt trečių metų rugpjūčio keturio- 

liktą dieną ir buvo užregistruotas kaip Viljamas Karlberge- 
ris; šiandien balandžio trečioji. Vadinasi, tu esi Nilso Emi- 
lio ir Karlotos Karlbergerių sūnus? — „Taip. Nors dabar jos 
pavardė yra Erikson, Karla Erikson. Mergautinė.“ - „Pasi- 
rinkai motinos mergautinę pavardę. Ar ir vardą pasikeitei 
oficialiai?“ —- „Taip.“ - „Bet brolis tebesivadina Karlbergeriu, 
Andrėju Karlbergeriu. Ar tai su kuo nors susiję?" - „Na, ne- 
žinau. Tiesiog mano ryšys su mama artimesnis. — „Tu esi 
sociologijos doktorantas Lundo universitete. Ar tu mark- 
sistas?“ Vilis Eriksonas nusijuokia. „Jei būčiau, nereikėtų 
klausti.“ - „Ar tarp jūsų su tėvu buvo koks nors ideologinis 
konfliktas?“ - „Gal ir galima pavadinti jį ideologiniu, nors 
su ideologijos sąvoka reikia elgtis atsargiau. Tikriausiai nori 
paklausti, ar aš nekenčiau mylimo Nilso Emilio, ir bus ge- 
riausia atsakyti greitai. Atsakymas yra „ne“. Jokios neapy- 
kantos. - „Jokios neapykantos ir jokio liūdesio?" - „Būtent 
taip.“ - „Papasakok apie jį. Koks jis buvo? Ar buvo klasikinis 
kapitalistas? Grynai sociologiškai?“ - „Elegantiškas posūkis 
į mano sritį. Touchė." Patraukime už liežuvio.“ - „Liaukis. Jei 
tikrai nori sutrumpinti pokalbį, padėk man. Kitaip užtruk- 
sime daug laiko, o jo nė vienas neturime.“ - „Jei egzistuoja 
„klasikinis kapitalistas grynai sociologiškai“, tai manau, kad 
jis buvo kaip tik toks, taip. Materialistinė ir disciplinuota 
vaikystė, kur tik kartkartėmis sušmėžuoja nepaprastai val- 
dingas tėvas. Nieko naujo po saule. Jokio apkabinimo. Taip 
pat jokios akivaizdžios prievartos. Viskas buvo pinigai ir jų 
atspindys. Andrėjas, aš ir mama buvome atspindys, Andrė- 
jas kiek geresnis už mane, aš kiek geresnis už mamą. Ji taip ir 
liko pilka ir neypatinga, nors ir kiek jis blizgino, kad galėtų 
žibėti. Kad ir kaip ieškočiau pateisinimo arba bent individu- 
alių tėvo bruožų - apgailestauju, bet nerandu.“ - „Tai aš ap- 
gailestauju. Ar jis turėjo kokių ypatingesnių pomėgių ar ką 


* Sujaudintas. (Pranc.) 

nors panašaus, kas atskleistų kitokį vaizdą?“ - „Tikrai ieško- 
jau. Būdamas dešimties vienuolikos metų, kai likus metams 
iki skyrybų namai buvo virtę pragaru, aš paklausiau, kas ga- 
minama jo fabrike. Jis nusijuokė ir atsakė: „Pinigai.“ Aš, ko 
gero, tikėjausi, kad už pinigų kaupimo būta ko nors juokin- 
go, kas galėtų sutaikyti: prezervatyvai arba pliušiniai meš- 
kiukai, nugaros kasytuvai arba nosies krapštukai, po velnių, 
bet kas. Žinoma, tai buvo grynai finansinis koncernas nuo 
pradžios iki galo. Pinigai nėra labai juokingas dalykas.“ 

Jelmui nusibodo ir jis pasuko juostelę pirmyn. Traš- 
kantis moteriškas balsas tarė: 

„Bet Kunas, jis buvo tikras šeimos žmogus. 

Jelmas atsuko pokalbio pradžią: 

„Allė“, - sutraškėjo tingus vyriškas balsas. „Madame 
Hummelstrand, s'il vous plait“, - paprašė Kerstina Holm. 
Akimirką traškesys, o kažkur giliai fone vos girdimas piktas 
moters balsas: „Touche pas le tėlėphone! Jamais plus! Touche 
seulement moi-mėme!““ Galiausiai jis išraiškingai suskam- 
bėjo iš ragelio: „Allė!“ - „Ar čia Ana Klara Humelstrand, 
Džordžo Humelstrando, „Nimco Finans“ generalinio di- 
rektoriaus, žmona?“ — „Kas klausia?“ - „Kerstina Holm, 
Valstybės kriminalinė policija iš Stokholmo. Tai susiję su 
Kuno Dagfelto ir Bernhardo Strand-juleno nužudymu.“ — 
„Štai kaip. Une agentine, n'est-ce-pas? — „Cest peut-ėtre le 
mot juste, madame““, - šaltai atsakė Holm. - Noriu pabrėžti, 
kad šis pokalbis įrašomas. Aš pradedu: pokalbis telefonu su 
Ana Klara Humelstrand, esančia Nicoje, balandžio antro- 
ji, septyniolika valandų dvi minutės“ - „Oplia! - šūktelėjo 
Ana Klara Humelstrand. Tik dabar pasigirdo, kokia ji gir- 
ta. - On dit peut-ėtre agentesse../"" - „Galbūt aš paskambin- 


* 


Prašau pakviesti ponią Humelstrand. (Pranc.) 

**  Neliesk telefono. Daugiau niekada. Liesk tik mane. (Pranc.) 
*** Agentaitė, ar ne? - Ko gero, tikslus žodis, ponia. (Pranc.) 
**** Ko gero, sakoma „agentėlė“... (Pranc.) 

siu po Liceno', - pasakė Holm. „Po ko?“ - „Kai migla bus 
išsisklaidžiusi“ — „Croyez-moi, une agentesse humoriste! — 
plyšavo Ana Klara Humelstrand. - Tirėe! Tirėe, ma amie! 
Immėdiatement"" - „Gerai, pabandykime. Ar tiesa, kad jūs 
gana artimai draugaujate ir su Nine Dagfelt, ir su Lilijana 
Strand-Julen?“ - „Taip artimai, kaip tik gali būti. Mes iš- 
samiai pasipasakojame apie vizitus pas ginekologą. Šitaip 
nusakomas moteriškos draugystės gilumas. Tout a fait.“ — 
„Ar jos viena kitą pažįsta? — „Ninė ir Lilijana? Netiesio- 
giai. Drauges reikia laikyti atskirai, 4 ma honte“". Kad nesu- 
sivienytų prieš tave. Bet, žinoma, jiedvi pažįsta viena kitą iš 
gandų. - „O vyrai? - „Taip, reikia pasakyti, kad nė vienai 
iš tų vargšelių nebuvo itin lengva. Nė viena nebuvo išmuš- 
travusi savo vyrelio taip kaip aš. Juk Lilijanos padėtis buvo 
gana žinoma. Švento Bernhardo šuniukai. Jeigu ji atsikratė 
vyro, visiškai ją palaikau. Ji išsikraustė ir jis visokeriopai jai 
padėjo, bet skyrybos buvo, kaip ji visada sakydavo, out of 
the guestion. Juk žinome, kaip baigėsi vargšei Johanai. Be to, 
toks susitarimas Bernhardui tiko. Bet Kunas, jis buvo tikras 
šeimos žmogus. Nesu girdėjusi jokių nuotykių, o tai, ko aš 
nežinau, nėra verta žinoti, taip ir žinok, ma petite“"“. Tačiau 
jis dirbo beatodairiškai daug. Daugiau negu Bernhardas, 
esu įsitikinusi. Niekada nebūdavo namie.“ - „Tačiau visgi 
turėdavo laiko pažaisti golfą ir priklausyti ordinui“ - „Taip, 
juk tai gana miela, tas Hugino ar Munino““" ordinas, ar kaip 
ten jį. Džordžas taip pat priklauso. Jis yra pasakojęs apie 
nedidelius ritualus, kaip jie užsideda senųjų skandinavų 
dievų kaukes ir keistus apsiaustus, ar kaip jie ten vadinasi, 


2 


Patikėkit, agentėlė humoristė! Pavargusi! Pavargusi, mano drauge! Dabar pat! (Pranc.) 


** "Žinoma. (Pranc.) 


*** Mano gėdai. (Pranc.) 

*4** Meilute. (Pranc.) 

***** Du varnai senojoje skandinavų mitologijoje. Jie skraido po pasaulį ir praneša naujienas 
vyriausiajam dievui Odinui. (Vert. past.) 

ir prasideda grynos bakchanalijos. Galiu prisiekti, kad jau 
seniai buvo puolęs į rimtą bakchanaliją su manimi. Turiu 
susiorganizuoti pati. Pas vrai, Philippe? Jis linksi. Bet aps- 
kritai žiūrint, manau, kad ir į golfą, ir į ordiną jie žiūrėjo 
kaip į darbą. Manau, kad gerasis riteris Džordžas, maniškis 
slibinų nugalėtojas, šį laiką taip pat registruoja kaip darbo 
laiką. — „Ar teko girdėti Džordžą kalbantį apie Skidbladni- 
ro ordiną?“ — „Viešpatie, ne. Skamba siaubingai“ - „Kaip 
sužinojote apie Dagfelto ir Strand-Juleno mirtį? - „Vakar 
man paskambino vyras. Atrodė mažumėlę sukrėstas, mon 
grand chevalier"“ - „Ar jis turėjo su jais verslo reikalų?“ — 
„Aš niekada nesidomėjau Džordžo reikalais. Tol, kol sąs- 
kaitoje yra pakankamai pinigų, aš patenkinta. Siaubinga, 
tiesa? Tokios feministės kaip jūs, panele Holm, turėtų jaus- 
ti man klasikinę neapykantą. Oi, oho, matau, kad mielasis 
Filipas ruošiasi kitokiems užsiėmimams. Ar jūs, panele 
Holm, kada nors esate mačiusi ištaigų, alyvuogės rudumo 
gališką kuolą, pakylantį iš visiško atsipalaidavimo į visišką 
standumą? Tai nuostabiai ištęsta lėto lėto ekonominio augi- 
mo minutė. Patikinu, kad tai paveikia sugebėjimą protingai 
kalbėtis su švede policininke. Mais Philippe! Calmons"““ 

Pokalbis nutrūko. Jelmas išgirdo Kerstinos Holm ato- 
dūsį. Tada vėl tas pats telefoninis traškesys Holm balso 
fone: 

„Tęsinys, Nica, balandžio trečioji, dešimt valandų 
penkiasdešimt dvi minutės“ - „Encore“"“, - tarė Ana Klara 
Humelstrand nepaprastai pavargusiu balsu. „Ar pažįstate 
Nensę Karlberger?“ — „Nansi? Nuostabus miestelis Lota- 
ringijoje... - „Ar jūs miegate, ponia Humelstrand?“ - „Peu 


Ar ne tiesa, Filipai? (Pranc.) 
* Mano didysis riteris. (Pranc.) 
** Bet Filipai! Nusiraminkime! (Pranc.) 
*** Dar. (Pranc.) 

d peu. Nensę Karlberger? Mažąją Nilso Emilio mergaitę? 
Buvau sutikusi porą kartų. Simpatija nekilo. O kas dabar? 
Arir Nilsas Emilis užvertė kojas?“ - „Jis buvo nužudytas šią- 
nakt. Noriu pabrėžti, kad tai kol kas slapta“ - „Mon Dieu!“ 
Juk tai darosi panašu į Dešimt negriukų. Ar kalbėjote su tar- 
nais? Vyresniuoju liokajumi?“ - „Faktas tas, kad bandome 
rasti valytoją.“ —- „Tai turbūt mieloji Sonja, vargšelė. Ji dir- 
ba daugumoje namų toje Jurholmo dalyje. Ar tai ji aptiko? 
Šiaip ar taip, ji tikrai nežudė, galiu užtikrinti. Nesu mačiusi 
nieko baikštesnio nuo tada, kai kartą savo liūdnoje vaikys- 
tėje išgelbėjau gyvybę kielei. Jos vardas buvo Okė, Kielė 
Okė. Labai nekalta. Nuo to laiko bergždžiai išbarstyta daug 
sėklos: - „Ar Sonja tvarko jūsų namus?“ - „Ne, mes turi- 
me kitą žmogutį, turkę, kuri pas mus jau daug metų. Iraza. 
Iraza Efendi. Ne, Sonja buvo juoda. Iš Somalio, man rodos. 
Nesu visai įsitikinusi, kad jos popieriai visiškai tvarkingi. 
Bet aš to oficialiai nesakiau.“ — „Ar ji tvarkė pas Dagfeltus 
ar pas Strand-Julenus?“ - „Ne, ji laikydavosi Jurholme. Ži- 
note, kaip greitai apylinkėse pasklinda gandas apie gerą, 
tvarkingą ir sąžiningą namų tvarkytoją. Nebandykite tvir- 
tinti, kad nežinote.“ - „Ar nežinote Sonjos pavardės ar kur 
ji gyvena?“ — „Ne, bet Nensė, savaime suprantama, žino. 
Beje, kodėl jūs taip uoliai skambinėjate man? Labai tikiuo- 
si, kad Džordžui pavojus negresia... Kalbant apie tai, vakar 
aš pasakiau kvailų dalykų. Tikiuosi, kad galėsite ištrinti tai, 
kas nėra tiesiogiai susiję su byla. Žinote, Džordžas...“ - „Tu- 
rite omenyje šitą atkarpą? Cituoju: „Ar jūs, panele Holm, 
kada nors esate mačiusi ištaigų, alyvuogės rudumo gališką 
kuolą, pakylantį iš visiško atsipalaidavimo į visišką stan- 
dumą? Tai nuostabiai ištęsta lėto lėto ekonominio augimo 
minutė. - „Jūs mėgaujatės!“ - sušuko ponia Humelstrand 


* Pamažu. (Pranc.) 


** Dieve mano! (Pranc.) 

susižavėjusi. Jelmui pasidarė gana, kai ji pratęsė: „Ar jūs 
masturbavotės galvodama apie įspūdingą Filipo organą?! 
Fui, gėdykitės! 

Keisdamas garsajuostę visgi negalėjo visiškai atsikraty- 
ti minties apie Kerstiną Holm, įsivaizduojančią įspūdingą 
Filipo organą ir besimasturbuojančią. Ji sėdi viena savo 
kabinete. Plačiai išskečia kojas abipus savo nešiojamojo 
kompiuterio ir truputį nusismaukia juodas plevėsuojančias 
kelnes. Ranka ramiai ir tikslingai juda kelnaitėse aukštyn ir 
žemyn. Tamsios akys visai užmerktos, staiga jos išsiplečia 
ir ji atmeta galvą išleisdama prislopintą gerklinį garsą. 

„Aš esu vaikas“, - pagalvojo Jelmas ir nuslopino vos pra- 
sidėjusią erekciją, klausydamasis šviesaus, įžūlaus paauglės 
balso. 

„O kaip, manai, gali būti? Mini, midi, maksi. Maksė 
gili. Maksė karšta. Žinoma, po velnių, buvo trenktų vardų; 
turėjau klasės draugę vardu Angelė, Angelė Jakobson-Upė; 
seni progai, kurie įkūrė prabangią komuną Danderyde, 
norėdami išlaikyti svajonę gyvą - šalia kompiuterių įmo- 
nės, taip sakant. Bet, velniai griebtų, niekas kitas nebuvo 
pakrikštytas pagal laivą! Laivams duodami moteriški var- 
dai, o ne moterims - laivų, po velnių!“ - „Ar nekentei savo 
tėvo už tai, kad davė tau tokį vardą?“ - „Brendimo laiko- 
tarpiu taip. Dabar man tai atrodo gana šaunu“ - „Neken- 
tei laivo? — „Iš tikrųjų niekada to nejaučiau. Tai būdavo 
vienintelės akimirkos, kai tėtis iš tikrųjų turėdavo laiko. 
Jis sukdavosi ir plušėdavo, kad mes ten jaustumės gerai. 
Na, mama visą laiką vemdavo, ir dėl to galėjo būti gana 
nepatogu, ar ne, bet Marė ir aš dingdavome ir žaisdavome 
tokį žaidimą — spėliodavome žodžius“ - „Ar jis mušdavo 
mamą?“ - „Nežinau“ — „Nežinai?“ - „Ne. Jis nepaprastai 


* Muzikantų judėjimas Švedijoje septintajame-aštuntajame dešimtmetyje, propaguojantis 
komerciškai nepatrauklius muzikos stilius. (Vert. past.) 


nusivylė, kai pamatė, kad jo pastangos motinai nepadeda. 
Jie šūkaudavo ir rėkaudavo, o mes dingdavome - į kampą, į 
salą, prie kurios būdavome prisišvartavę, užsitraukdavome 
kokią antklodę ir spėliodavome žodžius“ - „Kaip jautiesi 
dėl tėčio mirties?“ — „Gerokai prisiverkiau...“ 

Jelmas įsiaudrinęs varinėjo garsajuostę ir galvojo apie 
tai, kad neįmanoma bent kiek suprasti kito žmogaus gyve- 
nimo. Kas valdo žmogaus gyvenimą, kas sukuria visus sai- 
tus su kitais žmonėmis? 

Ankstyvoje jaunystėje buvo mylėjęsis su vyresne mer- 
gina, hipe vardu Ylva Jakobson-Upė, ir sutrikęs pagalvojo, 
kad Angelė galėtų būti jo dukra. 

Viskas sklinda kaip ratilai ant vandens. 

Paėmė kitą garsajuostę, pirmą pasitaikiusią. 

Jis klausėsi, klausėsi, klausėsi ir stebėjosi Kerstinos 
Holm darbštumu. Kalbėjo sekretorės, šeimų nariai, dar- 
buotojai, draugai, ir galo nebuvo matyti. 

Dabar pusiau Geteborgo tarme kalbėjo vyras: 

„Tu geteborgietė? Tada gana gerai pažįsti Landvete- 
rį?“ — „Pakenčiamai, - atsainiai atsakė Kerstina Holm. — 
Kaip gali būti, kad Vilis pasikeitė pavardę, o tu ne?“ - „Na, 
aš neturiu nieko prieš Karlbergerio pavardę. Ji turi tam tik- 
ro.... skambesio. Viljamas skaudžiau sureagavo į skyrybas 
nei aš. Mes išvažiavome su mama ir buvome auklėjami visai 
kitaip nei anksčiau. Iš Jurholmo į Danvikstulį, taip sakant. 
Tačiau aš jau buvau išauklėtas. Viljamas buvo imlesnis. Be 
to, jam gana greitai pavyko asmenines problemas paversti 
ideologiniu konfliktu. Tai vadinama projekcija, man rodos, 
būdas išgyventi.“ - „Kaip sureagavai, kai sužinojai apie tėvo 
mirtį? -— „Nežinau. Be žado. Ne visų tėvus iš gyvenimo pa- 
šalina rusų mafija“ — „Kodėl sakai, kad tai rusų mafija?“ — 
„Buvo parašyta Geteborgo laikraštyje. Skaičiau lėktuve. 
Aftonbladet rašė kažką apie Raudonosios armijos frakciją. 
Expressen - apie Sicilijos mafiją. Ką manyti?“ 

Jelmas sustabdė garsajuostę ir minutėlę stebėjo uoliai 
dirbantį Čavesą. Lauke jau temo. 

Tada nutarė, kad kita garsajuostė bus pati paskutinė. 
Įdėjo ją, ir Kerstina Holm pasakė: 

„Pokalbis su Rikardu Franzenu, balandžio trečioji, dvy- 
lika valandų šešiolika minučių.“ - „Noriu, kad tai girdėtųsi 
ir įraše, — griežtai pareiškė į pensiją išėjęs teisėjas Rikardas 
Franzenas, - kad mano pozicija būtų visiškai aiški. Kaip 
drįstate ateiti čia, gražuole mano, po to, ką šiąnakt padarėte 
mano sūnui?" - „Mes tikrai apgailestaujame dėl to, kas įvy- 
ko, bet gal jūs galėjote mums pasakyti, kad apskritai turite 
sūnų, kad jis turi raktus ir kad vidury nakties jis gali įpėdin- 
ti vidun su baltais kokaino apskritimais aplink šnerves.“ — 
„Aš niekada nemaniau...“ — „Pirmas klausimas. Vienas iš 
Mimiro ordino narių, neperėjusių į Skidbladniro ordiną, 
yra Džordžas Humelstrandas. Ar pažįstate jį? - „Džordžą? 
Žinoma.“ — „Kokia buvo jo reakcija į jūsų atsiskyrimą?“ — 
„Nepavadintum teigiama. Norite pasakyti, kad jūs toliau 
tiriate ordino liniją? Nepaisant Karlbergerio?“ - „Iš kur jūs 
žinote? Tai dar viešai nepaskelbta“ - „Po velnių, aš turiu 
savų kanalų! Juk ši linija yra grynas akligatvis! — „Papasa- 
kokite apie Humelstrandą“ - „Jis, be abejonės, buvo pasi- 
piktinęs. Mimiro ordino įstatai jam prilygo įstatymui. Mes 
buvome išdavikai. Jis priklausė prie grupelės nepakančiųjų, 
dėl kurios aš sutikau su jūsų įtarimu, kad galėčiau būti kita 
auka. — „Daugiau vardų.“ - „Oskaras Bjelerfeltas, Nilsas 
Okė Sverdas, Bengtas Klintas, gal Jakobas Ringmanas“ — 
„Su kuo tai susiję? Iš tikrųjų?“ — „Ritualinės detalės. Ypač 
slaptos. Ypač moteriai“ — „Ar tiesa, kad tuometinis krimi- 
nalinės policijos inspektorius Janas Olovas Hultinas, dirb- 
damas Stokholmo policijos narkotikų skyriuje, 1978-aisiais 
sulaikė Rikardą Franzeną jaunesnįjį už narkotikų turėjimą 
ir pardavinėjimą, kad Hultinas užsispyrė kaip velnias ir 
jam pavyko suimti ir areštuoti Rikardą, nepaisant stipraus 

pasipriešinimo, ir kad jūsų sūnus buvo nuteistas apylinkės 
teisme, bet paleistas apeliacinio teismo, kur jūs tuo metu 
dirbote teisėju?“ — „Aš tikrai nebuvau teisėju savo sūnaus 
byloje!“ - „To niekas ir nesakė. Ar taip pat tiesa, kad po to 
Hultinas buvo perkeltas į Hudingės policiją?“ 

Minutėlę vyravo tyla. Jelmas pagalvojo apie agresyviai 
raukomus antakius. Tylus Franzeno balsas fone: 

„Nemaniau, kad Hultinas išpasakos... Na, tai buvo vi- 
siškai skaidri byla. Mano sūnus buvo paleistas. Trūko įro- 
bylą. Joje esama tam tikrų keistėnybiij: Po to karto Rikar- 
das Franzenas jaunesnysis buvo sulaikytas ir paleistas apie 
dešimt kartų.“ 

Braškesys ir garsas pasikeitė. Teisėjas tyliu, drebančiu 
ir tikrai groteskišku balsu pasakė: 

„Man rodosi, kad jums reikėtų pradėti dairytis naujo 
darbo, jaunoji ponia. Žinau vieną tinkamą. — „Patraukite 
ranką nuo diktofono, pone teisėjau“, - ramiai atsakė Kers- 
tina Holm. 


Jelmas atsargiai pasibeldė į duris ir įžengė vidun. Ny- 
bergo nebuvo. Holm tebesėdėjo klausydama įrašų ir rašė 
mažuoju kompiuteriu. Kambaryje buvo visiškai tamsu. Ji 
pakėlė galvą ir nusiėmė ausines. 

— Taigi? - tarė ji maždaug tokiu pat balsu kaip „Patrau- 
kite ranką nuo diktofono, pone teisėjau“ prieš keletą valan- 
dų. Buvo jau vėlus metas. 

Jelmas padėjo krūvą garsajuosčių ant jos rašomojo sta- 
lo ir silpnai papurtė galvą. 

— Beviltiška, - pripažino jis. - Bet Franzenas davė ne- 
tikėtų taškų. 

— Gal tai buvo kvaila... 

— Tu nuėjai ten jo išgąsdinti... 

- Jis visus tuos metus duodavo sūnui pinigų narkoti- 
kams ir tiek daug kartų ištraukė jį iš cypės, kad areštinės 
koridoriuose tai jau tapo anekdotu. Atrodo, kad Atodūsių 
koridoriumi jis daugiau niekada nebeis. 

Jelmas atsisėdo ant stalo krašto. Atodūsių koridoriumi 
buvo vadinamas požeminis perėjimas tarp policijos pasta- 
to ir rotušės, kuriuo jau beveik šimtą metų traukia kaliniai 
nuleistomis galvomis. 

— Velniai griebtų, kiek tu nuveikei. 

- Ar bent kartą išvengei šablonų? - paklausė ji. 

— Niekada nesijaučiau taip nutolęs nuo kitų žmonių... 

— Suprantu, ką nori pasakyti. Visada atsiranda siūlų 
galų, tokių dalykų, kuriuos gali narplioti toliau, tarsi iš stie- 
bo dygtų nauji ūgliai. Bet patys stiebai lieka nepasiekiami. 
Galbūt žmonės susideda tik iš pluošto kažkur vedančių siū- 
lų ir išorinių sąsajų. Ką mes žinome? 

— Bet kokiu atveju, lieka tik tai... 

Kerstina Holm išjungė kompiuterį, pasirąžė ir tarė tam- 
soje: 

— Tau ant skruosto spuogas. 

- Čia ne spuogas, - atsakė Polis Jelmas. 

Jie atėjo iš rūsio. 

Atvažiavo pilku furgonu ir iššokę iš jo be garso puo- 
lė laiptinės įėjimo link. Rankose įgudusiai laikė mažyčius 
pistoletus. 

Atidarė duris ir ėmė lipti įvijais akmeniniais laiptais už- 
daroje laiptinėje. Judėjo visiškai tyliai. 

Vyras, kuris ėjo pirmas, užbarikaduodavo kiekvieno 
aukšto duris į priemenes. Kažkur pajudėjo liftas. 

Visi susirinko ir trumpam stabtelėjo prie septintųjų 
durų. Vyras, buvęs arčiausiai, atplėšė jas, ir visi sugarmėjo į 
septinto aukšto priemenę. 

Paskambino į duris, pažymėtas Nilsono pavarde. 

Niekas neatidarė. Negirdėti nė garso. 

Vyrai atnešė grubų betoninį cilindrą. Jo priekyje buvo 
pritvirtinta stora metalinė plokštė, abiejuose šonuose buvo 
po dvi rankenas. Dviese sugriebė už rankenų ir, gavę žen- 
klą, smogė cilindru į duris. 

Aplink spyną jos sutrupėjo į šipulius. 

Jie subėgo vidun, į butą, vis dar be jokio garso. Butas 
skendėjo tamsoje, visur užtrauktos žaliuzės. 

Nedideliame dviejų kambarių butuke iš karto pamatė 
lovą, kurioje gulėjo trys maži juodi vaikai, ką tik pabudę 
nuo smūgio garso. Ant čiužinių ant grindų gulėjo dar ketu- 
ri. Penki jau verkė. 

Jie įbėgo į antrą kambarį. Lovose ir ant čiužinių gųlėjo 
keturi suaugę juodaodžiai ir išsižioję spoksojo. Pusė įsiver- 
žėlių liko stovėti ten iškėlę ginklus, kiti patraukė į virtuvę. 

Prie virtuvinio stalo sėdėjo juodaodis vyras ir baltao- 
dis kunigas, pasistatę prieš save kavos puodelius. Jie kaip 
užkerėti spoksojo į mažus pistoletus, kuriuos įsiveržėliai 
sutartinai nukreipė į juos. 

— Kas čia, po velnių? - nusikeikė kunigas. O šiaip buvo 
visiškai tylu. 

Du gerai sudėti maždaug keturiasdešimtmečiai ponai 
vienodomis odinėmis striukėmis įžirgliojo į virtuvę, greitai 
nužvelgė kunigą ir juodaodį vyrą ir nuėjo į miegamąjį. 

— Sonja Šermarkė? - kreipėsi šviesesnysis tiesiai į kam- 
barį. 

Viena iš moterų ant čiužinio atsisėdo ir išsigandusi pa- 

- Ieškokite ginklų, - liepė Jilis Diosas savo vyrams. 

- Ir narkotikų, - pridėjo Maksas Granas. 

Jelmas apžiūrinėjo savo veidą blogai pasuktame kairiajame 
veidrodėlyje ir pamatė, kad atšerpetojusi raudona dėmė ant 
skruosto pasidarė kiek didesnė. Pagalvojo apie odos vėžį. 

Saulė sodriai kaip vasarą apšvietė Oštavikeno įlanką 
dešinėje ir Liljeholmsvikeną kairėje, kai tarnybinis auto- 
mobilis ropštėsi gana stačiu Liljeholmo tiltu. Horntulio 
krantas ir Tantoso kolektyviniai sodai gerte gėrė pavasari- 
nės saulės spindulius, ir Jelmas lyg tarp kitko pagalvojo, ar 
jau atidarytos mini golfo aikštelės. Kitoje pusėje iš vandens 
kyšojo nedidelis Liljeholmo maudyklių molas, kaip tik ten, 
kur Bergsundo krantas pereina į Horntulio krantą. 

„Krantas kaip krantas“, - pagalvojo Jelmas be jokio rei- 
kalo ir iki galo nuspaudė greičio pedalą, kad užkoptų į til- 
to viršūnę ir nusileistų į Sioderį. Prie Horntulio sankryžos 
įstrigo netvarkingoje automobilių eilėje. Metališkai spin- 
dintis „Saab 9000“ buvo įvažiavęs į sankryžą degant raudo- 
nai šviesai ir sugedęs jos viduryje, o priešais važiuojantys 
automobiliai lenkė jį signalizuodami. 

— Juk sakiau, kad reikėjo toliau važiuoti Esingės plen- 
tu, - dalykiškai priminė Gunaras Nybergas, kai Jelmas už- 
gulė signalą. 

Nybergą jis paėmė iš jo nedidelio senberniško trijų 
kambarių buto prie Nakos bažnyčios. „Važiavimas kartu“, - 
pagalvojo jis, savo mazda aplenkdamas sugedusį saabą. Se- 
niai bebuvo girdėjęs šią sąvoką. 

— Šitas kelias malonesnis, - atsakė .Jelmas ir sodriu 
keiksmu palydėjo pro šalį pravingiavusį dviratininką. 

— Malonesni kamščiai, - pataisė Nybergas. - Yra skir- 
tumas. 

Eilė vos šliaužė per beveik visą Longholmo gatvę ir 
truputį išsisklaidė tik ten, kur Vesterbruno tiltas peršoka 
mažąjį Polsundo sąsiaurį, skiriantį Sioderį nuo Longholmo 
salos, ir jie pravažiavo pro vietą, kur ne taip seniai vieną 
vasarą buvo nukritęs JAS modelio lėktuvas; tai įvyko per 
pagarsėjusį parodomųjų skrydžių renginį, už kurį visi nu- 
sikratė atsakomybės. Pats Jelmas buvo ten su visa šeima, 
patiko net Daniui. Jie stovėjo ketvirtoje eilėje Pietų Me- 
larstrando gatvėje, beveik priešais rotušę, ir matė, kaip lėk- 
tuvas ore trūktelėjo skersai į kairę, kaip katapultavosi pilo- 
tas, kaip lėktuvas lėtai pakrypo į žemę, kaip pakilo dūmų 
debesis, ir girdėjo, kaip sušurmuliavo mirtinai tylėjusi mi- 
nia — pritrenkta ir įtūžusi, bet vis dėlto su palengvėjimu. 
„Dar vienas šūvis į pasitikėjimą“, - paskui pagalvojo jis, bet 
per visą įvykį buvo visiškai pasyvus, visiškai jokių minčių. 
Tačiau po kiek laiko Danis visgi išlindo iš po tėvo rankos, 
kurią jam ant peties, matyt, buvo uždėjęs, paklusdamas 
kažkokiam senoviniam, bet nereikalingam apsauginiam 
instinktui. 

— Jėga, - pasakė Danis. 

— Nuostabu, - pasakė Gunaras Nybergas. Jo žvilgsnis 
klajojo nuo Ridarfjerdeno vandenų dešinėje iki Marije- 
bergsfjerdeno kairėje. 

„Įlanka kaip įlanka“, - pagalvojo Jelmas be jokios pras- 
mės ir pritarė Nybergui. Dieviškas vaizdelis, kaip būtų 
pasakęs Erikas Brunas. Stokholmo vandenys vos raibulia- 

vo priešpiečio saulėje. Danguje nė debesėlio, beveik ho- 
rizontalioje saulės šviesoje namų fasadai mirgėjo visomis 
spalvomis, saulėkaitoje tūtuoja keletas akinamai baltų tu- 
ristinių laivų. Du ankstyvi burlaiviai su vaivorykštinėmis 
priekinėmis burėmis. Rotušė ne veltui didžiavosi savo tri- 
mis spindinčiomis karūnomis. Žaluma, jau pradėjusi stieb- 
tis aplink tilto atramas Kungsholmo pusėje, Rolamshovo 
parkas, Smedsudo maudyklės, Marijebergo parkas. Pasi- 
vaikščiojimų takas prie Šiaurinio Melareno kranto, kur jau 
pradeda vaikštinėti miestelėnai. 

Nė vienas iš jųdviejų nepasipiktino, kad aukščiausioje 
tilto vietoje eismas visiškai sustojo. 

Į bundantį miestą grįžo gyvybė. Su mirtimi iš paskos. 

Melodramatiškai pagalvojo Jelmas. 

- Šiandien aš medžiosiu smulkius niekšelius, — pasakė 
Nybergas. - Prisidėsi? 

Jelmas išjungė pavarą ir patraukė rankinį stabdį. Stebėjo 
šią didžiulę figūrą, kuri mazdą gerokai nusvarino į dešinę. 

- Informatorius? - paklausė jis. 

— Tuos irgi. 
niekur kitur nepriskirtų žmonių“ registrus ir atrado keletą 
kandidatų. 

- Žinančių apie mafiją? 

— Apie žmogžudystes apskritai ir ypač apie rusus. Kan- 
didatus, long shots'. Labiausiai tikėtina, kad iš to nieko ne- 
išeis. 

Sangrūda ūmai išsisklaidė. Vesterbruno tiltas darė stai- 
gų posūkį ir Jelmas pasuko vairą. Pravažiavo pro Rolams- 
hovo parką. Ant nelabai žalios žolės gulinėjo nedidelės 
grupelės žmonių, kuriems dėl įvairių priežasčių nereikėjo 
į darbą. 


* Bet labai abejotina. (Angl.) 

— Mano tyrimas pastaruoju metu gerokai įstrigo, - pa- 
sakė Jelmas. - Ko gero, galėsiu važiuoti kartu. Man reikėtų 
pagauti kai ką, kas sukiojasi pačiame dugne. Tokį Stakę. 

— Ajajai, - tarė Nybergas. - Kada išleidai jį iš akių? 

— Jo vardas Johanas. Johanas Stakė. 

Jie vargais negalais įveikė daugybę Fridhemsplano san- 
kryžų ir, pasirinkę dešinįjį apvažiavimą aplink Kronober- 
go parką, nuvažiavo Amatininkų gatve ir įsuko į Polhemo 
gatvę. Netoli priekyje stūksojo policijos pastatas. Jelmas 
pastatė automobilį už kvartalo nuo jo ir kartu su milžinu 
Nybergu patraukė link stokholmietiškos Tadž Mahalo ver- 
sijos, tvieskiančios saulės šviesoje. 


* 


Hultinas sėdėjo ir kaip pelėda stebėjo juos pro savo pu- 
sinius akinius. 

— Naujienos iš aukščiau, - tarė jis. - Rasta namų tvar- 
kytoja, pranešusi apie Karlbergerio mirtį. Tokia Sonja 
Šermarkė, somalietė, kurią buvo nutarta išsiųsti iš šalies. 
Ji kartu su šeima slapstėsi pas giminaičius Tenstoje, globo- 
jama bažnyčios. Vertėsi nelegaliai tvarkydama namus Jur- 
holme. Anksti ryte paralelinio skyriaus padalinys surado ją 
ir sulaikė visus, buvusius bute, septynis vaikus ir šešis su- 
augusiuosius, vienas iš jų yra Spongos bendruomenės ku- 
nigas. Visi tupi susigrūdę areštinėje jau tris valandas, uoliai 
apklausiami mūsų kolegų. 

— Ar galima spėti, koks tas paralelinis skyrius? -— pa- 
klausė Sioderstetas. 

— Negalima, - ramiai atsakė Hultinas. - Taigi. Aš ką tik 
kalbėjau su Sonja Šermarke. Ji neblogai moka švediškai ir 
mes apsiėjome be vertėjo. Ji, kaip paprastai, atvyko į namą 
apie pusę devintos, įėjo į svetainę pažiūrėti, ką reikės nu- 
veikti, aptiko Karlbergerį kraujo klane, paskambino poli- 

cijai ir prisistatė tik kaip namų tvarkytoja, tada baisiausiai 
persigando ir iškart grįžo į savo slėptuvę. Kolegos vis dar 
spaudžia giminaičius pasakyti, kur slepiami rusų ginklai. 

Padarė trumputę pauzę ir kalbėjo toliau: 

— Dabar mes viską labai labai trumpai aptarsime. La- 
bai tikėtina, kad šiąnakt kraujo klane svetainėje gulės ket- 
virta auka, tad turime daug ką nuveikti. Nepamirškite, 
kad mums gali padėti daugybė asistentų ir praktiškai visa 
Stokholmo policija. Turbūt nereikia kartoti, kad šiuo metu 
turite daug didesnius įgaliojimus, nei iš tiesų leidžia jūsų 
rangas, bet jūs užsispyrę patys atliekate visą purviną darbą. 
Geriau kuo dažniau siųskite ten kitus. Beje, Miorneris ir jo 
viršininkai kol kas prie grupės neprileidžia spaudos. Visų 
pirma —- ar kuris nors turite pagrindo įtarti, kas gali būti 
nužudytas šiąnakt? 

Mūšio vadavietėje niekas nė nekrustelėjo. 

— Gerai. Daugiau kaip penkiasdešimt žodžių ir time 
ouf. Holm? 

— Daugybė apklausų, nieko rimto. Nedideli pėdsakai, 
kuriuos reikia patikrinti. 

— Nepaprastai glausta. Jelmai? 

Jelmas pažiūrėjo į savo užrašus. Ten buvo keletas var- 
dų: Lena Hanson, Džordžas Humelstrandas, Oskaras Bje- 
lerfeltas, Nilsas Okė Sverdas, Bengtas Klintas, Jakobas Rin- 
gmanas, Johanas Stakė, Sonja X. Pastarąją išbraukė ir tarė: 

— Nė velnio. 

— Prašau truputį tiksliau. 

— Mūsų trys aukos kartu žaidė golfą, tik jie trys, būtent 
tie trys, 1990-ųjų rudenį. Jei žmogžudysčių banga liausis, 
tai bus pėdsakas. Jei Kerstina nepretenduoja į našlės drau- 
gės Anos Klaros Humelstrand vyrą, direktorių Džordžą, 
tada aš imsiuosi jo. 


* Laikas baigėsi. (Angl.) 

Kerstina Holm dviprasmiškai truktelėjo pečiais. Jelmas 
kalbėjo toliau, mėgindamas ją perprasti: 

- Jis ir dar keletas asmenų vis dar sieja mus su ordinu. 
Be to, Strand-Juleno sąvadautojas, Johanas Stakė Pakelk 
Galvą. Ketinau kartu su Nybergu pasivaikščioti po padug- 
nių pasaulį ir jo paieškoti. Kiek žodžių? 

— Beveik septyniasdešimt. Bet gerai, eik su Nybergu. O 
ką mano Nybergas? 

— Visa vakarykštė diena praėjo dirbant vien su Stokhol- 
mu. Mes palyginome įvairias pilkąsias zonas ir atradome 
tokių, kurie gali turėti ryšių su Rusija, taip pat patikrinome 
tuos, kurie jau nuteisti. Vakar pakalbėjau su keliais nuteis- 
taisiais skirtinguose kalėjimuose ir jie buvo labai nekalbūs. 
Mes su Jelmu šiandien imsimės naujų. Barai, sporto salės, 
vaizdajuosčių nuomos punktai ir taip toliau. 

— Gerai. Norlanderi? 

Manieringasis Vigas Norlanderis lėtai persibraukė per 
plikę ir tarė: | 

— Aš dažnai bendravau su muitine dėl reidų prieš poso- 
vietinę kontrabandą, bet iš principo rezultatas lygus nuliui. 
Atrodo, kad siuntėjo niekada neįmanoma atsekti iš tikrųjų, 
bet turiu keletą adresatų, kuriuos patikrinsiu. Taip pat kal- 
bėjau su Maskvos, Sankt Peterburgo ir Talino policijomis 
apie mafiją apskritai ir ypač apie rusų ir estų grupę, vado- 
vaujamą Viktoro X. Nebuvo labai lengva, bet viskas rodo, 
kad iš tiesų kalbama apie tam tikrą didesnės mafijos grupės 
atšaką ir kad ji vienaip ar kitaip jau yra čia. Stokholme. La- 
biausiai padėjo komisaras Kaljus Laikma iš Talino. Šian- 
dien su juo toliau derinsime veiksmus ir tikiuosi... 

Hultinas pakėlė vieną plaštaką, o antrąją įrėmė į ją, pa- 
darydamas T ženklą. 

Norlanderis iš karto nutilo. 

— Ekonomistai? - kreipėsi Hultinas. 

— Vyriausiasis ekonomistas Sioderstetas, - prisista- 
tė Sioderstetas. - Kalbu už Petersoną, Floren ir save patį. 
Mes atradome nemažai įdomių dalykų toje nemalonioje 
įmonių painiavoje, kurią trys ponai paliko po savęs. Advo- 
katų luomas turėtų trintis rankas - ten bus darbo keliems 
dešimtmečiams. Bet tie pažeidimai, kurių vis aptinkame, 
yra kitokios rūšies, ne tiesioginė prievarta. Grįšime prie šio 
klausimo, kai žinosime daugiau. Galime pasakyti tiek, kad 
tarp ponų imperijų yra daugiau sąsajų, nei atrodė iš pra- 
džių. 

Hultinas jau vėl ruošėsi parodyti time out, bet Sioders- 
tetas nutilo pats, o įsiterpė Čavesas: 

— Taigi yra trys valdybos, kuriose devintojo dešimtme- 
čio pabaigoje-paskutiniojo dešimtmečio pradžioje sėdėjo 
visos trys aukos. Aš patikrinsiu visus, kurie priklausė prie 
tų valdybų tuo pat metu. Tai „Ericsson“, „Sydbanken“, „Me- 
mab“ valdybos. Narių nemažai. Dabar linkstu į „Memab', 
pirma, todėl, kad ji buvo ar yra mažiausia - tai grynai ma- 
tematinė-statistinė priežastis, antra, todėl, kad Polio golfo 
pėdsakas susijęs su „Memab“ - tai labiau intuityvi priežas- 
tis, o trečia, todėl, kad atrodo, jog dėl vietų joje būta tam 
tikros konkurencijos, jei ne priešiškumo. Taigi paprasčiau- 
siai ieškosiu valdybose priešų. Iki šiol tiesiogiai niekas ne- 
užkibo, bet yra tam tikrų kabliukų „Memab“. 

Paskutinius du sakinius Čavesas ištarė labai greitai, nes 
kalbėdamas matė Hultino rankas, sudėtas kaip T. 

— Tada dirbam, - pasakė Hultinas, nusiėmė akinius nuo 
savo didžiulės nosies ir dingo iš kambario pro ypatingąsias 
duris. 

Eidamas iš kambario Jelmas sustabdė Kerstiną Holm: 

— Jei nori paimti riterį Džordžą, tai gerai. Be reikalo 
pasakiau. Aš turbūt įstrigau: man visur vaidenasi Mimiro 
ordinas. 

— Gerai, - nukirto ji ir įėjo į kabinetą 303 tuo pat metu, 
kai iš jo su striuke rankose išėjo Nybergas ir davė ženklą 
Jelmui. Kaip Lorelis ir Kietuolis' jie nupėdino koridoriais 
ir išėjo į saulę. 


Diena buvo ilga ir nervinga. Jelmas vežiojo Nybergą 
pagal jo sąrašą užrašų knygelėje, ir Nybergas greitai užpil- 
dė sąrašą varnelėmis. Iš dalies tai buvo grupelė gerai in- 
formuotų skundikų, iš dalies įtartini tipai, galintys turėti 
ryšių su Rusija ir gauti iš ten pigaus alkoholio ir narkotikų: 
dienomis miegantys mažų užeigų savininkai, gerai žinomi 
kvaišalų platintojai, sporto klubų savininkai, parduodantys 
steroidus, nelabai smulkmeniški prekiautojai meno kūri- 
niais, nelegalių lošimo namų savininkai, - visi gerai pažįs- 
tami policijai, bet nepagaunami. 

Nybergo būdas kaitaliojosi Jelmo akyse. Bosas, giedan- 
tis Nakos bažnyčios chore, iš geraširdiško pliušinio meš- 
kiuko akimirksniu virsdavo įtūžusiu grizliu, o paskui vėl 
meškiuku, kai dar vieną tekdavo išbraukti iš sąrašo. 

— Po velnių, kaip tau išeina? - paklausė Jelmas po aš- 
tuntos varnelės, kai dar vienas tipas nepasakė visiškai nie- 
ko, kaip ir septyni iki jo. 

Gunaras Nybergas sukikeno: 

— Svarbiausia prisijaukinti steroidus, - tarė jis. Liovėsi 
juoktis ir pro automobilio langą pažvelgė į tolį. Netrukus 
ramiai pasakojo toliau: - Aš buvau Misteris Švedija 1973. 
Man buvo dvidešimt treji ir rijau visokias piliules, kokias 
tik man duodavo, kad tik padidėtų raumenų masė. Kai dir- 


* Komikų pora Laurel and Hardy - anglas Arthuras Stanley Jeffersonas (1890-1965) ir 
amerikietis svorių kilnotojas Oliveris Hardy (1892-1957). (Vert. past.) 

bau Normalmo policijoje 1975-1977 metais, buvau tris 
kartus apskųstas už smurtavimą, bet buvo kas padeda išsi- 
sukti. Skundai dingo, taip sakant, biurokratijos labirintuo- 
se. Rimtai kurti savo kūną, tai yra su steroidais, lioviausi 
1977-aisiais, kai klaikiai žiauriai sumušiau vieną tipą. Net 
aš tai suvokiau. Niekada to nepamiršiu. Pereinamuoju lai- 
kotarpiu kovojau su staigiais įtūžio protrūkiais, praradau 
žmoną ir netekau bet kokios teisės bendrauti su vaikais. 
Bet išbridau iš to mėšlo. Taip manau. Bet vis dar nelabai 
žinau, ar naudojuosi tuo, kad suvaidinčiau įsiutusį, ar iš 
tikrųjų akimirką prarandu savitvardą. Nežinau. Bet padėtis 
valdoma, ar ne? 

Jelmas daugiau niekada neišgirs tokios ilgos Gunaro 
Nybergo prakalbos. 

— Kuo puikiausiai, - patvirtino Jelmas. Nybergas nie- 
kada neperžengdavo ribos. Jo smurtas buvo netiesioginis. 
Dauguma smulkių niekšelių gerokai išsigąsta, matydami, 
kad juos gali žiauriai užpulti pusantro šimto kilogramų 
sveriantis žaliūkas. 

Jie visą dieną ir dar kurį laiką vakare važinėjo skersai 
išilgai po visą Stokholmą ir apylinkes. Jelmas daugiausia 
buvo vairuotojas, bet per Nybergo klausimų ataką jam pa- 
prastai pavykdavo įterpti trumpą klausimą apie sąvadauto- 
jus. Prieš pat trečią valandą Jelmas trumpai pakalbėjo su 
Hultinu, - šis nutarė atšaukti trečios valandos susirinkimą, 
nes, matyt, nebuvo nieko ypač naujo. Jelmas pranešė apie 
gana menkus jų dueto rezultatus. 

Vieno sporto klubo Bandhagene savininkas buvo nu- 
sipirkęs didelę siuntą anabolinių steroidų iš poros, jo žo- 
džiais tariant, „žiaurių rusų, kurie pasivadinę Piteriu Usti- 
novu ir Džonu Malkovičiumi. 

Vienas narkomanas, žinomas ir kaip kvaišalų platin- 
tojas Sergelio aikštėje, kartą buvo gavęs siuntą puikiausio 

heroino maišeliuose su rusiškomis raidėmis. Iki tol, kol jis 
ėmė spjaudytis krauju, Jelmui ir Nybergui daugiau nieko 
nepavyko išgauti. 

Nedidelio baro rūsyje savininkas Sioderyje buvo keletą 
kartų pirkęs estiškos degtinės iš keisto rusų dueto, pasiva- 
dinusio Igoriu ir Igoriu. 

Vienas tipas Jerfeloje, pasivadinęs prekiautoju meno 
kūriniais, iš vienos „rusiškai kalbančios gangsterių lygos“ 
buvo gavęs pasiūlymą uždirbti didelius pinigus už Pikaso 
paveikslą, tuo metu priklausiusį finansininkui Andersui 
Valui. Jis atsisakęs. 

Amfetamino palaikomas vaizdajuosčių nuomos punk- 
to savininkas Normalme, turintis būdelę individualioms 
pornoperžiūroms, džiugiai pasiūlė jiems vaikų pornofilmų 
su rusiškais subtitrais, nepaisydamas, kad jie buvo parodę 
policininkų pažymėjimus. Buvo sulaikytas, bet nors jo šve- 
dų kalba skambėjo kaip rusų, pats nebuvo rusas. Kai kon- 
fiskuota trisdešimt vaikų pornofilmų, nebūtų sunku jį kada 
nors areštuoti. Pakalbės su juo vėliau. 

Tai buvo pjūties metas prieš pat trečią valandą, balan- 
džio ketvirtąją. 

Medžioklė tęsėsi iki septynių. Tada visi vardai ir adre- 
sai Nybergo sąraše buvo pažymėti varnelėmis. 

Antra medžioklės dalis varė į neviltį, nes rusų mafijos 
pėdsakų paieškos buvo bevaisės. Tačiau „pasikalbėję“ su 
vienu persigandusiu platintoju, kurį gaudant teko nubėgti 
kvailiausią maratoną nuo pat Tesino parko iki Vertahamne- 
no uosto, juodu sužinojo, kad Johanas Stakė iš tiesų vadi- 
nasi ne slapyvardžiu, o tikruoju vardu ir kad jis, tarp kitko, 
turi sekso paslaugų telefonu biurą, kurio telefono nume- 
ris 071. Įmonė vadinasi JSPB - „Johano Stakės prekybos 
bendrovė“; ji įsikūrusi Bromoje ir drąsiai reklamuojasi va- 
karinių laikraščių puslapiuose, kuriuose skelbiami sekso 
telefonai. 


Kai važiavo atgal Liljeholmo tiltu, mieste jau degė 
šviesos. Viskas atrodė šiurpiai sustingę, ir Jelmas su Ny- 
bergu suvokė, kad abu tai jaučia ir kad taip tikriausiai 
dingojasi tik jiedviem. Šiaip ar taip, abu žinojo, kad gerai 
neišsimiegos. 

Žinojo, kada ir kaip, bet nežinojo, kas ir kur. 

Šiąnakt bus nužudytas dar vienas žmogus. 

Per visus pusryčius Polio Jelmo dėmesys buvo sutelktas 
vien į mobiliojo ryšio telefoną, kuris gulėjo tarp viso kito 
gero ant virtuvinio stalo kaip išbrokuotas sūris. Nors nė 
akimirkos nenuleido nuo jo akių, jautė, kaip į jį skersakiuo- 
ja susierzinusi Cila, bet jos žvilgsniai jam buvo nė motais. 
Galiausiai jie tapo tokie aštrūs, kad Polis vis dėlto turėjo 
pažvelgti jai į akis. 

— Galbūt jo dar nerado, - tarė jis, vėl įsispoksodamas į 
telefoną. | 

Bet Cilos žvilgsnis, kurį išvydo, nebuvo įprastas „Skirk 
ir man truputį dėmesio“ žvilgsnis. Jis buvo spėjęs virsti 
kažkokiu kitokiu, kokio Polis dar niekada nematė. Keistas 
vienišo, galutinai apleisto žmogaus žvilgsnis. Tuščias. Jis 
nieko nesuprato. Bet jį persmelkė toks pat jausmas kaip ir 
tada, kai sustingęs klausėsi Kerstinos Holm įrašų. Nema- 
lonus, nepakeliamas jausmas, kad žmogus niekada negali 
pasiekti kito žmogaus. Niekada. Net paties artimiausio. 

Nenusakomas absoliutaus egzistencinio vienišumo 
jausmas. 

O dabar pamatė, kad taip pat jaučiasi ir Cila. 

Paradoksalu, bet trumpą sekundę juos suvienijo būtent 
šis visa apimantis jausmas. 

Kai galiausiai pajėgė prabilti, abiem buvo visiškai aiš- 
ku, kad tai, ką sako, nė trupučio nesusiję su tuo, ką iš tikrų- 
jų nori pasakyti. Tam nebuvo jokių žodžių. 

Tą eilinį rytą prie virtuvinio stalo jie kartu patyrė — 
nors niekaip negalėjo tuo pasidalyti - beveik mistinį išgy- 
venimą, kad pati kalba paskyrė jiems vaidmenis. Vaidme- 
nis, kurių nieku gyvu negali išvengti. 

Ir negalėjo nuspręsti, ar vos kelios minutės virtuvėje 
suartino juos, ar, atvirkščiai — galutinai įvarė tarp jųdvie- 
jų pleištą. Šiaip ar taip, įvyko kažkas lemtingo; jie pažvelgė 
tiesiai į atviriausią vienas kito vienišumą. 

Ir galbūt tai buvo labiausiai sukrečianti auka per visą tą 
įvykių kupiną savaitę. 


Iš tiesų daugiau nieko ir nenutiko. Važiuojant telefonas 
tylėjo iki pat komisariato ir Jelmas jautėsi viskam abejin- 
gas. Likusi „A grupės“ dalis visą dieną nerimastingai laukė, 
bet nužudymo aukos vis dar nebuvo, o Jelmas tebesijau- 
tė viskam abejingas. Pažeistas periodiškumas paralyžiavo 
tyrimą, o Jelmas irgi buvo savotiškai suparalyžiuotas ge- 
liančios vienatvės. Baigiantis dienai Hultinas pabandė nor- 
malizuoti grupės būseną, kreipdamasis į ją nuo savo stalo 
Mūšio vadavietėje: 

— Taigi, - tarė santūriu balsu. - Jei dabar kur nors mieste 
kokioje nors milžiniškoje svetainėje neguli kokia neatrasta 
auka, turėsime susitaikyti su tuo, kad yra dvi galimybės. 
Viena: nusikaltėlis dėl vienos ar kitos priežasties pakeitė 
savo planą, ir antra - kad dabar viskas baigta. 

Polis Jelmas negirdėjo, ką sakė Hultinas. Tebesėdėjo, 
kai kiti jau buvo išvažiavę namo. Sėdėjo visiškai vienas Mū- 
šio vadavietėje ir galvojo, pas ką jis sugrįš į namus. 


* 


Bet sugrįžo į pakankamai normalų šeimyninį gyvenimą. 
Turbūt žvilgsniai tarp jo ir Cilos daugiau niekada nebebus 
tokie pat, ir jis niekada nesiliovė spėliojęs, gal viskas grįžo 
į vėžes dirbtinai, galbūt kasdienybėje tiksi bomba. Visgi po 
tos keistos dienos ant prarajos krašto jis vėl įsikabino į būtį, 
nors ir toliau spėliojo, ant kokio pagrindo stovi iš tikrųjų, o 
jo susidomėjimas byla grįžo į normalų lygį. 

Bet nepaaiškėjo nieko naujo. Byla normalizavosi kartu 
su būtimi. Tačiau pagrindas abiem atvejais atrodė vienodai 
nepatikimas. 


* 


Buvo balandžio penktoji, beveik savaitė po pirmos 
žmogžudystės, ir Polis Jelmas pirmą kartą pavalgė pietus 
policijos kavinėje. Visi žinojo, kad pietų jis nevalgo. Ir pir- 
mą kartą ten buvo visas grupės branduolys: Sioderstetas, 
Čavesas, Norlanderis, Holm, Nybergas. Šešiese jie sudarė 
uždarą grupę prie ilgesnio stalo ir, jei bent kiek būtų linkę į 
paranoją, tai būtų pagalvoję, kad į juos iš visų pusių sminga 
priešiški žvilgsniai. 

Jie galvojo, kad į juos iš visų pusių sminga priešiški 
žvilgsniai. | 

— Yra štai kaip, - nutarė Sioderstetas ir perbraukė per 
savo beveik beplaukį baltą skruostą. Rankoje laikė šakutę 
su gyslotu ir riebiu mėsos gabaliuku, nuo kurio varvėjo pa- 
dažas. - Stokholmo krimai nekenčia mūsų, nes atėmėme iš 


jų bylą, Valstybės krimai nekenčia mūsų, nes Hultinas susi- 
rinko gaują gana žemo rango išsišokėlių tirti vienai iš svar- 
biausių bylų Švedijos kriminalistikos istorijoje, ir jie visi 
nekenčia mūsų, nes esame kitokie: baltas suomis, juočkis, 
geteborgietė, penktosios kolonos atstovas, mėsos kalnas ir 
žiniasklaidos didvyris. Puikumėlis. 

— Penktosios kolonos atstovas? - niūriai paklausė Vigas 
Norlanderis. 

— Atpažinai save šitam gyvatyne? 

— Aš niekada neišdaviau Stokholmo kriminalinės ir 
niekada to nepadarysiu. 

— Tu žinai, ką jie sako, - tarė Jelmas, bjaurėdamasis 
mėsgaliu, į kurį ką tik suleido dantis. - Kartą patekęs į 
Valstybės kriminalinę, niekada nebeišeisi. Išneš puošnia- 
me karste. 

- Kas taip sako, velniai griebtų? - paklausė Čavesas. 

— Neprisimenu, - atsakė Jelmas ir paslapčia išspjovė la- 
šinių gabaliuką į servetėlę. 

Čavesas atsisuko į Sioderstetą: 

— Kaip sekasi su butu, Artuk? 

Artuk? Staiga Jelmas suprato, kad nemažai pražiopso- 
jo. Kada, po velnių, jie turėjo laiko asmeniškiems pokal- 
biams? 

Jis apsidairė. Jų bendra būtis buvo grynai profesinė. 
Kas iš tiesų yra šie žmonės, su kuriais jis leidžia nepadoriai 
ilgas darbo dienas? Jį ir vėl nukrėtė šaltukas, patirtas klau- 
santis garso įrašų ir virtuvėje Nošborge: kad niekada negali 
suprasti kito žmogaus. O kažkur toli toli už to šmėkštelėjo 
jis, Grundstriomas, tik trumputę akimirką. Jis sakė: „Paž- 
velk sau į širdį, Jelmai.“ 

Pasipurtė nusikratydamas minties. 

O kaip su jų bendryste? Darbo tempas buvo kiek pri- 
gesęs, tad buvo galima pažvelgti į „A grupės“ narius kaip į 
kažką daugiau nei aparato krumpliaračius. 

Buvo malonu susipažinti su Chorche Čavesu; jiems 
sekėsi dirbti kartu. Superprofesionalus šiuolaikiškas poli- 
cininkas, sportiškai apsirengęs, konkretus ir, svarbiausia, 
jaunas. Jei užtektų laiko, dirbdami jie puikiai „susižaistų“. 
Asmeniniame gyvenime jie gal per daug skirtingi. Žinojo 
tik tiek, kad Chorchė gyvena vienas, yra visiškai laisvas 
ir neseniai išsikraustė iš tarnybinio buto policijos pasta- 
te. Jis nieko nepasakojo apie darbą Sundsvalio policijoje. 
Bet koks bandymas ką nors išpešti būdavo nesėkmingas. 
Jelmas ėmė nujausti, kad tai buvo košmariškas laikotarpis, 
apie kurį Chorchė nenori kalbėtis. Kartais atrodydavo, kad 
Čavesas jaučiasi atsidūręs rojuje. 

Kas dar? Gunaras Nybergas, buvęs Misteris Švedija, 
giedantis bosu Nakos bažnyčios chore, tapo beveik draugu. 
Šiaip ar taip, jie kartu važiuodavo į darbą. Jelmui tai pati- 
ko, dėl to jautėsi gerai. Bet iš tikrųjų nepažinojo ir jo. Tuo 
metu, kai vartojo steroidus, Nybergas sumušė savo žmoną 
ir po to išsiskyrė — tikriausiai taip reikia suprasti užuomi- 
nas? O vaikų nematė nuo tada, kai jie buvo maži. Iš tikrųjų 
jo gyvenimo prasmę sudarė tik giesmė, o šiaip visa figūra 
priminė bulvių maišą. Bet ir jis tam tikru požiūriu buvo 
nepaprastai geras policininkas. Įkūnijantis galimo žiauraus 
smurto grėsmę. 

Vigas Norlanderis atrodė mįslingas tipas. Senesnės 
mokyklos auklėtinis, paragrafų gerbėjas. Stokholmietis iki 
kaulų smegenų. Atrodo, kad mėgsta taisykles ir įsakymus. 
Įstatymų kodeksu tiki taip, kaip tikintieji Biblija. Vilki kos- 
tiumus, kurie buvo elegantiški prieš dvidešimt metų, o da- 
bar atsiduoda tik dulkėmis ir prakaitu. Stambus, bet kiek 
prakaulus. Nenusakomas. Kažkoks neryškus. Sunkiai per- 
kandamas. Galbūt nėra ką perkąsti. 

Taip taip, tada Kerstina Holm. Jelmas negalėjo išvengti 
jos traukos. Cilos priešingybė daugeliu atžvilgių. Visiškai 
tamsi. Tamsios akys, tamsūs plaukai, tamsūs drabužiai. Neį- 

tikėtina tvirtybė. Nepaprastai profesionali - jis negalėjo pa- 
miršti, kaip sklandžiai ji pravedė visas garsajuostėje girdėtas 
apklausas; pokalbis su Prancūzijoje esančia Ana Klara Hu- 
melstrand turėtų būti įtrauktas į vadovėlį. Holm apsistojo 
pas kažkokį giminaitį Stokholme ir ne mažiau ryžtingai už 
Čavesą atsisakė kalbėti apie savo praeitį. Jelmas suprato tik 
tiek, kad Geteborge kažkas nutiko, kažkas nemalonaus, apie 
ką nevalia užsiminti. Bet suvokė, kad anksčiau ar vėliau apie 
tai bus prabilta. Paslapčia stebėjo ją. Neįtikėtina moteris. 

Ir Sioderstetas. Artas Sioderstetas. Tikras unikumas. 
Jelmas niekada nebuvo matęs tokio policininko. Baltasis 
suomis, kaip atvirai vadindavo pats save, buvo labai savo- 
tiškas tipas. Jelmas negalėjo atsikratyti minties, kad Sio- 
derstetas nėra policininkas; ne todėl, kad jam stigtų profe- 
sionalumo, anaiptol, bet todėl, kad jis elgėsi ir kalbėjo kaip, 
na, kaip drąsus intelektualas, kuris per patį susirinkimo 
vidurį be jokios baimės dėsto savo politines pažiūras. Kaip 
tik tuo metu, kai apie tai pagalvojo, išgirdo Siodersteto at- 
sakymą, bet nelabai prisiminė, koks buvo klausimas: 

— Gal nelabai pavadinčiau tai butu, bet jis geroje vieto- 
je. Agnegateno gatvė. Vienas kambarys su virtuvėle, o visa 
mano didelė šeimyna liko Vesterose. Aš turiu penkis vai- 
kus, - pridūrė pasisukęs į Jelmo pusę. 

Jelmas aiškiai kaip niekada pasijuto nepriklausąs gru- 
pei. Nuvijo tą jausmą šalin. 

— Penkis? - nustebo jis ir pagalvojo, kad nuskambėjo 
įtikinamai. - Ar Vesterose taip žiauriai nuobodu? 

- Taip taip, bet du padaryti Vasoje. 

— Tarnavai Suomijoje? Kaip ten? 

— Ne, aš nedirbau.... policininku tuo metu. Faru tapau 
gana vėlai. Yra tokių, kurie sako, kad taip ir netapau. 

Jelmas liko patenkintas, kad nuojauta jo neapvylė, ir 
tuo pat metu bandė perprasti nuotaikas prie stalo. Galbūt 
Sioderstetas kalbėjo apie kokį nors kolegą Vesterose, o gal 


163 


apie kurį nors prie stalo. Nesupaisysi. Tačiau Jelmas miglo- 
tai numanė, kad visi, išskyrus jį, labai gerai žino, ką Sio- 
derstetas turi omenyje. Bet jam nereikėjo taip stengtis. 

— Aš pasakiau tik tiek, kad tau nereikia sakyti rinkimi- 
nių kalbų už komunistus, - įtemptu balsu sumurmėjo Vi- 
gas Norlanderis. Šakutė jo rankoje šiek tiek virpėjo. 

— Tu pasakei ne tik tai, - priminė Sioderstetas ir įrėmė 
į Norlanderį akis. 

— Mažvaikiai, - staiga pareiškė Kerstina Holm. 

Norlanderis numetė šakutę ant padėklo ir be žodžių jį 
nunešė. Net ir kunkuliuodamas iš pykčio tvarkingai įkišo 
padėklą į jam skirtą vietą vežimėlyje, sulankstė servetėlę ir 
įmetė į šiukšlinę. 

Jelmas apsidairė po policijos kavinę. Prie aplinkinių 
stalų išvydo vieną kitą atvirai sarkastišką šypseną. Jis kar- 
čiai vyptelėjo. 

Būti nepritapėliu nepritapėlių grupėje. 

Pačiame audros sūkuryje. 

Kerstina Holm kreipėsi į Sioderstetą: 

— Liaukis. Turime ką veikti ir be peštynių smėlio dė- 
žėje. 

— Jis trenkė man per veidą, - paniuręs sumurmėjo Sio- 
derstetas. Galbūt akimirką jo rankose šmėkštelėjo kibirė- 
lis ir kastuvėlis. Jiems dingus varė toliau: - Ir ėmė pliurpti 
apie užsieniečius. Išskyrus juočkį, aišku. 

Sioderstetas persibraukė per retus baltus kaip kreida 
plaukus. 
 Jelmas ėmė juoktis. Jis nežinojo kodėl, bet užkrėtė ir 
Nybergą. Sioderstetas taip pat nusijuokė. Holm ironiškai 
nusišypsojo, Čavesas irgi. Komanda pasijuto surūkiusi tai- 
kos pypkę. 

— Vis dėlto nukirsti politinius šios bylos aspektus būtų 
tas pat, kaip užsiimti puse bylos, - galiausiai tarė Sioders- 
tetas. - Kas nors sutikite su manimi! 


— Aš sutinku su tavimi, - prabilo Čavesas. - Bet į tai 
galima žiūrėti įvairiai. Nagi, kas atsitiko Vasoje? 

— Nenene, - nusijuokė Sioderstetas. - Iki tokio asme- 
niškumo dar nepriėjome. Beje, kaip tau sekasi su kampu? 

— Tai iš tiesų joks butas. Kambarys pas seną moteriškę 
Bergsgateno ir Šelės gatvių sankryžoje. Kaip tada, kai bu- 
vau aspirantas. Volver a nacer. 

— O kaip tau, Kerstina? - paklausė Sioderstetas. - Kur 
gyveni, mano brangioji? 

— Pas savo buvusio vaikino buvusią merginą Brandber- 
gene, - atsakė Holm. - Mums gerai kartu. Jaučiame bendrą 
ir labai vaisingą neapykantą. 

Visi vėl nusijuokė. Iš visko ir iš nieko. Iš to, kad jie per 
žingsnelį priartėjo vienas prie kito. Iš to, kad keletą dienų 
nebuvo jokios žmogžudystės. Iš savęs pačių ir iš savo absur- 
diškos padėties policijoje. 

Nybergas pakilo, kartu su juo pakilo ir Čavesas su Sio- 
derstetu. Kerstina Holm išgėrė savo alų ir jau ketino stotis, 
kai Jelmas paklausė: 

— Kerstina, ar suradai Džordžą Humelstrandą? 

Ji vėl klestelėjo ant kėdės ir niauriai dėbtelėjo į jį. 

— Man tikrai nepatiko, kad prisiėmei garbę už Humels- 
trando pėdsaką, - pasakė ji. 

- Aš atsiprašiau. Be to, juk tai visai nesusiję su garbe. 
Tebesekiau Mimiro pėdsaką. Dar kartą atsiprašau, jei taip 
nori. Dar kartą. Ir dar kartą. 

Gražiame Holm veide nenoriai išsiskleidė šypsena. 

— Ir dar kartą, - tarė jis ir truputį pralinksmėjo. - Na, 
kaip sekėsi su Džordžu? 

Šypsena ūmai dingo. Atrodė, kad tas niaurus žvilgsnis 
veria jį kiaurai. 

— Ar tu laimingai vedęs? - paklausė ji. 


* Atgimti, iš naujo gimti. (Isp.) 

— Ką? 

Visą Jelmo akiplotį ūmai uždengė tuščias Cilos žvilgsnis. 

— Tai laimingai? — visiškai rimtai perklausė Kerstina 
Holm. - Tikrai laimingai? 

— Kodėl klausi? 

— Aš nežinau, kas tu toks, - mįslingai atsakė ji ir jį pa- 
liko. 

Jis liko sėdėti, kol Cilos vaizdas pamažu išblėso. 

Galiausiai pasaulis pasidarė visiškai blyškus. 

Vigas Norlanderis sėdėjo sandėlyje Erihamneno uoste ir 
laukė. 

„Laukti, - pagalvojo jis. - Palaukti laukimo. Palaukti 
laukimo laukti. Laukti laukimo palaukti laukti. 

Kitaip tariant, jis buvo pavargęs. 

Jam vis mažiau norėjosi mautis šilkines pirštines. Jis jau 
buvo išsitraukęs kitokią rankų apsaugą. 

Kietas pirštines. 

„Dabar kažkas įvyks“, - pagalvojo jis. Buvo be galo pa- 
vargęs nuo darbo prie rašomojo stalo, nuo visų telefoni- 
nių pokalbių su Interpolo vadais, demonstruojančiais savo 
pranašumą, su atšiauriais buvusiais sovietiniais policinin- 
kais ir su persidirbusiais muitininkais. Gana laukti. 

Jis buvo įsilaužęs į mažytį kabinetą sandėlyje ir pasi- 
slėpęs už spintos. Čia kiurksojo geras tris valandas, artėjo 
vakaras. Jis buvo baisiai piktas. 

Netrukus įvykiai rutuliosis visai kitokiu greičiu. 

Norlanderis virė iš įniršio, galvodamas apie Artą Sio- 
derstetą, prakeiktą suomį, atsibeldusį iš kažkokio kaimo ir 
niekinantį viską, kuo Vigas kada nors yra tikėjęs. Savaime 

suprantama, kad turi būti pinigų, kad būtų ką dalytis. Jei 
švedai gauna pelno, švedai ir pasidalija. Taip paprasta. 

Norlanderis pagalvojo apie savo vardą ir jo pyktis nu- 
krypo kita linkme. Vigas, po velnių, mažas greitas žaibas, 
Vigas, prakeiktas Vikingas. Vienintelis palikimas, gautas iš 
keliauti mėgstančio danų jūrininko, kuris dėl kažkokios ne- 
paaiškinamos priežasties tapo jo tėvu. Greita ejakuliacija į 
išalkusias moters įsčias, o tada vėl kelionėn. Jokios atsako- 
mybės. Visai jokios atsakomybės. „Kaip Sioderstetas, - pa- 
galvojo jis. - Lygiai toks.“ 

Taigi mintys nebuvo labai nuoseklios. 

Kartą jaunystėje jis pabandė nors kiek perprasti tą pasi- 
bjaurėtiną vardą. Istorija prasideda tryliktame amžiuje, kai 
didysis danų istorikas Saksas Gramatikas sulotynino danų 
kalbos žodį vig - mūšis ir davė šį vardą vienam iš karaliaus 
Rolfo Krakės vyrų. 

„Vigas, Jano Olovo Krakės pavaldinys“, - šmėkštelėjo 
padrika mintis Norlanderiui galvoje, kai staiga atsidarė du- 
rys, įėjo vyras sportiniu kostiumu, susirišęs į uodegą plau- 
kus, ir atsisėdo prie rašomojo stalo už poros metrų. Nor- 
landeris keletą sekundžių įtikinėjo save, kad jis vienas. 

Tada puolė ir trenkė vyro galvą į stalą. 

Vieną, du, tris, keturis kartus. 

Paskui tvirtai suėmė už plaukų uodegos, įkišo giliai į 
ausį pistoletą ir sušvokštė: 

— Mažasis Striomstetai. Trys sekundės iškloti apie savo 
kontaktus su rusų mafija. Kitaip tuoj būsi šaltas. Vienas. 
Du. | 

— Palauk, palauk, palauk! - suriko vyras. - Po velnių, 
kas tu toks? 

— Trys, - tarė Norlanderis ir šovė tiesiai į ausį. 

Trakštelėjimas. 

— Kitą kartą bus kulka, - pagrasino Norlanderis. - Na, 
mikliai! 

Vyras jo rankose virto drebučiais. Tirtėjo iki pat savo 
tamsios sielos gelmių. 

Norlanderiui toptelėjo šis nuvalkiotas posakis, o adre- 
nalino antplūdis paskatino dar labiau jį pakratyti: 

— Prieš porą mėnesių iš tavęs muitinė konfiskavo še- 
šiasdešimties laipsnių estišką degtinę, krovinys atkeliavo iš 
Liviko ir buvo skirtas tiesiogiai tau. Kas jį siuntė? 

— Aš tik tarpininkas, - virpėjo mažasis Striomstetas. — 
Po velnių, aš juk viską papasakojau! Aš nieko nežinau! 

— Dabar kalbama apie kitus reikalus. Bet koks tavo su- 
kurptas pranešimas apie policijos smurtavimą pateks tie- 
siai į dokumentų smulkintuvą. Supranti? Topinis priorite- 
tas. Valstybės saugumas. Klok viską, ką žinai. Dabar. Kulka 
laukia. 

— Kas tu toks? Purvinasis Haris? 

Norlanderis pasinaudojo proga ir šovė į mažojo 
Striomsteto kompiuterį. 

— Velnias! - suklykė vyras ir susirietė. Norlanderis savo 
ruožtu apsivyniojo aplink ranką jo uodegą, kol pajuto, kad 
beveik rauna šaknis. Mažasis Striomstetas suriko. - Igoris 
ir Igoris! — rėkė jis. - Tai viskas, ką žinau! Jie pasiima pa- 
tys! 

— Taigi Igoris ir Igoris yra tavo kontaktai su rusų mafi- 
ja? Teisingai? 

— Taip, taip, taip! Po velnių, tai viskas, ką žinau! 

— Aš paruošiau namų darbus, - atsakė Norlanderis. — 
Tu moki rusiškai. Žinai, apie ką tie Igoriai kalbėjo tarpusa- 
vyje. Man reikia daugiau! 

Norlanderis nuleido pistoletą ir prispaudė vamzdį prie 
vyro rankos ant rašomojo stalo. 

— Prašyčiau daugiau, - tarė jis ir iššovė. 

Kulka praėjo tarp viduriniojo ir bevardžio pirštų nude- 
gindama odą. Mažasis Striomstetas klykė vis garsiau. 

— Gotlandiečiai! - subaubė jis. 

— Toliau, - liepė Norlanderis ir pridėjo pistoletą jam 
prie riešo. 

— Juočkiai kontrabandininkai iš Gotlando! Jie priklau- 
so tai pačiai gaujai! Aš daugiau nieko nežinau, prisiekiu! Jie 
kalbėjo apie Gotlandą ir kad vaikinai ten buvę neatsargūs! 

Vigas Norlanderis pakėlė vyrą už uodegos, uždėjo ant- 
rankius ant rankų, užlaužtų už nugaros, įstūmė į artimiau- 
sią spintą, užbarikadavo ją ir paliko jį ten gulėti. Girdėjo, 
kaip prakeiksmai it kruša atsitrenkia į uždarytas duris. 

Jam pasirodė, kad girdi Suomijos švedų kalbą. 

„Vienas stabdys“, - pagalvojo Norlanderis, spausdamas 
iš Frihamneno; telefonu Hultinas davė aiškų nurodymą va- 
žiuoti tiesiai į Arlandos oro uostą. 

Norlanderis pajuto, kad atsikratė vieno iš vidinių stab- 
džių. 

Dabar, velniai griebtų, jis bus pavojingas. 


* 


Vigui Norlanderiui buvo keturiasdešimt aštuoneri, iš- 
siskyręs ir bevaikis. End of story. Plika dėmė ant pakaušio 
jau seniai buvo įgijusi galutinę formą; tačiau pilvas — dar 
ne, jis ir toliau pamažu augo. Norlanderis nebuvo storas, 
bet per daug aptukęs. 

Jo biografijoje nebuvo nė dėmelės. Ir nelabai ko rastum 
daugiau. Visada buvo pavyzdingas, nors ir ne visada per- 
dėtai aktyvus policininkas, o vieninteliai jo vadovai būties 
kelionėje buvo policininko taisyklės ir įstatymų kodeksas. 
Norlanderis visada tikėjo teisėtais metodais, teisėsauga ir 
lėtai malančiais teisingumo malūnais. 

Jo būtis buvo apimta sąstingio, kaip ir plikė, jau seniai 
įgavusi galutinę formą. Tai buvo labai tikslingas sąstingis. 


* Istorijos pabaiga. (Angl.) 

Apibrėžimai sudarė jo esmę, tai, kas teisinga, teisėta, kas 
parašyta juodu ant balto. Norlanderis visada tikėjo, kad 
dauguma žmonių yra tokie kaip jis, gerai dirba, neapsime- 
tinėja sergantys, neniurzgėdami moka mokesčius, paiso vi- 
suotinių taisyklių ir jaučiasi daugmaž vienodai, be viršūnių 
ir nuopuolių. 

Visa kita yra prasižengimai, kuriuos reikia pašalinti. 

O jo pasaulyje visi įstatymus gerbiantys piliečiai intu- 
ityviai žino, kas yra prasižengimas, tad, savaime aišku, jie 
dėkingi jam už pastangas įvesti tvarką. 

Kad ir su kuo Norlanderis susidurdavo dirbdamas 
Stokholmo kriminalinėje policijoje, ir darbe, ir gyvenime 
jam pavykdavo išlaikyti ryškias ir aiškias gaires. Iš esmės jis 
visada buvo patenkintas ir savimi pačiu, ir policija apskri- 
tai. Nepaisant laikinų pakilimų ir tokių pat laikinų nuopuo- 
lių, viskas judėjo teisinga kryptimi ir teisingu tempu, tai 
yra be ypatingų šuolių: prieaugis, pažanga, plėtra. Pastovus 
visuomenės kurso augimas. 

Jis buvo ramus žmogus. 

Niekada negalėtų parodyti, nei kur pasimatė pirmasis 
įtrūkimas, nei kur siena galutinai įgriuvo. 

Net kankinamas nepripažintų, kad apskritai esama 
įtrūkimo, - paprasčiausiai todėl, kad jo įsivaizduojamame 
pasaulyje to nėra. 

Tačiau tai yra jo realiame pasaulyje, tame, kuriame jis 
turi imtis veiksmų. 

Einant per Visbį palei mūro sieną ryto migloje tas tikė- 
jimas dar buvo gyvas. Refleksas yra pasitikėjimas. Išliekan- 
tis praėjusių dienų pėdsakas. Tai, ką padarė ir ką ruošėsi 
padaryti, buvo būtina. Daugiau jokių neišaiškintų „Palmės 
žmogžudysčių. „Teisėsauga“, - pagalvojo jis. Pasitikėjimas. 
Visuomenės atsakomybė. Dagfeltas, Strand-Julenas, Karl- 
bergeris. Jau gana. Jis tuo pasirūpins. 

Jis gina tai, kas svarbiausia. 

Nors nelabai žinojo, kas tai yra. 

Po ilgo pasivaikščiojimo po beveik tuščią Visbį, ap- 
gaubtą tarsi Viduržemio jūros rytinės miglos ir apjuostą 
mūro sienos, Norlanderis pasiekė policijos pastatą. Buvo 
pusė aštuonių ryto, balandžio šeštoji. 

Įėjo vidun ir buvo pasiųstas link areštinės. Ten susitiko 
su bendraamžiu budinčiu pareigūnu. Jie greitai atpažino 
vienas kitą kaip policininką. Jis taip atrodė. Policininkas iš 
didžiosios švediškos P. 

— Norlanderis. 

— Jonsonas, - prisistatė Jonsonas ypatinga tarme, Sko- 
nės ir Gotlando tarmių mišiniu. - Vilhelmas Jonsonas. Lau- 
kėme tavęs. Galėsi susitikti su Peškovu, kai tik panorėsi. 

- Turbūt suprantate šio tyrimo reikšmę? Šiandien šaly- 
je nėra nieko svarbesnio. 

- Suprantu. 

— Kaip jis atrodo? Ar kalba angliškai? 

— Laimei, taip. Senas jūrų vilkas. Manau, kad vertėjo 
dalyvavimas šiuo atveju būtų nepageidaujamas. Jei teisin- 
gai supratau tavo užuominas. 

— Mudu tikrai supratome vienas kitą. Kur jis? 

— Kambaryje su garso izoliacija, kaip ir sutarta. Eime? 

Norlanderis linktelėjo, ir Vilhelmas Jonsonas palydėjo jį 
keliais koridoriais, iš poilsio kambario pasikvietė porą budin- 
čių policininkų, ir jie nusileido į rūsį. Visi keturi sustojo prieš 
pilkas geležines duris su akute. Jonsonas atsikrenkštė ir tarė: 

— Davei suprasti, kad dėl slaptumo ir kitų priežasčių 
negalime dalyvauti apklausoje, bet mes budėsime už durų. 
Čia aliarmas. Paspausk, ir per sekundę atsidursime viduje. 

Norlanderis paėmė mažą pultelį su raudonu mygtuku. 
Įsidėjo į kišenę ir ramiai tarė: 

— Vidun dairykitės kiek galima mažiau. Kuo mažiau ži- 
nosite, tuo geriau. Tada visi galimi skundai bus nukreipti 
tiesiai Valstybės policijos valdybai. Taip bus geriausia. 

Jie įleido Norlanderį vidun. Stalas, dvi kėdės, sienos 
išmuštos minkšta danga. Nieko daugiau. Tik ant vienos kė- 
dės sėdi neaukštas vyras kalinio drabužiais, smailus veidas, 
nedideli bicepsai. „Gysloti, kieti jūrininko raumenys“, - 
pagalvojo Norlanderis ir įvertino galimą pasipriešinimo 
jėgą — šiaip ar taip, ji slypi ne kūne. Vyras AEOjo ir Man- 
dagiai pasisveikino: 

— How do you do, sir? 

— Very brilliant, please, - atsakė Norlanderis, pasidėjo 
užrašų bloknotą ir rašiklį ant stalo ir atsisėdo. - Sit down, 
thank you.“ 

Pokalbis tęsėsi, nors jiedviem kartais pritrūkdavo an- 
gliškų žodžių. Tokia pačia stringančia anglų kalba Norlan- 
deris dėstė: 

— Eikime tiesiai prie reikalo, pone Aleksejau Peškovai. 
Per baisią žiemos audrą jūs su įgula už kelių šimtų metrų 
nuo rytinio Gotlando kranto nuleidote į vandenį du gumi- 
nius plaustus su šimtu dvylika pabėgėlių iraniečių, kurdų ir 
indų, o patys žvejybiniu laivu ketinote grįžti į Taliną. Ta- 

čiau Švedijos pakrančių apsaugai pavyko aptikti jūsų laivą 
"dar jam nepalikus Švedijos teritorinių vandenų. 

— Very straight to the point“, - tarė Peškovas. 

Kadangi ironija nebuvo stiprioji Norlanderio pusė, 
jam ne visai pavyko kalbėti taip ramiai kaip Hultinui, kai 
jis ėmė klausinėti toliau: 

— Man reikia informacijos apie serijines švedų versli- 
ninkų žmogžudystes Stokholme per pastarąsias tris die- 
nas. 

Aleksejui Peškovui atkaro žandikaulis tikrąja šio žodžio 
prasme. Kai jam pavyko vėl užsičiaupti, išspaudė: 


* Kaip laikotės? (Angl.) 
** Prašau, labai puikiai. Sėskitės, ačiū. (Angl.) 
*** Labai tiesiai prie reikalo. (Angl.) 

— You must be joking! 

— I am not joking", - tarė Norlanderis ir toliau kalbėjo 
taip pat ramiai: - Jei nesuteiksi man reikalingos informa- 
cijos, turiu leidimą nudėti tave čia ir dabar. Esu specialiai 
treniruotas. Supranti? 

— I'm not buying this“, - atrėžė Peškovas, apžiūrinėda- 
mas kiek aptukusį Norlanderį. Tačiau ledinis Norlanderio 
ryžtas privertė jį sudvejoti, ir ta dvejonė atsispindėjo veide. 
Norlanderis dėstė: 

— Mes žinome, kad jūs priklausote prie rusų ir estų nu- 
sikaltėlių gaujos, kuriai vadovauja Viktoras X, ir kad pora 
alkoholio kontrabandininkų, besivadinančių Igoriu ir Igo- 
riu, priklauso prie tos pačios grupės. Ar taip? 

Peškovas netarė nė žodžio, bet žvilgsnis tapo budrus. 

— Ar taip? - pakartojo Norlanderis. 

Vis dar tyla. 

— Čia yra garso izoliacija. Niekas neišgirs, kas vyksta 
kameroje. Turiu neribotus įgaliojimus, gautus iš pačios 
aukščiausiosios instancijos. Noriu, kad tai suprastum ir 
gerai pagalvotum prieš atsakydamas. Nuo kito atsakymo 
priklauso tavo sveikata. 

Peškovas užsimerkė ir atrodė, kad tariasi sapnuojąs. 
Čia buvo kažkas visai naujo, nė iš tolo nepanašu į tuos ge- 
ranoriškus švedų policininkus, su kuriais iki šiol jam tekda- 
vo susidurti. Galbūt Norlanderio akyse išvydo šmėkštelint 
kažką nesuvokiamo, žvilgsnį žmogaus, kuris peržengė ab- 
soliučią ribą ir nebegali grįžti atgal. Gal buvo matęs tokį 
žvilgsnį anksčiau. 

— Čia galioja demokratija, - tarė jis atsargiai. 

- Žinoma, - pritarė Norlanderis. - Ir ji išliks. Bet de- 
mokratija kartais priversta gintis nedemokratinėmis prie- 


* Tikriausiai juokaujate! (Angl.) 
** Nejuokauju. (Angl.) 
*** Netikiu. (Angl.) 

monėmis. Bet kokia gynyba iš tikrųjų yra sukurta nedemo- 
kratiškai. Čia bus labai akivaizdus pavyzdys. 

— Aš išsėdėjau čia du mėnesius. Visiškai nieko nežinau 
apie jokias serijines žmogžudystes Stokholme. Prisiekiu. 

— Viktoras X? Igoris ir Igoris? - tarė Norlanderis lygiai 
tokiu pat tonu kaip pirma. Kažkaip suvokė, kad svarbu iš- 
laikyti tokį toną visą laiką. 

Aleksejus Peškovas svėrė riziką. Norlanderis aiškiai 
matė, kad jis galvoja apie mirtį ir geriausią būdą nustumti 
ją kuo toliau. Leido jam svarstyti, bet tuo pat metu pasi- 
naudojo proga ir pajudino ranką striukės kišenėje, lyg lies- 
tų pistoletą. Beveik atrodė, kad tarp sienų nuaidėjo atlau- 
žiamo gaiduko garsas. Peškovas giliai įkvėpė ir prakalbo: 

— Aš dirbau jūrininku ir plaukiojau tarptautiniais rei- 
sais beveik per visą komunistinį laikotarpį. Išvengdavau 
KGB ir GRU nuolatos keisdamas tapatybę. Man pavyko 
sutaupyti pakankamai pinigų, kad režimui žlugus galėčiau 
įsigyti nuosavą žvejybinį laivą. Kiek daugiau nei metus bu- 
vau paprastas rusakalbis žvejys iš Talino, truputį engiamas, 
bet laisvas. Ko gero, galima pasakyti, kad tai buvo vieninte- 
liai laisvi metai, paskui įsijungė kitos jėgos. Į mane kreipėsi 
anoniminiai „globėjai“. Iš pradžių buvo tik pinigai, užmo- 
kestis už tai, kad mano laivas nesudegtų arba nesprogtų. 
Įprasta „globėjų“ veikla. Bet greitai ji išsiplėtė. Man buvo 
įsakyta imtis... šitokio transportavimo. Čia buvo trečias 
kartas. Dešimtys tūkstančių pabėgėlių laukia apimti nevil- 
ties senojoje Sovietų Sąjungoje, kad kas nors paimtų juos 
už pinigus. Aš niekada nebuvau arti jų vadų, Viktoras X yra 
tik vardas, mitas. Mano kontaktas buvo estas vardu Juris 
Marja. Jis neva esąs artimas Viktorui X. Apie Igorį ir Igorį 
niekada nesu girdėjęs, bet iš kitos pusės, grupė turi kiek 
tik nori alkoholio ir kitų prekių kontrabandininkų Šiaurės 
Europoje. 

Norlanderį nustebino jo iškalba, bet to neparodė. 

— Adresai, susitikimų vietos? - paklausė ramiai. 

Peškovas papurtė galvą. 

- Jie visą laiką keičia. 

Norlanderis ilgai stebėjo Peškovą. Negalėjo suprasti, 
ar vyriškis yra auka, ar nusikaltėlis, o gal ir viena, ir kita. 
Pabeldė užrašų bloknotu į stalą, įsikišo rašiklį į striukės ki- 
šenę ir tarė: | 

— Dabar vykstu į Taliną. Jei kaip nors paaiškės, kad bent 
viena detalė iš to, ką sakei, yra neteisinga, arba jei paaiškės, 
kad ne viską pasakei, aš grįšiu. Supranti, ką tai reiškia? 

Peškovas sėdėjo tylus ir spoksojo į stalą. 

— Paskutinė galimybė ką nors pakeisti arba pridėti, — 
priminė Norlanderis kildamas. 

— Tai viskas, ką Žinau, - nusiminęs atsakė Peškovas. 

Vigui Norlanderiui kilo mintis paduoti Aleksejui Peš- 
kovui ranką. Rusas žvejys iš Estijos baisiai nenoromis atsi- 
stojo ir ją paspaudė. 

— How do you do, sir? - tarė Norlanderis. 

Jis niekada nepamirš jam mesto žvilgsnio. 


* 


Talinas yra beprotiškas miestas. 

Pagalvojo Vigas Norlanderis, pabuvęs ten ketvirtį va- 
landos. 

Savo nuomonės jis nepakeis ir vėliau. 

Oro uoste buvo sunku išsinuomoti automobilį. 

Galiausiai jis įsiliejo į netvarkingą popiečio eismą ir 
brovėsi priekin vadovaudamasis anglišku turistiniu žemė- 
lapiu. Pateko į senamiestį ant Katedros kalvos ir klaidžiojo 
aplink tarsi viduramžių labirinte. Visą laiką atsiremdavo į 
senovines mūro sienas su aukštais, gražiais patrankų bokš- 
teliais ir jam atrodė, kad tebėra Visbyje. 

Bet iš esmės miestas buvo bevardis, jo ryžtingumo pa- 
ribys. Gatvių iškabos, eismo ženklai, reklamos visai sveti- 
ma kalba. Tarsi filme. Norlanderis jautėsi visiškai svetimas 
ir norėjo toks išlikti. Viskas turėjo likti be vardų, kaip pari- 
bys. Niekas negali gvieštis jo dėmesio. Jautėsi taip, lyg gys- 
lomis tekėtų visiškai naujas kraujas. Štai kokia jo paskirtis. 
Visas miręs gyvenimo laikas buvo reikalingas tik tam, kad 
pasiektų šį tašką. 

Pagaliau Norlanderis surado didelį, šiuolaikišką polici- 
jos pastatą, pastatė automobilį draudžiamoje vietoje ir žen- 
gė vidun. Priėjo prie budėtojo, sėdinčio mažame priėmi- 
mo kambarėlyje, kur sena sovietinė biurokratinė pilkuma 
veltui kovojo su šiuolaikine vakarietiška interjero archi- 
tektūra. Budėtojas taip pat buvo keistas paslaugumo ir at- 
šiaurumo mišinys, su kokiu Norlanderiui anksčiau niekada 
neteko susidurti. Kitomis aplinkybėmis gal būtų nustebęs. 
Dabar tik užsispyrė. 

— Komisaras Kaljus Laikma, - tarė trečią kartą laužyta 
anglų kalba. - Jis manęs laukia. 

- Tarp leidimų nerandu jokio švedų policininko, - at- 
sakė jaunas budėtojas šaltai ir tuo pat metu apgailestauda- 
mas. - Deja, - pridūrė trečią kartą. 

— Tai bent paskambink jam, - paprašė Norlanderis su- 
sitvardęs. Jam atrodė, kad atgamino aną šaltą toną, sėkmin- 
gai panaudotą Visbio areštinėje. Budėtojas galiausiai taip 
ir padarė. 

Jis minutėlę stovėjo ir laukė, iš įpratimo suspaudęs 
ragelį tarp peties ir smakro, tuo pat metu maišydamas 
šaukšteliu kavą. Kai galiausiai prabilo, kalba skambėjo 
kaip suomių su daugybe ne vietoje įkištų „o“. Galiausiai 
budėtojas padėjo ragelį ir pakenčiamai slėpdamas susier- 
zinimą tarė: 

— Komisaras ateina jūsų pasitikti, pone Norlandai. 

— Please", - mandagiai padėkojo ponas Norlandas. 

Vos po minutės policijos vestibiulyje suūžė liftas ir pa- 
sirodė šviesiaplaukis vyras suglamžytu velvetiniu kostiumu 
ir akiniais, panašiais į tuos, kuriuos Norlanderis buvo gavęs 
veltui, kai kitados, tolimoje praeityje, atliko karinę tarnybą. 

— Spėju, kad jūs Norlanderis, - tarė vyras paduodamas 
ranką. Norlanderis ją paspaudė. Paspaudimas buvo tvir- 
tas. - Aš Laikma. 

Jie nuėjo į liftą ir pakilo į ketvirtą aukštą. 

— Galėjote pranešti, kad atvykstate, - tarė Laikma ele- 
gantiška rytinės pakrantės amerikiečių tarme. - Būtumėte 
išvengęs šios painiavos. 

— Norėjau atvykti kiek įmanoma tyliau, - atsakė Nor- 
landeris dabar jau gerai išlavintu šaltu tonu. - Daug kuo 
rizikuojame. 

- Taip taip, - sausai atsakė Laikma. - Čia verslininkai, 
ir ne tik jie, krinta kaip lapai. Mūsų kriminogeninė situacija 
visai kitokia. Visi interpretuoja rinkos ekonomikos įstaty- 
mus, kaip kam patinka. Tai, kas buvo prispausta sovietiniais 
metais, išputojo su tokia jėga, kokios ir tikėjomės. Be abejo, 
mūsų darbas buvo lengvesnis, bet vargu ar malonesnis, kai 
buvome priespaudos įrankis. Dabar gyvename su valstybe 
valstybėje, o ji savo infiltracijos pajėgumais nenusileidžia 
buvusiai valstybių valstybei. Nė kiek nenustebčiau, jei tam 
tikrame rate jau žinoma apie jūsų atvykimą. Visada turime 
būti labai atsargūs ką nors sakydami ir atskleisdami. Visai 
kaip anksčiau. Ir sienos turi ausis. Užeikite. 

Jie įžengė į nedidelį jaukų kabinetą su apvytusiais au- 
galais ant palangių, pro langus buvo matyti senamiestis ir 
pilis su įspūdingu bokštu, vadinamuoju Ilguoju Hermanu. 
Tačiau Norlanderiui nerūpėjo jokie vaizdai. Jis atsisėdo ant 
apklausiamųjų kėdės priešais Laikmos rašomąjį stalą. 


* Prašau. (Angl.) 

— Diena prasideda nuo elektroninės mano kabineto pa- 
tikros, - pasakė Laikma ir prisidegė cigaretę. - Ar per naktį 
nebuvo įtaisyta pasiklausymo įranga. Bet tai, žinoma, ne- 
trukdo klausytis per atstumą. Kaip minimalių pajėgų prieš 
mafiją vadovas, aš esu labai paklausus. Tik kas ta mafija... 

— Kas daugiau turėtų žinoti, jei ne jūs, - šaltu tonu tarė 
Norlanderis. 

— Kuo daugiau žinai, tuo geriau suvoki, ko nežinai, - iš- 
mintingai atsakė Laikma. - Ant mano stalo nugula viskas, 
kas susiję su visomis organizuoto nusikalstamumo formo- 
mis, nuo paprastų apsaugininkų ir reketininkų lygų iki tokių 
dalykų, kurie siekia pačias aukščiausias viršūnes. Vieninte- 
lis bendras rodiklis yra noras pasinaudoti naujomis galimy- 
bėmis. Yra tokių, kurie sako, kad mes regime atvirą rinkos 
ekonomikos veidą, kiti sako, kad tai tik natūrali valstybinio 
terorizmo tąsa. Šiaip ar taip, akivaizdžiausia, kad nėra to, 
ką drįsčiau pavadinti užuojauta, gal vidinio demokratijos 
esmės pajutimo. Kaip visada, norima prisiplėšti kiek įma- 
noma daugiau kitų sąskaita. Nepaisant to, ar valstybė yra 
absoliuti, ar nereikšminga. 

Laikma pasirausė tarp savo popierių šūsnių ir kažkokiu 
nesuvokiamu būdu ištraukė reikalingą dokumentą. 

— Aha. Kalbant apie jūsų ankstesnius klausimus tele- 
fonu, aš, ko gero, neturiu nieko naujo. Viktoro X gauja yra 
rusų ir estų junginys, visų pirma veikiantis Taline ir ėmęs 
artėti prie Švedijos, nes Suomijos rinka greitai bus priso- 
tinta. Nelabai žinome, kiek toli jie pažengę, ar jau įtvirtinti 
kontaktiniai tinklai, ar vyksta reguliari kontrabanda, bet 
žinome, kad jie turi tokių ambicijų. Kaip sakėme, jie nu- 
žudo išdavikus šūviu į galvą - tai pastovus bruožas, nieka- 
da nemačiau jokių nukrypimų - ir naudoja ginklų fabriko, 
esančio Pavlodare, Kazachstane, ginklus, apie tai jau irgi 
kalbėjome. Visa tai nekelia jokių abejonių. Bet turite ži- 
noti, kad tokius šaudmenis naudoja dauguma grupuočių ir 

kad nepagaunamojo Viktoro X grupė yra gana mažas, ri- 
binis reiškinys Taline. Yra septynios ar aštuonios banditų 
gaujos, kurios pasidalijo Taliną ir Rytų Estiją rajonais, ir 
jie vengia peržengti vieni kitų ribas; mes nelabai žinome, 
kokius ryšius jų vadeivos palaiko su didesne Rusijos mafi- 
ja. Jei nekreipsime dėmesio į Jugoslaviją, šiuo metu Estija 
pagal žmogžudysčių skaičių pirmauja Europoje. Šalyje per 
metus nužudoma daugiau kaip trys šimtai žmonių, o Tali- 
nas patenka tarp tų pasaulio miestų, kur įvyksta daugiausia 
žmogžudysčių. Štai pagrindinė informacija, kurią turėtu- 
mėte žinoti, išeidamas į mūsų gatves. 

— Ar tai jūs esate „Komanda K'? - paklausė Norlanderis. 

— Ne, mes esame kriminalinė policija. „Komanda K“ 
yra mūsų antiteroristinė grupė. Jie yra mūsų pagalbinin- 
kai ir vienintelis tikras fizinio pasipriešinimo ginklas prieš 
mūsų gangsterius. Žinoma, jie linkę šiek tiek persistengti, 
bet, kartoju, jie - vienintelis tikras mūsų ginklas. Tačiau tai 
mes, paprasta kriminalinė policija, tiriame nusikaltimus. 
„Komanda K“ yra grynai puolamosios pajėgos. 

Laikma trumpam nutilo ir pasirausęs ištraukė kitą po- 
pierių. 

- Žinome tai, kad Viktoras X yra įsipainiojęs į vienos 
švedų žiniasklaidos įmonės apsaugos reikalus; ji bando įsi- 
tvirtinti Rusijoje ir Baltijos šalyse ir, be viso kito, leidžia 
verslo dienraštį. Įmonė tarptautinėje rinkoje vadinasi „Gri- 
meBear Publishing Inc“. Nežinau, kaip jie vadinasi Švedijo- 
je, bet spėju, kad šalyje jie beveik turi žiniasklaidos veiklos 
monopolį. Keistokas reiškinys demokratijai. Ar aš klystu? 

Norlanderis neturėjo apie tai nė menkiausio supratimo. 
Pasižymėjo savo užrašų knygelėje ir staigiai pakeitė temą: 

— Turiu naują pėdsaką. Toks Juris Marja. Jis įsitraukęs į 
pabėgėlių pervežimą į Gotlandą. 

— Ne jis vienas, - atsakė Kaljus Laikma ir atrodė susi- 
mąstęs. 

Norlanderis pamatė, kad palietė skaudžią vietą. Jis, 
matyt, svarstė, kiek gali pasakoti. Norlanderis nutarė jam 
padėti. 

— Pats pabėgėlių pervežimas mums nerūpi. Yra, kaip 
yra. Mums rūpi tik sąsaja su serijine žmogžudyste. 

— O kaip atrodo ta sąsaja? - nepatikliai paklausė Laik- 
ma. 

Norlanderis nutilo. Tikėjosi, kad atrodo neįžvelgiamas 
ir neišsiduoda, jog jaučiasi netvirtai. 

Tik dabar jam toptelėjo, kokia menka ta sąsaja. 

— Taip, taip, - tarė Laikma, kai suprato, kad atsakymo 
negaus. - Jūs savo paslaptis pasilaikote sau, o aš atskleidžiu 
savąsias. Ar tai šitaip atrodo mūsų susitarimas? 

- Ich bin sorry", - išspaudė Norlanderis. - Šis tyrimas 
susijęs su valstybės saugumu. Ir kaip sakėte pats, mūsų gali 
klausytis per atstumą. 

— Pajuokavau, - atsakė Laikma, pradėdamas suprasti, 
koks yra jo pašnekovas. - Na, ką gi, Juris Marja kalba šve- 
diškai, o tai gali būti įdomu. Jis daug metų gyveno Švedijo- 
je, bet į policijos registrą nepateko. Kiek žinome, jis būna 
šalia Viktoro X. Taip pat žinome, kad jis yra vienas iš dau- 
gelio, susijusių su pabėgėlių pervežimu. Turime įsakymą 
iš aukščiausiosios instancijos nebūti per daug griežti, kai 
kalbama apie būtent tokią kontrabandą. Baltijos valstybės 
prikimštos laukiančių pabėgėlių, tikinčių, kad Švedija yra 
rojus žemėje. Jie, matyt, turi seną žemėlapį. 

Norlanderis stebėjo jį nejudėdamas. Akivaizdu, kad 
Laikma norėjo pasakyti kažką daugiau. 

— Esama kažko daugiau, - šaltai pareiškė jis. 

Laikma giliai atsiduso ir atrodė, kad stengiasi galvoti 
apie gerus Baltijos ir Skandinavijos šalių santykius, apie 
priklausomybę nuo švedų paramos, bet greičiausiai galvojo 


* Apgailestauju. (Pusiau vokiškai, pusiau angliškai.) 

apie rusams atiduotus Baltijos šalių karius ir švedų versli- 
ninkų elgesį Baltijos valstybėse. 

Daugiabriaunė šio atodūsio potekstė prasprūdo Nor- 
landeriui pro ausis. Jis išgirdo tik Laikmos atsakymą: 

— Aš veltui sugaišau dieną apklausdamas vieną iš žy- 
mesnių Marjos narkotikų platintojų, tokį Arvą Helatą. Per 
porą valandų jis bus paleistas dėl įrodymų trūkumo. Jis kal- 
ba švediškai. Iš Noarotsio Estijoje, jei tai ką nors sako. Ar 
norite pabandyti? 

Norlanderis be žodžių pakilo. Dabar jis arti. 

Laikma nuvedė jį antžeminiais ir požeminiais korido- 
riais iki areštinės. Lydimi poros budinčių policininkų priė- 
jo prie geležinių durų. 

— Manau, bus geriausia, jei aš dalyvausiu, - pasakė Laik- 
ma. - Nesijaudinkite, aš nemoku nė žodžio švediškai. Bet 
įvairiausios taisyklės draudžia įleisti užsienio policininką 
vieną į estų vienutę. Jūs, be abejo, suprantate. 

Norlanderis linktelėjo tikėdamasis, kad jo nusivylimas 
nėra labai pastebimas. 

Jie įžengė vidun. Vyras vienutėje buvo ilgaplaukis, at- 
rodė panašus į suomį. Vigui Norlanderiui prieš akis iški- 
lo Arto Siodersteto paveikslas ir jis nė nebandė nuvyti jo 
šalin. Arvas Helatas sarkastiškai stebėjo abu kovotojus su 
mafija ir kažką pasakė estiškai. Laikma griežtai atsakė ir pa- 
rodė į Norlanderį, o šis atsikrenkštė ir prabilo. Palengvėjo, 
kad gali kalbėti švediškai. Daugiau jokių ich bin sorry. 

— Tu esi artimas Juriui Marjai, vadinasi, ir Viktorui X. 
Ką žinai apie trijų švedų verslininkų nužudymus per pasta- 
rąją savaitę? 
telėjo pečiais ir kažką pasakė estiškai, turbūt „atsakyk“ arba 
„vyriškis yra beprotis“. Helatas atsakė keista Estijos švedų 
tarme su savotiškais dvibalsiais ir neįprastai tariamais t, g ir 
k kai kuriose vietose. Norlanderis vos galėjo jį suprasti. 

— Nežinau, apie ką kalbi, - pareiškė Helatas. - Kaip tos 
žmogžudystės susijusios su manimi? 

Iš tikrųjų Norlanderis norėjo tik pažiūrėti. „Pasidairy- 
ti po vitrinas“, — pasakė sau. Šitas vyras nepaspruks iš jo 
gniaužtų. 

— Gerasis komisaras nesupranta nė žodžio, ką mes kal- 
bame, - tarė jis, o šaltis jo balse jau skambėjo beveik natū- 
raliai. - Ar Viktoras X susijęs su švedų verslininkų žmogžu- 
dystėmis? Noriu pabrėžti, kad čia speciali užduotis ir kad 
mano įgaliojimai leidžia man kaip reikiant tave papurtyti. 

Dabar Arvas Helatas sutriko dar labiau. Jis ilgai spok- 
sojo į Norlanderį. Tada pratrūko kvatotis. 

— Tu nė nenutuoki, su kuo žaidi, - žvengė jis. - Ugnis, 
palyginus su tuo, yra šalta kaip ledas. 

Norlanderis išėjo iš vienutės, jam akyse stovėjo Hela- 
tas. Laikma žingsniavo iš paskos ir nustebęs stebėjo jį, kol 
jie ėjo koridoriais. 

— Ar ką nors sužinojote? - paklausė jis subtilia ameri- 
kietiška tarme. 

— Inaff ,- atsakė Norlanderis. 

Jie grįžo į Laikmos kabinetą. Komisaras atsisėdo pra- 
tęsti diskusijos. Norlanderis liko stovėti. 

— Vykstu namo, - tarė jis. 

Laikma atrodė nustebęs. 

— Juk ką tik atvykote. Dar daug ką turime aptarti. 

— Aš patenkintas. Ačiū už visokeriopą pagalbą. 

Jis patraukė link durų, stabtelėjo ir paklausė: 

— Tiesa... Ar jums teko girdėti apie tokius Igorį ir Igorį? 

Kaljus Laikma tik spoksojo į jį purtydamas galvą. Kai 
Norlanderis uždarė duris, išgirdo, kad Laikma pakėlė tele- 
fono ragelį. 


* Pakankamai. (Angl., neteisingai.) 

Jis išėjo į lauką, žengė prie automobilio, be jokio sąži- 
nės graužimo numetė baudos lapelį ant žemės ir nuvažia- 
vo. Apsuko beveik aplink visą pastatą ir sustojo prie vienos 
sienos, kur nebuvo Laikmos lango, tačiau buvo išėjimas iš 
areštinės; tą jis spėjo gerai įsidėmėti. 

Įsitempęs išsėdėjo tris valandas. Atėjo vakaras. Norlan- 
deris išalko. Išsėdėjo dar valandą, bet dabar jau apsnūdęs. 

Tada pro duris išėjo Arvas Helatas. Moterišku judesiu 
atmetė plaukus. Norlanderis pasilenkė prie vairo. Helatas 
nudrožė prie seno žalio „Volvo Amazon“, tokio seno mo- 
delio, kokio Norlanderis nebuvo matęs ištisą amžinybę. 
Nuvažiavo. 

Pirmiausia jis sustojo prie graikų restorano senamies- 
tyje. Kažkam paskambino, suvalgė didelę porciją musakos 
ir išgėrė bokalą alaus. Praėjo beveik valanda. Norlanderis 
sėdėjo ir šalo automobilyje, buvo alkanas. Sutemos nušlavė 
paskutinius šviesos likučius. Nušvito Talino senamiesčio 
dalis, esanti ant kalvos. 

Arvas Helatas išėjo ir nuvažiavo savo absurdiška „ama- 
zone“, kuri vargiai būtų tikusi tikrai svarbiam mafiozui. Iš- 
važiavo iš Talino ir patraukė pietvakarių kryptimi į Keilą. 
Tame miestelyje užsuko į barą geležinkelio stotyje, vėl kaž- 
kam paskambino ir išgėrė dar vieną alaus. Norlanderis visą 
laiką stebėjo jį pro langą. Tada Helatas vėl sėdo į automo- 
bilį, vėl pasuko į plentą ir grįžo į Taliną. Buvo vienuolikta, 
kai vėl įvažiavo į Estijos sostinę, o paskui jį sekė Norlande- 
ris su išnuomota škoda. Vėl įvažiavo į senamiestį, įsmuko į 
mažiau apšviestą rajoną ir sustojo prie apšiurusio, kone ap- 
griuvusio namo, iš pažiūros apleisto. Ištuštėjusiose gatvėse 
nebuvo matyti nė gyvos dvasios. 

„Mafijos žemė“, - pagalvojo Norlanderis pamatęs, kaip 
Helatas šmurkšteli į apgriuvusį namą. Jis atlaužė gaiduką ir 
vėl įsikišo pistoletą į dėklą ant peties. Iš už kelnių juosmens 
už nugaros išsitraukė mažesnį pistoletą, atlaužė gaiduką, vėl 

užsikišo, pasitikrino, ar lengvai pasiekia didelį medžioklinį 
peilį, pritvirtintą prie blauzdos. 

Širdis daužėsi kaip pašėlusi. 

Tai buvo Vigo Norlanderio Akimirka. Iš didžiosios A. 

Vigas Vikingas. 

Jis įsmuko į namą laikydamas iškeltą pistoletą. Girdė- 
jo, kaip Arvas Helatas lipa sutrešusiais laiptais pora aukš- 
tų virš jo. Helatas žengė penkis žingsnius ir įėjo pro duris. 
Stojo visiška tyla. 

Norlanderis prietemoje be garso užtykino laiptais. Jie 
nė karto nesugirgždėjo. 

Antrame aukšte buvo trejos durys, vienos prie pat laip- 
tų, vienos koridoriaus gale ir vienos už penkių žingsnių. Jis 
tylutėliai prisėlino prie pastarųjų. Uždarytos, bet buvo ga- 
lima pastumti vidun. 

Vigas Norlanderis giliai įkvėpė, porą kartų smarkiai iš- 
kvėpė ir vėl įkvėpė, iš visų jėgų spyrė į duris ir puolė vidun 
iškėlęs ginklą. 

Apšviestame kambaryje palei sienas stovėjo aštuoni 
vyrai. Jie nukreipė į jį nedidelius automatus. 

- Prašau mesti ginklą, - iš tamsios kambario pusės pa- 
sigirdo švedų kalba su estišku akcentu. | 

Ten stovėjo rašomasis stalas. Už jo sėdėjo du vyrai. Vei- 
dų nesimatė. Bet ant stalo sėdėjo Arvas Helatas ir sarkastiš- 
kai šypsojosi. Norlanderis buvo nusitaikęs į jį. 

— Mesk ginklą arba mirsi, - vėl tarė balsas. Ne Helato. 
Helatas tik šypsojosi. - Viena sekundė, - tarė balsas. 

Norlanderis paleido ginklą. 

Jis dar niekada nebuvo nuginkluotas. 

Helatas priėjo ir surinko likusį jo ginklų arsenalą, nežy- 
miai purtydamas galvą. Grįžo prie rašomojo stalo ir atsisė- 
do tabaluodamas kojomis kaip vaikas. 

— Prireikė šiek tiek laiko, kol surinkome tokias gausias 
pajėgas, - vėl prabilo balsas. Dabar Norlanderis pastebėjo, 

kad kalba vienas iš vyrų už stalo. - Ir kol suradome tin- 
kamas patalpas. Tad teko išsiųsti Arvą į nedidelę kelionę 
į Keilą, kol rūpinomės reikiamomis priemonėmis. Ką jūs 
darote? Čia asmeninis kerštas? 

Norlanderis stovėjo nė nekrustelėdamas. Jis buvo tie- 
siog suledėjęs. 

— Iš tikrųjų noriu paprašyti, kad papasakotumėte, ką 
darote, - mandagiai mygo balsas, įžengdamas į šviesą ir 
tapdamas kūnu. Stambus kūnas, stambus ūsuotas veidas su 
geraširdiška šypsena. 

— Juris Marja? - išspaudė Norlanderis. 

Juris Marja priėjo prie jo, truputį paspaudė pilvą, švel- 
niai perbraukė per plikę ir tyrinėdamas apžiūrėjo. 

- Įdomus, - įvertino jis. - Įdomus keršytojas. 

Marja kažką pasakė rusiškai, tamsoje likęs vyras prie 
rašomojo stalo kažką sumurmėjo atgal. 

— Papasakokite viską, ką žinote ir ką spėjate, - liepė 
Marja, vis dar labai mandagiai. 

Norlanderis atpažino tą šaltą toną. Jis net nepajėgė ne- 
kęsti panašumo. Marja mygo toliau: 

— Primygtinai prašau. 

Norlanderis užsimerkė. Paskutinė galimybė pasielgti 
didvyriškai. Tyla atsakyti mandagiam pabaisos veidui. 

Tačiau didvyriškumas Vigui Norlanderiui neberūpė- 
jo. Jis buvo pamirštas, ir Vigas Norlanderis prisimins jį tik 
daug daug vėliau, kai bus susirgęs vėžiu. 

— Šiuo metu Stokholme vienas po kito žudomi švedų 
verslininkai, - prabilo jis kimiu balsu. - Jie žudomi jūsų 
ginklais ir tokiu būdu, kaip jūs žudote išdavikus, Viktorai 
X! - šūktelėjo jis šešėliui už rašomojo stalo. 

Nė krust. 

Juris Marja atrodė nuoširdžiai nustebęs ir leptelėjo ke- 
letą rusiškų žodelių. Nuo rašomojo stalo sulaukė keliais žo- 
džiais išsamesnio atsakymo. 

— Gali būti, kad dovanosime jums gyvybę, kriminali- 
nės policijos inspektoriau Vigai Norlanderi, - perskaitė jis 
garsiai iš Norlanderio pareigūno pažymėjimo, kurį ką tik 
buvo ištraukęs jam iš kišenės. - Kaip nors turite praneš- 
ti Stokholmui, kad mes nekalti. Tačiau, žinoma, negalime 
paleisti jūsų visiškai nenubausto. Tai prieštarautų mūsų 
nuostatoms. Dabar gerai paklausykite ir įsidėmėkite. Beje, 
parašysime raštelį ir pritvirtinsime prie jūsų. Mes niekuo- 
met nebūtume ėmęsi tokio nepagrįstai kvailo dalyko kaip 
žudyti švedų verslininkus Švedijoje. Ar aišku? Mes niekaip 
su tuo nesusiję. Jei būtume Stokholme, tai būtų ypač svar- 
bu išsaugoti tai paslaptyje. 

Marja nuėjo prie rašomojo stalo, gavo iš vyro šešėlyje 
lapelį ir rašiklį, nustūmė Helatą nuo stalo ir neįtikėtinai il- 
gai rašė. Tada pareiškė: 

— Mums laikas dingti. Jei kartais mielasis Laikma būtų 
sumąstęs pasiųsti paskui jus kokį žmogų. Nors jis, aišku, 
žino, kad geriau nesikišti. Reikės laiko, kol surinks „Ko- 
mandą K.. 

Tada kažką pasakė estiškai ir automatais ginkluoti vyrai 
parvertė Norlanderį ant grindų. Jis spoksojo į lubas, kai jie 
ištempė jam rankas ir išskėtė kojas. Jis buvo visiškai sustin- 
gęS. 

Tada jį pervėrė aštrus skausmas. Beveik išlaisvinantis. 
Jis suriko visu balsu. Ir ne vien iš gėlos. 

Antrą skausmo bangą nustelbė dar dvi. 

Jis virto skausmo impulsų kamuoliu. Pamatė save švy- 
tintį paskutine šviesa. 

„Po velnių, - pagalvojo sutrikęs. - Koks apgailėtinas 
būdas mirti“ 

Paskui pasijuto išnykstąs. 

Saulėtas pavasario rytas nepasiekė Mūšio vadavietės. Ji pri- 
klausė tik „A grupei“. Dabar atsidūrusiai aklavietėje. 

Kažkas pagadino orą. 

Niekas neprisipažino. 

Kol kvapas išsisklaidė, visi įtariai dairėsi. 

Hultinas, kaip paprastai, įžengė pro paslaptingąsias va- 
dovo duris ir trenkė ant stalo mobilųjį telefoną. 

- Jei Norlanderis paskambintų iš Talino, - paaiškino, 
nelaukdamas klausimų. 

Kažkas atsiraugėjo. 

Tvyrojo kažkokia nerimta nuotaika. Hultinas tai juto. 

— Gerai. Tyrimas įstrigo. Mes prie to pripratę, ar ne, juk 
jūs patyrę rinktiniai policininkai. Keep your spirits up. 

Vakarykštė diena praėjo kaip per pagirias. Visa veikla 
prigeso, visi judėjo tarsi sulėtintai; išskyrus Norlanderį, ži- 
noma, patraukusį kitu keliu. 

- Sinjore Čavesai? - Hultinas norėjo išgirsti jų pasisa- 
kymus. 


Čavesas pasitempė: 


* Nenusiminkite. (Angl.) 

— Toliau tiriu „Memab“ pėdsaką. Jei tai galima vadinti 
pėdsaku. Bet esu pakankamai tvirtai įsitikinęs, kad... 

Suskambo mobiliojo ryšio telefonas. Hultinas iškėlė 
ranką ir atsiliepė: 

— Vigai? Ar čia tu? 

Per kambarį nuvilnijo tylus murmesys. 

— Kaip sekasi giedoti Marijos Magdalietės bažnyčio- 
je? - pasidomėjo Kerstina Holm. 

— Puikiausia akustika, - atsakė Gunaras Nybergas. — 
„Missa Papae Marcelli“. 

— Dieviška, - svajingai įvertino Holm. 

— Kas tau, po šimts, ant skruosto? - paklausė Čavesas. 

- Spuogas, - atsakė Jelmas. Jau ne pirmą kartą teko taip 
pasiaiškinti. 

— Yes“, - patvirtino Hultinas skambinančiajam, smar- 
kiai mosuodamas laisvąja ranka. 

Mūšio vadavietėje stojo tyla. Hultinas nusisuko, įrė- 
mė žvilgsnį į sieną ir pakartojo yes. Paskui keletą minučių 
nepratarė nė žodžio. Gal iš to, kaip sulinko, susikūprino jo 
nugara, jie suprato, kad kažkas atsitiko. Pagaliau Hultinas 
trečią kartą ištarė yes ir padėjo telefoną ant stalo. Tuo pat 
metu ant stalo kliktelėjo nedidelis fakso aparatas ir iš jo 
ėmė lįsti popierius. Kol laikė ilgėjantį popieriaus lapą, ko! 
tas išlindo iš aparato, Hultino veidas buvo susikaupęs, bet 
be jokios išraiškos. Perskaitė ir trumpam užsimerkė. Kaž- 
kas nutrūko. Hultinas prabilo: 

- Vigas Norlanderis buvo nukryžiuotas. 

Balsas sekundei nutrūko. Tada kalbėjo toliau: 

— Rusų ir estų mafija prikalė jį prie grindų viename ne- 
gyvenamame name labiausiai apleistame Talino kvartale. 

Jie susižvalgė. Trūko svarbiausios informacijos. Gavo. 

- Jis gyvas, - pasakė Hultinas. - Čia skambino komisa- 
ras Kaljus Laikma iš Talino policijos. Matyt, Norlanderis 


* Taip. (Angl.) 

vienui vienas patraukė į žiaurų žygį prieš mafiją. Baigėsi 
tuo, kad buvo prikaltas prie grindų. Laikma buvo įsakęs 
jį sekti, nes įtarė kažką panašaus. Kai jo vyrai, vadinamoji 
„Komanda K ,įsigavo į namą, Vigas buvo išgulėjęs daugiau 
kaip valandą, prikaltas vinimis per abi rankas ir pėdas. Lai- 
mei, buvo be sąmonės. Viena ranka buvo prikalta kartu su 
švediškai parašytu rašteliu. Skaitau: „Kriminalinės polici- 
jos inspektoriaus Vigo Norlanderio vadovui Stokholme. 
Mes esame ta grupė, kurią jūs pažįstate Viktoro X vardu. 
Mes niekaip nesusiję su švedų verslininkų nužudymais 
Stokholme. Sunkesnius smurtinius nusikaltimus, kaip ma- 
tote, darome tik tarp savo šalies sienų. Jūs atgaunate savo 
Vienišąjį Keršytoją net nesulaužytomis kojomis. Perkala- 
me tik per mėsą“ Pasirašo Viktoras X, ir dar yra P. S.: „Jei 
jūsų vyrai šitaip elgiasi, akivaizdu, kad byla liks neišaiškin- 
ta. Bet sėkmės. Mes suinteresuoti, kad greitai ją ištirtumė- 
te. DS 

- Kas, po velnių, jam šovė į galvą? - pratrūko Čavesas. 

Hultinas papurtė galvą ir kalbėjo toliau: 

— Matyt, jam vis dėlto pavyko užčiuopti porą siūlų. Jis 
vis dar labai silpnas, bet per Laikmą perduoda, kad didelė 
švedų žiniasklaidos kompanija, tarptautinėje rinkoje pa- 
sivadinusi „GrimeBear Publishing Inc., yra smarkiai pri- 
spausta Viktoro X ir kitų „globėjų“ ir kad pora to paties 
Viktoro X alkoholio kontrabandininkų siautėja Švedijoje, 
pasivadinę Igoriu ir Igoriu. Pabandykite atrasti tuos po- 
nus ir patikrinkite, koks velnias yra ta prakeikta „Grime- 
Bear. 

Igoris ir Igoris. Su tuo jie kažkur jau buvo susidūrę. 

Hultinas užbaigė savo pranešimą: 

- Jis taip pat perduoda, kad nebevaidins Rembo. 

Vėl sutrikę žvilgsniai. 

— Nė nežinojau, kad buvo pradėjęs, - tarė Kerstina 
Holm. 


Jelmas su Nybergu nuvažiavo į Sioderį, į nedidelį barą 
rūsyje Siodermano gatvėje, ir nuėjo į butą tiesiai virš jo. 
Ten buvo lankęsi anksčiau. Skambutį spaudė dvylika kartų, 
ko! galvą iškišo apsimiegojęs tipas. 

Pamačius Gunarą Nybergą jam per dešimtąją sekundės 
dalį išlakstė visi miegai. 

— Nežudyk manęs, - nuolankiai paprašė tipas. 

Jelmas prisiminė, kaip grėsmingai moka spausti Nyber- 
gas, ir tuo pat metu pagalvojo apie ypač žemą bosinį balsą 
giedant „Missa Papae Marcelli“ Marijos Magdalietės baž- 
nyčioje. 

— Nesimaivyk, Bertai, - atsakė Nybergas. - Mums rei- 
kia daugiau informacijos apie Igorį ir Igorį. Ką iš jų pirkai? 

— Juk papasakojau praeitą kartą, - pasigirdo silpnas bal- 
sas tarpduryje. 

— Papasakok dar kartą. 

- Šešiasdešimties laipsnių estišką degtinę iš Liviko. Ke- 
turias partijas per keturis kartus praėjusią žiemą. 

— Kada ir kiek? 

— Pirmą kartą, regis... lapkritį, paskutinį - vasario pra- 
džioje. Po to jie daugiau nepasirodė. 

— O turėjo? 

- Jie atvyko lapkritį, gruodį, sausį, vasarį. Kovą ne. Kas- 
kart nusipirkdavau po keletą dėžių. Tiek išparduodu. Be to, 
galima gerokai atskiesti ir niekas nepastebės. Ji tapo kaip 
ir mėgstamiausia mano nuolatinių klientų degtine, estiš- 
ka - truputį ypatingiau. Dabar išbaigiau, o jie neskambina. 
Deja. Ji buvo gerokai pigesnė. 

— Gausi važiuoti kartu į komisariatą ir padėti sukurti 
brolių Igorių fotorobotus, - pasakė Nybergas. 

Ir iš Sioderio į Kungsholmą išvyko nelabai didvyriškas 
trejetas. 


* 


Hultinas pabeldė porą kartų į stalą ir galiausiai ištraukė 
porą klasikinių policijos piešinių. Dešiniajame nupieštas 
lieknas akivaizdžiai slaviškų bruožų vyras su lygiai tiek pat 
akivaizdžiai rusiškais ūsais. Vyras kairėje buvo švariai nu- 
siskutęs, storas ir stambus, gana panašus į Nybergą. 

— Čia yra pora Viktoro X alkoholio kontrabandininkų į 
Švediją, - pradėjo Hultinas savo trečios valandos susirinki- 
mą. - Jie prisistato Igoriu ir Igoriu. Fotorobotai nelabai pa- 
vyko, žinote, Palmės tipo, tad teko iš muziejaus koridorių 
parsivežti senąjį dailininką. Atvaizdai sukurti pagal pono 
Berto Gunarsono pasakojimą, jis turi barą Sioderyje, šiais 
metais ir pernai keletą kartų pirko iš jų kontrabandinę deg- 
tinę. Aš dar kartą kreipiausi į Taliną ir kalbėjau su Kaljumi 
Laikma. Jis iškart juos atpažino. Nė vienas iš jų nėra Igoris. 
Lieknasis vardu Aleksandras Briusovas, o storasis — Valeri- 
jus Trepliovas; tai smulkūs rusai gangsteriai, veikiantys Es- 
tijoje, o Švedijoje pasirodę prieš pusę metų, matyt, Viktoro 
X nurodymu. Faktas, kad kovo mėnesį jie nutraukė ryšį su 
Gunarsonu, gali turėti tam tikros reikšmės. 

— Ar mes nusispjausime į tai, kad Norlanderio stigmos 
paneigiamos? - paklausė Sioderstetas. 

— Stigmos? - nesuprato Bilis Petersonas. 

- Žaizdos, atsirandančios tose pačiose vietose kaip ir 
Jėzui Kristui, - didaktiškai paaiškino Kerstina Holm. 

— Kad ir kaip būtų, paneigimas negali daryti įtakos ty- 
rimui, - užbaigė Hultinas. - Turime jo nepaisyti, nors ir 
tikime juo. Tad pabandykime surasti tuos ponus Igorius. 
Jie yra vienintelis konkretus ryšys su Viktoru X. 

Laikas ėmė tekėti kitaip - ramiau, lėčiau, tvarkingiau. 
Visuose laikraščiuose buvo išspausdinti Igorio ir Igorio at- 
vaizdai, tačiau veltui. Ponai Aleksandras Briusovas ir Vale- 
rijus Trepliovas taip ir liko pažįstami tik iš piešinių. 

Tebegaliojo šios hipotezės: 1) tikroji auka yra tik Dag- 
feltas, kiti du — tik pėdsakų mėtymas; 2) tikroji auka yra 
tik Strand-Julenas, kiti du - tik pėdsakų mėtymas; 3) tik- 
roji auka yra tik Karlbergeris, kiti du - tik pėdsakų mėty- 
mas; 4) tikrosios aukos yra Dagfeltas ir Strand-Julenas, o 
Karlbergeris - pėdsakų mėtymas; 5) tikrosios aukos yra 
Strand-Julenas ir Karlbergeris, o Dagfeltas - pėdsakų mė- 
tymas; 6) tikrosios aukos yra Dagfeltas ir Karlbergeris, o 
Strand-Julenas - pėdsakų mėtymas; ir, žinoma, 7) visi trys 
yra tikrosios aukos. 

Naujajam „GrimeBear“ pėdsakui tiko šeštoji hipotezė. 
Žiniasklaidos įmonė, užsienyje pasivadinusi „GrimeBear 
Publishing Inc“, buvo ne kas kita, o ta pati didžioji, galin- 
goji ir senas tradicijas turinti „Lovisedal AB“, kuriai dabar, 
matyt, iškilo problemų su mafija senojoje Sovietų Sąjungo- 
je. Dagfeltas ir Karlbergeris kartu sėdėjo „Lovisedal“ val- 
dyboje 1991-1993 metais, bet Strand-Julenas - ne, taigi jis 
galėjo būti klaidinantis pėdsakas. Pavyzdžiui, buvo galima 
manyti, kad Dagfeltas ir Karlbergeris buvo išvaryti iš šio 
pasaulio, nes Viktoras X norėjo pamokyti „Lovisedal“ kon- 
cerną už priešinimąsi siūlomai apsaugai Rusijoje ir Baltijos 
šalyse. Didysis žiniasklaidos fabrikas „Lovisedal“ pamažu 
išaugo šalies rėmus, jau buvo pradėję leisti verslo laikraštį 
rusų kalba ir, kaip ir daugelis kitų švedų įmonių, žvalgėsi po 
Baltijos šalis. Laisvoji rinka susidūrė su dar laisvesne rinka, 
kasdieniais grasinimais ir kasdieniu kenkimu ir ėmė sam- 
dyti privačias rusų apsaugos firmas, kur dirbo senieji, so- 
vietiniais metodais treniruoti kovotojai prieš mafiją. Švedų 

įmonės finansavo nedidelį pilietinį karą tarp posovietinių 
verslininkų. Tai buvo galima pavadinti parama. 

Čavesas lygiagrečiai sekė „Lovisedal“ ir „Memab“ pėd- 
sakais, taigi pakalbėjo su visais valdybų nariais, dirbusiais 
jį dominančiu laikotarpiu, ir bandė nustatyti galimus įta- 
riamuosius. Be jokių ypatingų rezultatų. Dažnai su juo va- 
žiuodavo Jelmas. 

Jelmas jautėsi atsidūręs beorėje erdvėje. Jo būtis dau- 
giausia sukosi aplink raudoną spuogą ant kairiojo skruos- 
to. Jis didėjo lėtai, bet užtikrintai. Cila, kuri dirbo sesele, 
dviprasmiškai pasijuokė iš jo įtarimų. Dabar spuogas buvo 
kiek didesnis nei kvadratinis centimetras, ir Polis rimtai 
pradėjo galvoti apie siaubingąjį žodį. Vėžys. Maligninė me- 
lanoma. Bet atmesdavo visus įkalbinėjimus pasitikrinti pas 
gydytoją. 

Kerstina Holm po to keisto pokalbio personalo kavi- 
nėje nelabai norėjo su juo šnekėtis. Ji daugiausia užsiėmė 
savo įrašais ir papildė juos interviu su kaimynais ir darbuo- 
tojais; šį darbą buvo paskyrusi Stokholmo kriminalinei po- 
licijai, o ši tikrai neapsidžiaugė. 

Džordžas Humelstrandas, didžiausias atsiskyrimo nuo 
Mimiro ordino priešininkas, regis, gana ironiškai žiūrėjo į 
Skidbladniro ordiną, priešingai nei tvirtino Franzenas. Jis 
apskritai manė, kad ta istorija buvo juokinga. Kalbėjo maž- 
daug taip pat kaip jo žmona Ana Klara, pokalbio metu pa- 
barstė pakenčiamų galicizmų ir visą laiką darė užuominas 
apie erotinio pobūdžio santykius su kitomis moterimis. 
Visą laiką pabrėždavo, kokie „laisvi“ ir „prancūziški“ jo ir 
Anos Klaros santykiai. Iš pradžių Holm pamanė, kad jis 
bando ją suvilioti, paskui įsitikino, kad jis impotentas. Ir 
išbraukė - su palengvėjimu, bet ir susižavėjusi - Humels- 
trandų porą iš sąrašo. 

Sioderstetas, Petersonas ir Floren vis daugiau dirbo sa- 
vajame revizijų ir tarpininkavimo įmonių, fiktyvių įmonių 

ir pseudoverslo, slaptų dividendų ir naujų emisijų pasau- 
lyje. Net sėdėdamas kavinėje Sioderstetas kalbėdavo apie 
konvertuojamus skolų lakštus taip, kad būdavo panašu į 
viešą paskaitą, per kurią paaiškėja, koks nuobodus šis už- 
siėmimas. Kartais finansų grupė išdygdavo susirinkimuose 
su vis sunkiau suvokiamomis diagramomis ir schemomis, 
dėl kurių vis neaiškesnė Hultino rašliava lentoje atrodyda- 
vo neįtikėtinai skaidri. Sioderstetas jautėsi vis svetimesnis 
šalia tų dviejų Ekonominės policijos darbuotojų, akivaiz- 
džiai užsidegusių ištirti trijų išminčių - Dagfelto, Strand- 
Juleno ir Karlbergerio - verslą. Jis vėl norėjo tapti faru. 
Arba vėl vien tik galvoti. 

Nybergas kaip kurmis rausėsi per pogrindinį pasaulį. 
Nepaisant ištobulintos metodikos jam nepavyko ničnieko 
išpešti. Jis pirmasis pradėjo abejoti tyrimu. Arba jie daro 
kažkokią esminę klaidą, arba susidūrė su nauja „Palmės 
žmogžudyste“. Drumstame smulkių sukčių pasaulyje, visa- 
da pilname gandų ir apkalbų, niekas nieko nežinojo nei apie 
nusikaltėlius, nei apie nukentėjusiuosius. Ir vieni, ir kiti atro- 
dė esą toli nuo įprastinio nusikaltėlių pasaulio. Antra vertus, 
įprastinis nusikaltėlių pasaulis pamažu virto tikra atgyvena. 
Žiauriai smurtaujama buvo kitose sferose, visų pirma šeimo- 
se, tikrajame visuomenės nusikalstamumo židinyje, amžinai 
atspindinčiame suaugusiųjų gyvenimo frustracijas; vogdavo 
beveik tik narkomanai, plėšdavo keistos paramilitaristinės, 
dažnai rasistinių požymių turinčios organizacijos, kad galėtų 
finansuoti savo pačių veiklą, o sukčiavimas buvo tapęs pas- 
laugų sektoriaus šaka kaip bet kuri kita veikla. Senieji smul- 
kūs niekšeliai visa tai stebėjo ir jautėsi garbingi. Visuome- 
nėje, kaip niekada anksčiau, vešėjo desperacija ir frustraciją, 
nes pulkai jaunuolių buvo išmesti iš darbo rinkos net negavę 
jos kaip reikiant pauostyti. Nybergas norėjo atostogų. 

Ką veikė ir galvojo Hultinas, buvo tokia pat paslaptis 
kaip ir jo durys Mūšio vadavietėje, tos, kurios visada būdavo 

užrakintos, jei kam šaudavo į galvą eiti iš paskos. Kai jie pa- 
klausė, jis tik nusijuokė. 

Vieną vakarą Čavesas ir Jelmas nusliūkino į dirbtinės 
vejos stadioną Stadshagene slapčia pažiūrėti, kaip žais 
Stokholmo policijos ir „Rogsvedo aljanso“ sporto klubai. 

Kai Hultinas galva praskėlė antakį Čaveso tėvui, juodu 
iš ten išėjo. 


* 


Dabar Jelmas dirbdavo dieną ir naktį, kad nereikėtų 
galvoti apie krizę, kilusią dėl jo kaltės, kol staiga pajuto, 
kaip tuščiai slenka laikas ir koks neįtikėtinai vienišas atro- 
do pats sau, žvelgdamas į veidrodį ir su neapykanta žiūrė- 
damas į spuogą, kasdien vis didėjantį jam ant skruosto. 

Kas šis vyras? Jis stengėsi apie tai nebegalvoti, bet nesi- 
sekė — visą laiką galvojo tik apie jį. 

Balandžio pabaigoje jis ėmė stebėtinai rūpintis šeima. 
Daniui tai kėlė pasibjaurėjimą, Tuva veikiau buvo nustebu- 
si, o ką mano Cila, jam nepavyko išsiaiškinti. Anas keistas 
patyrimas virtuvėje tebetvyrojo tarp jųdviejų kaip neliesti- 
na žaizda. Ar ji gyja, ar prasidės užkrėtimas? 

Gegužės pradžioje šeima iš dalies persikraustė į mažą 
vasarnamį, sėkmingai išsinuomotą Dalarės saloje, kuri yra 
visai ne sala, o visa salų grupė. Cila ten apsigyveno ir važi- 
nėjo į Hudingės ligoninę, kol birželio mėnesį jai pagaliau 
prasidėjo atostogos, o kadangi iš anksčiau turėjo neišnau- 
dotų, tai atostogavo visą vasarą; vaikai ten praleisdavo 
savaitgalius. Savo paskutinę vaikystės vasarą Danis, ma- 
tyt, ketino pasislėpti ten nuo tikrovės. Gegužės pradžioje 
Poliui pavyko gauti laisvą savaitgalį ir jis praleido porą iš 
pradžių nepaprastai puikių dienų, džiaugdamasis pavasari- 
ne saule, šeima ir Cila. Juodu pasitiesė pledą ant nuošalaus 
liepto, aplinkui kaip kraujas raudonavo sutemos, šalimais 

ridenosi tuščias vyno butelis. Paskui Cila nutilo ir nuliūdo. 
Tapo visiškai neprieinama. Ją užvaldė neįtikėtinas sutemų 
grožis. Tamsus raudonis užliejo sustingusį jūros paviršių, 
raudoni kontūrai ryškiai išsiskyrė supančioje juodumoje ir 
pamažu traukėsi tarytum garuojanti kraujo bala virš pra- 
rajos. Netrukus liks tik praraja. Cila krūptelėjo, tai buvo 
gilus, bedugnis drebulys. Polis ilgai stebėjo ją tirštėjančioje 
tamsoje. Bandė suvokti jos pojūčius, bandė matyti tai, ką 
mato ji, pajusti tai, ką jaučia ji. Nesisekė. Raudonis dingo. 
Liko tik juoduma. Jis mėgino prikalbinti Cilą grįžti į vasar- 
namį, bet ji buvo nepasiekiama. Teko palikti ją ant liepto — 
visiškai vieną su begalinės vienatvės pojūčiu. Polis atsigulė 
ir nemiegojo visą naktį. Anksti ryte nuėjo prie liepto. Cila 
tebesėdėjo susisupusi į pledą. Jis nepastebėtas grįžo į va- 
sarnamį. 

Prieš išsikeliant į Dalarę profesinėje srityje mažai kas 
įvyko. Tai buvo smulkių darbų ir susitelkimo metas. Be 
bendro darbo visų pirma su Čavesu ir Nybergu aukštuo- 
siuose ir žemuosiuose visuomenės sluoksniuose, Jelmas 
ėmėsi dviejų senų darbų, antrasis buvo svarbesnis už pir- 
mąjį. 

Iš pradžių paskambino numeriu 071 ir patyrė telefo- 
ninį seksą. Moteris aimanuodama ir sunkiai skaitydama 
tekstą papasakojo, ką norėtų padaryti su jo organu. Kadan- 
gi minėtasis organas visą laiką išliko pasyvus, su juo būtų 
buvę sunku atlikti visus tuos akrobatinius pratimus. Jelmas 
paskambino į įmonių registrą prie Patentų ir registracijos 
tarnybos, bet nebuvo jokio kito tos aimanuojančios JSPB 
įmonės adreso, tik pašto dėžutė, kaip buvo parašyta vaka- 
rinio laikraščio skelbime - pašto dėžutė Bromoje. Tad jam 
teko nuvažiuoti į pašto skyrių Bromoje ir paprasčiausiai 
laukti. Atsisėdo taip, kad pro langą matytų pašto dėžutes, 
surūkė porą cigarečių neatlėgstančiame lyg vidurvasario 
karštyje, kuris tikrai buvo pavogtas iš liepos ir rugpjūčio, 

ir ėmė laukti. Dėžutę 1414 stebėjo beveik tris valandas, 
kol pagaliau ją atrakino nedidelis į lapiną panašus ketu- 
riasdešimtmetis vyras. Jelmas jau buvo gerokai pavargęs ir 
neturėjo jėgų vykdyti savo plano sekti Johaną Stakę, kad 
pamatytų, ar jo namelis 071 yra tikras viešnamis. Tad pa- 
prasčiausiai priėjo prie jo ir paklausė: 

— Stakė? 

Vyras nedvejojo nė sekundės. Smuko pro Jelmą ir ketino 
pasipustyti padus. Jelmas pargriovė jį grakščiai pakišęs koją, 
ir vyras plojosi veidu į stiklines duris priešais mažą dailiai ap- 
kirptą pudelį, pririštą prie durų, šuo ėmė kaukti kaip pasiu- 
tęs. Jelmas pakėlė vyrą, šiam buvo prakirsta viršutinė lūpa, o 
kraujas tiško ant liūtiškos cypiančio pudelio keteros. 

— Visai be reikalo, - pasakė Jelmas, uždėjo vyrui antran- 
kius ir nusitempė į automobilį. Tikėjosi, kad Stakė neiškru- 
vins automobilio dabar, kai Jelmas spėjo prie jo priprasti. 


* 


Chorchė Čavesas buvo kartu, kai Jelmas apklausė Joha- 
ną Stakę. Jie tai padarė ne visai formaliai savo kabinete. 

— Aš turiu daug klausimų dėl 071 skelbimų, kurie geres- 
niais laikais galėjo užpildyti ištisus puslapius vakariniuose 
laikraščiuose, - pasakė Jelmas lyg ieškodamas tako. - Ko- 
dėl skelbime nurodomas adresas? Ar šitaip dabar atrodo 
sąvadavimo ir viešnamių veikla? 

— Tam numatyti įstatymai, - įžūliai atkirto Johanas Sta- 
kė ir pasičiupinėjo užklijuotą viršutinę lūpą. - Jūs nežinote 
įstatymų? Ką, po velnių, aš čia iš tikrųjų veikiu? Jūs neturi- 
te jokios teisės... 

— Formaliai tu esi sulaikytas už pasipriešinimą polici- 
ninkui. 

— Tokiu atveju aš turiu teisę į advokatą. Prieš apklausą 
atvyksta advokatas. 

— Atrodo, kad išmanai tiek teisėsaugos, tiek ir asonanso 
funkcijas. Problema ta, kad tau gresia žymiai sunkesni kal- 
tinimai. Prostitucija. Mažamečių berniukų įtraukimas. 

Stakė, regis, suminkštėjo. 

— Tokiu atveju tikrai noriu advokato. 

— Tada prokuroras turės leisti tave suimti ir patraukti į 
teismą. Tačiau yra alternatyva. 

— Palauk. Jūs neturite jokių įrodymų. Privalote mane 
paleisti. 

— Iš kur žinai, kad neturime jokių įrodymų? 

Stakė tylėjo. Jelmas ramiai kalbėjo toliau: 

— Anksti ryte, belipantį į pirmą traukinį į Geteborgą, 
sulaikėme vaikinuką vardu Jorgenas Lindenas. Jis nešėsi 
didelį kelioninį krepšį, lyg nuo kažin ko bėgtų, ir nemanau, 
kad nuo policijos. Dabar jis sėdi apačioje, areštinėje, ir vos 
prieš dešimt minučių pasirengė liudyti. Štai kriminalinės 
policijos inspektorius Čavesas puikiai vedė apklausą, bet 
ne visai be... tarkime, vyriškos jėgos. 

Čavesas nuėjo prie kavos aparato įsipilti puodelio ka- 
vos, kad nuslėptų nuoširdžią nuostabą veide. Jam prireikė 
kelių sekundžių, kad suvaldytų veido mimiką, tada grįžo 
prie stalo su veide įrėžta „vyriška jėga“. „Puikiai susitvar- 
kei“, - pagalvojo Jelmas. 

Rimtą melą visada reikia pagardinti smulkmenomis. 
Tada bet ką įtikinsi. 

Johanas Stakė atrodė įtikintas. Jis tylėjo ir galvojo. Pa- 
našu, kad taip galėjo nutikti. 

- Bet, - pakartojo Jelmas, - yra alternatyva. 

Stakė tylėjo. Jis nebesišaukė advokato. Jelmas tęsė ata- 
ką: 

— Pirmas žingsnis, jei nori būti kuo greičiau paleistas: 
papasakok apie Bernhardą Strand-Juleną. 

Johanas Stakė atsikrenkštė ir kiek pasimuistė ant kėdės. 

— Ar gali užtikrinti, kad būsiu paleistas? 


— Niekas daugiau, išskyrus mus, nežino, kad tu čia. Nėra 
jokio formalaus pranešimo. Būsi laisvas, vos tik išspausi, ką 
mes norime žinoti. Mes užsiimame daug svarbesniais daly- 
kėliais nei tavo viešnamiai. Paleisime ir tave, ir Jorgeną, jei 
bendradarbiausi. Toks būtų pirmas žingsnis. 

— Strand-Julenas... Aš jam parūpindavau berniukų. Įgulą 
laivui, kaip jis užsispyręs vadindavo. Sveiki, šviesiaplaukiai, 
maždaug šešiolikos, atletiškos išvaizdos. Po du ar tris. Visada 
vis kiti. Šiltąjį pusmetį maždaug kas antrą savaitgalį. Niekada 
šaltuoju laikotarpiu. Tada jis užmigdavo žiemos miegu. 

- Antras žingsnis: ar tavo paslaugų kada nors prašė Ku- 
nas Dagfeltas arba Nilsas Emilis Karlbergeris? 

— Karlbergeris, - tarė Stakė ir atrodė taip, lyg būtų lau- 
kęs šio klausimo. - Jis gavo mano numerį iš Strand-Juleno. 
Tai buvo prieš pusmetį. Jo balsas buvo žiauriai nervingas, 
užsisakė mažą berniuką. Man pasirodė, kad jam tai pirmas 
kartas. Gal bandymas išplėsti horizontą, šiek tiek sokratiš- 
ka meilė berniukams. Ką aš žinau? 

— Ar žinai, kaip jam sekėsi? 

— Po to kalbėjausi su berniuku. Jis gavo šiek tiek... sti- 
muliuojančių centrą. Garsiai juokėsi. Karlbergeris buvęs 
kaip mažas vaikas, visiškai nepatyręs, arba šimtu procentų 
heterofilas, arba šimtu procentų impotentas. Bet gerai su- 
mokėjo. 

- Ir viskas? O Dagfeltas? 

— Ne. 

— Daugiau neturi ką papasakoti apie Strand-Juleną arba 
Karlbergerį? Pagalvok. 

Stakė pagalvojo ir tarė: 

— Ne, apgailestauju. Viskas. 

Jį paleido. 

- Galėjai įspėti iš anksto, - tarė Čavesas ir siurbtelėjo 
kavos. 

— Ar būtum sutikęs? 

- Ne. 

Jie truputį pasijuokė iš savo pačių ir kitų keistenybių. 
Tada Jelmas išbraukė Johaną Stakę iš tyrimo. Kryžmai. 

Po dviejų valandų paskambino Johanas Stakė ir pagyrė. 
Tai buvo labai keista. Jis buvo ką tik pakalbėjęs su Jorge- 
nu Lindenu, kuris nieko nesupratęs. Stakė pagyrė Jelmą už 
įspūdingą melą ir padėjo ragelį. Jelmas ilgai stovėjo žiūrė- 
damas į savąjį. 


Kai įpusėjus gegužei Polis Jelmas pagalvojo, kad trimis 
aukomis, ko gero, bus ir apsiribota, atėjo laikas atlikti ir 
antrą seniai pradėtą darbą. Jis nuvažiavo į Ševingės golfo 
laukus. Buvo rytas, lijo - pirmą kartą šią ankstyvą vasarą. 
Laukai visiškai tušti. Tuščias ir visas klubo pastatas. 

Pastate buvo tik Lena Hanson, stovėjo savo vietoje 
fojė. Iš pradžių jo neatpažino, bet kai galiausiai prisiminė, 
jos veido išraiška buvo būtent tokia, kokios Jelmas tikėjosi. 
Jis iš karto sutelkė sunkiąją artileriją: 

— Kodėl melavai, kad nebuvai tų trijų lavonų caddie 
1990-ųjų rugsėjo septintąją? 
laukė. Mėnesį. Lėtai tarė: 

— Jie nebuvo lavonai. Atvirkščiai. Tai galima pavadinti 
tam tikru... pertemptu gyvenimu. Virš ribos. 

— O gal - žemiau jos? 

— Taip, gal ir taip. 

— Gal prisėskime valandėlei? Atrodo, klientų nėra, net 
akyse šviesu. 

— Ir tai dieviška šviesa, - atsakė Lena Hanson ir iš bal- 
so atrodė vyresnė, nei buvo iš tikrųjų. Ji pasuko į uždarytą 
klubo restoraną ir atsisėdo prie vieno staliuko. Jelmas nu- 
sekė iš paskos. 

Lena Hanson čiupinėjo beveik sudegusią žvakę mažoje 
žvakidėje. Jelmas paklausė: 

— Jūs buvote trys caddie, ar ne? 

— Taip. Jie buvo užsisakę. Vaikinas buvo vardu Karlas 
Gustafas af kažkoks, gerai neprisimenu, bet galiu patikrin- 
ti, ir mano draugė Lota. Lota Bergstriom. Ją labai pažemi- 
no. Kaip tik dėl jos nenorėjau pasakoti. 

— Ką nori pasakyti? 

Šioje galantiškoje aplinkoje Jelmas leido sau prisideg- 
ti cigaretę. Bet greičiausiai jį paskatino iškaba, kad rūkyti 
draudžiama. 

— Lota buvo... be pusiausvyros dar prieš tai. Sudėtinga 
vaikystė. Dar sunkesnė paauglystė. Aš suradau jai darbą. 
Tada mums buvo septyniolika. Ėjome į tą pačią gimnazi- 
jos klasę. Jaučiausi kalta. Ji... na, ji nusižudė 1992-aisiais. Iš 
tikrųjų nežinau, ar tai buvo susiję. Tikriausiai ne. Bet jau- 
čiuosi taip, lyg kalta būčiau aš. 

— Ką jie padarė? 

— Na, tas Karlas Gustafas af, jis netikėjo savo ausimis. 
Jis kilęs iš kažkokios tikrai kilmingos šeimos, žinai, iš to- 
kios, kuriai vis dar svarbu sveikas protas ir etiketas, ne tik 
kaip vaidmuo per iškilmingesnes vakarienes ir panašiai, bet 
iš tikrųjų — ir kasdienybėje, ir versle. Protas ir etiketas, ir 
senovinė moralė yra tarsi jaugę jiems į kraują. Su jais daž- 
nai būna malonu bendrauti. Su Karlu Gustafu taip pat. Prie 
pirmų keturių duobučių jis juokėsi mandagiai ir susidrovė- 
jęs, paskui nutilo, dar prie keturių duobučių leidosi žemi- 
namas to Strand-Juleno, tada pastatė golfo krepšį tiesiai ant 
devintos duobutės ir Strand-Juleno kamuoliukas trenkėsi į 
jį. Ir tiesiog nuėjo. Daugiau niekada jo nemačiau. Jei būtų 
buvęs tikras džentelmenas, būtų pasiėmęs ir mus. 

„Karlas Gustafas af“, - užsirašė Jelmas savo užrašų kny- 
gelėje. 

— Bet Lota ir Lena liko? - paklausė jis. 

— Septyniolikos, gerai išauklėtos, nepasitikinčios savi- 
mi; aišku, kad mes pasilikome. Kai Karlas Gustafas af nuėjo, 
jie pažėrė naujų pokštų apie senamadišką, konservatyvią ir 
atgyvenusią aristokratiją. Galėjai justi pavydą, kurį nepa- 
prastai lengva atpažinti, pavydą tiems, kurie tarsi genetiškai 
turi visa tai, ko jie patys siekė visą gyvenimą, bet pasiekė 
tik kažkokią dirbtinę būseną. Kai mato kilminguosius, mato 
savo pačių dirbtinumą. Lygiai tas pat ir mano tėčiui. 

— Ar gali tiksliau? Ką jie padarė? 

— Jie prieš tai gerokai išgėrė mūsų restorane. Nežinau, 
atrodė paveikti narkotikų, tarsi prieš tai tulike būtų prisi- 
traukę kokso ar kažko panašaus. 

— Arba taksi pakeliui į klubą, - neprofesionaliai įsiterpė 
Jelmas. 

- Šiaip ar taip, viskas prasidėjo nuo nepadorių juokų ir 
užuominų, tiek pakenčiamai, kad bent Karlas Gustafas ga- 
lėjo juoktis kartu su jais. Mudvi su Lota drovėjomės. Golfo 
lauke beveik nieko nebuvo, tad jie galėjo lietis į valias. Ne- 
trukus Strand-Julenas ėmė kibti prie Karlo Gustafo ir mes 
trumpam išvengėme jo juokelių. Daugiausia jis malė apie 
Karlo Gustafo kilmingo organo dydį. Bet kai Karlas Gusta- 
fas didvyriškai išžygiavo, ugnis nukrypo į mudvi. Iš tikrųjų. 
Dar niekada gyvenime su manimi niekas taip blogai nesiel- 
gė ir tai niekada nepasikartos. Prisiekiu. 

— Ką tada darysi? 

— Ką nori pasakyti? 

— Nušausi? 

Ji garsiai nusijuokė, šaižiai ir labai nenatūraliai. 

— Taip taip, - tarė ji galiausiai ir nusišluostė ašaras. — 
Negaliu sakyti, kad gedėjau sužinojusi, kad tie trys nušauti. 
Visi trys, vienas po kito, būtent tie trys. Buvo tiesiog nuos- 
tabu. Stebuklinga, tarsi pasakoje. Nepažįstamas keršytojas. 
Bet, Viešpatie, aš niekada gyvenime nesu laikiusi rankose 
šaunamojo ginklo. 

— Juk tavo aplinkoje gali būti žmonių, kuriems tai ne 
naujiena. 

Ji akimirkai nutilo ir susimąstė. 

— Nemanau, - atsakė gana ramiai. - Gal Lotos aplinko- 
je. Tai būtų labiau tikėtina. Aš tik įsiutau, velniškai įsiutau, 
ir toks pyktis niekada nepraeina, bet aš nebuvau rimtai su- 
žeista. O ji - taip. Ji jau buvo sužeista, o tada ją sužeidė dar 
labiau. 

— Gerai, kas atsitiko? 

— Prie dešimtos ar vienuoliktos duobutės jie pamažu 
ėmė prie mūsų kabinėtis. Bet pamiškėje viskas pasidarė 
rimta. Jie buvo nepaprastai įsiaudrinę — visgi tai turėjo 
būti narkotikai - ir ėmė rimtai mus čiupinėti. Jiems pa- 
vyko nuvilkti Lotai megztinį ir vienas iš jų atsigulė ant 
Strand-Julenas laikė mane. Taip, buvo šitaip. Aš ištrūkau, 
griebiau vieną lazdą ir trenkiau Dagfeltui tiesiai per pa- 
kaušį. Jis nusirito nuo Lotos, ir aš puoliau prie jos, pa- 
bandžiau nuraminti. Dagfeltas gulėjo ir raitėsi, pakaušis, 
rodos, kraujavo. Kiti du stovėjo kaip įbesti ir galvojo. Gal- 
vojo, kaip išspręsti problemą. Jie iškart išsiblaivė. Ėmė at- 
siprašinėti ir gailėtis, pasiūlė pinigų, kad užsičiauptume. 
Ir jie nusipirko mūsų tylėjimą. Velniškai brangiai. Už ke- 
letą tūkstančių. Be to, mes norėjome išlaikyti savo darbo 
vietas. Taip taip, Lotą vis tiek netrukus išmetė, po poros 
savaičių ji trečią kartą pabandė nusižudyti, prieš tai jau 
buvo bandžiusi du kartus. Iš septinto karto jai galiausiai 
pavyko, po poros metų. Nežinau, ar taip turėjo atsitikti. 
Ir nežinau, kiek anas įvykis turėjo tam įtakos. Bet aš daug 
apie tai galvojau. Prakeikti šūdžiai! Džiaugiuosi, kad jie 
negyvi. 

— Jie ir toliau čia žaidė, visi trys? 

— Taip. Matyt, tai buvo per daug svarbūs sandoriai, ne- 
norėjo jų prarasti. Bet daugiau niekada nebežaidė kartu. 

— Kai kalbėjomės praeitą kartą, sakei, kad velioniai 
Dagfeltas ir Strand-Julenas, cituoju, „abu atėję pasisveikin- 
davo, truputį pasikalbėdavo“. Ko gero, šitaip nebuvo? 

— Ne, aš pamelavau. Nemanau, kad nors vienas iš jų 
kada nors vėl būtų į mane pažiūrėjęs. Jie atrodė sunerimę, 
kai buvau perkelta į priimamąjį. Bet spėju, kad iš esmės 
buvo įsitikinę, kad nusipirko mano tylėjimą. 

— Ar taip? Ar niekam nepasakojai? Savo meilužiui, pa- 
vyzdžiui, kuo jis vardu, golfo klubo sekretorius? Akselis 
Vifstrandas? 

— Vidstrandas. Ne, jam mažiausiai. Jis sureaguotų į tai... 
ne taip. 

— Audringai? 

— Manau, atvirkščiai. Pagalvotų, kad meluoju. Ne, nie- 
kam nepasakojau. Jie tikrai nusipirko mano tylėjimą. Ta- 
čiau nežinau, ar pavyko nusipirkti Lotos. 

- Arji turėjo vaikiną, brolį, tėvą? 

— Jei teisingai supratau, ko gero, turėjo tėvą, Bengtą 
Egilį, tėvas ir buvo jos problemų priežastis. Iš vienos pusės, 
ji niekada nebūtų jam pasakojusi, iš kitos pusės, jis niekada 
nebūtų už ją keršijęs. Ir niekada nebuvo jokio vaikino, tai 
buvo kita problemų priežastis. Bet su broliu ji buvo artima, 
su Gustenu. Gustenas ir Lota, neišskiriamieji. 

— Manai, kad jis žinojo? 

— Kaiji rimtai susirgo, nebepalaikėme ryšio. Nežinau. Bet 
jei tai padarė Gustenas, aš jam dėkinga. Lankysiu jį cypėje. 

- Arjo vardas Gustenas? Iš tikrųjų toks senoviškas? 

— Deja. 

Jelmas trumpai pagalvojo. Gustenas Bergstriomas. 

— Gal patikrinkime, kokia Karlo Gustafo af pavardė? 
Tada visam laikui paliksiu tave ramybėje. Tikiuosi. 

Lena Hanson pakilo ir pasirąžė. Jis pamatė išdidumą, 
kurio nebuvo pastebėjęs anksčiau. Prieš tai buvo galima 
liudytoja, dabar - sveikas ir harmoningas žmogus. 

- Išlaikyk tą pyktį, - nesusivaldė neleptelėjęs. 

Grafas Karlas Gustafas af Silfverbladhas 1992-aisiais 
persikėlė į šeimos dvarą Korsete, Anglijoje, kad vėliau, kai 
jau bus išsišėlęs, įgytų rimtą išsilavinimą Oksforde, kaip ir 
jo tėvas bei senelis. Nuo to laiko nebuvo grįžęs į Švediją ir 
tikriausiai niekada nebegrįš. 

Jelmas pats sau pagalvojo, kaip anglai ištaria jo vardą. 

Gustenas Bergstriomas buvo dvidešimt aštuonerių, ke- 
leriais metais vyresnis už savo velionę seserį Lotą. Jis gy- 
veno Senojoje Tilto gatvėje pačiame centre ir dirbo kom- 
piuterių operatoriumi kompanijoje SJ, jo darbovietė buvo 
Centrinės stoties Tolimųjų reisų traukinių skyrius. 

„Jam tikrai netoli iki darbo“, - pagalvojo Jelmas skam- 
bindamas į buto duris; butas buvo pora aukštų virš seno- 
sios „Sko-Uno“ batų parduotuvės. 

Pamatė, kad durų akutė aptemo. „Neprotinga turėti 
akutę prie pat lango, - pagalvojo Jelmas. 

— Policija! - suriko ir padaužė į duris. 

Jas atidaręs vyras buvo plonas kaip degtukas, šukuose- 
na smarkiai priminė peruką, dengiantį tik viršugalvį, nors 
iš tikrųjų tai nebuvo perukas, stori akiniai. Atrodė kaip pa- 
auglio programišiaus ir pusamžio buhalterio mišinys. 
joks žudikas, Jelmas išdrįstų prisiekti savo gyvybe. 

— Kriminalinė policija, - prisistatė Jelmas parodyda- 
mas pažymėjimą. 

Gustenas Bergstriomas įsileido jį be žodžių. Butas buvo 
baisiai skurdus. Visiškai nuogos sienos, vieninteliame kam- 
baryje stovėjo įjungtas kompiuteris. Prieš Bergstriomui 
nukreipiant šviesą, Jelmas spalvotame monitoriuje spėjo 

pamatyti nuogą moterį, nepaprastai tikrovišką. „Ar esama 
kompiuterinio porno?“ - pagalvojo jis ir pasijuto senas. 

— Prašau sėstis, - mandagiai pasiūlė Gustenas Bergs- 
triomas. 

Jelmas atsisėdo ant neva antikvarinės sofos, o Bergs- 
triomas ant neva priderinto fotelio. 

— Norėčiau pasikalbėti apie tavo seserį, - kaip galėda- 
mas atsargiau prabilo Jelmas. 

Bergstriomas iš karto pakilo ir nuėjo prie knygų len- 
tynos, kur stovėjo įspraustas kompiuteris. Paėmė nuo len- 
tynos nuotrauką auksiniuose rėmeliuose ir padavė Jelmui. 
Jam plačiai šypsojosi maždaug paauglystės vidurį pasiekusi 
mergaitė. Ji buvo stebėtinai panaši į brolį. 

- Čia Lota prieš tai, kai rimtai susirgo, - liūdnai tarė 
Gustenas Bergstriomas. - Septynioliktasis gimtadienis. 

— Graži, - pagyrė Jelmas ir pasijuto siaubingai. Nuo- 
trauka buvo daryta maždaug tuo metu, kai įvyko inciden- 
tas golfo klube. 

— Apie ką norite pakalbėti? - paklausė Bergstriomas ir 
pasitaisė akinius. 

- Būdama tokio amžiaus ji dirbo caddie Ševingės golfo 
laukuose. Prisimeni? 

Gustenas Bergstriomas vos linktelėjo. 

— Arji kada nors ką nors pasakojo apie tą darbą? - pa- 
klausė Jelmas. 

— Ne, - atsiduso Bergstriomas. Jis atrodė visiškai su- 
gniuždytas. 

- Visiškai nieko? 

Bergstriomas pirmą kartą pažiūrėjo jam į akis. Abu vie- 
nas kitame kažko ieškojo. 

— Apie ką norite kalbėti? — vėl paklausė Bergstrio- 
mas. - Mano sesuo prieš porą metų mirė. Kodėl ateinate 
čia ir kalbate taip, lyg ji būtų gyva? Aš ką tik susitaikiau su 
jos mirtimi. Mirusi ir dingusi amžiams. 

— Ji buvo atleista iš darbo 1990-ųjų rudenį. Prisimeni? 

— Keistas atsakymas į mano klausimus, - tarė Bergs- 
triomas ir atrodė tarsi kankinamas. 

- Taviškis atsakymas taip pat keistas, - atsakė Jelmas. — 
Ir visgi teisingus klausimus užduodu aš. 

Bergstriomas giliai atsiduso ir atrodė taip, lyg jam plėš- 
tų šašus nuo daugybės žaizdų. Jis laukė pasirodant pūlių. 

— Taip, taip, prisimenu. Sezonas baigėsi, golfo laukai 
greitai būtų buvę uždaryti žiemai. Ji tebelankė mokyklą, 
nebuvo nieko baisaus prarasti sezoninį darbą. 

— Ir neatsimeni nieko, ką ji būtų pasakojusi iš to laiko, 
kai dirbo golfo laukuose;? 

— Darbą ji gavo per draugę, neprisimenu jos vardo. Są- 
žiningai sakant, Danderyde nesijaučiau kaip namie. Ten 
nieko nepažinojau. Ji turbūt irgi. Tai nebuvo laimingas lai- 
kotarpis. Visai nelaimingas. 

— Netrukus po to ji pabandė nusižudyti trečią kartą, ar 
ne? 

- Jūs tikrai subtilus, - sunkiu balsu ištarė Bergstrio- 
mas. - Taip, bandė. Skutimosi peiliuku. Pirmą ir vienintelį 
kartą. Jai pavyko su nuskausminamųjų tabletėmis. Ar žino- 
te, kad užtenka vieno lapelio tablečių ir trupučio alkoholio, 
kad atjungtum kepenis ir inkstus? Lota žinojo. Nebuvo jo- 
kių įspėjimų ar gąsdinančių šūvių, pagalbos šauksmo ar ko- 
kių panašių pliurpalų. Ji tikrai mėgino nusižudyti septynis 
kartus. Ji buvo kaip... ne tuo adresu atsiųsta pašto siunta. 
Lyg apskritai nebūtų turėjusi gimti. Lyg būtų įvykusi kaž- 
kokia klaida su sąskaitomis-faktūromis. 

— Ar žinai kodėl? 

— Nieko nežinau ir nieko nesuprantu, - dusliai atsakė 
Bergstriomas. - Nieko nesuprantu ir niekada nieko nesu- 
prasiu. 

— Ar girdėjai apie trijų verslininkų žmogžudystes čia, 
Stokholme? 


208 


Bergstriomas buvo kažkur kitur. Prireikė šiek tiek lai- 
ko, kol jis pajėgė grįžti: 

- Juk to niekas negali išvengti. 

- Ar tu juos nužudei? 

Gustenas Bergstriomas pažiūrėjo nustebęs. Tada 
žvilgsnyje užsidegė keistos žiežirbos, lyg į jo susmegusius 
plaučius ką tik būtų įpūsta gyvybės dvasia. „Nes dvasia ryž- 
tinga, bet kūnas silpnas“, - šventvagiškai pagalvojo Jelmas. 

— Taip, - atsakė Gustenas Bergstriomas pakeltu tonu. — 
Aš juos nužudžiau. 

Jelmas stebėjo nušvitusį pašnekovą. Pilkame Gusteno 
Bergstriomo gyvenime kažkas ėmė vykti. Jo veidas atsiras- 
tų pirmuosiuose laikraščių puslapiuose. Pirmą ir vienintelį 
kartą gyvenime jis atsidurtų dėmesio centre. 

— Liaukis, - tarė Polis Jelmas, ir gyvybės dvasia užge- 
so. 

Gustenas Bergstriomas, regis, visiškai susmego savo 
kietame fotelyje. Kaip koks kamšalas, kurio stigo. Jelmas 
šiek tiek paaitrino jo nusivylimą: 

— Kodėl nužudei Kuną Dagfeltą, Bernhardą Strand-Ju- 
leną ir Nilsą Emilį Karlbergerį? 

— Kodėl? - perklausė Bergstriomas ir vos gūžtelėjo jau 
ir taip susigūžusiais pečiais. — Na, nes jie buvo... turtingi... 

- Tai tu nė nenutuoki, ką tie trys ponai padarė tavo se- 
seriai Ševingės golfo laukuose 1990-ųjų rugsėjo septintąją, 
mėnesį prieš tai, kai ji trečią kartą pabandė nusižudyti ir 
pirmą kartą buvo uždaryta Bekombergos psichiatrinėje li- 
goninėje? 

— Po velnių, ką tu sakai? 

Gustenas Bergstriomas ūmai pakilo ir dairėsi ką nors 
sugriebti. Nieko nebuvo. Jo pirštai karštligiškai graibė orą. 
Nebuvo ko nusitverti. Iš viso nieko. 

— Kaip tik ta nužudyta trijulė minėtą dieną bandė iš- 
prievartauti tavo seserį, kai ji padėjo jiems kaip caddie. 

Bergstriomo rankos liovėsi grabaliojusios orą. Ir vėl 
atrodė, kad išsekusį kompiuterininką užlieja bent jau bu- 
vusios dvasios šešėlis. Bergstriomas stovėjo nejudėdamas 
permatomame mažų dulkelių debesyje, šios lakstė po ne- 
vėdintą vieno kambario butą, ir būtent ten, kur jis stovėjo, 
lūžo įstriži besileidžiančios saulės spinduliai. Jo skausmas 
turėjo makabriško grožio. 

- Jei būčiau žinojęs, - tarė jis aiškiai ir raiškiai, - būčiau 
juos nužudęs. Bet tada jie nebūtų taip ilgai gyvenę, tą aš 
prisiekiu. 

— Bet tu nežinojai? 

— Ne, - tarė jis ir atsisėdo. Tada vėl atsistojo, tiesiai į 
vakaro šviesą, krintančią plačiu pluoštu iš Senosios Tilto 
gatvės. - Dabar suprantu, - tarė jis ir paskutinį kartą nušvi- 
to. - Dabar aš viską suprantu. 

— Ką tu supranti? 

— Tai Lota! Atkeršijo pati Lota! Ji porai dienų ištiesė 
savo ranką iš mirusiųjų karalystės. Paskui grįžo į geresnį 
pasaulį. 

Visiškai įsiaudrinęs Bergstriomas nuėjo prie lentynos 
ir paėmė seną nutrintą knygą, iškėlė ją ir pakratė: 

— Ar esi girdėjęs apie erinijas? - paklausė jis, bet atsa- 
kymo nelaukė. Vis tiek nebūtų sulaukęs. - Tai baisiausios 
būtybės graikų mitologijoje, bet ir labiausiai gerbiamos. 
Galutinio teisingumo vykdytojos. Jos medžioja savo auką 
dieną ir naktį, kol prieš ją atsiveria kapas. Leisk man pa- 
skaityti nedidelę ištrauką: „Iš esmės erinija yra ne kas kita, 
kaip nužudytojo dvasia, kuri, kai nėra keršytojo, pati imasi 
keršto, nepermaldaujama ir nesutaikoma, kokios būna su- 
pykusios mirties dvasios“ 

Pažiūrėjo į Jelmą reikliu žvilgsniu. Tas tylėjo. 

— Argi tu nesupranti! — sušuko Gustenas Bergstrio- 
mas. - Nebuvo jokio keršytojo, tad jai teko imtis pačiai. Ji 
laukė keršytojo, bet jis nepasirodė. Viskas sutampa! Būtent 

tuos tris, kurie ją įskaudino, nužudė vienu greitu mostu po 
kelerių metų. Juk tai nuostabu! Tavo žudikas yra nužudy- 
tosios dvasia! Keršto deivė! 

Jelmas leido sau minutėlę žavėtis Bergstriomo priepuo- 
liu. Be abejonės, paralelės buvo pritrenkiančios. Nesugau- 
nama keršytoja. Dieviška, pomirtinė keršytoja iš mirusiųjų 
karalystės. 

Bet mintis apie labai realią kulką iš Kazachstano sieno- 
je Jurholme grąžino jį į sveikos realybės pasaulį: 

— Galbūt erinijos turėjo tarpininką iš kūno ir kraujo ir 
šis nuspaudė gaiduką. Ar apie įvykį golfo laukuose Lota ga- 
lėjo papasakoti kam nors kitam? 

— Buvome tik mudu! Nejau nesupranti? Tik ji ir aš, tik 
Lota ir Gustenas. Gustenas ir Lota. 

- Tėčiui, mamai, kam nors ligoninėje? 

— Tėvui? Taip, labai tikėtina! - nusijuokė Gustenas 
Bergstriomas. - Kartą jis peržengė ribą. Motina? Nebyli, 
kurčia ir akla? Trys beždžionės vienoje. Tai jau tikrai! Kas 
nors ligoninėje? Kur visi sulindę į kampus ir kiaurą parą tri- 
na savo lytinius organus? Labai tikėtina! Ten rasi šaltakrau- 
jišką žudiką! Bekombergos žudikas! Profesionalus žudikas 
iš beprotnamio! 

Jelmas pajuto, kad laikas palikti Gusteną Bergstriomą 
ramybėje su jo darkiu ir darkančiu skausmu. 

Kitokioje situacijoje jis būtų priėjęs prie kompiuterio, 
nukreipęs šviestuvą į viršų ir žiauriai nusižvengęs iš dabar 
jau tikrai besidulkinančių kompiuterinių figūrų. Dabar to 
nepadarė. 

Kažkodėl jam tai pasirodė kaip pergalė. 


* 


Artimiausias dienas Jelmas praleido bandydamas tyri- 
nėti su golfu susijusį pėdsaką. Nuvažiavo į Bekombergos 

ligoninę ir pakalbėjo su personalu mėgindamas nustatyti 
Lotos draugų ratą. Tokių nebuvo. Vienintelis žmogus iš 
personalo, tebedirbantis nuo devyniasdešimtųjų pradžios, 
baisiai griežtas slaugas, prisiminė Lotą kaip visišką atsis- 
kyrėlę. Liguistai užsidariusi, gryna intravertė. Vienintelis 
žmogus, kuriam Lota Bergstriom būtų galėjusi papasakoti 
apie incidentą, buvo brolis, o jam akivaizdžiai nepasakojo. 
Antraip Gustenas Bergstriomas būtų pats geriausias kada 
nors jo matytas aktorius. Tad Jelmas nukreipė žvilgsnį į Le- 
nos Hanson šeimą ir draugus. Ir vėl beveik nieko nerado. 
Ji tikrai buvo pardavusi savo tylėjimą Dagfeltui ir kitiems 
dviem. Po kelių dienų bevaisių paieškų liko vienintelė gali- 
mybė, - nebent Lena Hanson bus pasamdžiusi profesiona- 
lų žudiką. Jelmas trumpam paliko tą pėdsaką. 

Tuo pat metu Jelmas gavo šaukimą į Driteros Frakulos 
teismą. To visai nelaukė. Praėjus porai savaičių po to, kai 
Frakula paėmė įkaitus Halundos imigracijos tarnyboje, stai- 
ga visiškai pasikeitė imigracijos politika ir keliems šimtams 
Kosovo albanų, kuriems grėsė išsiuntimas iš šalies, buvo 
leista pasilikti. Tarp jų ir Driteros Frakulos šeimai. Tačiau 
po jo beviltiško bandymo gelbėtis šeima bus priversta pa- 
likti šalį, vos tik jis atsėdės kalėjime. Bandymas išgelbėti 
šeimą turėjo visiškai atvirkščias pasekmes. „Tai likimo iro- 
nija. Ne, per švelniai pasakyta“, - pagalvojo Jelmas. 

Jelmas sėdėjo teismo salėje rotušėje ir liudijo. Stengėsi 
kalbėti kuo aiškiau ir dalykiškiau. Jam neblogai sekėsi ne- 
kreipti dėmesio į žiniasklaidą, kuri puolė jį prieš teismą, 
per jį ir po jo, bet tamsaus Driteros Frakulos žvilgsnio iš 
teisiamųjų suolo išvengti negalėjo. Frakulos ranka vis dar 
smerkiantis, veikiau palūžęs, atvirai palaužtas. Bet vis tiek 
Jelmas negalėjo atsikratyti įspūdžio, kad jį smerkia; gal tas 
jausmas buvo subjektyvus. Jam atrodė, kad Frakula kaltina 
jį, bet ne už tai, kad šovė, o už tai, kad nenušovė. Jei būtų 

nužudęs, šeima būtų galėjusi pasilikti, o dabar po kelerių 
metų jie paklusniai seks jam iš paskos pas serbus. Būtent 
tokį jausmą Jelmui kėlė palaužtas Frakulos žvilgsnis. Labai 
nemalonus jausmas, kuris lydėjo ir trukdė ištarti bet kokį 
žodį, atsakyti į bet kokį paremiantį kaltintojo ir kaltinan- 
tį gynėjo klausimą. Visuomeninis Erakulos gynėjas buvo 
senas, viskuo persisotinęs ponas, užduodantis visiškai pa- 
grįstus klausimus: kodėl jis nesulaukęs specialiojo būrio? 
Kodėl Vidaus tyrimų skyrius neištyręs šio atvejo? Matyt, 
Brunui, Hultinui ir Miorneriui pavyko sunaikinti visus 
Grundstriomo ir Mortensono apklausos pėdsakus. Tačiau 
gynėjo atakos buvo niekis, palyginti su atkakliu Frakulos 
žvilgsniu. 

Palikęs liudytojo kėdę ir eidamas per salę tarp kėdžių 
eilių, Jelmas sutiko mažo berniuko žvilgsnį. Jis buvo toks 
pat kaip tėvo. 

Prireikė nemažai laiko, kol Polis Jelmas galėjo grįžti 
prie tyrimo. 

Po poros dienų per priešpietinį susirinkimą į Mūšio 
vadavietę staiga įėjo Vigas Norlanderis. Iš tikrųjų jis tebe- 
buvo nedarbingas, bet įklibikščiavo ant ramentų ir atrodė 
kažkoks nuolankus. Kažkas užgeso jo ir taip jau prigesu- 
siame žvilgsnyje. Plaštakos buvo apvyniotos keliais tvars- 
čių sluoksniais. Jie širdingai pasisveikino, o Kerstina Holm 
nubėgusi atnešė puokštę, kuriai jie visi buvo sumetę pini- 
gus ir kurią ketino įteikti tą patį vakarą. Norlanderis atrodė 
nuoširdžiai sujaudintas ir atsisėdo ant savo kėdės. 

Kėdė buvo laisva. Norlanderio niekas nebuvo pakeitęs. 

Gulėdamas Talino, o paskui Hudingės ligoninėje, Nor- 
landeris visą laiką buvo įsitikinęs, kad Hultinas bus išbrau- 
kęs jį iš tyrimo grupės ir kad jį galbūt susiras net Vidaus 
tyrimų skyrius. Kai atsisėdo ant kėdės, suprato, kad jam... 
atleista. Negalėjo sugalvoti jokio kito žodžio. Nesislėpda- 
mas apsiverkė. 

Atrodė kaip smarkiai palaužtas žmogus. Visiems kilo 
klausimas, ar pajėgs vėl įsivažiuoti, bet kai Vigas pažiūrėjo 
įjuos paraudusiomis akimis, jie pamatė, kad tai laimės aša- 
ros. Būtent laimės. 

Kuo geriau jie pažino vienas kitą, tuo sunkiau darėsi 
vienas kitą suprasti. Kaip visada. 

Kai jie išėjo iš Mūšio vadavietės, Jelmas akies kampu- 
čiu pamatė, kad Sioderstetas prieina prie Norlanderio, ap- 
kabina jį viena ranka ir kažką pasako. Norlanderis garsiai ir 
nuoširdžiai nusijuokė. 

Ten, kambaryje, buvo pasakyta nedaug, niekas nepasi- 
stūmėjo į priekį. Dabar jie dirbo remdamiesi lyg ir vienin- 
tele hipoteze, - kad žudymų banga liovėsi ir kad sąskaitų 
suvedinėjimas švedų versle baigsis tik trimis netektimis: 
Kuno Dagfelto, Bernhardo Strand-Juleno ir Nilso Emilio 
Karlbergerio. 


Jie klydo. 

Gaižūs dūmai išsisklaidė, aitrus kvapas išsivadėjo. Pagaliau 
vyras guli nurimęs. Šį kartą prireikė šiek tiek laiko. 

Buvo ilga diena. 

Dabar naktis. 

Naktis svetainėje. 

Kai kambaryje pasklinda pirmieji pianino garsai, jis at- 
siremia į sofos atkaltę ir žiūri į vyrą. Pianino garsai klajoja 
aukštyn ir žemyn, pirmyn ir atgal, įsitraukia saksofonas ir 
klajoja greta pianino. Tie patys žingsniai, toks pat nedidelis 
pasivaikščiojimas. 

Kai saksofonas pagreitina tempą, o pianino akordai 
apsimestinai apatiškai suskamba fone, vyras tarsi pakyla 
nuo grindų. Porą kartų nesmarkiai bumbteli būgnas. O kai 
saksofonas sučiulba gerokai už tono ribų, atrodo, kad vyras 
atsistoja, tarsi palinksta virš tuščios erdvės. Saksofonas stu- 
mia, kerta, kyla vis aukščiau. Vyrui iš galvos bėga kraujas. 
Jis tarsi trenkia kumščiu į prieš save atsivėrusią tuštumą. 
Kai pianinas nutyla, trenkia antrą, stipresnį smūgį į tuštu- 
mos pilvą. 

Tai pantomima, ypatingas mirties šokis. 

Jee, uhu. Pirmas spyris. Į kelį. 

Saksofonas toliau lipa į aukštumas, vis greičiau. Ai. An- 
tras spyris. Į pilvo apačią. 

Tokia choreografija. Kiekvienas smūgis, kiekvienas 
spyris į nematomą tuštumos kūną yra numatytas iš anksto, 
pataiko tiksliai ten, kur reikia. 

Jis matė tai daug kartų. 

Ir būtent tada, kai pasigirsta plojimai, ateina eilė di- 
džiajam smūgiui kumščiu. Publika šnekučiuojasi, perima 
pianinas. Kaip tik tada smūgis tarsi pataiko į tikslą. Tuštu- 
mos dantys kliba po liežuviu, tai įvyksta būtent tada. Kaip 
tik tada. 

Pianinas ima klajoti netvirtais žingsneliais. Išsilaisvina. 
Vis laisvesnis klajojimas, vis gražesnis. Dabar jis neabejoja 
grožiu. Atrodo, kad vyras taikosi spirti į gulinčią tuštumą. 
Tarsi spirtų — kartą, du, tris, keturis. Pianinas pratisai dai- 
nuoja. 

Tuštumos nebėra. 

Kontrabosas nutyla. Pianinas vėl klajoja. Visai kaip 
pradžioje. 

Vyras tarsi taikosi spirti penktą kartą, kai atsidaro 
prieškambario durys. 

— Tėti? - sušunka mergaitės balsas. 

Vyras susmunka ir lieka gulėti. Visai kaip prieš tai. 

Jis jau paliko kambarį, paliko namą, paliko sodą. 

Jis taip toli, kad nebereikia klausytis širdį veriančio 
klyksmo. 

Štai kodėl jis bėga. 

Gunaras Nybergas buvo išplėštas iš viltingai tebelaukian- 
čios dvigulės lovos trijų kambarių bute Nakoje. Vigas Nor- 
landeris buvo išplėštas iš mažiau patogios žygio lovos trijų 
kambarių bute Banerio gatvėje. Kerstina Holm pakelta nuo 
čiužinio ant grindų buvusio sužadėtinio buvusios sužadė- 
tinės butuke Brandbergene. Chorchė Čavesas pašoko nuo 
nedidelio sulankstomo virtuvinio staliuko nuomojamame 
kambaryje Bergsgateno ir Šelės gatvių sankryžoje; jis buvo 
užmigęs su vyno sklidina taure rankoje, veidu įkniubęs į 
maisto likučius. Artas Sioderstetas pakilo nuo fotelio bute 
Agnegateno gatvėje ir padėjo į šalį skaitymo akinius. O 
Polis Jelmas buvo išverstas iš nemaloniai tuščios dvigulės 
lovos kotedže Nošborge. 

Janas Olovas Hultinas jau buvo išplėštas iš lovos. Lau- 
kė jų virtuvėje Riosundoje, Saltšiobadene. 

Pats paskutinis atvyko Čavesas, jis atrodė įžūliai gai- 
viai, kaip naktinė gėlė aklinoje gegužės tamsoje. 

— Po velnių, tu išsimaudei po dušu? - paklausė Jelmas, 


laikydamas didelį kavos puodelį. 

— Neklausk, - atsakė susiraukęs Čavesas. - Gerai, kas 
jis? 

— Ar dirstelėjai vidun? 

- Atrodo kaip visada. Ar technikai važiuoja? 

— Jums paskambinau anksčiau nei technikams, - pasa- 
kė Hultinas, - dar ir dėl to, kad pamatytumėte, kol niekas 
nė nepaliesta. Juk buvo du šūviai į galvą, ar ne? 

Pora iš jų linktelėjo. 

— Kulkos liko sienoje, - pasakė Sioderstetas. 

Hultinas linktelėjo ir ėmė kalbėti: 

— Taigi turėsime už ko užsikabinti. Kitas visuomenės 
laiptelis. Jis vardu Einaras Brandbergas, parlamentaras nuo 
praėjusių rinkimų, prieš tai dirbo generaliniu direktoriumi 
kažkurioje iš mūsų mažesnių valstybinių įstaigų. 

— Bendrajame direkcijos fonde, - papildė Sioderste- 
tas. — Šiaip jau tai ne visai valstybinė įstaiga, bet beveik. O 
paskui tapo parlamento nariu nuo Liaudies partijos. 

Hultinas skersomis dėbtelėjo į jį ir varė toliau: 

— Dukra Helena Brandberg, aštuoniolikos metų, namo 
grįžo kelios minutės po pirmos, tai yra prieš keturiasdešimt 
penkias minutes, išgirdo svetainėje grojant džiazą ir tai jai 
pasirodė labai keista, nes tėvas apskritai niekada nesiklau- 
sydavęs muzikos. Ji įėjo į svetainę, pamatė atvirame lange 
plazdančias užuolaidas, o už jų - juodą, neatpažįstamą še- 
šėlį, lekiantį veja, o paskui išsmunkantį į gatvę. Nepapras- 
tai sutrikusi priėjo prie grotuvo ir jį išjungė. Tik tada ant 
grindų pamatė tėvą ir ėmė taip rėkti, kad vos per minutę 
prisistatė kaimynai; tai Hiornlundų šeima, jų dukra vien- 
metė su Helena ir yra geriausia jos draugė. Helena Brand- 
berg rimtai sukrėsta, buvo sunku ištraukti iš jos bent žodį, 
man teko daugiau remtis antriniais Hiornlundų šeimos pa- 
rodymais. Kadangi mamos nėra, - ji šiais metais mirė nuo 
vėžio, - Hiornlundų šeima palydėjo Heleną į ligoninę. Aš 
apsidairiau sode; atrodo, žolėje palikta pėdsakų. 

- Pagaliau bus pėdsakų, - apsidžiaugė Cavesas. 

— Erinija virsta kūnu, - pridūrė Jelmas. 

Jie trumpai sužiuro į jį. Sioderstetas kilstelėjo kairį an- 
takį ir jau ruošėsi kažką sakyti. Persigalvojo. 

— Gerai, - tarė Hultinas, apibendrindamas jam būdin- 
gu stiliumi. — Šį kartą liko abi kulkos sienoje ir nemažai 
kojų atspaudų. Bet visų pirma turime garsajuostę. 

— Garsajuostė? - paklausė Holm. 

— Muzikos, džiazo. Ten, grotuve, yra garsajuostė, kuri, 
be abejonės, priklauso žudikui. Šiaip ar taip, ji ne Brand- 
bergų. Nė vienas iš jų neklauso džiazo, bet kai dukra grįžo 
namo, skambėjo muzika, o žudikas buvo kambaryje. Ma- 
tyt, kad mūsų ieškomas žudikas turi įprotį po žmogžudys- 
tės atsisėsti ant sofos ir paklausyti džiazo. Kadangi Helena 
išjungė grotuvą, mes žinome, koks tai kūrinys, o kadangi 
savo grupėje turime porą žmonių, besidominčių muzika, 
pagalvojau, kad galėtume pabandyti iš karto išsiaiškinti. 
Dar ir dėl to neskubėjau skambinti technikams. Turime gal 
dvidešimt minučių, kol mums bus uždrausta įžengti pro 
svetainės duris. 

— Aš nelabai išmanau džiazą, - prisipažino Gunaras 
Nybergas. 

Jie nuėjo į kambarį ir peržengė ant grindų gulintį lavo- 
ną. Apsimovęs guminę pirštinę Hultinas atsuko garsajuos- 
tę iki kūrinio pradžios. Jau po pirmų trijų keturių pianino 
garsų, dar nė neprasidėjus klajonėms klavišais, du žmonės 
vienu balsu tarė: 

— „Misterioso“. 
vienas į kitą. 

Hultinas sustabdė garsajuostę. 

— Po vieną, - paprašė jis santūriu balsu, sėkmingai ne- 
parodydamas nuostabos, kad du iš septynių „A grupės“ na- 
rių akivaizdžiai yra džiazo gerbėjai. 

- Tai labai žinomas kūrinys, - pradėjo Čavesas, kai 
Holm jam linktelėjo. - Telonijaus Monko „Ouartet“. Mon- 
kas pianinu, Džonis Grifinas tenoro saksofonu, Achmedas 
Abdulas Malikas kontrabosu, o kaip ten būgnininko var- 
das? 

— Rojus Heinesas, - priminė Kerstina. 

— Taigi, - pritarė Chorchė. - Tai titulinė „Misterio- 
so“ plokštelės daina, originalo plokštelėje ji eina septinta, 
paskutinė, kiek pamenu. Dešimties vienuolikos minučių. 
Grifinas neįtikėtinai groja saksofonu, o Monkas parodo 
aukščiausią lygį. Kaip visada, ją parašė pats Monkas. Ką dar 
galima pasakyti? 

Kerstina Holm pratęsė: 

- Visos plokštelės dainos buvo įrašytos vieną stebuk- 
lingą vasaros vakarą 1958-aisiais klasikiniame džiazo klube 
„Five Spot Cafė“ Niujorke. Į kompaktinę plokštelę dar buvo 
įdėta pora dainų, kiek anksčiau įrašytų tą pačią vasarą. Vie- 
na iš jų taip pat buvo labai populiari - „Round Midnight“. 
Mes juk galime sužinoti, iš ko mūsų ieškomasis įsirašė — iš 
kompaktinės ar originalios plokštelės. Jei iš kompaktinės, 
tada „Round Midnight“ eina iškart po „Misterioso“, kitu 
atveju nebus nieko. 

Ji atsuko juostelę iki baigiamosios „Misterioso“ piani- 
no ir saksofono klajonės. Po ovacijų ir švilpimų pasigirdo 
nauja melodija, žymiai chaotiškesnė, aštriai ekstaziška, lyg 
būtų sukurta pagavus akimirkos įkvėpimui. „Net nelabai 
panašu į kūrinį , - pagalvojo Jelmas ir pasijuto neišmanė- 
lių. Saksofonas ir pianinas kurstė vienas kitą arba kažko- 
kiam žygdarbiui, arba visiškam chaosui. Jelmas negalėjo 
nuspręsti, katram iš tų dviejų. 

— Na jau ne, - paprieštaravo Čavesas. - Čia visai ne 
„Round Midnight“. 

- Šitos niekada nesu girdėjusi, - pripažino Holm. — 
Keista. 

— Ką tai reiškia? - paklausė Hultinas. 

— Gali būti, kad iškart po paskutinės dainos jis įrašė 
kažką kito, - suabejojo Čavesas. 

— Nors čia, ko gero, Monkas, - nusprendė Holm. - Be- 
veik mėlyni tonai ant jau mėlynų. Tai jis. Rankos tarsi guli 
padėtos ant klavišų. 

— Juk tai skamba kaip tiesioginis tęsinys, - pasakė Jel- 
mas, laukdamas ekspertų atodūsių ir dejonių. - Man pasi- 
rodė, kad tarp jų nebuvo tikro tarpo. 

- Išties ne, - nustebino jį Čavesas. - Arba mūsų ieško- 
masis žiauriai gerai „miksuoja“, arba... 

— Arba čia unikalus įrašas, - pratęsė Holm. 

— Po velnių, iš kur jūs tiek daug žinote? - nustebo Jel- 
mas. 

— Ko gero, žinai, kaip sako džiazo muzikantai? - pa- 
klausė Kerstina Holm. - Those who talk don't know, those 
who know don't talk. 

— Pažįstu vieną tautietį, tai yra, čilietį, - pasakė Čave- 
sas, ir tai buvo pirmas kartas, kai Jelmas išgirdo jį minint 
šalį, iš kurios kilęs, - kuris yra tikrai velniškai geras savotiš- 
kų džiazo įrašų ekspertas. Jis turi nedidelę įrašų krautuvėlę 
Rinkebyje. Galime rytoj ten nuvažiuoti. 

Kaip paprastai, Hultinas jau turėjo planą ir tarė: 

— Gerai, kadangi tai iki šiol apčiuopiamiausias mūsų 
pėdsakas, imkitės jo visi trys - Holm, Čavesas, Jelmas. Bet 
kai čilietis papasakos, ką žino, tu, Chorche, ko gero, gau- 
si grįžti prie valdybų tyrimo. Turbūt čia mūsų geriausios 
galimybės. Beje, gali būti, kad šita žmogžudystė apskritai 
paneigs visą mūsų verslo versiją, - kreipėsi jis į Sioderste- 
tą, kuris visai neatrodė nusivylęs. - Galbūt Petersonas ir 
Eloren vėl galės grįžti prie finansų. Pamatysime. Artai, tu, 
žinoma, turi patikrinti, ar tarp šių keturių ponų nėra verslo 


* Kalbantieji nežino, žinantieji nekalba. (Angl.) 

sąsajų. Nors man atrodo, kad šį kartą auka yra kitokia. O 
apskritai toliau dirbsime taip pat. Nybergas toliau trauks 
savo garsųjį tralą per skundikų jūrą ir žvejos palei dugną. 
Norlanderi, jei tu pasiruošęs grįžti, varyk toliau mafijos 
pėdsaku, lyg nieko nebūtų nutikę. 

Norlanderis pabrėžtinai palinksėjo. Hultinas pridūrė: 

— Žinoma, svarbiausias klausimas: kodėl jis vėl pradė- 
jo? Daugiau kaip po mėnesio? 

— Garsajuostė, - priminė Jelmas. - Negalime leisti, kad 
technikai ją užsėstų kelioms savaitėms. Ir papasakotų spau- 
dai. 

Hultinas išėmė ją iš grotuvo. Minutėlę palaikė rankoje, 
atrodė, kad svarsto galimybes ir pavojus. Tada metė Kers- 
tinai Holm. 

— Jei gerai pažįstame žudiką, tai ant garsajuostės nėra 
jokių atspaudų, ji atrodo kaip paprasta kiek senesnio mo- 
delio „Maxell“ firmos garsajuostė. Nesusekama. Ar ne? 

Jelmas, Čavesas ir Holm apžiūrėjo garsajuostę. 

- Taip, - pritarė Čavesas. 

— Gerai, - tarė Hultinas vos atsidusdamas. - Gerai sau- 
gokite ją. 

„Misterioso“ skambėjo iš garso kolonėlių, daugybę kartų, 
lyg savaime išsipildanti pranašystė. 

— Ar šiąnakt nors kiek miegojote? - paklausė Chorchė 
Čavesas. 

Jie sėdėjo tarnybinėje Jelmo mazdoje. Jelmas vairavo, 
Kerstina Holm sėdėjo šalia ir be perstojo leido Telonijaus 
Monko įrašą, o Čavesas lygiai taip pat be perstojo kaišiojo 
galvą per tarpą tarp priekinių sėdynių. 

Jelmas ir Holm atsakė tik sunkių, paraudusių vokų 
virptelėjimu, juodu vos laikėsi neužsimerkę ir tuo pat metu 
stengėsi kuo labiau prisimerkti nuo įkyrios vasariškos sau- 
lės. Neįmanoma užduotis. 

Buvo gegužės aštuonioliktoji. 

— Monkas kape apsiverstų, jei sužinotų, kad jo nuostabi 
muzika kažką įkvėpė serijinėms žmogžudystėms, - tarškė- 
jo Čavesas, ne itin nusiminęs. Jie kažką užuodė. Pagaliau. 

Ir šį kartą iš sėdinčiųjų priekyje nesulaukė jokio atsako. 
Bet tai jo nei sustabdė, nei suerzino: 

— Šią naktį praleidau policijoje tyrinėdamas valdybas. 
Intensyviai barškinau kompiuteriu. Yra keturi keliai. Įdo- 
miausias „Sydbanken“ bankas. 1990-aisiais ten trumpą 

laiką išties sėdėjo visi keturi. Žiūrint kaip į visumą, tai, ži- 
noma, yra ryškiausiai šviečiantis pėdsakas. Bet galbūt įdo- 
miau, kad Einaras Brandbergas priklausė prie „Lovisedal“ 
valdybos tuo pat metu kaip ir Dagfeltas bei Karlbergeris, 
1991-aisiais, tame pačiame žiniasklaidos magnatų koncer- 
ne, kuris šiuo metu turi problemų su Viktoru X, siūlančiu 
savo „apsaugą. Tai „GrimeBear“, apsnūdėliai jūs. Tokiu 
atveju darome prielaidą, kad Strand-Julenas buvo klaidi- 
nantis pėdsakas. Bet jeigu spėsime, kad žudikas kaip tik 
dabar pradeda mėtyti pėdas nušaudamas Brandbergą, ži- 
noma, išlieka „Ericsson“ ir „Memab“. 

Ir vėl jokio atsako. 

Bet Čaveso entuziazmas ir šį kartą neužgeso. 

- Aš įsitikinęs, kad Hultinas teisus, kad visos paslapties 
raktas yra kažkuri iš šitų įmonių valdybų. 

Automobilis sustojo prie raudono šviesoforo, kur Ulv- 
sundo plentas susikerta su E18 - iš dešinės ateinančiu En- 
šiopingo plentu. Ten Ulvsundo plentas šakojasi į Julstos 
plentą ir E18. Jie neilgai važiavo Europos greitkeliu. 

— Pasuk prie „OK“ degalinės, - nurodė Čavesas. - Į 
Rinkebio alėją. Jos gale pastatysime automobilį ir pereisi- 
me aikštę. Nusipirksiu šviežių česnakų. 

Jelmas nuvažiavo alėja, pastatė automobilį ir tarė: 

— Atrodai kažko prisirijęs. 

- Tai vienintelis būdas neužmigti, - atsakė Čavesas. 

Jie perėjo šurmuliuojančią, vasariškos saulės nutviekstą 
aikštę. Prekystaliai nukrauti tokių dydžių ir rūšių daržovė- 
mis ir vaisiais, kokių retai pamatysi paprastose maisto pre- 
kių parduotuvėse. Jelmas pagalvojo apie chemikalų kiekį 
užsienietiškose ir švediškose daržovėse ir pasijuto nuobo- 
dus ir pilkas šioje šurmuliuojančioje spalvingoje minioje. 
Čavesas nusipirko ryšulėlį šviežių česnakų ir pamosavo juo 
Jelmui prieš nosį. 

— Išnyk, Nosferatai, - suprunkštė jis. 

Jelmas jau baiminosi, kad užmigs beeidamas, bet dabar 
šiek tiek atsipeikėjo ir kvailai išsišiepė. 

Jie paėjo dar keletą kvartalų link Rinkebio širdies. Vie- 
no namo pusrūsyje - namai niekuo nesiskyrė vienas nuo 
kito - buvo maža krautuvėlė su neaiškia iškaba ir smarkiai 
apdulkėjusiais langais. Vis dėlto įėjus krautuvėlė pasirodė 
esanti žymiai didesnė, nei galėjai tikėtis, ir beveik pilna. 
Įvairiausi žmonės rausėsi tarp begalinių lentynų, prikimštų 
kompaktinių plokštelių su muzika iš visų pasaulio kampe- 
lių. Marga grupelė paauglių, panašių dėl apdribusių drabu- 
žių ir apsuktų kepuraičių, kažko ieškojo didžiuliame hip- 
hopo skyriuje, o toliausiai prie prekystalio sėdėjo tamsus 
penkiasdešimtmetis indėnas ir dilino nagus. 

- Alberto! - sušuko Čavesas ir priėjęs apkabino indė- 
ną; atsistojęs jis buvo panašus į milžiną. 

— Chorche, Chorche, - tarė vyriškis po pusės minutės 
glėbesčiavimosi ir neįtikėtina greitakalbe pažėrė tiradą is- 
paniškų frazių. Jelmas išskyrė vietovardį „Šiovdė“ ir išgir- 
do, kaip vidury tos greitakalbės Chorchė atsakė: „No, no, 
Sundsvall“ Čavesas parodė į kolegas (Kerstina Holm kaip 
tik naršė po krūvą su grigališkąja bažnytine muzika) ir kiek 
lėčiau pasakė keletą žodžių ispaniškai. Indėnas garsiai nusi- 
juokė. Jelmas nusišypsojo Albertui ir tik dabar suprato, kad 
tas keistas kvapas, trenkęs į šnerves įėjus į patalpą, buvo ne 
kas kita, kaip smilkalai. Išdžiūvusių gėlių vazone ant pre- 
kystalio rūko įsmeigta smilkalų lazdelė. 

- Ateikite, - pakvietė Albertas Jelmą ir Holm ir pridūrė 
su akcentu, bet visiškai taisyklinga švedų kalba: - Eime į 
švenčiausiąją dalį. 

Jie įėjo į nedidelį užtamsintą kambarį su puikiu muzikos 
centru, kuris aiškiai buvo svarbiausias dalykas patalpoje. 

— Ar žinote, kad Chorchė yra vienas iš geriausių Švedi- 
jos čiliečių džiazo muzikantų, grojančių kontrabosu? - pa- 
klausė Albertas iš tamsos. 

— Esto son chorradas! - žvaliai sušuko Čavesas įžengda- 
mas vidun. 

— Taip, tai tiesa, tai tiesa, - garsiai nusijuokė Albertas. — 
Ar galiu paimti garsajuostę? 

Kerstina Holm įėjo į kambarį paskutinė. Ji buvo pasiė- 
musi tris kompaktines plokšteles ir tik šiaip ne taip sugrai- 
bė savo rankinėje garsajuostę. 

— Ar nebijai va šitaip palikti parduotuvės? - paklausė ji 
paduodama garsajuostę. 

— Niekas iš manęs nevagia, - mįslingai atsakė Albertas 
ir įstūmė garsajuostę į grotuvą. Jie išgirdo „Misterioso“ pa- 
baigą. - Prastoka kokybė, - įvertino jis. - Manyčiau, kad 
kopijuota du ar net tris kartus. Vargu ar iš kompaktinės 
plokštelės. Taip pat nėra vinilinėms plokštelėms būdingų 
traškesių. Tikriausiai originalas buvo klasikinė šeštojo de- 
šimtmečio garso juosta. 

— Dabar klausyk, - tarė Čavesas, pasigirdus plojimams 
ir džiugiems šūksniams. Tada prapliupo įnirtingos impro- 
vizacijos. Jie matė, kaip tamsoje nušvinta Alberto veidas. 

— Ahaaaa, - tarė jis ir pasileido pašėlusių lenktynių su 
ispanų kalba. 

- Švediškai, - paprašė Čavesas. 

— Žinoma, atsiprašau. Tai labai, labai neįprasta. Net ir 
aš to neturiu. Palaukite, paklausysiu iki galo. 

Chaosas tęsėsi tris minutes, kažin ar ilgiau. Artėjant pa- 
baigai chaoso vis mažėjo. Lyg muzikantai būtų atradę bendrą 
kalbą ir ėmę darniai bendrauti. Buvo labai keista - net ir Jel- 
mas tą juto - klausytis, kaip palaidos gijos ir pasažai susitin- 
ka ir susijungia, susilieja. Praėjo trys labai keistos minutės. 

Albertas atsikrenkštė ir sustabdė garsajuostę. 

— „Misterioso“ įrašė prodiuseris ir Monko fanatikas 
Orinas Kipniuzas ir technikas Rėjus Fauleris stebuklingąją 


* Nesąmonė! (Isp.) 

rugpjūčio septintosios naktį 1958-aisiais „Five Spot Cafė“ 
Niujorke. Į kompaktinę plokštelę, mirus Monkui, Kipniu- 
zas įdėjo porą kūrinių, kurie buvo atmesti per ankstesnį 
„Riverside“ įrašymą liepos devintąją. Jų čia nėra. Čia turėtų 
būti kūrinėlis, apie kurį esu girdėjęs, bet pats niekada nesu 
klausęs. Neva buvę taip, kad šis gabalas paprasčiausiai buvęs 
įrašytas netyčia, nes Rėjus Fauleris apgirtęs užmigo ir ne- 
išjungė grotuvo. Bet tai gali būti mitas. Šiai improvizacijai 
vėliau išties buvo duotas pavadinimas. „Risky“. Švediškai 
„Rizikinga“, ar ne? Arriesgado“, Chorche! Nei Kipniuzui, 
nei Monkui nerūpėjo įtraukti šio kūrinio į plokštelę, jo nėra 
ir rinktinėje plokštelėje „Ihe Complete Riverside Recor- 
dings“. Tas dalykas buvo nuostabus, kai užgimė, bet iš karto 
mirė. Taip atrodė jiems patiems. Bet jūs juk girdite, kad yra 
ne taip. Kažkas iškniso jį iš po žemių ir nukopijavo. 

- Esi girdėjęs apie jį kalbant? - paklausė Jelmas. - Kada, 
kur, kaip? 

— Kartą devintojo dešimtmečio viduryje man siūlė nu- 
sipirkti kopiją. Siūlė amerikiečių džiazo muzikantas. Bet 
norėjo tūkstančio dolerių. Nesąmonė. 

— Kas jis toks? - paklausė Čavesas. 

— Tu jį pažįsti, Chorche. Nedaug trūko ir prieš porą 
metų būtum su juo pagrojęs. Džimas Bartas Ričardsas. 

— Tenoras? 

— Tikrai. Baltasis Džimas. Pačios balčiausios odos džia- 
zo muzikantas, kokį tik esu matęs. Panašus į Džonį Vinterį. 
Jis pasiliko Švedijoje. Geresnis gydymas, kaip pasakė jis, 
kai buvome susitikę šiemet. Jį reikia detoksikuoti maždaug 
kas antrą mėnesį. Tada jis vėl ant kojų. Nežinau, ar dabar 
kur nors groja, ar paguldytas gydyti. 

Jie padėkojo Albertui, atsiėmė garsajuostę ir jau ruošė- 
si eiti. Tada jis tarė iš tamsos: 


* Rizikinga. (Isp.) 

— Vieną kopiją už šitas kompaktines plokšteles. 
plokšteles su grigališkaisiais choralais. Matyt, buvo visai 
pamiršusi. 

- Kiek laiko užtruks? - paklausė Čavesas kaip tik tada, 
kai Jelmas ruošėsi užprotestuoti. 

Albertas nusijuokė ir atidarė antrą grotuvo dėklą. Iš- 
traukė garsajuostę. 

— Jau padaryta, - tarė jis plačiai šypsodamasis. 


* 


Ir iš tikrųjų Džimas Bartas Ričardsas buvo balčiausios 
odos, kokią tik Jelmui kada nors teko matyti. Atrado jį pa- 
kenčiamai blaivų atitinkamo stiliaus vieno kambario bute 
senamiestyje. Jam buvo apie penkiasdešimt, plaukai tokie 
pat balti kaip ir oda. Gulėjo išsitiesęs ant čiužinio ant grin- 
dų, vilkėjo šortais ir marškinėliais. 

— Turbūt girdėjai kalbant apie naujas džiazo mokyklas 
JAV? - paklausė Čavesas. - Pasisakančias prieš savigriovą. 
Marsalio broliai ir dar ryžtingesni vaikinai. Gal gana vai- 
dinti nepritapėlį? 

— Tradicionalistai! - tėškė Baltasis Džimas amerikietiš- 
ka švedų kalba. - Po velnių, jie mano, kad galima kurti mu- 
ziką iškalus istoriją. Lyg tai būtų mokyklinis dalykas. Whe- 
re does their fucking pain come from? Books? Fucking mother s 
boys! Those who talk don't know, those who know don't talk. 

Jelmas ir Holm greitai susižvalgė. 

- Jie kuria nauja, išmanydami viską, - spyriojosi Ča- 
vesas. - Nieko čia keisto. Jie žino apie kiekvieną rifą, kiek- 
vieną, net ir mažiausią, pasažą, kiekvieną pakilimą džiazo 


* Iš kur jų sumautas skausmas? Iš knygų? Suknisti mamytės sūneliai! Kalbantieji nežino, žinan- 
tieji nekalba. (Angl.) 

istorijoje. Iš to semiasi jėgos ir skausmo, kurio jiems reikia. 
Jie gali pasinaudoti jūsų atradimais, nekartodami jūsų klai- 
dų. Tai visai naujas požiūris į meną. 

— Tai senų seniausias požiūris į meną! - pareiškė Ričard- 
sas tramdydamas įsiūtį. - Kurio mums ką tik pavyko atsi- 
kratyti. O jūs vėl norite grįžti į tą prakeiktą pasikartojimų 
erą. Džiaugiuosi, kad tau neteko su manimi groti, Chor- 
che. 

- Tai jūs kartojatės, ir kaip tik todėl, kad nemokate savo 
istorijos. Galvojate, kad kuriate nauja vien todėl, kad esa- 
te per daug apkvaišę nuo narkotikų ir nematote, kad visa, 
ką darote, jau yra padaryta. Asmeniškai unikali išraiška yra 
tik ilgas sumautas kitų pakartojimas, pati blogiausia saviap- 
gaulė. Vienintelis būdas tikrai kurti nauja yra žinoti viską, 
kas jau padaryta. Tik tada galima kalbėti apie naują pra- 
džią. Apie naują istorijos aušrą. Bet apie tokią aušrą, kuri 
apima visas kitas aušras. 

- Teorinės nesąmonės, - supeikė Baltasis Džimas ir už- 
virė: - All the pain comes from in here! - trenkė sau į kaulė- 
tą krūtinę; per purvinus marškinėlius buvo galima suskai- 
čiuoti šonkaulius. Nuskambėjo abejotinai. - You can never 
replace the direct feeling!“ 

— Kaip tik apie tai ir kalbame! - suriko Chorchė ir ėmė 
vaikščioti po prišnerkštą butą. - Nėra jokių tiesioginių iš- 
takų from in here". Ne iš čia to semiesi. Skausmas visada turi 
eiti per formas. Tik tiek, kad jūs to nematote. Painiojate 
narkotikų miglas su jausmu ir iš naujo išradinėjate ratą, ir 
vėl, ir vėl, ir kiekvieną kartą manote, kad tai jūs jį išradote. 
Tikroviškumo iliuzija! 

Jelmas pradėjo nerimauti, kad jiems taip ir nepavyks 
prašnekinti Baltojo Džimo. Atrodė, kad bet kurią akimirką 


* Visas skausmas kyla iš čia! (Angl.) 
** Niekada nepakeisi tiesioginio jausmo! (Angl.) 
*** Iš čia. (Angl) 

juos gali išmesti pro duris. Tačiau Džimas Bartas Ričard- 
sas netikėtai atsisėdo ant čiužinio, garsiai ir skambiai nusi- 
žvengė ir paplekšnojo ranka šalia savęs. 

— Sit down, for Gods sake!" 

Chorchė atsisėdo, paėmė butelį „Jack Daniels“, kurį 
Baltasis Džimas stebuklingai ištraukė iš nežinia kur, ir mak- 
telėjo gerą gurkšnį. 

— Tau reikėjo užsiimti muzika, - pasakė Baltasis Dži- 
mas. - O ne virsti štai tokiu, - parodė į Jelmą ir Holm. - Tu 
Žiūri į ją rimtai. 

— Šitie žino apie muziką daugiau už tave, - atkirto Ča- 
vesas. 

Abu ilgai juokėsi. Jelmas mažai ką suprato. 

Kerstina Holm ramiai tarė: 

— Pavyzdžiui, mes žinome apie grupę, kurios nariai 
Monkas, Grifinas, Malikas ir Heinesas sukūrė nedidelę 
improvizaciją „Rizikinga“, kurią mėginai parduoti prieš de- 
šimt metų. 

Baltasis Džimas pažiūrėjo į ją nustebęs. Tada pratrūko 
juoktis. 

— Ir taip ilgai vargstate dėl tokio nieko? All the priorities 
in their right places“, turiu pasakyti. Trys farai pas seną eks- 
saksofonistą dėl tokio šūdo! I'm deeply honoured, people!“ 

— Mes čia ne tam, kad tave prigriebtume. Mums reikia 
surasti tavo klientus. 

— Nusipirko ne tiek jau daug žmonių, you know“. Kai 
aštuntojo dešimtmečio viduryje Redas Mičelas mane čia 
atsivežė, buvau girdėjęs, kad esate nedidelė, bet džiazą my- 
linti tauta prie ledinės jūros, tad pasidariau kiek galėdamas 
daugiau šito kūrinio ir nemažai kitų originalių garsajuosčių 


* Dėl Dievo, sėskis! (Angl.) 
** Teisingai sudėlioti prioritetai. (Angl.) 
*** Žmonės, aš labai pagerbtas! (Angl.) 


*+** Žinote. (Angl.) 

kopijų; su tais kūriniais septintojo dešimtmečio pradžio- 
je mane supažindino Grifinas. Žinote, aš tada great deal 
grojau su Džoniu, buvau jaunas, žalias ir entuziastingas. 
Jis pasakė, kad yra nemažai neišleistos medžiagos iš gru- 
pės „Five Spot“ laikų, tokių kaip „Round Midnight“, „Evi- 
dence“, „Risky“ ir kitų motherfucking" melodijų. Dauguma 
pasirodė dabar, kai - kuo jis ten vardu, tas prodiuseris? — 
Kipniuzui prireikė šlamančiųjų. Bet „Risky“ ir keletas kitų 
yra mano babies“". Jos nepasirodė. Taip, po velnių, turėjau 
pasiėmęs iš Valstijų dešimt skirtingų panašaus tipo gar- 
sajuosčių ir per keletą kartų bandžiau jas iškišti. „Risky“ 
garsajuostė buvo viena iš paskutiniųjų, pardaviau kažkada 
1985-1986-aisiais. Tada jau žinojau, kas mano pirkėjai. 
Penki tipai, daugiau nebuvo galinčių pakloti krūvą žalių už 
pusėtinos kokybės piratines kopijas. Juk tai buvo fucking il- 
legal“. Aš neturėjau jokių autorinių teisių. Beje, tebelaikau 
porą garsajuosčių pensijai. 

— Ar tai reiškia, kad tebeturi adresus tų, kurie nusipir- 
ko „Risky“ garsajuostes? - tiesiai šviesiai paklausė Kerstina 
Holm. 

— Sure“"". Nuo devintojo dešimtmečio pradžios visada 
pirko tie patys tipai. Džiazo mėgėjai, turbūt. Įdomybių mė- 
gėjai - tai jau tikrai. Jeigu jų nepasodinsite, adresus duo- 
siu. Du Stokholme, du Geteborge, vienas Malmėje. Big city 
democracy""", velniai rautų. Kažkur čia yra nedidelė geltona 
fucking notebook""""... 

Jie ėmė ieškoti po bjauriai suverstą butą, mesdami į 
šoną įvairiausius keistus daiktus, pavyzdžiui, sudžiovintą 


scėL4 


: Daug. (Angl.) 

** | Suknistų. (Angl.) 

** Kūdikiai. (Angl.) 

**** | Velniškai nelegalu. (Angl.) 

ww Žinoma. (Angl.) 

****** Didmiesčio demokratija. (Angl.) 
*4*449* Cuknista užrašų knygelė. (Angl.) 

smauglio boa galvą, kuri gulėjo po stalu ir Jelmo rankose 
virto dulkėmis, nešvarius drabužius, batų dėžutę su lenkiš- 
kų zlotų banknotais, vėl nešvarius drabužius, antikvariniais 
virtusius suomiškus pornografinius žurnalus, kur lytiniai 
organai uždengti juodais lapeliais, visą krūvą nešvarių 
drabužių, keletą svaidymo peilių iš Botsvanos, visą kalną 
nešvarių drabužių, trylika besivoliojančių neplautų „Guin- 
ness“ alaus bokalų, vinilinę plokštelę be dėklo, bet su Bilo 
Ivanso autografu, įrėžtu tiesiai per takelius, ir didžiules 
krūvas barų sąskaitų. 

— Kodėl renki barų sąskaitas? - paklausė Čavesas ir 
ištraukė geltoną užrašų knygelę iš nepadoriai suplyšusių 
trumpikių. 

— Dėl mokesčių ir techninių priežasčių, - paaiškino 
Baltasis Džimas ir maktelėjo deginančio „Jack Daniels“. 

„Čia kaip prastame filme“, - pagalvojo Jelmas. 

Čavesas ant vienos baro sąskaitos užsirašė pavardes ir 
adresus ir padavė užrašų knygelę Baltajam Džimui, o šis 
nusviedė ją atgal į kambarį, atsiraugėjo ir sėdomis užmigo. 

Čavesas ir Holm bendromis jėgomis jį paguldė ir ant- 
klode užklojo kreidos baltumo kūną. 

— Jis didis muzikantas, - tarė Chorchė, kai jie išėjo į 
saulę. 

Kerstina Holm linktelėjo. 

Jelmas nežinojo, ką galvoti. 


* 


Čavesas nenoromis grįžo į policijos pastatą. Jelmas 
paleido Holm eiti artimiausiu Stokholmo adresu, gautu iš 
Baltojo Džimo, o pats nuvažiavo tolimesniu. 

Kerstina Holm nuėjo į Linėjaus gatvę pas pensininką 
majorą Eriką Rodholmą. Tai buvo solidus ponas, perko- 
pęs vidutinio amžiaus ribą; jo aistra retiems džiazo įrašams 

buvo milžiniška ir labai netikėta. Kaip Holm papasakojo 
vėliau, jis atrodė kaip tikrai besižavintis Sūza, tai yra jis 
buvo toks vyras, kuriam ritmas ir taktas yra tas pat. Bet vė- 
liau paaiškėjo, kad jis tuo neapsiriboja. Jis turėjo didžiulę 
piratinių įrašų kolekciją iš baisiai įtartinų mažų klubų, nuo 
Karelijos iki Ganos. Iš pradžių jis nenorėjo prisipažinti nie- 
ko, ką būtų galima laikyti nelegaliu dalyku, bet vėliau, pa- 
naudojus metodus, kurių Holm nenorėjo atskleisti, ne be 
pasididžiavimo parodė savo įspūdingą kolekciją, paslėptą 
už atlenkiamos knygų lentynos. Jis prisiekė „šalimi ir vėlia- 
va, kad jam niekada nekiltų mintis kopijuoti bent vieno iš 
savo unikalių įrašų. Be to, Holm pamatė ir išgirdo „Risky“ 
kopiją, kurią Džimas Bartas Ričardsas buvo padaręs majo- 
rui Rodholmui. Holm išbuvo ten dvi valandas ir pasiklausė 
Lesterio Jungo koncerto Zalcburge ir Kenio Klarko kon- 
certo Hudiksvalio miesto viešbutyje. 

O Polis Jelmas nuvažiavo į Meštą ir aplankė sunkios 
negalios ištiktą Rogerį Palmbergą, kurį buvo pervažiavęs 
Norlando traukinys; ne visai nesavanoriškai, kaip per savo 
elektroninį kalbėjimo aparatą pasakė pats Palmbergas. Liko 
nepažeista tik klausa, ir ji buvo puiki. Jie pasiklausė Balto- 
jo Džimo „Risky“ įrašo, o Rogeris Palmbergas paaiškino 
Jelmui kiekvieną menkiausią toną, kas vyksta, kur vyksta 
ir kodėl vyksta būtent tai. Jelmas jautėsi kaip užburtas. Jis 
vis labiau abejojo posakiu: Those who talk don't know, those 
who know don't talk. Šis sutraiškytas žmogus buvo pats sub- 
tiliausias klausytojas, kokį jam kada nors teko sutikti, ne tik 
muzikos klausytojas, bet klausytojas apskritai. Vien savo 
dėmesingumu jis privertė Jelmą beveik viską papasakoti 
apie bylą. Palmbergas manė, kad garsajuostės pėdsakas la- 
bai įdomus, prisiekė esąs nekaltas ir mainais gavo Jelmo pa- 
žadą papasakoti viską, kai byla bus ištirta. Palmbergo gar- 
sajuostės iki šiol nebuvo girdėjęs niekas kitas, tik jis pats; 
jis be užuolankų prisipažino, kad taip yra paprasčiausiai dėl 

to, kad jo niekas niekada neaplanko. Jis buvo visiškai vieni- 
šas ir su tuo susitaikęs. Savo dėmesingumą gavo nukreipti 
į muziką. Juodu pasiklausė poros Džimo Barto Ričardso 
įrašų iš septintojo dešimtmečio pabaigos, ir Jelmas pradėjo 
suvokti, pas ką lankėsi tame baisiame bute senamiestyje. 
Kai galiausiai paliko Rogerį Palmbergą neįgaliam žmogui 
pritaikytame bute, staiga pajuto kitame Stokholmo gale įsi- 
gijęs artimą draugą. 

Polis Jelmas sąmoningai padidino tempą, vos užuodęs 
pėdsaką. Nebuvo laiko stovėti priešais veidrodį ir spokso- 
ti, kiek per paskutinę savaitę išsiplėtė spuogas ant skruos- 
to, nebuvo laiko žiūrėti į save kaip į tuščią indą, kiaurymę 
gyvybingoje ir keistis linkusioje aplinkoje, nebuvo laiko 
tyrinėti keisto santuokos įtrūkimo. Čia buvo būtent toks 
atvejis. Garsajuostės pėdsakas masino taip stipriai, kad visi 
kiti pėdsakai išblėso. 

Jelmas susiruošė važiuoti į Geteborgą ir Malmę susitikti 
su likusiais trimis savininkais, turinčiais Telonijaus Monko 
įrašus su improvizacija „Risky“, už kurią jiems teko pakloti 
apvalią tūkstančio dolerių sumelę. Hultinas ramiai išklausė 
jųdviejų su Kerstina išvadų apie Rodholmą ir Palmbergą. 
Nė vienas iš jų nebuvo žudikas ir nė vienas iš jų nebuvo da- 
ręs garsajuostės kopijų. Tačiau - dėl to jie beveik sutarė — 
buvo tam tikra galimybė, kad kuris nors iš trijų likusiųjų iš 
tiesų gali būti pats žudikas; pensininko majoro Rodholmo 
išdidus nenoras kopijuoti garsajuostę buvo, matyt, bendras 
tokių džiazo fanatikų bruožas. Tikriausiai kopijų, padarytų 
iš kopijų, nebus labai daug. 

Kitapus sienos Kerstina Holm ruošėsi važiuoti kartu su 
Jelmu į Pietvakarių Švediją. Jis manėsi pažįstąs ją taip gerai, 
kad spėjo, jog net ir jos akiplotis ėmė trauktis; atsirado tu- 
nelinis matymas. Visa kita buvo išjungta. 

Tada įvyko telefoninis pokalbis su Dalare. 

Jelmas pakėlė ragelį ir įsitempęs atsiliepė. Čavesas ste- 
bėjo jį iš kitos rašomojo stalo pusės ir matė, kaip raudonas 
spuogas ant kairiojo skruosto pasidarė labai ryškus; visas 
veidas, išskyrus tą dalį, aiškiai išblyško. 

Jelmas klausėsi netardamas nė žodžio. Tik stovėjo išba- 
lęs kaip kreida. Čavesui atrodė, kad spuogas ant skruosto 
virto tvinkčiojančia žaizda. Paskui Jelmas du kartus nepa- 
taikė padėti ragelio į vietą. 

Chorchė laukė. 

— Cila mane paliko, - tyliai pratarė Polis. 

Chorchė nepasakė nė žodžio. Padėjo rašiklį ant stalo. 

- Paskambino iš vasarnamio. Nebenori, kad šią vasarą 
dar kartą tenai atvažiuočiau. Ji turinti pagalvoti. 

Kai Kerstina Holm atidarė duris, vyrai stovėjo apsika- 
binę. 

Ji vėl uždarė duris, be jokio garso. 


* 


Taksi automobilyje pakeliui į Arlandos oro uostą ji pa- 
klausė tik vieno dalyko. 

— Ar pajėgsi? 

Jelmas iš lėto linktelėjo. 

Jai pasirodė, kad raudonas spuogas ant jo išblyškusio 
skruosto panašus į Švedijos klajūnų ženklą, kiek kreivą 
gulsčią stačiakampį. 

Kerstina neprisiminė, ką jis reiškia. 

Skrendant į Landveterį Jelmo veidas šiaip taip atgavo 
spalvą. Spuogas pablyško, ir kaip tik tada, kai kontūrai šiek 
tiek pabalo, Kerstina Holm prisiminė, ką reiškia tas klajūnų 
ženklas. Gulsčią stačiakampį, įspėdami vieni kitus, klajū- 
nai nubrėždavo ant namų, kur gyveno šiurkštūs ir žiaurūs 
žmonės. 

Bet dabar ženklas buvo beveik dingęs. 

Tunelinis matymas atsinaujino, Jelmas matė siauriau 
nei kada nors anksčiau. Jis tiesiog fiziškai juto, kaip regos 
laukas susitraukia nuo beribio iki minimalaus. Po pokalbio 
su Cila jis buvo absurdiškai išsiplėtęs, taip, kad Jelmui atro- 
dė, jog mato aplinkui ir už savęs, žvilgsnis buvo visiškai ne- 
sutelktas, lyg apimtų viską ir nieko nefokusuotų. Nemaloni 
būsena. Visiška griūtis. O tada visiška priešingybė, savisau- 
gos instinkto stipriai paveiktas tunelinis matymas. 


* 


Jelmas paskambino į namus iš Landveterio ir ilgai kal- 
bėjo su Tuva apie tai, kas iš tikrųjų atsitiko. Ragelį pakėlė 
Danis, bet tik atžariai nukirto; matyt, Danio akyse dėl visko 
buvo kaltas tėvas, bet iš kitos pusės, juk jis ir jautėsi kaltas 
dėl visų problemų pragariškame bręstančio sūnaus pasauly- 
je. Cila buvo pasakiusi Tuvai, kad tėtis su mama kurį laiką 
turi pagyventi atskirai, tik tiek. Ji vos atpažinusi motinos 
balsą. Jelmas stengėsi jai viską paaiškinti, bet netrukus pats 
išgirdo, kad kalba vien klišėmis. „Kalba padalija vaidme- 
nis“, - karčiai pagalvojo jis. Paklausė, ar jie patys susitvarkys 
keletą dienų, o Tuva nusijuokė ir atsakė, kad jie susitvarko 
nuo pat tos dienos, kai mamai šovė į galvą visam laikui per- 
sikelti į Dalarę, o tėtis pradėjęs ištisomis paromis dirbti. 

Bestovint su nutilusiu rageliu rankoje staiga kilo min- 
tis, kad jis net nebuvo apie tai pagalvojęs. 

Jie kartu nuvažiavo pas abiejų garsajuosčių savininkus. 
Vienas gyveno šalia Hagos, Olivedalo kvartale, Tvirtovės 
gatvėje, netoli Karūnos tvirtovės ant Tvirtovės kalvos Tvir- 
tovės parke prie Tvirtovės aikštės. Senąjį muzikos moky- 
toją Egoną Haselgreną supo daug tvirtų dalykų; jie greitai 
susidarė tokį pat tvirtą įspūdį kaip ir apie anuodu stokhol- 
miečius — tai buvo klaidingas pėdsakas. 

Į gana elegantišką muzikos mokytojo Haselgreno tri- 
jų kambarių butą jie atvyko popiet. Saulė tebešildė, ir virš 
Geteborgo kybojo siaubingas išmetamųjų dujų debesis. 
Jis slėgė. Apkūnus ponas Haselgrenas atidarė duris vilkė- 
damas klasikiniais tinkliniais marškinėliais. Per stambias 
kilpas ant jo plačios krūtinės kyšojo žilų plaukų kuokštai. 
Fone skambėjo Telonijus Monkas. 

— 52-osios gatvės tema, - tarė Kerstina Holm ir taip at- 
vėrė kelią ir į senojo mokytojo širdį, ir jo namus. 

Taip, iš Baltojo Džimo jis paštu nusipirkęs Monko įra- 
šą su „Risky“ pabaigoje. Ne, kažkokiame specialiame žur- 
nale, kurio pora numerių išėjo maždaug devintojo dešim- 
tmečio viduryje, jis buvo įdėjęs skelbimą, kad ieško retų 
1957-1959 metų įrašų, ir atsiliepęs Baltasis Džimas. Taip, 
jis tebeturįs garsajuostę. Taip, leisdavęs ją per pamokas 
mokykloje. Ne, mokiniams nepatikę. Taip, jis užsispyręs 
ir metai iš metų per pamokas grojęs šeštojo dešimtmečio 
pabaigos džiazą. Taip, būtent 1957-1959-ųjų bibopas bu- 
vęs unikaliausias dvidešimto amžiaus meno išradimas, nė 
vienas mokinys negalėjo išvengti susidūrimo su juo. Ne, jis 
niekada nedaręs garsajuostės kopijų ir jam niekada nekiltų 
tokia mintis. 

Jie padėkojo ir išėjo. Kai Tvirtovės gatvėje apsisuko 

marškiniais stovi ir smalsiai juos stebi. 


Kitas adresas buvo baro, tačiau ten jokio baro nebuvo. 
Jie spoksojo tiesiai į negyvas Arnoldo Švarcenegerio akis 
vaizdo įrašų nuomos centro vitrinoje, įsikūrusio ten, kur 
turėjo būti „Cafė Ricardo“, Inkaro gatvėje šalia Karlo Joha- 
no aikštės. 

— Ar gerai pažįsti gimtąjį miestą? - paklausė Jelmas. 

— Ne ta miesto dalis, - atkirto Holm. 

Ji paskambino į savo buvusį komisariatą Dažytojų gat- 
vėje prie Odino aikštės. 

Holm stovėjo telefono automato būdelėje ir ilgai kalbė- 
josi. Nesigirdėjo nė žodžio. Jelmas stypsojo ir dvejodamas 
čiupinėjo mobiliojo ryšio telefoną striukės kišenėje. Matė, 
kaip ji nušvito, garsiai nusijuokė, nors juoko jis negirdėjo, 
užjausdama nuleido lūpų kampučius ir parodė visą minų ir 
gestų repertuarą, kokio jis nebuvo matęs anksčiau. „Labai 
patraukli pantomima“, - pagalvojo jis ir aiškiai pasijuto ati- 
tvertas stiklinio lango. 

— Tas Gvidas iš uždarytos „Cafė Ricardo“, kurio pavar- 
dės Baltasis Džimas nepasakė, - be jokios išraiškos tarė 
Holm, išėjusi iš telefono būdelės. Jelmui pasirodė, kad tas 
neišraiškingumas skirtas asmeniškai jam. - Jis vardu Gvi- 
das Kasola ir turi naują, kiek gražesnį barą arčiau centro, 
Bažnyčios gatvėje, vadinasi „Il Barone“. 

— Ar iki ten toli? 

— Niekada nesi buvęs Geteborge? 

— Niekada. 

- Šita miesto dalis vadinama Majorna. Bažnyčios gatvė 
yra Geteborgo miesto dalyje, kuri vadinama Valgravenu. 
Centre, Sityje, jei nori kalbėti stokholmietiškai. Galiukas 
kelio. 

— Per toli eiti? 

— Ne. Pakeliui galiu truputį papasakoti apie miestą. 

Jie ėjo vakarėjančiomis gatvėmis. Nors buvo aktyviausio 
eismo valanda mieste, kuriame dėl susikaupusio per didelio 

išmetamųjų dujų kiekio kartais tenka uždaryti vaikų darže- 
lius, pasivaikščioti buvo malonu. Vos per valandą tunelinis 
Jelmo matymas prasiplėtė, ir nelabai skausmingai. Nekilo 
jokių abejonių, kad tai dėl Kerstinos Holm. Čia ji jautėsi 
kaip žuvis vandenyje, puiki gidė savo mylimame mieste. 
Pamažu Geteborgas ėmė atrodyti jaukesnis už Stokholmą, 
nors Stokholmas neabejotinai gražesnis. Eidami juodu šne- 
kučiavosi. Siena tarp jų sugriuvo, kai Kerstina pasakojo, o 
Jelmas klausinėjo apie kultūros rezervatą Gathenhielmskos 
kvartale ir Masthugo bažnyčią, apie Hagos kvartalą ir Ge- 
ležies aikštę, apie Žuvų bažnyčią ir ypatingą socialinį namą 
kitame Valgraveno gale, o kai kirto Karaliaus sodą, perėjo 
tilteliu ir palikę Valgraveną nužingsniavo link Karaliaus aikš- 
tės, Kerstina dar papasakojo apie katedrą. Staiga jie atsidūrė 
vietoje. Per visą tą laiką juodu nepalietė jokios asmeniškos 
temos ir vis dėlto tarp jų įvyko kažkas labai asmeniško. 

Abu įžengė į „Il Barone“. Pilna žmonių, nors buvo vos 
po šeštos. Grynai itališkame bare galėjai justi ir angliško 
„pabo“ atmosferos dvelksmą. Jie pasiteiravo, ar yra Gvidas 
Kasola, ir buvo pasiųsti į kabinetą. Jie pasibeldė, ir duris 
atidarė pats Kasola. 

Jis buvo panašus į tikrą mafijos bosą, bet labai malonus 
ir paslaugus. Atidžiai išklausė savotišką jų reikalą ir galiau- 
siai tarė: 

— Aš esu kalbėjęs su Džimu Bartu Ričardsu, kai jis gro- 
jo Geteborge kažkada aštuntojo dešimtmečio pabaigoje. 
Jis pasakė, kad gali parduoti retų Monko įrašų, ir aš pradė- 
jau iš jo pirkti. Pardavė labai nedaug, spėju, tada, kai jam 
iškildavo staigių finansinių sunkumų. Iš viso nusipirkau ke- 
turis įrašus. Paskutinis kaip tik ir buvo tas, kurio jūs ieško- 
te, tai buvo 1985-ųjų vasarą. Maždaug vidurnaktį paprastai 
paleidžiu džiazą, „Round Midnight“, taip sakant, tada man 
patinka leisti retus įrašus, nes noriu pažiūrėti, ar kas nors 
sureaguos. 

— Ar kas nors sureagavo? - paklausė Holm. 

— Manau, kad į „Risky“ nelabai. Galbūt į porą kitų. 

— Ar esi kopijavęs garsajuostę? 

Gvidas Kasola kiek pagalvojo. Pasikasė panosį. 

— Kai turėjau „Cafė Ricardo“, buvome du savininkai ir 
laikėme dar vieną barą. Antrasis vadinosi „Cafė Tregua“ ir 
buvo Majornos rajone, už kelių kvartalų nuo pirmojo. Abi 
vietos atrodė visiškai taip pat, tai buvo tam tikra gudrybė, 
vienoda buvo ir muzika; aš beveik įsitikinęs, kad padariau 
kopiją Rogeriui „Tregua“ bare. 

— Rogeriui? 

— Rogeriui Hackzeliui. Pabaigoje mums iškilo sunkumų 
bendradarbiaujant ir partnerystę nutraukėme. Jis išvyko 
iš Geteborgo devintojo dešimtmečio pabaigoje ir atidarė 
barą kažkur Pietų Švedijoje, atrodo, Smolando regione. Jis 
vadinasi „Hackat och Malet“. Valdo jį kartu su mūsų senu 
bendru draugu Jariu Malinenu. Hackzelis ir Malinenas. 
„Hackat och Malet“'. Gan išmoninga. Jonšiopinge, Vekšėje 
arba Kalmare. 

— Ar gali atnešti garsajuostę? - paprašė Holm ir klau- 
siančia veido išraiška parodė į telefoną. 

Kasola linktelėjo ir išėjo iš kabineto. Holm vėl paskam- 
bino į savo buvusį komisariatą, trečiąjį budintį skyrių. Šį 
kartą ji nebuvo tokia šneki. Jelmas pagalvojo, kad dėl to, 
jog šalia yra jis. Bet pastaruoju metu jis amžinai ko nors 
prisigalvoja. 

— Labas, čia vėl aš, - tarė Holm į ragelį. - Taip taip, ži- 
nau. Bet kaip Valstybės kriminalinė susitvarkytų be savo 
pėstininkų? Gal kiek ir saldžialiežuvauju, taip... Taip taip... 
Taip, dėl baro, kuris vadinasi „Hackat och Malet“. Smolan- 
de. Turbūt Jonšiopinge, Vekšėje arba Kalmare. Gerai. Ne, 
aš dar paskambinsiu. Po velnių, nežinau, kaip jis jaučiasi. 
Tikiuosi, blogai. Baik. Viso. 


* Hacka - kapoti, mala - malti. (Šved.) 

— Tai tavo buvusysis yra faras? - įžvalgiai paklausė Jel- 
mas. Jam taip atrodė. 

— Išvirkščioji kraujomaišos pusė, - atkirto ji ir pažiūrė- 
jo sunkiai suprantamu žvilgsniu. 

Gvidas Kasola grįžo su garsajuoste, įdėjo ją į nedidelį 
grotuvą ant rašomojo stalo ir paleido. Tai buvo jų ieškoma 
garsajuostė. 

„They re playing our song“, - pagalvojo Jelmas ir pajuto, 
kad tuoj apsivems. 


* 


Vakare lėktuvu juodu išskrido į Malmę. Kerstina Holm 
paskambino iš Landveterio į trečiąjį budintį skyrių Dažy- 
tojų gatvėje ir gavo „Hackat och Malet“ baro adresą. Jis 
buvo Vekšėje. 

Per trumpą kelionę lėktuvu Jelmas giliai įmigo ir nieko 
nesapnavo. Kai Holm pažadino, jam vis tiek pasirodė, kad 
sapnavo kažką svarbaus. 

Nors jau buvo vėlyvas vakaras, jie pabandė surasti 
penktąjį, paskutinį, pirkėją, įsigijusį Monko garsajuostę iš 
Baltojo Džimo. 

Viskas nuėjo velniop. Kelionė į Malmę tik sukompli- 
kavo reikalą. Jie patraukė į Roberto Granskogo butą Bark- 
gateno gatvėje, Malmės miesto dalyje, vadinamoje Miole- 
vongenu. Trečiame aukšte, kur turėjo būti ieškomas butas, 
lentelės su tokia pavarde ant durų nerado. Jie paskambino į 
ketverias duris, kol kažkas užkibo, - paskutinio buto duris 
atidarė jauna trumpai apsikirpusi mergina. Ji papasakojo, 
kad Robertas Granskogas tikrai gyvenęs čia iki 1992-ųjų, o 
tada atsikrausčiusi ji. Granskogas tame bute miręs, nelabai 


* Jie groja mūsų dainą. (Angl.) 

gražiai, todėl butas gana pigia atitekęs jai. Ji pridūrė, kad 
vaiduoklių nebijanti, ir atrodė apsimestinai įžūli. 

Jie grįžo į centrą ir aptarė galimybes nustatyti, kas ištiko 
velionio Granskogo palikimą. Tikimybė buvo labai maža. 
Visgi sutarė, kad kitą rytą veiks atskirai. Holm pasiliks Mal- 
mėje ir bandys atkasti Roberto Granskogo paveldėtojus, o 
Jelmas traukiniu važiuos į Vekšę. Bet vakarą juodu užbaigė 
maloniame prancūziškame bare prie Didžiosios aikštės, 
vos už poros kvartalų nuo viešbučio „Savoy“, kur leido sau 
apsistoti. 

Jelmas užsisakė nepriekaištingą, ypač sultingą burgun- 
dišką jautienos troškinį su nepjaustytomis keptomis bul- 
vėmis, pagardintomis šalavijais, o Holm - tokį pat sultingą 
provansietišką jautienos troškinį su alyvuogėmis ir bulvių 
apkepu, prikaišytu česnakų. Nė vienam iš jų nerūpėjo, ar 
Valstybės policijos valdyba apmokės du butelius sodraus 
kvapnaus vyno „Domaine du Vieux Lazaret.. 

Iš pradžių jie daugiausia kalbėjosi apie darbą. Apie 
Dagfeltą, Strand-Juleną ir Karlbergerį. Apie Anos Klaros 
Humelstrand tipo žmones. Apie ne itin gedinčius gimi- 
naičius. Prigalvojo alternatyvių pavadinimų tam keistam 
dariniui, „A grupei“. Alienacijos grupė. Atakuojančios pa- 
jėgos. Aukšto intelekto vaikai. Aukščiausio lygio komanda. 
Aukšto prioriteto akcijos. Antipatijos grupė. Ilgai kalbėjosi 
apie vienišą Norlanderio ataką Taline ir įsismaginę pažėrė 
pakaruokliškų juokelių apie prie grindų prikaltą didvyrį, 
savotišką „Kristaus sugrįžimą“. Kalbėjosi apie pasibaigu- 
sį konfliktą tarp Norlanderio ir Siodersteto, apie nutukėlį 
Nybergą — Misterį Švedija ir bažnyčios choristą, apie kom- 
piuterininką Čavesą - kvalifikuotą džiazo muzikantą ir 
apie griežtąjį Hultiną - kietą gynėją Stokholmo policijos 
veteranų futbolo komandoje; istorija apie praskeltą Čaveso 
tėvo antakį labai pagyvino bendravimą. Pasvarstė, kas galė- 
jo nutikti Artui Sioderstetui Suomijoje. 

Išdrįso kalbėti apie labiau asmeniškus dalykus. Kersti- 
na papasakojo apie domėjimąsi muzika, kaip ji gyveno tarp 
dainų, nuolat apsupta muzikos. Polis papasakojo apie savo 
vaikus; jis vengė skausmingos temos apie Cilą. Papasako- 
jo apie Driterą Frakulą, apie įkaitų dramą ir teismą, apie 
Grundstriomą iš Vidaus tyrimų skyriaus, o tada ūmai pa- 
klausė: 

— Ką turėjai galvoje, kai paklausei, ar aš laimingai ve- 
dęs? Ar „tikrai laimingai, kaip tada pasakei? 
akimis. Abu prisidegė savo šventines cigaretes. 

— Man pasirodė, kad nesi laimingai vedęs. 

— Visada maniau, kad esu. Pakankamai. 

- Tai kažkaip atsispindėjo tavo darbe, policininko dar- 
be, aš negalėjau kaip reikiant suprasti. Ir vis dar negaliu. Tą 
parodei aiškiau nei kiti. Turbūt todėl buvo įdomu. Lyg tu 
visą laiką per darbą ieškotum kažko visai kito, lyg užsiim- 
tum visai ne policijos tyrimu. Galbūt atpažįstu tai pačioje 
savyje... 

— Stebėjai mane taip įsigilinusi? 

Ji vos šyptelėjo. 

— Aš visus sutiktus žmones stebiu įsigilinusi. Galbūt tai 
moters policininkės žvilgsnis. Nepriimk asmeniškai. 

— O gal aš noriu būtent to. 

Ji palinko, priekin. 

— Nepamiršk, kad dabar esi šiek tiek sutrikęs. Turbu- 
lencija. Viskas slysta tau iš po kojų. Aš nenoriu tapti kažko- 
kiu... pakaitalu... 

Jis atsilošė ir įtraukė dūmą. Išmaukė paskutinį vyną, pa- 

Šiltą gegužės naktį eidami link Rytinio Uosto kanalo 
jie negalvodami apsikabino. Truputį pajuokavo ir nusikva- 
tojo. 

— Ar darei tai? - šovė jam į galvą paklausti. 

— Ką dariau? 

— Tai, ką siūlė Ana Klara Humelstrand dėl alyvuogių 
spalvos gališko organo? 

Per jį perbėgo sutemų gija. 

Bet ji atsakė ramiai, nepaleisdama jo: 

— Kai pradėsiu masturbuotis pagalvojusi apie švedų 
turtuolio žmonos prancūzo žigolo linksmakotį, tada žino- 
siu, kad mano popieriai jau prasti. 

Jie nusijuokė ir priėjo Šiaurinę Pylimo gatvę. „Savoy“ 
viešbutis buvo už kampo. Prie kampinio lango vakarienia- 
vo septynių žmonių draugija. Labai gerai vilkintis vyras 
stovėjo ir sakė kalbą. Jie pasidžiaugė, kad valgė ne viešbu- 
tyje, trumpam nuėjo prie kanalo ir paspoksojo į purviną 
vandenį. Nieko įdomaus. Netrukus grįžo į viešbutį, pasi- 
ėmė savo raktus ir užlipo į antrą aukštą. Kambariai buvo 
šalia. Jie pastovėjo koridoriuje kiek svirduliuodami. Tada ji 
įkišo raktą į spyną ir tarė: 

— Turbūt geriausia bus šitaip. 

Pasiuntė jam oro bučinį ir paliko vieną su vaiduokliais. 

„Erinijos“, - pagalvojo jis miglotai, įžengęs į juodą kam- 
barį, nevykusiai imituojantį namų jaukumą. 

Ar dvasiškai nužudytos moters dvasia gali tave perse- 
kioti, nors jos kūnas dar gyvas? 

Nors jis nelabai žino, kuo prasikalto. 

Jelmas šiaip taip išsinėrė iš džinsinės striukės ir kelnių 
ir krito į lovą su marškiniais. Per miglą matė save ir Cilą 
besimylinčius prietemoje ant Dalarės liepto, palei šlaunis 
ridinėjosi tuščias vyno butelis. Jos žvilgsnis visą laiką buvo 
toli, paskendęs sutemų raudonyje. Prie pat jų sėdėjo Kers- 
tina Holm, plačiai išskėtusi kojas ant savo rašomojo stalo. 
Žiūrėjo, kaip jie mylisi. Jos tamsios akys matė jo blizgantį 


penį slystantį pirmyn ir atgal iš Cilos, ir ji truputį nusismau- 
kė plevėsuojančias juodas kelnes. Ranka ramiai ir tikslingai 
judėjo aukštyn žemyn už kelnaičių juosmens. Tada paki- 
lo nuo rašomojo stalo ir atėjo ant liepto. Palinko virš jų ir 
lengvai perbraukė per nuogus kūnus. Tuo pat metu lėtai 
nusitraukė megztinį ir apnuogino gražias nedideles krūtis; 
lygiai taip pat lėtai nusismaukė juodas kelnes ir atsisėdo ša- 
lia jų sukryžiavusi kojas. Rankos slydo vidine šlaunų puse. 
Ji ištiesė ranką ir nykščiu bei smiliumi apglėbė jo penį, kol 
jis slydo pirmyn ir atgal iš Cilos. Jis pakilo nuo Cilos ir at- 
sigulė ant nugaros. Cila suėmė jo penį ir įstūmusi į save 
ėmė judėti aukštyn žemyn. Kerstina atsargiai prilaikė jos 
sėdmenis. Tada atsigulė šalia Polio ir ėmė bučiuoti erzina- 
mai judindama liežuvį. Įsikišo vieną pirštą į makštį ir davė 
jam nulaižyti. Galiausiai atsisėdo jam ant veido atsisukusi į 
Cilą. Girdėjo jas aistringai bučiuojantis, tuo tarpu jo penis 
nardė į Cilą, o liežuvis į Kerstiną. Tai buvo išsipildymas. 
Viskas buvo lytis. Ji buvo čia. Jos nebuvo čia. Juto, kaip ji 
pakelia marškinius. Ar tai padarė jis pats? Jis tebebuvo ant 
liepto. Jam nusmaukė trumpikes. Ar tai padarė jis pats? 
Matė ją šalia savęs lovoje. Ji buvo nuoga ir gulėjo šalia, žiū- 
rėdama į jo neįtikėtiną erekciją. Jis seniai bejautė ką nors 
panašaus. Ji masturbavosi. Ar perprato jo troškimą? Ar tai 
buvo troškimo išsipildymas? Jo ar jos? Ar ji iš viso buvo ša- 
lia? Suėmė ją už šlaunų ir pasuko taip, kad pagarbiai galėtų 
stebėti, kaip ji liečia savo gražią juodai papuoštą lytį. Ji su- 
ėmė lytines lūpas smiliumi ir viduriniuoju pirštu ir paspau- 
dė link sukietėjusio iškilusio klitorio. Viena ranka mėgau- 
damasi ilgai vedžiojo ratu, o kitos rankos pirštus kyščiojo į 
makštį. Jis visai nejudėjo ir nekvėpuodamas stebėjo šią ilgą 
procedūrą. Jos tamsios akys buvo visiškai užmerktos, kol 
galiausiai išsiplėtė, galva metėsi atgal ir pasigirdo prislopin- 
tas gerklinis garsas. Kurį laiką gulėjo visiškai nejudėdama. 
Tada pasislinko prie jo ir ėmė čiulpti penį, ilgai ilgai, leido 

jam slysti tarp aštrių dantų, sukeldama malonų skausmą. 
Paskui priėmė į save ir jis išsiliejo giliai giliai joje. Ji mėga- 
vosi viduje pasklidusia šiluma. Jis ėmė ją laižyti ir privedė 
iki antro orgazmo. Skoniai jam ant liežuvio susimaišė. 
Tada jis išnyko. 
Kitą dieną nežinojo, ar tai, kas įvyko, buvo tikrovė. 

Jis išlipo iš traukinio Vekšės stotyje, atsisėdo ten pat ka- 
vinėje, pasiėmė pietums kavos su sumuštiniu ir išsiskleidė 
miesto planą. Buvo praleidęs pusryčius „Savoy“ viešbutyje 
Malmėje. Dešimtą kartą išsitraukė laišką, kurį Kerstina pa- 
liko jam viešbučio registratūroje, ir pabandė jį iššifruoti: 

„Poli, ačiū už vakar vakarą. Tu taip saldžiai miegojai, 
kai aš išėjau, tad pasitenkinsiu šiuo laišku. Einu ieškoti Ro- 
berto Granskogo paveldėtojų, pagal mūsų susit. Pasimaty- 
sime garsiojoje Mūšio vadavietėje. Apkabinu, Kerstina.“ 

Ačiū už vakar vakarą? Tu miegojai, kai aš išėjau? Ne- 
buvo jokio tikro atsakymo, ar naktį ji apskritai buvo jo 
kambaryje. Visa tai galėjo būti įvykę jo paties perkaitusioje 
vaizduotėje. Polis nežinojo. 

„Ačiū už vakar vakarą“ galėjo tiek pat tikti ir vakarienei 
restorane, o „Tu taip saldžiai miegojai, kai aš išėjau“ galėjo 
būti ir tai, kad jis neatsiliepė, kai ji beldė į duris. Beje, kaip 
ji būtų galėjusi įeiti? Juk neturėjo rakto. O gal jis nebuvo 
uždaręs durų?.. 

Nekentė jausmo, kad nežino tiksliai, tai buvo įsišakni- 
jęs refleksas, bet tuo pat metu kažkas patrauklaus. Tai buvo 

pirmas kartas, kai sąmonė savanoriškai atsisakė galutinio 
atsakymo. Jis pasitenkino tuo, ką žinojo. 

Kol kas. 

„Hackat och Malet“. Tame bare tikriausiai galima ir papie- 
tauti, tad jau dabar laikas eiti ir susirasti Hackzelį. Reikėjo 
pereiti tik vieną kvartalą. Vekšės miesto centras nelabai di- 
delis. 

Tai buvo nedidukas restoranėlis, o pietų meto įkarštis 
praktiškai pasibaigęs. Beveik antra valanda. Pakankamai 
erdvi patalpa, muzikos įrašų automatas, keletas sukryžiuo- 
tų ginklų ant sienų, smiginio lenta, įvairių alaus rūšių rek- 
laminiai plakatai, pora plakatų su Endžiu Varholu. Gana 
įprastas interjeras. Plačiapetis ūsuotas vyras prie baro at- 
rodė taip solidžiai, kad Polis neabejojo, jog čia bus vienas 
iš savininkų - arba sukapotasis Hackzelis, arba sumaltasis 
Malinenas. 

Tai iš tiesų buvo pats Rogeris Hackzelis. 

Jelmas paklausė apie Gvidą Kasolą ir „Cafė Ricardo“ 
bei „Cafė Tregua“. Gavo keletą niūrių teigiamų atsakymų. 

Tada paklausinėjo apie garsajuostę, kiek įmanoma iš- 
samiau. Jis neišmanė muzikos taip, kaip Kerstina ir Chor- 
chė. Kol Hackzelis mąstė, ką atsakyti, Jelmui, kaip kartais 
būdavo, šovė į galvą paprašyti taurelės grynos degtinės. 
įjunkusį policininką ir pripylė nemažą stiklą iš garbingo 
švediško „Absoluto“ butelio. Ir lygiai taip pat niūriai pa- 
sakė: 

— Pažiūrėsiu, ar rasiu tokią garsajuostę. Aš nieko neiš- 
manau apie džiazą, bet tebeturiu daugumą tų kvailų Gvido 
įrašų. Luktelėk. 

Jelmas pažvelgė į taurelę priešais. Įtariai pauostė turinį. 
Kai tik išėjo paskutiniai lankytojai, nuėjo prie jų staliuko, 
griebė tuščią buteliuką nuo vandens „Ramlėsa“ ir grįžo prie 

baro. Supylė degtinę į buteliuką, nedideliame krepšelyje 
ant baro rado kamštį nuo atidaryto vyno butelio, užkimšo 
juo buteliuką ir įsikišo į kišenę. Netrukus grįžo Hackzelis. 

— Apgailestauju, - tarė jis. - Tokios garsajuostės neran- 
du. Galėjo dingti kraustantis iš Geteborgo. 

Jelmas linktelėjo, sumokėjo už degtinę ir išėjo į saulė- 
kaitą. 

Nudrožė į alkoholinių gėrimų parduotuvę „Systembo- 
laget“ ir paklausė pardavėjos, nors šioji atrodė išmananti 
dar mažiau už jį: 

— Ar galima atskirti įvairių rūšių degtinę, ar jų visų sko- 
nis vienodas? 

— Neturiu nė menkiausio supratimo, - prisipažino par- 
davėja ryškia Smolando tarme. 

— Ar galiu pakalbėti su vadovu? - paklausė jis ir parodė 
pareigūno pažymėjimą. Nereikės tuščiai aušinti burnos. 

Prie prekystalio priėjo rimtas pusamžis kostiumuotas 
vyras. Jelmas pakartojo klausimą. 

- Iš tikrųjų nežinau, - atsakė vyras. - Juk degtinė yra 
gryniausias, mažiausiai prieskonių turintis alkoholis. Ma- 
nyčiau, kad galima atskirti tik pagal alkoholio stiprumą. 

Jelmas padėkojo parduotuvės vadovui ir išėjo į gatvę. 
Jautėsi labai pavargęs. Atsisėdo ant suoliuko parke prie par- 
duotuvės ir užsimerkė. 

Rogeris Hackzelis siaubingai išsigando, kai pamatė pa- 
reigūno pažymėjimą ir išgirdo apie Valstybės kriminalinę 
policiją; tą jis pastebėjo. Kai prakalbo apie garsajuostę, bai- 
mė akivaizdžiai išaugo. 

Kai Jelmas vėl atsimerkė, šalia jo ant suoliuko sėdėjo 
gana jaunas alkoholikas, kurį beveik būtų galima palaikyti 
į išsipūtusią Jelmo striukės kišenę. 

— Ar turi ko nors? - paklausė raumeningasis kultūristas 
prakilnia Smolando tarme. 

— Taip, - atsakė Jelmas. - Klausimą. Tu turbūt žinovas. 
Ar galima atskirti įvairių rūšių degtinę, ar jų visų skonis 
vienodas? 

— Kai išgeriu puskvortę, galiu pradėti galvoti apie sko- 
nį, - gudriai pareiškė jaunasis alkoholikas. - Aš iš esmės 
esu alkoholio ekspertas. 

- Jeigu nupirksiu tau puskvortę... 

- Aš su džiaugsmu imsiuosi tirti labiau rafinuotus sko- 
nius. 

Jelmui pasirodė, kad vyras anaiptol nėra koks įprastas 
plepys girtuoklėlis, tad nuėjo į alkoholio parduotuvę ir nu- 
pirko trisdešimt penkių centilitrų „Explorerio“ buteliuką. 
Kultūristas alkoholikas išmaukė jį per šešias minutes, jo 
akys tapo labai aiškios. 

— A grupė, - mieguistai tarė Jelmas, kol vyras gėrė. 

— Tokie mes ir esam, — pritarė vyras, pastatydamas 
į šoną tuščią „Explorerio“ buteliuką. - Dabar rodyk savo 
mėginį. 

Jelmas išsitraukė iš kišenės butelį nuo vandens „Ram- 
lėsa“ ir ištraukė vyno kamštį. Steroidinis alkoholikas pa- 
uostė, pakratė butelį, gurkštelėjo ir paskalavo burnoje kaip 
profesionalus vynų ekspertas. 

— Atskiesta, - tarė jis. - Bet normalaus stiprumo. 

— Vadinasi, buvo atskiesta stipresnė degtinė? 

— Taip taip, - patvirtino vyras ir dar gurkštelėjo. - Ge- 
resnė už „Explorerį', tai aišku. 

— Ji iš „Absoluto“ butelio... 

— Nane, čia absoliučiai ne „Absolutas“. Šita kerta iškart. 
Išvis ne švediška. Ir ne suomiška. Ir tikrai ne ta amerikietiš- 
ka apgaulė „Smirnoff“. Ne, čia tikra Rytų Europos degtinė 
su chemijos fabriko prieskoniu. Tikriausiai šešiasdešimties 
procentų. Ir, vadinasi, atskiesta. 

— Ar tu žinai, apie ką kalbi, ar tik pliurpsi, kol viską iš- 
gersi? 

Alkoholiu piktnaudžiaujantis milžinas atrodė be galo 
įsižeidęs. 

— Galime nusispjauti į šį reikalą, jei nori, - atrėžė jis 
paniuręs. 

— Ar gali pasakyti ką nors daugiau? 

— Ne, šešiasdešimties procentų rusiška, lietuviška arba 
estiška. Ir nemažai vandens. 

Jelmas nustebęs padėkojo ir tiesiu taikymu patraukė į 
policiją. Praėjo šiek tiek laiko, kol galėjo susitikti su vadu. 
Atėjęs vyras prisistatė kriminalinės policijos inspektoriumi 
Jonu Vrede; neatrodė, kad jam būtų daugiau kaip dvide- 
šimt. Šviesiais kaip šiaudai plaukais, gerai nuaugęs ir pro- 
vincialus. 

Ir, žinoma, puikiai dirbantis kompiuteriu, kaip paaiš- 
kėjo netrukus. 

— Valstybės kriminalinė, - svajingai tarė Vredė, kai jie 
atsisėdo jo kabinete. - Ar tai kartais nesusiję su galingųjų 
žmogžudystėmis? 

— Su kuo? 

— Galingųjų žmogžudystės. Juk tai pačios Valstybės kri- 
minalinės valdybos sąvoka, apibendrinanti keturių verslo 
ryklių žmogžudystes Stokholme. 

— O, velnias, - nustebo Jelmas. 

— Parašyta laikraštyje. Apie šios dienos spaudos konfe- 
renciją su skyriaus vadovu Valdemaru Miorneriu ir polici- 
jos inspektoriumi Algotu Nylinu. 

- Kas, po velnių, tas policijos inspektorius Algotas Ny- 
linas? - išsprūdo Jelmui ir pats suprato, kad ničnieko neži- 
no apie žiniasklaidos ir valdančiųjų žaidimą dėl „A grupės“ 
tyrimo. Jis tik dirba. Valdantieji į savo sąskaitą gali įsirašyti 
pliusą, kad jiems pusantro mėnesio pavyko sumaniai išlai- 
kyti „A grupės“ egzistavimą praktiškai visai neprieinamą 
žiniasklaidai. 

— Ar tai susiję? - užsispyrė Jonas Vredė. - Valstybės kri- 
mai nesilankė pas mus nuo to incidento banke Algotsmo- 
loje. Ar jūs čia dėl galingųjų žmogžudysčių? 

— Neturiu teisės atskleisti, - atsakė Jelmas tikėdamasis, 
kad administracinis autoritarinis tonas padės, jei patvirtins 
faktą netiesiogiai. 

Padėjo. Vredė pasitempė. 

— Ką žinote apie baro „Hackat och Malet“ savininkus? — 
paklausė Jelmas. - Apie Rogerį Hackzelį ir Jarį Malineną? 

- Iš pirmo žvilgsnio atrodo, kad abu švarūs, - susimąs- 
tęs atsakė Vredė. - Bent jau negaliu prisiminti jokių inci- 
dentų. 

„Mėgstamiausias žodis“, - pagalvojo Jelmas ir mintimis 
nuslydo į geresnį pasaulį, kol Vredė ieškojo kompiuteryje 
mikliai spaudydamas klavišus. Geresniame pasaulyje buvo 
šviesi ir tamsi moterys, kurios mainėsi veidais. 

— O taip, abu švarūs, - ne be pasitenkinimo patvirtino 
Jonas Vredė. - Jokių incidentų. Tai yra nuo to laiko, kai jie 
atsikraustė į Vekšę. 

— O kaip didžiajame registre? - paklausė Jelmas, visą 
laiką įsivaizduodamas moterų veidus. 

— Na, tai užims daugiau laiko... 

— Ar aš visą laiką turėsiu priminti prioritetus? - paklau- 
sė Jelmas, nors dar nė karto nebuvo to daręs. 
spaudyti klavišus. Tada juodu kiek pasėdėjo laukdami. Vre- 
dė visą laiką atrodė taip, lyg norėtų kažką pasakyti. Savo 
ruožtu Jelmas atrodė taip, lyg daugiau niekada neištars nė 
žodžio. Negyvas. 

Galiausiai atėjo atsakymas. 

— Ne, - tarė Vredė. - Nieko. Abu švarūs. Nors Maline- 
nas pažymėtas žvaigždute. Susiję su Suomija. Gal ir buvo 
koks incidentas? 

— Ar prie to galima prieiti? 

Vredė nušvito. Jo mokėjimą dirbti kompiuteriu paste- 
bėjo aukštas pareigūnas iš Valstybės kriminalinės. 

— Tikriausiai galime ten patekti per bendrą Skandina- 
vijos registrą, - su įkarščiu pasiūlė jis. Ir pridūrė: - Tik ne- 
daugelis žino, kaip tai padaryti. 

Jelmas pagalvojo, kad reikėtų Vredę kaip nors pagirti. 
Nesisekė. Jis dar ne visai buvo grįžęs į šį pasaulį. 

Vredė spaudinėjo klavišus. Jei aukštasis kolega skrajojo 
padebesiais, tai Vredė nardė kaip žuvis vandenyje. 

— Malinenas, Jaris. 520613. O taip, yra incidentas: kon- 
trabanda. Pažiūrėkime: taip, 1979-aisiais Vasos mieste. 
Teistas už kontrabandą. Pažiūrėsiu, ar galima rasti daugiau 
informacijos. 

— Labai gerai, - tarė Jelmas. 

— Taip, čia yra kažkas panašaus į teismo protokolą. Ma- 
linenas buvo nuteistas už incidentą 1979-ųjų vasario dvy- 
liktąją kartu su Vladimiru Raginu: alkoholio kontrabanda 
iš tuometinio Leningrado. Abu gavo po aštuoniolika mė- 
nesių atviro režimo įstaigoje, Malinenas buvo paleistas po 
dvylikos, o Raginas turėjo atsėdėti visą laiką. Dar yra tik 
pavardžių sąrašas: teisėjas: K. Lahtinenas; prisiekusieji: 
L. Helminenas, R. Lindforsas, B. Palo; advokatas: A. Sio- 
derstetas; kaltintojai: N. Niskanpė, H. Viljanenas, gynybos 
liudytojai... 

- Ką? - sukluso Jelmas ir iš padebesių kaipmat nusilei- 
do ant žemės. - Kokia advokato pavardė? 

— A. Sioderstetas, - pakartojo Vredė. 

— Ar gali rasti apie jį ką nors daugiau? 

— Galime patikrinti, ar yra koks nors Advokatų sąjun- 
gos registras ar kas nors panašaus, - pasakė Vredė. Jis at- 
rodė kaip keturiolikmetis programišius, ką tik įsilaužęs į 
Pentagoną. 

Vėl reikėjo palaukti. Tada išganingas tylus skambtelė- 
jimas. 

— Artas Sioderstetas, jur. stud. Turku universitete, pen- 
kerių metų programa per trejus metus, iškart po egzamino 
1975-aisiais, būdamas dvidešimt dvejų, įsidarbino geriausią 
reputaciją Vasos mieste turinčiame advokatų biure „Koivo- 
nenas 4 Krantzas“. 1980-aisiais firma keletą mėnesių vadi- 
nosi „Koivonenas, Krantzas 4 Sioderstetas“. Jis tapo bendra- 
savininkiu būdamas dvidešimt septynerių metų. 1980-ųjų 
pabaigoje firma vėl vadinosi „Koivonenas 8 Krantzas“. Po 
1980-ųjų Siodersteto nebėra jokiame advokatų registre. 

Jelmas juokėsi ilgai ir garsiai. Skandinavija tokia maža. 
Vredė stebėjo jį skeptišku žvilgsniu. Ar šis vyras tikrai tas, 
kuo dedasi? Halundos didvyris? Galingųjų žmogžudysčių 
tyrėjas? | 

— Gerai, - tarė Jelmas šluostydamasis ašaras. Jautėsi su- 
grįžęs. - Velniai griebtų, manau, rekomenduosiu tave savo 
vadovams. Tu tikrai moki dirbti kompiuteriu. Aš labai tau 
dėkingas. 

Kai Polis išėjęs patraukė link „Hackat och Malet“, kri- 
minalinės policijos inspektorius Jonas Vredė stovėjo ir žiū- 
rėjo pro langą jam pavymui. Vredė švytėjo kupinas ambici- 
jų, kurios dar nespėjo išsipildyti. 

Per visą Vekšės centrą driekėsi ilga ir plati pėsčiųjų alė- 
ja, čia vienoje vitrinoje stovėjo veidrodis. Jelmas išvydo 
savo atvaizdą ir sustojo. Raudona, šerpetojanti dėmė buvo 
išsiplėtusi dar labiau. Dabar ji apėmė beveik visą skruostą. 
Jelmui pasirodė, kad ji panaši į klaustuką. 

„Hackat och Malet“ buvo užsidarę ir ruošėsi vakarui, 
bet Rogeris Hackzelis vaikščiojo viduje šluostydamas tau- 
res kaip paprastas barmenas. Jelmas švelniai pabeldė į stik- 
lą. Atrodė, kad viskas aplink Hackzelį sušalo į ledą, bet jis 
šiaip ne taip atpėdino iki durų ir jas atidarė. 

— Taurelę degtinės, - paprašė įžengęs Jelmas. 

Hackzelis paspoksojo į jį, grįžo prie baro ir pripylė dar 
vieną taurelę iš „Absoluto“ butelio. Jelmas pauostė skaidrų 
skystį. 

— Ne, - tarė paprastai. — Čia ne „Absolut Vodka“ iš „Vin 
8 Sprit“ koncerno. Spėju, kad tai skiesta šešiasdešimties 
laipsnių „Estonia“ iš Liviko gamyklos Estijoje. 

Hackzeliui nukaro žandikaulis. Tiesiog įsirėmė į barą, 
kai Hackzelis ėmė žiopčioti, tuo tarpu Jelmas tęsė puoli- 
mą: 

— Tu neteistas ir galbūt iš esmės gana švarus. Kaip tik 
todėl taip smarkiai reaguoji. Malinenas su savo patirtimi, 
ko gero, pažiūrėtų į viską žymiai šalčiau. Bet aš negaudau 
nei tavęs, nei Malineno. Atsakyk teisingai į mano klausi- 
mus ir tau nereikės prarasti baro ir sėsti į kalėjimą. Prieš 
atsakydamas gerai pagalvok, nes, kaip matai, aš žinau Žy- 
miai daugiau, nei manei, ir jei išgirsiu bent mažiausią melą, 
suimsiu ir nusivešiu į Stokholmą, kur tave apklaus rimtai. 
Supratai? 

Hackzelis linktelėjo be žodžių. 

— Iš kur degtinė? 

— Kartais atvažiuoja pora tiekėjų. Rusai. Jie vadina save 
Igoriu ir Igoriu. 

 Jelmą iš karto apėmė savotiška ramybė. Jis rado tai, ko 
reikia. Netgi galėjo leisti sau šiek tiek pasvajoti, kol jam at- 
sakinės į klausimus. 

— Ar.žinai apie juos ką nors daugiau? 

— Ne, jie tiesiog pasirodo. Iš atsargumo neturi jokio pa- 
stovaus tvarkaraščio ar pristatymo datų. 

— Ar laikraščiuose nematei nupieštų Aleksandro Briu- 
sovo ir Valerijaus Trepliovo atvaizdų? Jie buvo netgi pir- 
muosiuose puslapiuose. 

Rogeris Hackzelis nustebęs sumirksėjo. 

— Ar ten buvo jie? Vadinasi, nelabai panašūs. 

— Tekste buvo aiškiai parašyta „Igoris ir Igoris“. 

— Aš neskaičiau, tik mačiau pirmuosius puslapius. Juk 
buvo rašoma apie galingųjų žmogžudystes Stokholme. Tai 
niekaip nesusiję. Nesupratau, kad esama kažkokio ryšio. 
Prisiekiu. 

— Taip, taip. Bet dabar supranti, kaip tai svarbu. Tu jau 
įsipainiojęs. Kai kurie policininkai uždarytų tave iki gyvos 
galvos vien dėl to, kad yra sąsaja tarp Igorio, tavęs ir Igorio. 
Supranti? 

— Velniai rautų, - nusikeikė Rogeris Hackzelis ir jo bal- 
se pirmą kartą prasimušė tikra Geteborgo tarmė. 

— Dabar prie esmės. Garsajuostė. 

— Kad tave kur velniai! - pratrūko Hackzelis, ojo žvilgs- 
nis tapo kažkoks laukinis. - Kad tave velniai nujotų! Taip 
ir buvo! Kai jie lankėsi čia paskutinį kartą, pasiėmė keletą 
mano senų garsajuosčių. Pasakė, kad tai bus dalinis apmo- 
kėjimas. Prakeikti kietuoliai, aš kaip pasiutęs aprėkiau Jarį 
už tai, kad įtraukė mus į tų prakeiktų mafiozų biznį. Ar tai 
jų darbas? Nė kiek nenustebčiau. 

— O daugiau nieko nežinai apie jų ryšius su švedais arba 
rusais, arba Baltijos šalimis? 

— Man tai tik pora šunsnukių, kurie pasirodo kartą per 
mėnesį ir vienaip ar kitaip priverčia nusipirkti alkoholio. 
Daugiau nieko nežinau. Prisiekiu. 

— Kada buvo čia paskutinį kartą? 

— Gana seniai, dėkui Dievui. Vasarį. Jau maniau, kad 
bus palikę ramybėje. O dabar štai... 

— Ir kaip tik tą kartą, vasarį, jie pasiėmė garsajuostes? 

— Taip, - Hackzelis sutrikęs pavartė užrašų knygą, išsi- 
trauktą iš stalčiaus. - Tai buvo vasario penkioliktąją. Anks- 
ti ryte. , 

— Kur Jaris Malinenas dabar? 


257 


— Suomijoje. Ką tik mirė jo motina. 

Jelmas išsitraukė iš kišenės garsajuostę ir padavė Hac- 
kzeliui. 

— Ar Čia šita? 

Hackzelis įdėmiai apžiūrėjo. 

- Atrodo. Tuomet Gvidas padarė visą krūvą kopijų, 
apie 1987-1988-uosius. Tai buvo „Maxell“ garsajuostės. 

— Gerai, kur grotuvas? Noriu, kad įdėmiai paklausytum 
vienos melodijos ir pabandytum prisiminti, ar gali ją susie- 
ti su kuo nors ypatingu. Su bet kuo. Gal su kokiu čia bare 
buvusiu įvykiu. Nusiramink, klausykis ir stenkis galvoti. 

Restorane pasklido įžanginės „Misterioso“ pianino kla- 
jonės. Hackzelis stengėsi susikaupti ir klausytis, bet atrodė 
toks sukrėstas, lyg visas jo pasaulis baigtų subyrėti. Jelmas 
žiūrėjo į jį nenuleisdamas akių ir bandė įsivaizduoti jį kaip 
šaltakraujį žudiką finansininkų svetainėse. Nesisekė. 

Praėjo dešimt „Misterioso“ minučių. Per visą tą laiką 
Hackzelis nė sekundės nenustygo vietoje. Kai melodija 
baigėsi ir prasidėjo kita improvizacija, Jelmas išjungė gro- 
tuvą, o Hackzelis pasakė: 

— Ne. Nežinau. Aš nieko neišmanau apie džiazą. Kar- 
tais klientai nori truputį paklausyti, ir aš įjungiu. Man tos 
melodijos vienodos. Visos ant vieno kurpalio. 

— Ar negali prisiminti kokio ypatingo žmogaus, kuris 
pageidavo būtent džiazo? 

Jelmas nelabai žinojo, ko siekia. Juk Igoris ir Igoris jau 
nustatyti. Garsajuostė, kazachiški šaudmenys, Viktoras X, 
grasinimai „Lovisedal“ koncernui. 

— Taip iškart ne, - atsakė Hackzelis ir atrodė taip, lyg 
būtų praradęs ne tik veido spalvą, bet ir gebėjimą mąsty- 
ti. - Turbūt turiu pagalvoti. 

— Gerai, tada darome šitaip. Jei turi tuščią garsajuostę, 
gausi „Misterioso', tiksliau, tos Monko melodijos kopiją, ir 
tada gerai pagalvosi. Padarysi sąrašą žmonių, kurie pagei- 

davo būtent šios melodijos arba kurie norėjo džiazo aps- 
kritai. Jokiomis aplinkybėmis negali išvažiuoti iš Vekšės. 
Jei išvažiuosi, iš karto paskelbsime paiešką visoje šalyje. O 
tada baras išnyks kaip dūmas, o tu pateksi į uždaro režimo 
įstaigą. Supratai? 

Rogeris Hackzelis sustingęs linktelėjo, ir Jelmas padarė 
jam kopiją. Tada sėdo į traukinį į Stokholmą ir visą kelionę 
džiaugėsi savimi. 

Jaris Malinenas buvo nelabai jautriai išvestas iš motinos 
laidotuvių. Suomijos policija paprasčiausiai įėjo į bažnyčią 
per gedulingas mišias, pakėlė jį ir išsivedė. Pasodino nak- 
čiai į nedidelę kamerą Helsinkyje. Jis viską papasakojo. 

Su sovietų mafija ryšį užmezgęs dar aštuntojo dešim- 
tmečio pabaigoje, padaręs vadinamąją techninę mokesčių 
klaidą, atsėdėjęs už tai, o paskui išvažiavęs į Švediją, iš da- 
lies todėl, kad išsisuktų nuo mafijos. Mat į bylą įtraukęs 
vieną iš rusų, tokį Vladimirą Raginą, ir nežinojęs, ar klanas 
jo už tai nekaltinąs. Nedrįsęs rizikuoti. 

Iškeliavęs į Geteborgą, prisiskolinęs pinigų ir įsigijęs 
nedidelį barą, susipažinęs su kolegomis Gvidu Kasola ir 
Rogeriu Hackzeliu. Kasola ir Hackzelis greitai susipykę ir 
nutraukę bendradarbiavimą. Tada Hackzelis susidėjęs su 
Malinenu ir devintojo dešimtmečio pabaigoje juodu atida- 
rę „Hackat och Malet“ Vekšėje. 

Staiga mafija jį vėl susiradusi, dabar rusų ir estų, o ka- 
dangi per jį sėdęs vienas iš rusų, jis mirtinai jų bijojęs ir su 
viskuo sutikęs. Žinoma, kad per teismą Vasoje ir jis, ir ru- 
sas turėję puikų jauną karjeros laiptais kopiantį advokatą, 
kurio pavardės neprisimenąs, ir abu išsisukę su daug švel- 

nesne bausme nei, jo nuomone, turėję gauti teisinėje vals- 
tybėje, tačiau baimė išlikusi. Tada pasirodę Igoris ir Igoris 
ir ėmę vežti estišką degtinę. Tik tiek. 

Kol Norlanderis pasakojo istoriją, Jelmas labai atidžiai 
stebėjo Sioderstetą. Baltas kaip kreida jis visą laiką spok- 
sojo į stalą. 

- Jelmas puikiai pasidarbavo Vekšėje, - visus nustebin- 
damas užbaigė Norlanderis. 

Prieš juos sėdėjo visai kitoks Vigas Norlanderis. Išgi- 
jęs. Ramentai išmesti, rankos jau be tvarsčių. Žaizdos iš- 
gijusios, o randai atvirai blizgėjo rožine spalva kaip mažos 
gėlytės ant plaukuotų plaštakų. Vėl lengvai jas judino. „Iš- 
gydytas ir atgimęs', - pagalvojo Jelmas. Stigmatizuotas, iš- 
gydytas ir atgimęs. 

Kerstina Holm Malmėje nesužinojo nieko naujo. Ve- 
lionis Robertas Granskogas, penktasis Baltojo Džimo kli- 
entas, neturėjo palikuonių, tad „Misterioso“ garsajuostės 
likimas buvo neaiškus. Tikriausiai kas nors išmetė. 

Jelmas ir Holm kelis kartus susižvalgė, negalėdami su- 
prasti, ką tie žvilgsniai reiškia. 

Hultinas garsiai atsikrenkštė ir dar viena strėle praplėtė 
vis groteskiškesnį ir vis labiau į labirintą panašėjantį tinklą 
lentoje. Strėlė rodė į Vekšę. 

— Ar visi sutinkate, kad dabar pirmenybę teiktume „Lo- 
visedal“ koncernui? - paklausė jis, ir tai nuskambėjo kaip 
tikras klausimas, o ne retorinis. Jis netgi laukė atsakymo. 
Galbūt artėjo prie esmės. 

"Aiškaus atsakymo taip ir neišgirdo, bet nuvilnijo prita- 
riantis murmesys. Hultinas kalbėjo toliau: 

— Gerai, vadinasi, kaip tik ten susiduria žudikas ir aukos, 
išskyrus Strand-Juleną. Kiti trys - Dagfeltas, Karlbergeris 
ir Brandbergas - kurį laiką įėjo į „Lovisedal“ valdybą. Taigi 
galime įsivaizduoti tokį scenarijų: „Lovisedal“ koncernas 
bando įsitvirtinti tarp bulvarinių leidinių Taline, kaip jau 

padarė Sankt Peterburge; pradeda spausti Viktoras X, jie 
atsisako sutikti su vadinamąja apsauga, jiems grasinama, jie 
ir vėl atsisako, sulaukia įspėjimo: tarpininkai Igoris ir Igo- 
ris, tai yra Aleksandras Briusovas ir Valerijus Trepliovas, 
pradeda žudyti valdybos narius. Po trijų žmogžudysčių, 
norėdami patikrinti, ar „Lovisedal“ reaguoja, jie padaro 
pertrauką; po dviejų tikslinių - Dagfelto ir Karlbergerio, ir 
vienos klaidinančios - Strand-Juleno. „Lovisedal“ nekrei- 
pia dėmesio. Užsispyrę priešinasi. Tada Igoris ir Igoris vėl 
grįžta prie užduoties, tiesioginiu Viktoro X įsakymu. Tik- 
riausiai Einaras Brandbergas yra tik pirmoji naujos serijos 
auka. Ar tai įtikima? 

- Sunku sugalvoti ką nors labiau įtikima, - pritarė Gu- 
naras Nybergas. 

— Be Strand-juleno, yra dar viena kliautis, - pareiškė 
Chorchė Čavesas. - Dagfeltas, Karlbergeris ir Brandber- 
gas „Lovisedal“ valdyboje kartu buvo tik trumpą laiką, 
1991-aisiais. Dagfeltas nuo 1989 iki 1993 metų, Karlber- 
geris nuo 1991-ųjų iki mirties, o Brandbergas nuo 1985 iki 
1991 metų, kai tapo parlamento nariu. Vienintelis bendras 
laikotarpis yra 1991-ieji. Dabar, kai įvykdytos žmogžudys- 
tės, valdyboje buvo tik Karlbergeris. Vienas iš keturių. 

— Esmė turbūt tokia, kad būtent 1991-aisiais buvo 
pradėta tirti estų rinka, - pasakė Hultinas. - Taikinys yra 
to laikotarpio valdyba. Galbūt jie paprasčiausiai turi seną 
sąrašą, o gal atvirkščiai —- nori pabrėžti, jog būtent tada, 
1991-aisiais, tie ponai padarė lemtingą klaidą, bandydami 
įsibrauti į užimtą teritoriją. Kad ir kaip būtų, tai labiausiai 
tikėtina mūsų versija. 

— Yra dar viena kliautis, - pridūrė Vigas Norlanderis. - 
Juris Marja ir Viktoras X paliko mane gyvą kaip tik tam, 
kad įrodytų nesą kalti. Juk skaitėte tą, taip sakant, prika- 
bintą laiškelį. 

— Tai nei įrodymas, nei paneigimas, - nesutiko Hultinas. 

— Aš mačiau nuostabą Marjos veide, kai juos apkalti- 
nau. Ji buvo visiškai tikra. 

— Tavo Juris Marja yra pabėgėlių pervežėjas. Gali būti, 
kad Viktoras X ne visada jo klauso. Jis nustebo, taip, bet 
ar nustebo Viktoras X? Juk jo veido nematei, jei tai iš viso 
buvo jis. Galbūt Igoris ir Igoris veikia tiesioginiu Viktoro X 
įsakymu, be tarpininkų. Juk tai įmanoma. 

Vigas Norlanderis vos linktelėjo, nelabai įtikintas. 

- Čavesas turi „Lovisedal“ valdybos sąrašą iš anno 
1991, - kalbėjo Hultinas. - Kiek iš jų liko? 

— Septyni sąraše, šeši šiame pasaulyje. Vienas mirė nea- 
bejotinai sava mirtimi. 

- Šeši. Bet kokia kaina turime stebėti tuos šešis. Dau- 
giau nėra jokių tikėtinų aukų. 

— Aš pats imuosi tuometinio ir dabartinio valdybos pir- 
mininko Jakobo Lidnerio. Jūs pasidalykite likusius penkis. 
Paspauskite juos truputį, pažiūrėkite, ar ką nors žino, ar 
bijo, ar prašys apsaugos, kurią vis tiek gaus, nesvarbu, nori 
jos ar ne; nuo šios nakties saugosime „Lovisedal“ valdybą 
kiaurą parą. Ir, žinoma, visos šalies mastu turime paskelbtą 
plačią Igorio ir Igorio paiešką. Labiausiai tikėtina, kad bū- 
tent jie yra mūsų galingųjų žudikai. Taigi, prie darbo! 

Hultinas išėjo pro savo paslaptingąsias duris, o „A grupė“ 
susirinko aplink stalą pasidalyti valdybos narių. Ankstesnioji 
schema su žmogžudyste kas antrą naktį akivaizdžiai nebega- 
liojo. Priešingu atveju dar praėjusią naktį, naktį iš gegužės de- 
vynioliktosios į dvidešimtąją, jie būtų sulaukę naujo lavono; 
tą naktį Jelmas praleido nedideliame nakvynės kambarėlyje 
policijoje, krūpčiodamas ir sapnuodamas keistą sapną. Jų 
teorija apie nusikaltimo periodiškumą sugriuvo kaip kortų 
namelis; vienintelis pastovus dalykas išliko naktis, tad jie tik- 
riausiai turi pakankamai laiko per dieną pasikalbėti su valdy- 
bos nariais. Reikia surasti kitą galimą auką, kol dar ne vėlu. 

Jie pasidalijo iš eilės. Vienam neteko. Nė vienas neno- 
rėjo likti be nieko. Galiausiai sutarė, kad Sioderstetas ir Jel- 
mas vieno valdybos nario imsis kartu. 

Jelmas nuėjo į Siodersteto ir Norlanderio kabinetą; 
jau buvo apsivilkęs džinsinę striukę ir pasiruošęs važiuoti. 
Norlanderis užsidegęs ėmėsi pirmos tikros užduoties po 
Talino, gyvai, nors iš džiaugsmo dar nešokinėjo - šiek tiek 
šlubavo stigmatizuotomis kojomis. 

Sioderstetas kaip tik siekė savo striukės nuo kabliuko 
ant vidinės durų pusės. Jelmas sustabdė jį ir uždarė duris. 

— Noriu paklausti tik vieno dalyko, - tarė jis, stebėda- 
mas A. Sioderstetą, buvusį aukščiausios klasės advokatą iš 
Suomijos, 1979-ųjų vasarį Jariui Malinenui mafijos pasam- 
dytą gynėją. - Kodėl policija? 

Artas Sioderstetas įrėmė į jį žvilgsnį ir timptelėjo į save 
striukę. 

— Ką nori pasakyti? - paklausė, nors tai nebuvo klausi- 
mas. Lėtai apsivilko striukę. 

— Ir kodėl Švedija? 

Sioderstetas pasidavė. Sunkiai atsisėdo ant savo kėdės 
ir dusliai tarė: | 

— Pasirinkti Švediją buvo paprasta: Suomijoje aš jau 
buvau pažymėtas, mano pavardė buvo žinoma ir su prilip- 
dyta etikete. Buvau jaunas karjeros siekiantis advokatas, iš 
sunkiausių situacijų gelbėjantis piliečius su storomis pini- 
ginėmis. Suomijoje nebuvo jokios išeities. 

Jis patylėjo, pažiūrėjo į Jelmą. Tai buvo pirmas kartas, 
kai Jelmas matė šį liesą suomį visiškai rimtą. Veide šmėste- 
lėjo kartėlis, jis pasakojo toliau: 

— Kodėl policininkas, čia jau sunkiau. 1980-aisiais 
man buvo dvidešimt septyneri, buvau ką tik tapęs firmos 
bendrasavininkiu. „Koivonenas, Krantzas 8c Sioderstetas“. 
Baisiai miela. Išsipildė viskas, ko visą jaunystę beprotiškai 
atkakliai siekiau. Tada gavau tikrai šlykštaus niekšo bylą. 

Tiesą sakant, nebuvo nieko naujo; tokius gyniau per visą 
savo karjerą. Bet tą kartą kažko nesuvaldžiau. Už garbin- 
go fasado vyko patys kokčiausi dalykai, kokius gali įsivaiz- 
duoti: prekyba sekso vergėmis, neįmanoma nupasakoti... 
Į mūsų uždarą Suomiją, į šalį, kuri beveik atsisakė priim- 
ti imigrantus, buvo gabenami būriai apkvaišintų azijiečių, 
kurias pardavinėdavo savotiškuose... aukcionuose. Aš, ži- 
noma, jį išsukau, kad galėtų toliau varyti savo biznį, bet su 
manim kažkas nutiko. Žiūrėdamas į tą fasadiškai teisingą, 
bet žmogaus gyvybės visiškai nevertinantį siaubūną, aš iš- 
vydau savo paties ateitį. Fasadų saugotojas. Pasijutau iki 
ausų įklimpęs į šūdą. Sprukau su šeima į Švediją, tapau jos 
piliečiu ir pabandžiau pasislėpti. Praėjo pora šuniškų metų, 
kol man kilo mintis tapti policininku, gal kad pabandyčiau 
pakeisti sistemą iš vidaus, tą sistemą, kurią tariausi matan- 
tis kaip visumą, skersai ir išilgai. Bet juk niekas nesileidžia 
keičiamas iš vidaus. Dirbdamas Stokholme pagarsėjau kaip 
kontroversiškas faras, buvau išsiųstas į Vesterosą ir ten pa- 
silikau. Turbūt galima sakyti, kad pasislėpiau dar kartą, 
darbas policijoje virto rutina, mano šeima pagausėjo, aš 
ryte rijau knygas, užuot skyręs jėgas darbui; viskas įvyko 
tarsi savaime. Kažkokiu būdu Hultinas atrado mane ana- 
luose, neklausk kaip. The end. 

Sioderstetas pakilo — nežinia, lengvai ar sunkiai. 

Jelmo akyse jis visiškai pasikeitė. Juokdarys dingo. Pasi- 
rodė žmogus, kuris priėmė moralinės nuostatos pasekmes, 
atsisakė milijoninio atlyginimo, susitaikė su tuo, kad bus 
nurašęs visą savo gyvenimą, pakeitė šalį, kalbą ir gyvenimą 
dėl savo įžvalgos. „Principai“ - pagalvojo Jelmas. 

— Kas paskutinis, tas supuvęs kiaušinis! - sušuko prin- 
cipingasis vyras ir išdūmė. 


* Pabaiga. (Angl.) 

Jakobas Lidneris, „Lovisedal“ valdybos pirmininkas, 
tą saulėtą gegužės dvidešimtosios priešpietę buvo savo 
namuose Lidingėje. Janas Olovas Hultinas atvažiavo pas 
jį savo „Volvo Turbo“ ir paspaudė skambutį prie didingo 
namo durų. Skambutis sučirškė garsiai ir skambiai; garsas 
pamažu perėjo visus kambarius ir pasiekė sodą kitoje namo 
pusėje. Iš ten pro namo kampą ir atžygiavo Lidneris - se- 
nas įspūdingas ponas su imperatorišku žvilgsniu, apsivil- 
kęs baltą, monograma paženklintą maudymosi chalatą. Si- 
dabriniai karčiai išblukę ir pasišiaušę, lyg ką tik būtų išlipęs 
iš vandens. Iš arčiau kvepėjo chloru. 

— Liaukitės mane varginti, - pareiškė jis Hultinui, ne- 
leisdamas šiam nė prasižioti. - Man jau gana žurnalistų. Aš 
esu paprastas pensininkas, kuris nori ramiai sulaukti mir- 
ties. Baikite persekioti mane dėl to sukrėtimo valdyboje. 
Žinau, kad jūs bet kokia kaina norite ten turėti žurnalistų, 
bet iš tikrųjų tai yra verslo įmonė. 

Pagaliau pauzė, kad galėtų įkvėpti. 

— Ar aš panašus į žurnalistą? - paklausė Hultinas ir už- 
sidėjo savo pusinius skaitymo akinius. 

— Taip, - tarė Lidneris ir tada susivokė. - Nors iš tikrųjų 
nesate, ar ne? 

— Aš esu komisaras Janas Olovas Hultinas. Vadovau- 
ju tyrimui to reikalo, kuris spaudoje vadinamas galingųjų 
žmogžudystėmis. 

— Aha, - suprato Lidneris. - „A grupė“. Tinkamas pava- 
dinimas. Skirtingai nuo „A-spaudos““. 

Tai išmušė Hultiną iš vėžių, bet jam pavyko to neparo- 
dyti. 

— Vargu, ar ši informacija buvo prieinama žiniasklaidai... 


* „A-Pressen“ buvo Švedijos socialdemokratų spaudos koncernas, įkurtas 1947 m. ir bankruta- 
vęs 1990 m. (Vert. past.) 


266 


Jakobas Lidneris nusijuokė. | 

— Viešpatie, intendante, juk tikriausiai suprantate, kad 
tokio dalyko neįmanoma nuslėpti. Juk grasinama mūsų ra- 
tui. 

— Apskritai ne vien tik jūsų ratui, - Hultinas pabandė 
perimti iniciatyvą. - Bet ypač „Lovisedal“ valdybai iš anno 
1991. 

Lidneris ir vėl trumpai nusijuokė. 

— Kas privertė jus padaryti tokią savotišką išvadą? Di- 
rektorius Strand-Julenas, žinoma, buvo geras mūsų drau- 
gas, bet jis niekada nebuvo susijęs su koncernu. Jums grei- 
čiausiai reikia ieškoti „Sydbanken“ banko valdyboje, juk 
1990-aisiais kurį laiką ten sėdėjo visi keturi. 

Lidnerio įžvalga apie tyrimo virtuvę kėlė nuostabą. 
Hultinas senu įpročiu susitvardė ir kirto: 

— „Sydbanken“ bankas, kiek man žinoma, neturėjo tokio 
artimo kontakto su rusų ir estų mafija kaip „Lovisedal“. Nes 
jūs tikriausiai vis dar atsisakote bendradarbiauti su mafija? 

Jakobas Lidneris žiūrėjo į jį kiek suirzęs, kaip žiūrima į 
musę, kuri trukdo daryti ką nors svarbaus. 

— Savaime suprantama, - nukirto. - Jie išliks kaip er- 
zinantis faktas. Bet jeigu norite pasakyti, kad dėl to kalta 
mafija, tada tikrai grybaujate. 

— Iš kur jūs žinote? - iš karto paklausė Hultinas. 

— Nemažai žinau iš jūsų privataus žvalgo nuotykių Ta- 
line. 

Nedaug trūko ir Hultinas būtų užviręs. Jis godžiai dėb- 
telėjo į vešlius Lidnerio antakius. 

— Turiu paklausti, iš kur jūs taip gerai žinote apie tyri- 
mą, pone Lidnėri? - pasakė jis kaip galėdamas santūriau. 

Ištarti pavardę klaidingai gali būti taip pat veiksmin- 
ga kaip įvardyti ne tą titulą, bet Lidneris nesileido pavei- 
kiamas. Ar musė zyzia, ar ne, bet ji vis tiek erzina. Tenka 
griebtis musmušio. 

Lidneris išsitraukė savąjį: 

— Jums tiek pat leidžiama klausti, kiek man atsakyti. 

Hultinas pasidavė. 

— Mes ruošiamės paskirti savo ir Stokholmo policijos 
vyrus saugoti jus visą parą. Tikiuosi, kad keletą parų galėsi- 
te pakęsti jų buvimą. 

— Kaip visada, mokesčių mokėtojų pinigai galėtų būti 
panaudojami žymiai naudingiau, - pareiškė Jakobas Lidne- 
ris ir apsisukęs nuėjo. 

Janui Olovui Hultinui prireikė beveik dviejų minučių, 
kad galėtų padaryti tą patį. 

Praėjo ganėtinai rami savaitė. O tada atsitiko tai, kas turėjo 
įgauti lemiamą reikšmę. 

Stokholmo policijos kriminalistikos skyrius pagal pla- 
ną apsupo vieną nelegalų azartinių lošimų klubą miesto 
centre. Nors buvo užsiauginęs madingą smailią barzdelę ir 
užsidėjęs akinius su raginiais rėmeliais bei nusiskutęs plau- 
"kus, vis tiek vienas budrus policininkas vardu Okesonas 
atpažino jį tarp žaidėjų. 

Tai buvo Aleksandras Briusovas, plonesnysis iš dueto 
Igoris ir Igoris. 

Jis sėdėjo nebylus bendroje areštinėje, o „A grupės“ 
nariai kaip smalsūs mokinukai paeiliui žiūrėjo į jį pro sky- 
lutę. 

Hultinas kreipėsi į policininką, suėmusį Briusovą. Oke- 
sonas atrodė išvargęs ir pabrėžtinai rodė norįs namo. 

— Nė žodžio? 

Okesonas papurtė galvą. 

— Sėdėjau ir klausinėjau visą naktį. Vaidina kurčnebylį. 

— Gerai. Vis tiek puikiai padirbėjai, Okesonai. Dabar 
važiuok namo miegoti. 

Okesonas išpėdino. Jie tikėjosi, kad jis neketina važiuo- 
ti automobiliu. 

Besilankanti mokinukų klasė - „A grupė“ trypčiojo 
areštinės koridoriuje. Budintis pareigūnas žiūrėjo į juos 
šiek tiek atlaidžiai. 

— Einu vidun su Sioderstetu, - pasakė Hultinas ir liepė 
budinčiam pareigūnui atrakinti plienines duris. - Likusieji 
galite eiti, - pridūrė jis ir įsmuko vidun. 

Sioderstetas atsiprašydamas skėstelėjo rankomis ir nu- 
sekė iš paskos. 

Niekas nėjo. Jie iš eilės žvilgčiojo pro skylutę. Budinčio 
pareigūno žvilgsnis darėsi vis mažiau atlaidus. 

Hultinas ir Sioderstetas atsisėdo priešais Aleksandrą 
Briusovą. Jis nebuvo labai panašus į policijos nupieštą at- 
vaizdą. 

Kalbėjo Sioderstetas. Kiekvieną klausimą pakartoda- 
vo dusyk, pirmą sykį švediškai, antrą - rusiškai. Tačiau tai 
buvo vienpusiškas pokalbis. 

Briusovas pradėjo nuo to, kad ėmė reikalauti advokato. 
Reikalavimas buvo atmestas su neaiškia nuoroda į valstybės 
saugumą - nepamainomas metodas. Į kitus klausimus, taip 
pat ir apie Monko garsajuostę, Briusovas atsakydavo ironiš- 
ka šypsena. Kartą jis pasakė Sioderstetui: „Aš tave pažįstu“ 

O šiaip buvo nebylus iki pat klausimo: 

— Kur yra Valerijus Trepliovas? 

Tada jis garsiai nusijuokė ir gryna švedų kalba atsakė: 

— O tai, mano ponai, yra gilus religinis klausimas. 

Ir daugiau nepasakė nieko. 


* 
Vyriausiajam prokurorui per posėdį dėl leidimo areš- 


tuoti nebuvo lengva. 

Negana, kad ir taip labai trūko įrodymų, jų turimi tru- 
piniai tapo tiesiog juokingi, kai aukščiausios klasės advo- 
katas Reinoldas Rangsmyras pavertė juos sarkastiškomis 
retorikos vingrybėmis. 

„A grupė“ visiškai nuginkluota sėdėjo išsibarsčiusi žiū- 
rovams skirtose vietose ir daugiau galvojo ne apie tai, ar 
vienas iš Igorių bus paleistas į laisvę, o apie tai, kaip gal- 
būt žymiausias ir neabejotinai brangiausias advokatas tapo 
rusų alkoholio kontrabandininko gynėju. 

Tai, ką jie matė, buvo dvikova - Taisonas prieš švedų 
boksininką Mažąjį Eklundą; kaip ir reikėjo tikėtis, viskas 
baigėsi tuo, kad teisėjas smarkiai išbarė tiek prokuratūrą, 
tiek policiją už tai, kad iššvaistė teisėsaugos laiką ir ištek- 
lius iš anksto aiškiam atvejui. Be to, paleistas Aleksandras 
Briusovas sugebėjo dingti dar pačioje rotušėje. Iš viso nie- 
kas nepastebėjo, kad jis būtų išėjęs iš pastato. 

— Tai kas iš tikrųjų atsitiko? - išdrįso paklausti Gunaras 
Nybergas per popietinį susirinkimą Mūšio vadavietėje. 

„A grupę“ tebegaubė tiršti nusivylimo debesys, o tarp 
jų prie savo stalo šmėkščiojo tegu ir nežuvęs, bet vis dėlto 
smarkiai sužeistas karo lauko vadas Hultinas. Jis sągmonin- 
gai ridinėjo tarp pirštų šratinuką - suskilusią ietį. Nepakel- 
damas akių nuo šio Sizifo darbo, karčiai tarė: 

— Klausimas visai paprastas. Ar Viktoro X grupė turi 
pakankamai išteklių ir ryšių Švedijos teisėsaugoje, kad taip 
lengvai gali ištraukti Briusovą? Arba - su kuo iš tikrųjų mes 
susiduriame? 

Klausimas išliko retorinis, net jei toks ir nebuvo. 


* 


Grupė iš visų jėgų stengėsi padėti Stokholmo polici- 
jai ir patys pasiėmė kiek galėdami didesnę dalį naktinio 


budėjimo prie „Lovisedal“ koncerno 1991 metų valdybos 
narių namų. 

Jelmas praleido vieną naktį pas vyrą pavarde Bertilso- 
nas, o kitą naktį - pas vyrą pavarde Šriodenijus. Vis dėlto 
porą naktų nakvojo namuose Nošborge. 

Jis nepalaikė jokio ryšio su Cila, gyvenančia Dalarės 
vasarnamyje. Buvo priverstas leisti jai išlikti moteriška 
misterija. Tikriausiai būtų buvę blogiau, jei būtų lindęs. 
Matė, kokia ji vieniša. Danis ir Tuva gyveno savo gyveni- 
mą, Danis daugiausia tūnojo vienas savo kambaryje, Tuva 
dažnai svečiuodavosi pas savo draugę Milą, kurios tėvai, 
aišku, guviai pažadėjo pasirūpinti ja, bet tuo pat metu, kaip 
jam pasirodė, smaigstė smerkiančiais žvilgsniais. Jis prikro- 
vė šaldiklį maisto ir pagalvojo, ką iš tikrųjų ir už ką reikia 
smerkti. 

Tuva pareiškė, kad jai atrodo, jog dėmė jam ant skruos- 
to panaši į astrologinį ženklą, bet negalėjo prisiminti kokį. 
Tik kitą rytą, kai Polis jau ruošėsi išvažiuoti, ji pasakė, kad 
tai Plutonas, P raidė su mažu horizontaliu brūkšneliu po 
kilpele. Jis paklausė, ką tai reiškia. Ji džiugiai ir nekaltai at- 
sakė, kad neturi nė mažiausio supratimo. 

— Ar ateisi į mokslo metų pabaigtuves? - dar paklausė 
ji. - Mama ateis. 

— Pasistengsiu, - pažadėjo jis ir pajuto sukirbant sąžinę. 

Važiuodamas link miesto mąstė, ką Tuvai reiškia Pluto- 
nas: ar tai mielas Disnėjaus šuniukas Plutas, ar tolimiausia 
Saulės sistemos planeta, ar senovės mirties dievas. 

Kai įėjo į kabinetą, Čavesas net nebuvo įsijungęs kom- 
piuterio. Tai buvo labai neįprasta. Jis sėdėjo ir suko kavos 
malūnėlio rankenėlę. 

— Greitai birželis, - tarė tęsdamas žodžius. 

— Turi vasaros planų, kuriuos teko įšaldyti? - sėsdama- 
sis paklausė Jelmas. 

- Įšaldyti, neįšaldyti, - atsakė Čavesas ir pažiūrėjo pro 
jų nedidelio kabineto langą, pro kurio viršutinį dešinįjį 
kampą į juos žvelgė giedras dangus. Tada lyg kažką prisi- 
minė: - Tiesa, - tarė nenoromis grįždamas prie tarnybinių 
reikalų. - Skambino kažkoks žmogėnas. Žadėjo paskam- 
binti vėl. 

— Kas? 

— Nežinau. Pamiršau paklausti. 

Jelmas nutarė negalvoti apie esmines profesines klai- 
das. 

— Koks buvo balsas? 

— Koks buvo balsas? Geteborgo tarmė, atrodo. 

— Aha, - Jelmui atgimė viltis. Surinko ilgą numerį ir 
ėmė laukti. - Hackzelis? - sušuko į ragelį. - Čia Jelmas. 

— Man atrodo, kad kažką prisiminiau, - sutraškėjo Ro- 
gerio Hackzelio iš „Hackat och Malet“ Vekšėje balsas. - Iš 
tikrųjų kai kas nutiko prieš porą metų, kai bare buvau pa- 
leidęs džiazo kasetę. 

— Lik ten, kur esi, - liepė Jelmas ir jau ruošėsi eiti į ko- 
ridorių. - Aš atvykstu. - Čavesui pasakė: - Perduok Hulti- 
nui, kad aš ir Kerstina esame Vekšėje. Duosime žinią. 

- Palauk! - sušuko Čavesas jam pavymui. 

Jelmas įpuolė į 303 kabinetą. Gunaras Nybergas ir Kers- 
tina Holm sėdėjo ir giedojo sudėtingą grigališkąją giesmę. 
Nustebęs įsispoksojo į juos. Tuodu baigė giedoti, lyg būtų 
jo nė nepastebėję. Čavesas atidarydamas duris atsitrenkė 
Jelmui į nugarą ir taip pat sustojo. Kai tuodu baigė, Jelmas 
ir Čavesas ilgai plojo. Tada Jelmas tarė: 

— Man atrodo, kad Vekšėje kažkas užkibo ant garsa- 
juostės. Ar važiuosi kartu? 
trumpą juodą odinę striukę. 

- Ar priimsite mane? - paklausė Čavesas. 

Trise lėkė į Vekšę. Chorchės buvimas Poliui ir Kersti- 
nai neleido kalbėtis apie jokius intymesnius dalykus. Neat- 
rodė, kad katram iš jų tai nepatiktų. Buvo įjungtas tunelinis 
matymas. 

Rogeris Hackzelis stovėjo savo bare. Jis buvo ką tik ati- 
daręs ankstyviems pietautojams. Laikrodis rodė kelias mi- 
nutes po dvyliktos. 

Hackzelis perdavė barą vienintelei padavėjai ir nusive- 
dė juos į savo kabinetą. Čia garsiai grojo „Misterioso“. Hac- 
kzelis išjungė grotuvą, kuriame buvo nustatyta kartojimo 
programa. 

— Taigi, - tarė jis ir mostu pakvietė sėstis ant sofos. — 
Prieš porą dienų man kilo jausmas, kad ta melodija kaž- 
kuo ypatinga; klausiausi kaip apsėstas. Tada prisiminiau. 
Tai nutiko vėlyvą naktį prieš keletą metų. Buvome įsikūrę 
mieste gal prieš metus ir vieninteliai dirbome iki trijų ryto. 
Būdavo gana triukšminga, čia susirinkdavo visi naktinėto- 
jai. Paskui iš mūsų atėmė leidimą ir dabar dirbame tik iki 
vidurnakčio. Tą naktį bare buvo beveik tuščia, aš jau ke- 
tinau uždaryti. Sėdėjo tik du vyrai. Vienas iš jų, Antonas, 
didelis kaip jautis, pareikalavo būtent šito įrašo. Buvau jį 
ką tik pakeitęs kitu, roko muzikos garsajuoste. Bet Antono 
žvilgsnis pasidarė kažkoks paklaikęs, jis vėl norėjo džiazo. 
Tad vėl įdėjau garsajuostę ir beveik neabejoju, kad tai buvo 
būtent šita melodija. Tada jis suriko kaip laukinis ir puolė 
kitą vyrą, apipylė jį smūgiais; dabar aiškiai prisimenu, buvo 
baisiai nejauku, jis visą laiką rėkė tą patį, negaliu prisiminti 
ką, kažką vogravo, jis buvo žiauriai girtas, o aš žiauriai išsi- 
gandęs. Iš pradžių pora smūgių į pilvą, paskui spyris į kelį 
ir į tarpkojį, tada tikrai baisus nokautas tiesiai į žandikau- 
lį, net dantys pabiro. Vaikis nukrito ant grindų, ir Antonas 
pradėjo jį spardyti gulintį, spyrė keletą kartų. Ir visgi jis 

nebuvo praradęs sąmonės, tas, ant grindų, gaunantis į kai- 
spirti iš visų jėgų, tikrai būtų nužudęs tą vyruką. Prisimenu 
tik, kad surikau. Antonas liovėsi spardyti, čiupo butelį ir 
tėškė tiesiai į sieną, tada išėjo. Aš padėjau tam atsikelti, tam 
gulinčiajam, jis buvo visiškai sudaužytas, po liežuviu gulė- 
jo išmušti dantys, išspjovė juos vieną po kito. Viena ranka 
kabojo skersa ir išsukta, jam siaubingai skaudėjo pilvą ir 
tarpkojį. „Paskambinsiu policijai, - pasakiau jam, - ir grei- 
tajai. — „Ne, - pasipriešino tas vyras, - jis buvo visiškai tei- 
sus.“ Jis tikrai taip pasakė - apie beprotį, kuris ką tik buvo jį 
kuo žiauriausiai prilupęs: „Jis buvo visiškai teisus.“ Okay", 
pagalvojau, gera išvengti policijos, antraip netekčiau leidi- 
mo dirbti naktį. Padėjau jam sustabdyti kraujoplūdį, o tada 
jis tiesiog išėjo. Ir viskas. 

— To tikrai pakanka, - pasakė Jelmas. - O tas Antonas, 
kas jis toks? 

— Antonas Rudstriomas. Jis turėjo mieste įkūręs sporto 
klubą, ko gero, 1990-aisiais. Bet kai tai atsitiko, turbūt po 
metų, pavasarį, sporto klubas buvo ką tik žlugęs. Antonas 
buvo gavęs banko paskolą be jokio užstato ir be laiduoto- 
jų - žinote, kaip būdavo dešimtmečių sandūroje, - o paskui 
neįstengė tos paskolos grąžinti. Juk devintojo dešimtme- 
čio pabaigoje taip būdavo. Kai tai nutiko čia, bare, Antonas 
buvo ką tik pradėjęs smarkiai gerti. Dabar jis visiškai prasi- 
lakęs, vienas iš Alkoholikų komandos vyrukų, kurie laikosi 
netoli alkoholio parduotuvės. 

— Nors vis dar atrodo kaip kultūristas, - pasakė Jelmas 
lėtai ir pagalvojo apie atsitiktinumų žaismą. 

Rogeris Hackzelis, Kerstina Holm ir Chorchė Čavesas 


w-- oo 


* Puiku. (Angl.) 

— Tikrai taip, - sutiko Hackzelis. - Atrodo, lyg vis dar 
treniruotųsi. 

- O antrasis? - paklausė Čavesas. - Auka? Kas jis? 

— Nežinau. Niekada jo nebuvau matęs ir niekada dau- 
giau nemačiau. Vargu ar jis buvo iš miesto. Bet jam žiauriai 
gerai sekėsi svaidyti strėlytes, tą gerai prisimenu. Stovėjo ir 
svaidė kelias valandas. 

— Dartas? - paklausė Kerstina Holm. 

— Smiginis, - pataisė Rogeris Hackzelis. 


* 


Jis sėdėjo būryje vyrų, kurie siuntė ratu butelį „Rosi- 
tos“. Jauniausias ir didžiausias ant parko suoliuko. 

- Maniau, pripažįsti tik degtinę, - užkalbino jį Jelmas. 

Antonas Rudstriomas iš karto jį atpažino. 

— Tik pažiūrėkite, - nudžiugo jis. - Stokholmietis su 
degtinės mėginiu. Mano ponai, priešais save matote tą 
vyrą, kuris man davė puskvortę degtinės, kad išgerčiau dar 
daugiau degtinės. 

— Velnias, buvau įsitikinęs, kad išsigalvoji, - pasakė se- 
nas bedantis vyras ir parodė ranka į Jelmą. - Aš mielai pa- 
dėsiu padaryti degtinės degustaciją. 

— Šį kartą degustacijos nebus, - atsiliepė Jelmas ir paro- 
dė savo pažymėjimą. - Skirstykitės. 

Rudstriomas taip pat pabandė išsiskirstyti, bet nelabai 
pavyko. 

— Dabar norime išgirsti apie muštynes bare „Hackat 
och Malet“ 1991-ųjų pavasarį, - pasakė Jelmas ir atsisėdo 
šalia. Čavesas ir Holm liko stovėti. Nė vienas iš jų nesijautė 
labai įspūdingi šalia milžino Rudstriomo. 

— Apie tai aš nieko nežinau, - niūriai atrėžė tas. 

— Mes čia ne tam, kad už tai pasodintume. Net nebuvo 
jokio pranešimo policijai. Tiesiog atsakyk kiek galėdamas 

tiksliau, ir prizas bus didesnis negu puskvortė, pažadu. Iš 
pradžių paklausime, kodėl norėjai išgirsti būtent džiazo 
kompoziciją „Misterioso“, sukurtą ir atliktą pianisto Telo- 
nijaus Monko, kai ėmei doroti tą vyruką. 

Antonas Rudstriomas galvojo. Reikėjo išnerti pro ku- 
binius metrus etanolio, kad sugrįžtų į šį pasaulį. Žemė sly- 
do jam iš po kojų. 

- Šiek tiek prisimenu, kad vos neužbildinau vieno tipe- 
lio. Tai buvo po to, kai rimtai išmušė kamštį. 

— Tu turėjai sporto klubą?.. - atsargiai priminė Jelmas. 

— „Apolonas“, - tarė Rudstriomas užtikrintai. - „Apo- 
lono klubas“. Po velnių. 

— Pasakok. 

— Na, ką gi. Pagalvokim... Visą laiką treniravausi pas 
Karlosą ir galiausiai gavau ten darbą. Kartą ėjau pro gražias 
tuščias patalpas miesto centre, brangokas, žinoma, kažkokia 
sena parduotuvė. Tai va, man kilo mintis užsukti į artimiau- 
sią banką ir paklausti, ar galėčiau pasiskolinti pinigų, kad 
įkurčiau ten sporto klubą; tai buvo tik mintis, aš neturėjau 
jokio užstato, nieko, ir staiga išėjau iš banko su didžiule pa- 
skola kišenėje. Tais laikais taip būdavo - tiesiog skolinkis. 
Nusipirkau pačią geriausią įrangą, kokią tik galėjau gauti, 
ir įkūriau tikrai prašmatnų klubą. Buvo aišku, kad tokiame 
mažame miestelyje kaip Vekšė jis neapsimokės. Praėjo vos 
pusmetis ar panašiai ir tas šūdas bankrutavo, o aš stovėjau 
įklimpęs į milijonines skolas nelabai suprasdamas, kaip tai 
įvyko. Viskas iš manęs buvo atimta tiesiog šitaip. 

Rudstriomas spragtelėjo pirštais ir pasinėrė į palaimin- 
gesnes erdves. Jelmas atsargiai sugrąžino jį žemėn. 

— Kaip tik tuo metu aną naktį sėdėjai bare. Buvote tik 
tu, baro savininkas ir dar vienas. Barą ruošėsi uždaryti. Vi- 
durnaktis. Prisimeni? 

— Sunkiai, - tarė Rudstriomas. - Po velnių, man reikia 
įkalti. 

— Paskui galėsi galingai įkalti. Pasistenk pagalvoti. 

Antonas Rudstriomas nugrimzdo į prisiminimų jūrą. 

— Jis stovėjo kampe ir svaidė strėlytes. Juk tai buvo tą 
kartą? Neatsimenu... 

— Taip, tai buvo tą kartą. Toliau. 

— Taip... jis ten svaidė savo prakeiktas strėlytes jau tada, 
kai aš atėjau. Baras buvo pilnas, bet jis stovėjo kampe ir 
svaidė, valanda po valandos. Tai pradėjo mane erzinti. 

— Kodėl? 

— Kažkas kažką tą vakarą jau buvo pasakęs... Kažką, dėl 
ko jį įsidėmėjau. Šiaip jis nekrito į akis, kaip man atrodo... 
Bet kažkas pasakė, kad jis... kad jis... 

Rudstriomas nuklydo kažkur kitur ir ėmė slysti jiems iš 
rankų. Visi trys tai pastebėjo. 

— Ar jis ką nors pasakė arba padarė? - skubiai paklau- 
sė Čavesas. — Suerzino elgesys? Ar veikiau jis pats? Kokia 
nors savybė? Žmogaus tipas? Profesija? Imigrantas? 

— Tikrai, kažkokia savybė, - pripažino Rudstriomas ir 
tikrai žiauriai įsiutino, ir kuo daugiau alaus gėriau, tuo 1a- 
biau siutau. Jis liko kaltas už tą šūdą, į kurį įklimpau. 

— Kodėl būtent jis? - paklausė Jelmas. 

- Jis buvo bankininkas, - aiškiai ištarė Rudstriomas. — 
Taigi. Kažkas pasakė, kad jis dirba banke. Galiausiai aš pa- 
siutau. 

— Mieste? 

— Ne, atrodo, kažkokiame kaimo užkampyje. Nežinau. 
Jis nebuvo iš Vekšės, tuo beveik neabejoju. Neturiu jokio 
supratimo, kas jis. Bet jam tikrai žiauriai gerai sekėsi svai- 
dyti strėlytes. Tikiuosi, kad nesužeidžiau jo rimtai... 

Jie susižvalgė, visi keturi. 

— Gali būti, kad jis buvo per daug rimtai sužeistas, - pa- 
sakė Jelmas. - Bet kitaip, nei manai. 

Jis įspaudė Rudstriomui į saują dvi šimtines, tas atrodė 
visiškai paskendęs prisiminimuose, kurie, manė, buvo pra- 
gerti visiems laikams. 

— Po velnių, kaip aš jį daužiau, - prisiminė jis. Pora 
ašarų lėtai nuriedėjo steroidiniu randuotu skruostu. - Po 
velnių. 

Jie jau ruošėsi eiti, kai Kerstina Holm atsitūpė šalia jo. 

— Turiu paklausti tavęs tik vieno dalyko, Antonai. Ko- 
dėl norėjai girdėti „Misterioso', kai jį mušei? 

Rudstriomas pažiūrėjo jai tiesiai į akis. 

— Tai tokia žiauriai gera melodija, - paprastai atsakė 
jis. - Bet dabar jos neprisimenu. 

Ji švelniai perbraukė jam per ranką. 

— Bet jis, ko gero, prisimena, - pasakė ji. 


* 


Užsigalvoję apie kitką jie manėsi įsitaisę lauko kavinė- 
je, kol galiausiai gavo mėsainius maišeliuose su didele M. 
Jie sėdėjo „McDonald's“ terasoje ilgoje ir plačioje Vekšės 
pėsčiųjų alėjoje. Buvo popietė. 

— Misterioso, - kalbėjo Kerstina. - Tai Monkui būdin- 
gas žodžių žaismas. Pavadinime yra negirdimas rūkas. Už 
mystery, mysterium slypi migla, rūkas. Kai tari žodį, negirdi 
tos miglos. Ji slepiasi aiškiau ištartoje misterijoje. Bet migla 
egzistuoja ir veikia. Ji yra ir melodijoje. Misterija iškyla iš- 
kart, žinoma, neapčiuopiama, bet vis tiek kūniškai akivaiz- 
di. Viduje esančią miglą pastebėti sunkiau. Bet būtent joje 
mes pasiklystame. 

Jelmas buvo pasiklydęs. Kažkur kažką praleido, kažkas 
praslydo pro jį, bet buvo visiškai, - na, gerai, pagalvojo 
jis, - visiškai kūniškai akivaizdu. Kažkas kažką pasakė. Tai 
varė iš proto. 

- Dar neprisiminei? - paklausė Čavesas ir atsikando 
savo „Ouarter Pounder Cheese“ mėsainio. 

— Visai čia pat, palei pat paviršių, - pasakė Jelmas. 

— I know how you feel, - pritarė Čavesas kramtyda- 
mas. - Tai kaip serialas „Fawlty Towers“, ar ne? Nemalonus 
svečias tris kartus gauna ne tą patiekalą. Bazilio žmona, 
kuo ji ten vardu, Sibilė? Ji galiausiai tyčia nusiunčia ne tą 
patiekalą ketvirtą kartą. Bazilis ištaria pro dantis: „I know 
how she feels.“ 

— Kaip tai susiję? - nustebo Holm. 

— Niekaip. Kiek girdėjau, tai vadinama šnekučiavimusi. 

„Bankas“, - pagalvojo Jelmas ir ėmė raustis atminties 
banke. Nepavyko gauti net sąskaitos išklotinės. 

— Ką darysime, jei tu neprisiminsi? - paklausė Čave- 
sas. - Išrikiuosime į ilgą eilę visus Smolando bankų tar- 
nautojus ir leisime ponui Baisiajam Girtuokliui pažvelgti į 
kiekvieną? 

— Juk jam reikėjo tvarkyti išmuštus dantis ir gydyti su- 
laužytą ranką, jeigu taip buvo, - garsiai pagalvojo Holm. 

- Tai vis dar ganėtinai tolimi spėjimai, - pasakė Čave- 
sas, skanaudamas maistą. - Šiaip ar taip, negalime šito pa- 
teikti Hultinui. Kol kas. Jis buvo sumuštas skambant „Mis- 
terioso“ iš Hackzelio garsajuostės, bet juk dar negalime 
teigti, jog jis turi garsajuostę. 

— Yra ryšys, - pro sukąstus dantis pareiškė Jelmas. 

— Gerai, - tarė Čavesas. — Ar tavo ryšys susijęs su Igo- 
riu ir Igoriu? Ko gero, turėtų būti susijęs. Garsajuostė yra 
vienintelė sąsaja tarp sumušimo 1991-ųjų pavasarį Vek- 
šės bare ir posovietinių kulkų aukštesniojo luomo sienose 
Stokholme. O garsajuostės kelias iš baro į namą Saltšioba- 
dene yra toks pat kaip Igorio ir Igorio. Juk jie pasiėmė gar- 


* Žinau, kaip jautiesi. (Angl.) 
** Žinau, kaip ji jaučiasi. (Angl.) 

sajuostę iš Hackzelio kaip dalinį atlygį už estišką degtinę 
vasario penkioliktąją. 

Jelmas papurtė galvą. Viskas buvo neaišku. Misterioso. 

- Žiūrėkime sumuštojo banko tarnautojo akimis, - pa- 
siūlė Kerstina Holm. - Anot Hackzelio, iškart po sumu- 
šimo, spjaudydamas dantis, jis pasakęs: „Jis buvo visiškai 
teisus“ Apie nusikaltėlį! Keista, tiesa? Metai eina, žaizdos 
užgyja, bet tuo pat metu kaupiasi nepasitikėjimas, įžvalga, 
sutrikimas, bejėgiškumas... 

— Vredė!' - sušuko Jelmas staigiai atsistodamas. 

— Taip, ir pyktis, - pritarė Holm ir nustebusi pažiūrėjo 
11 

— Ne, ne pyktis. Vredė. Pavardė. Jonas Vredė iš Vekšės 
policijos. Jis kažką minėjo apie incidentą banke. Aš susi- 
painiojau tarp jo prakeiktų incidentų. Albertsbodoje, ar 
kažkas panašaus. Po velnių, kiek valandų? 

- Pusė keturių, - pasakė Čavesas. - Kas tau? 

- Važiuojam į Vekšės policiją, - paliepė Jelmas ir išlėkė. 


* 


Kriminalinės policijos inspektorius Jonas Vredė pasi- 
tempė tris kartus, po kartą prieš kiekvieną Valstybės krimi- 
nalinės policijos galingųjų žmogžudysčių tyrėjų komandos 
narį, įžengusį į jo kabinetuką. Galiausiai liko toks įsitem- 
pęs, kad atsisegė viršutinė marškinių saga. 

- Atsipalaiduok, - liepė Jelmas. - Sėskis. 

Vredė pakluso įsakymui. Atsipalaidavęs pagal įsakymą 
sėdėjo panašus į pelų maišą. 

— Kai buvau čia aną kartą, minėjai kažką apie ankstesnį 
kontaktą su Valstybės kriminaline. Kalbėjai apie incidentą 
kažkokiame banke... 


* Pyktis! (Šved.) 

— Tikrai taip, - viltingai prisiminė Vredė. - Incidentas 
banke Algotsmoloje. Bet apie tai jūs tikrai būsite girdėję. 
Valstybės krimai buvo ten atsiuntę savo žmogų. Jis neprisi- 
statė, slaptumo sumetimais. Viską uždangstė. Žiniasklaida 
nieko nesužinojo. Tuo aš tikrai didžiuojuosi: iš mūsų infor- 
macija nenutekėjo. Net banko personalas laikė liežuvį už 
dantų. Spėju, kad tai savisaugos instinktas. 

— Kas įvyko? 

- Visus popierius pasiėmė jūsų žmogus, tad aišku, kad 
jūs jau Žinote... 

- Tiesiog papasakok viską, ką prisimeni. 

Vredė atrodė kiek sutrikęs, kai negalėjo naudotis kom- 
piuteriu. 

— Aha, pažiūrėkime. Tai įvyko šių metų vasario pen- 
kioliktąją. Kai darbuotojai ryte atėjo į banką ir atidarė 
saugyklą, viduje rado negyvą žmogų. Taip pat trūko ne- 
mažai pinigų. Mes iš karto pranešėme Stokholmui, tai 
buvo tikra paslaptis. Atvyko jūsų žmogus ir pats viską iš- 
tyrė. Viskas. 

— Mūsų žmogus... - tarė Čavesas. 

— Vasario penkioliktoji... - tarė Holm. 

— Papasakok apie mirusįjį, - paprašė Jelmas. 

— Aš buvau pirmas pareigūnas, atvykęs į vietą. Tai aš 
pranešiau Stokholmui. Laikiau savo pareiga sulaikyti per- 
sonalą, kol atvyks jūsų žmogus. Jis be galo mane išgyrė ir 
įpareigojo ten buvusius policininkus ir banko personalą 
laikytis visiško informacijos įslaptinimo. Vadinasi, buvau 
stambus, kresnas vyras. Kažkoks duriamasis įrankis, galbūt 
plonas durklas, pervėrė akį ir įsmigo tiesiai į smegenis. Ne- 
malonus vaizdas. 

Vredė atrodė daugiau įsikarščiavęs nei pasibaisėjęs. 

— Bet visa tai jūs, suprantama, žinote, - užsispyręs tvir- 
tino jis. 

— Gerai, - tarė Holm. - Jei gali suorganizuoti, kad ban- 
ko personalas, kuris tuo metu buvo vietoje, dabar susirink- 
tų Algotsbodos banke, mes dabar pat ten išvyktume. 

- Algotsmolos, - pataisė Vredė ir paskambino į banką. 


* 


Jonas Vredė pats vairavo policijos automobilį ir nuvežė 
juos beveik penkiasdešimt kilometrų nuo Vekšės. Saulė jau 
artėjo prie horizonto. 

Vredė buvo baisiai užsidegęs ir subtiliai — jo supra- 
timu - bandė išgauti, kuo jie dabar užsiėmę, o iš tikrųjų 
buvo labai įkyrus. Jie sėdėjo nuščiuvę. Priešais save matė 
tik siaurą siaurą tunelį. Tunelį, kuris vedė pas serijinį žu- 
diką. 

Vredė griežtai pabeldė į užrakintas banko duris. Atėjo 
drovi smulki pusamžė moteris ir atrakino. Be jos, nedidelė- 
je banko salėje buvo tik vyresnio amžiaus ponas dryžuotu 
kostiumu. 

— Čia banko direktorius Albertas Josefsonas ir banko 
kasininkė Lisbeta Hed. “ 

— Ar tai visas personalas? - paklausė Čavesas. 

Lisbeta Hed atnešė ką tik paruoštos kavos. Jie paėmė 
puodelius net nepagalvoję. 

Josefsonas atsikrenkštė ir pareigingai prabilo plonu 
balsu: 

— Šių metų vasarį teko šiek tiek sumažinti darbuotojų 
skaičių, taupymo programa, darbo laiką taip pat sutrum- 
pinome. Tai buvo banko taupymo politikos dalis, jos teko 
griebtis po nesėkmingų metų praėjusio dešimtmečio pa- 
baigoje ir dabartinio pradžioje. 

- Eiliniai darbuotojai savo kailiu sumokėjo už nepavyku- 
sias spekuliacijas ir absurdišką paskolų politiką, patvirtintą 

aukščiausiųjų viršininkų, kurie po viso šito išėjo iš darbo 
gavę milijonines kompensacijas? - replikavo Jelmas ir pasi- 
juto kaip Sioderstetas. 

— Toks požiūris į šį reikalą nėra visai nepagrįstas, - ne- 
sutrikęs atsakė Josefsonas. - Faktas tas, kad šis... - pažiūrė- 
jo į Vredę, - incidentas... įvyko tą pačią dieną, kai įsigaliojo 
naujasis darbo laikas. Ir tą pačią dieną, kai personalas buvo 
sumažintas per pusę. Aš pats atidariau banko saugyklą ir 
radau... tą apakintą... 

„Apakintą“, - pagalvojo Jelmas. 

— Saugykla čia, - Josefsonas parodė į atidarytą sau- 
gyklą. 

Jie įžengė vidun. Ten nebuvo į ką žiūrėti. 

- Taigi radote jį užrakintoje saugykloje? - paklausė Ča- 
vesas. 

— Galite įsivaizduoti, koks sukrėtimas, - pasakė Josef- 
sonas, nors neatrodė labai sukrėstas. 

— Ar prisimenate, kaip... apakintasis atrodė? - paklausė 
Jelmas. 

— Didelis, - atsakė Josefsonas. - Gremėzdiškas. 

— Tikras jautis, - visus nustebindama pritarė Lisbeta 
Hed. 

— Sudorotas matadoro, - dar labiau nustebino Čave- 
sas. 

Kerstina Holm pasirausė savo rankinėje ir ištraukė Igo- 
rio ir Igorio atvaizdus. 

Atėjo lemiamas momentas. 

— Ar tai buvo vienas iš šitų vyrų? - paklausė ji. 

Jelmas vos atpažino jos balsą. „Tunelinis balsas“, - pa- 
galvojo jis. 

— Štai kodėl aš atpažinau šį atvaizdą! - sušuko Lisbeta 
Hed. - Juk jis keletą dienų buvo spausdinamas laikraštyje! 

Jonas Vredė stovėjo kaip suakmenėjęs. Koks neapdai- 
rumas iš jo pusės! Sudie, Valstybės kriminaline. 

— Žinojau, kad šitą snukį esu kažkur mačiusi! — varė 
Lisbeta Hed. - Bet apie saugyklą nepagalvojau. Padariau 
viską, kad išstumčiau tą vaizdą iš galvos. Buvo taip baisu. 

— Žinoma, tai jis, - linktelėjo Josefsonas ir parodė į nu- 
pieštą Valerijaus Trepliovo veidą. - Nors veidas, savaime 
suprantama, atrodė kiek kitaip. 

— Vrede? - piktai kreipėsi Holm ir parodė atvaizdą iš- 
blyškusiam policininkui, kuris tik tylėdamas linktelėjo. Su- 
die komisarų kursams. 

Jelmas, Holm ir Čavesas įdėmiai susižvalgė. Vis dar trū- 
ko svarbiausio dalyko. Jelmas nuėjo į tarnybines patalpas 
už sienos, skiriančios nuo lankytojų salės. 

Ir sustojo. 

Pamojo Holm ir Čavesui, kad prieitų. 

Ilgai žiūrėjo į smiginio taikinį ant sienos. 

Vredė, Josefsonas ir Hed atėjo iš paskos. 

— Taip, jis tebekabo, - pasakė Lisbeta Hed. - Negalėjau 
jo nukabinti. 

Klausimą teko užduoti Čavesui: 

— Kas buvo tie du, kuriuos atleido iš darbo vasario pen- 
kioliktąją? 

- Mija Lindstriom, - pasakė Hed. 

— Ir Joranas Andersonas, - pridūrė Josefsonas. 

„Joranas Andersonas, - pagalvojo trijulė. 

— Ar strėlytes svaidydavo Andersonas? - paklausė Ča- 
vesas. 

— Taip, - atsakė Lisbeta Hed. - Jam puikiai sekėsi. Jis 
ateidavo kiekvieną rytą pirmas ir visada dieną pradėdavo 
nuo... kaip ten vadinasi? 

— „Penki šimtai vienas“, - priminė Josefsonas. - Prade- 
da nuo penkių šimtų vieno ir skaičiuoja atbuline tvarka iki 
nulio. 

— Kas nutiko Joranui Andersonui po to, kai buvo išmes- 
tas iš darbo? - paklausė Jelmas. - Ar jis liko kaime? 

— Ne, - liūdnai atsakė Lisbeta. - Ne, jis paliko savo 
merginą likimo valiai ir dingo. Net nemanau, kad Lena 
žino, kur jis išvyko. 

— Lena? 

— Lena Lundberg. Jie gyveno mažame namelyje kitame 
Algotsmolos gale. Dabar ji ten gyvena viena. Nėščia, varg- 
šelė. Joranas, ko gero, net nežino, kad taps tėvu. 

— Gal prisimenate, ar Joranas kada nors buvo sužeistas 
1991-ųjų pavasarį? 

— Taip, - atsakė Josefsonas, prisimenantis visas su per- 
sonalu susijusias smulkmenas. - Tada jis porą mėnesių ne- 
dirbo dėl sveikatos. Kažkas dantims... 

- Jam reikėjo įdėti tiltelį ar kažką panašaus, - papildė 
Hed. - Tuo metu jis daugiausia sėdėjo namie. Nelabai no- 
rėjo pasakoti, kas nutiko. Bet mačiau, kad ir ranka buvo su- 
gipsuota. Maniau, pateko į avariją. 

— Dar vienas dalykas, - įsiterpė Holm. - Ar Joranas An- 
dersonas grąžino banko raktus? 

— Nemanau, kad spėjo, - atsakė banko direktorius Al- 
bertas Josefsonas, pirmą kartą kiek suglumęs. 

Trijulė iš „A grupės“ vėl susižvalgė. Viskas atitiko, pa- 
laidi siūlai ėmė megztis. 

Joranas Andersonas. 

Nelabai buvo ką pridurti. 

Jelmas kreipėsi į Vredę. 

— Ar Vekšėje turite dailininką? 

— Policijos dailininką? - pasitikslino Vredė, vis dar la- 
bai išblyškęs. - Taip, yra vienas dailininkas, kurį mes sam- 
dome. 

— Jūs trys padėsite jam sukurti atvaizdą to kolegos iš 
Valstybės kriminalinės, kuris buvo čia atvažiavęs ir perė- 
mė tyrimą. Būkite atidūs. Bet pirma gausi nuvežti mus pas 
Leną Lundberg. 

Kelias į kitą Algotsmolos galą nebuvo ilgas. Bet sau- 
sakimšame policijos automobilyje jie visgi spėjo sujungti 
duomenis į vientisą vaizdą, kiekvienas savo galvoje. 

Banko tarnautojas Joranas Andersonas iš Algotsmo- 
los buvo sumuštas bare Vekšėje 1991-ųjų pavasarį dėl 
groteskiškos paskolų politikos, vyravusios Švedijos ban- 
kininkystės pasaulyje iki dešimtmečių sandūros, dėl to- 
kios paskolų politikos, kuri ne tik prisidėjo prie bankų 
krizės ir kartu prie visos Švedijos ekonomikos krizės de- 
vyniasdešimtųjų pradžioje, bet ir sukėlė daugybę bereika- 
lingų asmeninių bankrotų. Vienas iš tokių bankrotų ištiko 
Antoną Rudstriomą, tad jis, pamatęs bankininką, pašėlo 
ir jį sumušė; tas bankininkas buvo Joranas Andersonas. 
Andersonas, matyt, jau buvo pradėjęs įtarti, kad bankų 
politikoje kažkas negerai, nes po sumušimo pripažino, 
kad Rudstriomas teisus. Bet jis ir toliau dirbo banke - gal 
iš lojalumo, o gal paprasčiausiai dėl to, kad negalėjo gauti 
kito darbo. Kai dėl tokios keistos bankų veiklos prarado 
dar ir darbą, jame kažkas nutrūko. Nors buvo atleistas, jis 
išvažiavo į banką visai kaip visada, prieš pat įprastą ati- 
darymo laiką. Įėjo pro tarnybinį įėjimą atsirakinęs negrą- 
žintais raktais, norėdamas apiplėšti banką. Tai turėjo būti 
jo kerštas. Bet dėl nesuvokiamų priežasčių jis atidarė pa- 
grindines duris, nors, pirma, darbo laikas buvo nukeltas; 
antra, jis buvo atleistas ir šiaip jau ruošėsi banką apiplėš- 
ti; gal atidarė iš seno įpročio, gal kad dėmesys buvo nu- 
kreiptas į smiginio žaidimą „Penki šimtai vienas“. Maža to, 
kaip tik tada, kai jis plėšė banką, jį patį pabandė apiplėšti. 
Žiaurus rusų mafiozas vardu Valerijus Trepliovas įžengė į 
banką, kai Andersonas, plėšdamas banką, užsižaidė. Situ- 
acija, žinoma, buvo groteskiška. Pasaulis tiesiog užgriuvo 

ant Jorano Andersono. Kitoje stalo pusėje stovėjo toks 
pat drimba kaip ir tas, kuris jį sumušė prieš porą metų. 
Gali būti, kad Andersonas rankoje jau laikė strėlytę. Kad 
ir kaip būtų, sviedė ją su neklystančiu taiklumu tiesiai 
Valerijui Trepliovui į akį. Taigi jis užmušė žmogų, aišku, 
gindamasis, bet visgi stovėjo šalia lavono savo senajame 
banke, kurį ką tik ruošėsi apiplėšti. Jis įvilko lavoną į sau- 
gyklą ir užrakino. Ko gero, visiškai sutrikęs pasiėmė Tre- 
pliovo pistoletą, ištuštino kišenes ir atrado ne tik gausybę 
šovinių iš žinomo fabriko Kazachstane, bet ir garsajuostę. 
Jis pasiėmė pinigus, užrakino banko duris ir iškeliavo tuo 
pačiu keliu, kuriuo buvo atėjęs, pro užpakalines duris, tai 
yra tarnybinį įėjimą. Prie banko stovėjo sunkvežimis su 
estiška degtine, paruošta pristatyti į kitas šalies vietas. 
Jame veltui savo partnerio laukė Trepliovo kompanionas, 
antrasis Igoris, Aleksandras Briusovas. Galbūt jis po kiek 
laiko nuėjo pažiūrėti, bet rado tik užrakintas duris ir tuš- 
čią banko salę. Misterija. Tuo metu Joranas Andersonas 
jau buvo nuvažiavęs savo automobiliu iš darbuotojų au- 
tomobilių aikštelės kitapus banko. Gal jau tada jis įdėjo 
garsajuostę į automobilio magnetolą ir automobilyje sus- 
kambo būtent ta džiazo melodija, kuriai grojant jis buvo 
sumuštas prieš keletą metų, - nenuspėjamas atsitiktinu- 
mų žaismas. Lyg būtų veikusios už jį aukštesnės jėgos. Vi- 
siškai netikėtas intarpas, prie kurio liko tik prisitaikyti. 
Tas kvailas rusas, įžengęs į jo banką, kai jis pats ką tik ra- 
dikaliai buvo peržengęs viską, kuo tikėjo, suteikė jam ne 
tik ginklą, bet ir motyvaciją, įgijusią šios muzikos formą. 
To jau buvo per daug. Jis virto aukštesnės jėgos, didesnio 
visuomeninio keršto įrankiu ir tuo pat metu savo paties ir 
Antono Rudstriomo keršto įrankiu. Jis nutarė imtis ban- 
ko valdybos, būtent tų metų, kai Antonas Rudstriomas 
taip lengvai gavo paskolą, taigi 1990-ųjų, tą paskolą, kuri 
baigėsi sumušimu „Hackat och Malet“ bare 1991-ųjų pa- 

vasarį. Abiem atvejais tai buvo bankas „Sydbanken', bet 
lygiai taip pat būtų galėjęs būti bet kuris kitas iš didžiųjų 
Švedijos bankų. Šių metų vasario penkioliktąją, iš karto 
po incidento Algotsmolos banke, Joranas Andersonas 
tikriausiai iškeliavo į Stokholmą, kiek daugiau nei per 
mėnesį suplanavo pirmąsias tris žmogžudystes ir joms 
pasiruošė, o naktį iš kovo dvidešimt devintosios į trisde- 
šimtąją pradėjo savo kelią kaip keršto angelas. Po pirmųjų 
trijų žmogžudysčių vėl grįžo į savo irštvą suplanuoti kitos 
žmogžudysčių serijos. Kaip tik šita ir buvo prasidėjusi. 
Joranas Andersonas turėjo labai aiškų tikslą, buvo labai 
taiklus, labai sužeistas ir labai pavojingas. Jis buvo blogiau 
nei desperatiškas. 

Misterija dingo. Migla išliko. 

„Misterioso“. 

Jie išlipo iš policijos automobilio prie nedidelio name- 
lio kaimo pakraštyje. Supamas tylos ir ramybės jis gėrė va- 
karo saulę. Policijos automobilis nuvažiavo. 

Nė vienas iš jų nenorėjo eiti pirmas pas moterį, kuri 
laukėsi galingųjų žudiko vaiko. 

Tarsi sutrūkinėjęs apatinis kamuolinių debesų pakraštys 
degė tamsiai oranžine spalva. Vakaras, artėjo vasara. Nuo 
keistos, suskilinėjusios šviesos, besiskverbiančios pro be- 
galę mažų vos atsiskyrusių debesų gniužulėlių, Mažoji Ver- 
tano įlanka ir visa Lidingė stebuklingai žaravo prietemoje. 
Lyg dangus su nežmoniška jėga spaustųsi prie žemės. 

Gunaras Nybergas sėdėjo savo tarnybiniame automo- 
bilyje ant Lidingės tilto galvodamas, kad dar niekada ne- 
matė tokios žaros. Jame skambėjo likimo muzika. 

„Gal jau laikas mirti“, - pagalvojo jis ir nuvijo tą mintį. 

Jis važiavo link „Lovisedal“ valdybos pirmininko Jako- 
bo Lidnerio namo Miolnoje, Lidingės pietiniame iškyšuly- 
je, kur naktį budėjo Artas Sioderstetas, - sėdėjo svetainėje, 
dvelkiančioje priešiškumu policininkams, ir pro langą žiū- 
rėjo į vandenį. Nybergas negalėjo suvaldyti savo simpatijų 
tokiai svetainės atmosferai. 

Jis paprasčiausiai neturėjo ką veikti ir ketino savo noru 
praleisti naktį kartu su Sioderstetu. Galėjo būti ir blogiau. 
Jam staiga labai prireikė žmogaus draugijos. Ūmai užpuolė 
vienatvė ir beveik su fizine jėga ėmusi siurbti iš jo orą išva- 

rė į nepaprastai malonią artėjančios vasaros naktį. Lidingės 
tilto grožis vėl užėmė kvapą. 

Už tilto Gunaras Nybergas pasuko į dešinę ir visą lai- 
ką važiavo Pietiniu Karaliaus keliu iki Miolnos. Išvydęs į 
rūmus panašų Lidnerio namą, sustojo ir pastatė automo- 
bilį per leistiną atstumą nuo kuklaus išvažiavimo. Sutemo. 
Keistos formos debesys vos žioravo ir per trumpą minutę, 
kol jis nuėjo iki namo, pradingo su visai. 

Nybergas priėjo prie gyvatvorės, juosiančios sodą. Vi- 
dury jos pamatė vartelius. Pravirus. Atidarė juos iki galo ir 
žengė vidun. 

Kairėje pusėje akies kampučiu pastebėjo kažką suju- 
dant ir gerokai anksčiau, nei pajuto skausmą, išgirdo duslų 
pokštelėjimą - neabejotinai pistoleto su duslintuvu šūvį. 

Jis kaip ilgas metėsi ant žvyruoto tako ir griebėsi gin- 
klo. Išgirdo, kaip pro pat galvą prašvilpė dar viena kulka. 

Tada Gunaro Nybergo akyse kažkas įsižiebė. 

Jis atsistojo, suriaumojo kaip laukinis ir pasileido kaip 
įniršęs bulius, be perstojo šaudydamas į tą vietą, kur prieš 
porą sekundžių buvo pastebėjęs kažką sujudant. 

Išgirdo, kaip toliau ant kelio suburzgia užvedamas au- 
tomobilis. Girdėjo, kaip jis artėja. Nybergas nusviedė tuš- 
čią pistoletą ir teberiaumodamas puolė kaip volas tiesiai 
per plačią gyvatvorę; išlėkė ant kelio kaip tik tada, kai au- 
tomobilis privažiavo. 

Gunaras Nybergas puolė jį kaip profesionalus ledo ri- 
tulininkas. 

Įsiutęs metėsi visu didžiuliu kūnu ant kairės įsibėgėjan- 
čio automobilio pusės. Atsitrenkęs apsisuko keletą kartų ir 
plojosi veidu tiesiai į asfaltą. 

Skausmą pajuto kaip tik tada, kai pamatė automobilį 
maždaug už dešimties metrų įvažiuojant į žibinto stulpą. 
Akiplotis ėmė drastiškai trauktis. 

Dar matė, kaip Artas Sioderstetas iškėlęs ginklą lekia 
link automobilio ir ištempęs vairuotoją velka jį per ke- 
lią. Paskutinis pamatytas dalykas, prieš viskam dingstant 
ugnies jūroje, buvo kruvinas keliu velkamo Aleksandro 
Briusovo veidas. 

„Galbūt laikas mirti“, - pagalvojo Gunaras Nybergas ir 
išnyko. 

Jam trūksta muzikos. 

Jis gali galvoti tik apie tai. 

Čiajautrieji pirštai turėjo atsargiai pradėti savo neužtik- 
rintą klajonę. 

Minutėlę jis sėdi ant sofos svetainėje visiškai nejudėda- 
mas ir įsivaizduoja, kad klausosi. 

Čia turėjo įsijungti saksofonas. 

Lavonas nebešoka mirties šokio, tyso ant grindų su 
dviem skylėmis galvoje. Tik negyvos mėsos kalnas ir nieko 
daugiau. 

Dar vienas lavonas į tą pačią krūvą. 

Be jokio džiaugsmo mintyse išbraukia jį iš sąrašo. 

Menas virto amatu, misija - egzekucija. Liko tik neper- 
maldaujamai privalomas sąrašas. 

„Man trūksta muzikos“, - pagalvoja jis, pasiima nuo 
stalo pistoletą ir išeina per verandą. 

Sienoje lieka dvi kulkos iš Kazachstano. . 

Naktis, jie sėdi kas sau Jelmo kambaryje viešbutyje Vekšės 
centre. Visi turi po Jorano Andersono nuotrauką, trys at- 
vaizdai, kuriuos gavo iš Lenos Lundberg. 

Kerstina Holm pusiaugula drybso ant lovos. Rankose 
laiko Algotsmolos banko personalo grupinę nuotrauką, 
darytą 1992-ųjų vasarą. Visi keturi stovi priešais banką ir 
svetingai šypsosi. Tai reklaminė nuotrauka. Pirmoje eilė- 
je stovi Lisbeta Hed ir jauna moteris, Mija Lindstriom, 
joms už nugaros - Albertas Josefsonas ir Joranas Ander- 
sonas. Joranas Andersonas aukštas, mėlynakis, šviesiais 
kaip šiaudai plaukais, vilki geru kostiumu. Vieną ranką 
uždėjęs Lisbetai Hed ant peties, balta ir plati šypsena. 
Matyt, tiltelis burnoje laikosi gerai. Nieko ypatingo. Vie- 
nas iš šimtų niekuo neišsiskiriančių švedų bankų tarnau- 
tojų. 

— Jis visada puikiai atliko savo darbą, - pasakė Lena 
Lundberg ryškia, plačia Smolando tarme ir akimirkai pakė- 
lė akis nuo kavos puodelio. - Galima sakyti, beveik smul- 
kmeniškai. Nė vienos praleistos darbo dienos, na, tik po 
nelaimės. Bankui jis buvo tikras lobis. 

Ant sienos jai už nugaros kabėjo nedidelis įrėmintas 
vingriomis raidėmis išsiuvinėtas paveikslėlis: „Mano na- 
mai - mano tvirtovė. 

Lena Lundberg laikė sunėrusi rankas ant pilvo, jau 
suapvalėjusio ir aiškiai matomo. 

— Ar galima teigti, kad jis gyveno dėl darbo? - paklausė 
Holm. - Ar tai buvo asmeninis pasirinkimas? 

— Taip, aš taip manau. Jis gyveno dėl banko. Ir dėl ma- 
nęs, - pridūrė ji atsargiai. - Ir būtų gyvenęs dėl vaiko. 

— Jis vis dar gali, - tarė Kerstina Holm, nelabai tikėda- 
ma savo žodžiais. 

Chorchė Čavesas sėdi ant lovos Kerstinai Holm prie 
kojų. Jo rankoje - labai susikaupusio Jorano Andersono 
nuotrauka. Andersonas laiko prieš save iškeltą strėlytę ir 
kaip tik ruošiasi sviesti. Tobulai sutelktame žvilgsnyje ma- 
tyti neįtikėtinai šaltakraujiškas ryžtas. Kitoje nuotraukos 
pusėje neryškiai pieštuku užrašyta: „1993/12/3“ 

Ant sienos priešais išsiuvinėtą paveikslėlį buvo smigi- 
nio lenta su trimis strėlytėmis. Čavesas priėjo prie jos ir 
vieną ištraukė. Susižavėjęs apžiūrėjo keistą strėlytę su neį- 
prastai ilgu smaigaliu. 

— Ar visos smiginio strėlytės taip atrodo? - pasidomėjo 
jis. 

Lena Lundberg pažiūrėjo į jį liūdnomis žaliomis aki- 
mis. Praėjo kelios minutės, kol jai pavyko pereiti prie šios 
temos. 

— Jis specialiai užsisakydavo jas iš vienos firmos Stok- 
holme. Regis, vadinasi „Lankai ir strėlės“. Senamiestyje. Jis 
sakė, kad smiginio strėlytė turi būti trisdešimties centimet- 
rų, pusė jos ilgio - kotas ir smaigalys, o pusė — sparneliai. 
Jis eksperimentavo, kol atrado tam tikrą jam tinkančią pu- 
siausvyrą, ir idealus variantas buvo su tokiu štai ilgu smai- 
galiu. Žinoma, atrodo gana keistai. 

- Ar jis žaisdavo kokiame nors klube? - paklausė Ča- 
vesas ir pakilnojo strėlytę, mėgindamas nustatyti svorio 
centrą. 

— Smiginio klube mieste. Vekšėje. Kaip tik ten buvo 
tą vakarą, apie kurį kalbėjote, tada, kai buvo sumuštas. Jis 
buvo pagerinęs kažkokį rekordą, o kai klubas užsidarė, ne- 
norėjo liautis, tad nuėjo į tą restoraną ir toliau miklino ran- 
ką. Šiaip jau jis retai vaikšto po barus. 

- O tu pati su juo žaisdavai? — klausinėjo Čavesas ir 
sviedė strėlytę į lentą. Ji neįsmigo, nukrito ir perkirto par- 
mažytę apgailėtiną skylutę medinėse grindyse. 

Viskas buvo taip ne laiku. 

— Kartais žaisdavome, - prisipažino Lena Lundberg 
nekreipdama jokio dėmesio į abejotiną Čaveso elgesį. — 
Dėl smagumo. Bet išeidavo nelabai smagiai. Visada leis- 
davo man išsiveržti į priekį, bet pabaigoje pasivydavo. 
Nė už ką nesutikdavo pralaimėti. Žinote, pradedama nuo 
penkių šimtų vieno ir einama iki nulio. Paskutine strėly- 
te reikia pataikyti į dvigubą ratą ir baigti lygiai nuliu, nei 
daugiau, nei mažiau. Žaidimo pabaiga turi tiksliai sutapti 
su nuliu. 

Polis Jelmas sėdi išsidrėbęs viešbučio kambario fote- 
lyje ir žiūri į trečią nuotrauką. Šita daryta vos prieš porą 
savaičių iki incidento banke. Andersonas laiko apkabinęs 
Leną Lundberg ir plačiai šypsosi. Abu stovi pusnyje prie 
namo, iš sniego nulipdę žvakidę, kurioje dega žvakė. Jis iš- 
raudęs, atrodo sveikas ir laimingas. Tačiau žydrose akyse 
esama kažkokio baikštumo. 

Jelmui tai labai gerai pažįstama. 

Tylus vaiko baikštumas. 

- Irjis nežino, kad tu laukiesi? - paklausė Jelmas. 


vo- oo 


murmėjo: 

— Kaip tik ketinau pasakyti. Bet kai jį atleido, jautėsi 
kaip nesavas. Pranešimas atėjo paštu iš Stokholmo, papras- 
tame rudame voke. Nieko nežinojo net jo banko direkto- 
rius Albertas Josefsonas. Mačiau, kaip atplėšė voką ir kaip 
jo žvilgsnyje kažkas užgeso. Gal jau tada žinojau, kad jį pra- 
radau. 

— Nuo tada, kai jis dingo, nepalaikėte jokio ryšio? 

— Vasario penkioliktosios rytą... - tarė Lena, lyg vartytų 
kalendorių. - Ne, jokio. Aš nežinau, kur jis yra ir ką veikia. 
nį. 

— Kąjis iš tikrųjų padarė? 

— Galbūt nieko, - pamelavo Jelmas ir pasijuto nekaip. 

Chorchė Čavesas pakyla nuo lovos, pasirąžo ir surenka 
nuotraukas. Stovi ir minutėlę dvejoja. 

— Gal visgi reikėtų pranešti Hultinui? 

— Tegul jie pasėdi paskutinę naktį pas „Lovisedal“ val- 
dybos narius, - neskubėdamas sako Jelmas. - Vis tiek ten 
nieko neatsitiks. 

— Be to, ko gero, turėtume sulaukti mūsų tariamo kole- 
gos fotoroboto, - nusižiovauja Kerstina Holm. 

— To, kuris sustabdė visą prakeiktą tyrimą, - primena 
Čavesas ir netrukus priduria: - Ne, paklausykite. Šiandien 
jau gana. Pakankamai gerai padirbėjome. Žinoma, su gana 
karčiu poskoniu... 

Padeda nuotraukas ant Jelmo naktinio stalelio ir išeina 
iš kambario baisiausiai žiovaudamas. 

„Kerstina tebeguli ant lovos, pavargusi ir... nepaprastai 
erotiška“, - pagalvoja Jelmas. Jis vis dar nėra įsitikinęs, ar 
ankstesnis incidentas viešbučio kambaryje tikrai įvyko. 

— Ar tu ką nors išmanai apie astrologiją? — paklausia 
ūmai. 

— Nes aš moteris? - atsako ji lygiai taip pat ūmai. 

Jis nusijuokia. 


297 


— Taip, turbūt todėl. 

— Alternatyvus mąstymas, - ironiškai pareiškia ji, atsi- 
sėda ant lovos krašto ir atmeta juodus plaukus. - Šį tą iš- 
manau. 

— Šįryt, juk tai buvo šįryt?.. Mano dukra pasakė, kad 
šita... dėmė ant skruosto atrodo kaip astrologinis Plutono 
ženklas. Ką tai reiškia? 

— Nesu apie tai pagalvojusi, - atsiliepia Kerstina ir priė- 
jusi paliečia jo skruostą. - Galbūt tavo dukra teisi. Paskuti- 
nį kartą man atrodė, kad tai panašu į klajūnų ženklą. 

— Tu tikrai galvojai apie mano dėmę? - paklausia jis ir 
užsimerkia. 

— Plutonas, - sako ji atitraukdama ranką, - gali reikšti 
daugybę įvairių dalykų. Taip pat ir valingumą. Bet ir nejaut- 
rumą. 

— Štai kaip. 

— Palauk, dar ne viskas. Plutonui taip pat priskiriamas 
individo sugebėjimas visiškai pasikeisti. Ir katarsis, galuti- 
nis apsivalymas. 

— Velniai griebtų, - nusistebi Jelmas, vis dar užsimer- 
kęs. - Bet ar tai tikrai panašu į Plutono ženklą? Kaip ma- 
nai? 

Vėl pajunta švelnų prisilietimą prie skruosto. Neatsi- 
merkia. 

— Man atrodo, kad panašu į erekciją, - ištaria ji paprastai. 

— Apgailestauju, - atsiprašo jis visai neapgailestauda- 
mas. - O kaip dėmė? 

— Ji dingo bendrame raudonyje. 

Jis atsimerkia. Kerstina sėdi ant lovos krašto už poros 
metrų ir neryškioje šviesoje žiūri į jį tamsiu žvilgsniu. 

— Tai vienintelis būdas ją paslėpti, - sako jis ir atsisė- 
da. - Turiu paklausti apie Malmę. Ar tikrai kažkas atsitiko? 

Ji negarsiai nusijuokia. 

— Tas vyriškas demistifikavimas. Negali gyventi tiksliai 
nežinodamas, ar ne? 

— Bet patikėk manimi, migla išlieka. 

Ji atsigula ant lovos, rankas pasideda po galva. 

— Aš supratau tavo norą, - sako ji. - Kai paklausei apie 
Anos Klaros Humelstrand meilužį galą... Pamaniau, kad 
patenkinai save įsivaizduodamas mane besimasturbuojan- 
čią, kad jauti tam tikrą potraukį moterims, kurios pasiten- 
kina pačios. 

— Viešpatie, - nustemba jis dėl Holm įžvalgumo. - Bet 
kaip tu įėjai vidun? Į viešbučio kambarį? 

— Puikiai žinai, kad palikai duris atviras. 

— Tai viskas buvo mano norų išsipildymas? O tu pati, 
neatrodė, kad tau būtų buvę nemalonu? 

- Vieno pasitenkinimas priklauso ir kitam. Jei nėra 
prievartos, tai yra prievartos prieš kito norą. Svarbiausia, 
kai į tave žiūri kaip į žmogų. 

Juos skiria kambario šiluma. Kerstina kalba toliau kiek 
prikimusiu balsu: 

— Ar tu supratai mano norą? 

Jis užsimerkia, pagalvoja. Pro šalį pralekia jos vaizdai, 
frazės, žodžiai. Jis įnirtingai ieško, už ko užsikabinti, užuo- 
minų, žvilgsnių. Mato tik jos vaizdą, kai ji sėdi pasidėjusi 
kojas ant stalo ir įsikišusi ranką į kelnaites. 

Jaučiasi kaip mažas berniukas. 

— Duok man užuominą, - paprašo. Jam atrodo, kad tik 
cypteli. 

— Nusirenk, - liepia ji. 

Jis taip ir padaro. Stovi kiek sutrikęs ir nuogas. Ranko- 
mis užsidengia penį. 

— Patrauk rankas ir susidėk jas ant galvos. 

Ji tebeguli ant lovos apsirengusi, pasikišusi rankas po 
galva. 

Jis stovi. Penis pasistoja įstrižai, ieško, bet nepasiekia. 
Niekada nepasiekia. 

— Ateik čia ir atsistok kojūgalyje, man prie kojų. 

Jis prieina laikydamas rankas už galvos. Penis siūbuoja 
pirmyn atgal. Atsiremia keliais į lovos kraštą. Penis tiesiai 
virš lovos. Ji persikelia arčiau. Atidžiai apžiūri neliesdama. 

— Yra tokia moterų rykštė, - sako ji, nepaleisdama pe- 
nio iš akių, - kurią dauguma vienaip ar kitaip patiria. Mane 
pačią išprievartavo, kai buvau penkiolikos, o paskui dar ne 
kartą mano mielasis sužadėtinis policininkas, nors jis, ži- 
noma, vėliau apie tai nė nenutuokdavo. 

Jis jaučia, kaip iš karto nusileidžia. 

- Atsigulk čia, - liepia ji. 

Jis atsigula šalia ir užsimerkia. Ji švelniai glosto dėmę 
ant skruosto. Jis niekam nesipriešina. 

— Ar gali man atleisti? - paklausia ji švelniai. Tarsi ma- 
žos mergaitės balsu. 

Jis linkteli, akys vis dar užmerktos. Niekada nesiliovė 
jautęsis mažu berniuku. 

- Žiūrėk, - sako ji tokiu pat šviesiu balsu. - Dabar dėmė 
panaši į kryželį. 

Jis nusišypso ir supranta. 

Ir visai nieko nesupranta. 

Bet jausmas malonus. 

Jie sėdėjo ir valgė pusryčius viešbučio restorane, kai sus- 
kambo Čaveso telefonas. Chorchė atsiliepė, bet paskui 
daugiau nieko neištarė, tik baisiai išblyško. Jelmas iš karto 
atpažindavo tokius pokalbius. Manėsi beveik suprantąs, 
apie ką kalbama. 

Nauja žmogžudystė. 

Ar jie tikrai nepadarė šiurkštaus tarnybinio prasižengi- 
mo, kai iš karto nepranešė Jorano Andersono pavardės ir 
nenusiuntė atvaizdo? 

Ar Hultinas tikrai nebūtų spėjęs permesti apsaugos nuo 
„Lovisedal“ prie „Sydbanken“ banko valdybos narių, jei jie 
iš karto būtų apie viską pranešę, nelaukdami, kol įtarimai 
pasitvirtins? 
patį. 

Ar jų noras pirma iki galo išsiaiškinti, o tada pateikti 
puikiai užbaigtą bylą kainavo žmogaus gyvybę? 

Galva sukosi nuo tokios minties. 

Bet to dar negana. 

— Vakar vakare buvo rimtai sužeistas Gunaras Nyber- 
gas, - dusliu balsu pranešė Čavesas, baigęs kalbėti telefo- 
nu. - Kai saugojo „Lovisedal“ valdybos narį. 

Dar vienas akmuo ant širdies. 

— Po velnių, - nusikeikė Kerstina Holm ir spausdama 
sutrupino sumuštinį su paštetu. 

— Ar būklė rimta? - sustingęs paklausė Jelmas. 

— Nelabai pavyko išklausti. Nė neįsivaizdavau, kad 
Hultinas gali būti toks žiauriai piktas. Pavojinga gyvybei. 
Matyt, tai įvyko valdybos pirmininko Jakobo Lidnerio na- 
muose Lidingėje. Nybergas ėjo link namo, buvo pašautas, 
pakilo, prarado savitvardą, prasiveržė pro plačią gyvatvorę 
ir visu kūnu puolė ant beprotiškai lekiančio šaulio automo- 
bilio. 

Jelmas negalėjo sulaikyti kiek isteriško juoko. 

— Taip, panašu į Nybergą. 

— Be to, jo puolimas puikiai pavyko. Šaulys įvažiavo tie- 
siai į gatvės žibinto stulpą, o Sioderstetas ištraukė jį prieš 
pat užsidegant automobiliui. 

— Ar šiuolaikiniai automobiliai gali užsidegti? - sutriko 
Jelmas. 

- Jūs niekada neatspėsite, kas buvo šaulys, - pasakė Ča- 
vesas. 

— Nežaisime ir nespėliosime, - atkirto Holm. 

— Gyvasis Igoris. Aleksandras Briusovas. 

— Velniai griebtų! - sušuko Jelmas. - Ką, po velnių, jis 
ten darė? 

- Ir įvyko dar viena žmogžudystė, ar ne? - paklausė su- 
sitvardžiusi Holm. 

Čavesas linktelėjo. 

— Geteborge. Ir tikrai - „Sydbanken“ valdybos narys iš 
1990-ųjų. Ulfas Akselsonas. Turėjo aukštą postą „Volvo“ 
kompanijoje. 

Jie sėdėjo ir tylėjo. Galiausiai Čavesas pratęsė kalbą: 

— Žinoma, blogiausia tai, kad jei būtume paskambinę 
vakar vakare, būtume galėję išgelbėti ir Nybergą, ir Aksel- 
soną... 

Vėl tyla. Vėl Čavesas: 

— Nors mes to niekada tikrai nesužinosime... 


* 


Jonas Vredė šiandien atrodė kiek žvalesnis. Jis prisi- 
minė veido bruožus ir padėjo atkurti labai aiškų ir išsamų 
tariamo kolegos iš Valstybės kriminalinės atvaizdą, to ko- 
legos, kuris vasario mėnesį perėmė ir užgesino tyrimą dėl 
užrakintoje banko saugykloje rasto Valerijaus Trepliovo 
lavono. 

Veidas gulėjo priešais juos ant Vredės rašomojo stalo. 
Visi trys jį atpažino - šviesų, kupiną jėgos, griežtų bruožų. 

Paskutinį kartą matė jį Nilso Emilio Karlbergerio vir- 
tuvėje Jurholme. 

Tai buvo Maksas Granas. 

Iš Saugumo policijos. 

Janas Olovas Hultinas ryžtingai žingsniavo policijos 
pastato koridoriais. Jis turėjo du reikalus ir abiem atvejais 
nesiruošė gražbyliauti. Du likę „A grupės“ nariai, Sioders- 
tetas ir Norlanderis, sekė jam iš paskos. Jie ėjo tarsi geras, 
blogas ir bjaurus" palei išdžiūvusią Bergsgateno gatvės upės 
vagą, rankas laikydami ant revolverių, o fone buvo girdė- 
ti barškuolių tarškėjimas. Neįmanoma pasakyti, kuris iš jų 
buvo geras, kuris blogas ir kuris bjaurus. 

Atokiame apklausų kambaryje sėdėjo Jakobas Lidne- 
ris, „Lovisedal“ koncerno valdybos pirmininkas. Jis staigiai 
atsistojo, kai vidun įžengė didvyriškoji trijulė. 

— Po velnių, ką sau galvoja kriminalinės policijos ins- 
pektorius, kad paima mane per pačius pusryčius ir atvežęs 
čia prieš mano valią pasodina į suknistą kalėjimo vienutę? 
Ar jūs. suvokiate, kas aš toks? 

— Sėsk ir užsičiaupk, - santūriu balsu paliepė Hultinas 
ir pats atsisėdo. 

“ Jakobas Lidneris žioptelėjo. 


* „Geras, blogas ir bjaurus“ - italų režisieriaus Sergio Leone's vesterno pavadinimas. (Red. 


past.) 

— Kaip jūs drįstate... - pagaliau išspaudė jis gaudyda- 
mas orą. 

- Sėskis! — suriko Hultinas. Čia buvo jo teritorija. 

Lidneris susmuko ant kėdės. Hultinas puolė: 

- Jūsų teigimas, kad „Lovisedal“ atsilaikė prieš bet kokį 
rusų mafijos spaudimą, nebuvo visiškai teisingas, ar ne? 

— Klystate. Mes nesutikome su jokia apsauga, - paprieš- 
taravo Lidneris aukštai iškėlęs galvą. 

Hultinas giliai įkvėpė ir susivaldė. 

— Tai ką, velniai griebtų, vakar vakare prie jūsų namo 
veikė rusų mafiozas Aleksandras Briusovas? 

— Aš nieko nežinau, - užsispyrė Lidneris. 

— Jis pašovė vieną iš mano vyrų! 

— Tikrai apgailestauju, bet su manimi tai nesusiję. Esu 
dėkingas už apsaugą. Tikriausiai jis taikėsi į mane. Dabar 
jau turite savąjį žudiką mafiozą. 

Hultinas spoksojo į Jakobą Lidnerį nekęsdamas jo iš 
visos širdies. Sioderstetas ir Norlanderis persimetė sutri- 
kusiais žvilgsniais. Lidneris atrodė kiek nuolankesnis, bet 
puikiai mokėjo išlaikyti savo gynybines pozicijas. 

- Leiskite papasakoti, kaip viskas buvo, - išspaudė 
Hultinas pro sukąstus dantis. - Jūs sutikote su mūsų te- 
orija, kad „Lovisedal“ valdybai gali grėsti pavojus, nors 
žinojote, kad tai ne rusų mafijos kaltė, ir žinojote dėl vie- 
nos paprastos priežasties: jūs esate su jais tampriai susiję. 
Kadangi nepasitikėjote mano vyrų sugebėjimu jus apsau- 
goti, pasirūpinote papildoma apsauga - sode jus saugojo 
mafijos narys. Be to, Briusovas buvo jums skolingas, nes 
tai jūs sumokėjote superadvokatui Reinoldui Rangsmyrui 
už gynybą, o paskui pasirūpinote, kad Briusovas dingtų ro- 
tušės pastate. Jis buvo sode ir jam buvo įsakyta šauti į bet 
ką, kas tik pasirodys įtartina, o tada panaikinti visus pėdsa- 
kus. Jis žinojo, kad Sioderstetas yra jūsų name, o kai į sodą 
įžengė dar vienas stambus vyras, gana panašus į Briusovo 

velionį kolegą Valerijų Trepliovą, jis pradėjo šaudyti, taip, 
kaip buvo liepta. Laimei, jei taip galima sakyti, šovė į tokį 
profą kaip Gunaras Nybergas, o tokio vienu šūviu nenudė- 
si. Kulka perėjo kiaurai kaklą, bet tai nesutrukdė Nybergui 
sustabdyti Briusovo. Ar suprantate, ką sakau? Jūsų sumauta 
nelegali mėgėjiška apsauga vos nekainavo gyvybės vienam 
mano profesionaliausių vyrų! 

Lidneris minutėlę žiūrėjo į jį. Tada nusijuokė Hultinui 
tiesiai į veidą. Geriau būtų to nedaręs. 

Norlanderis ir Sioderstetas iš savo vietų pirmoje par- 
terio eilėje pamatė tai, ko Jelmas ir Čavesas pavydės jiems 
visą likusį gyvenimą. 

Tikrą hultinišką smūgį galva. 

Jis nusitaikė Jakobui Lidneriui į vešlų baltą antakį ir 
smogė galva. Kairysis antakis trūko iš karto. Lidneris nu- 
stebęs žiūrėjo į kraują, lašantį priešais jį ant stalo. 

— Viešpatie, — teištarė jis. 

— Ar tu nesupranti, kad Aleksandras Briusovas prakal- 
bo! - užriaumojo Hultinas. - Manai, kad sėdžiu čia ir malu 
šūdą su tavimi iš socialinių paskatų? Kad išplėsčiau savo 
ryšius? Gerasis Igoris išklojo viską apie tamprius tavo ir 
„Lovisedal“ koncerno ryšius su ta rusų ir estų mafijos at- 
šaka, kuriai vadovauja Viktoras X. Jis tikisi tapti liudytoju 
ir išvengti bausmės, ir greičiausiai taip ir bus. Tavo suknisti 
triukai vos nekainavo man vieno iš geriausių Švedijos poli- 
cininkų gyvybės! 

Lidneris prispaudė ranką prie antakio, iš kurio kaip iš 
gausybės rago liejosi kraujas. Dabar jis buvo kitoks. 

— Neturėjo būti dviejų policininkų, - tarė tyliai. - Visa- 
da būdavo tik vienas. 

Hultinas atsistojo. 

— Savaime suprantama, jūs būsite nuvežtas tiesiai į 
areštinę, — pasakė atidarydamas duris. - Būsite sulaikytas 
už pasikėsinimą nužudyti policininką, bet paskui kaltini- 

mų akte bus prirašyta gerokai daugiau. Tikrai nereikia pri- 
minti, kad susirastumėte advokatą. 

Koridoriuje Hultinas su pasimėgavimu patrynė rankas. 
Trijulė nuskubėjo į uždariausią policijos skyrių. Hultinas 
turėjo kortelę ir kodą, kurie leido patekti į menkai apšvies- 
tus koridorius. Jis atplėšė vieno kabineto duris. Pora ten 
sėdinčių gerai sudėtų keturiasdešimtmečių ponų vieno- 
domis odinėmis striukėmis pakėlė akis nuo kompiuterių. 
Abiejų rankose per sekundę atsirado iš rankovių išlindę 
didžiuliai pistoletai su duslintuvais ir nukrypo į Hultiną, 
Sioderstetą ir Norlanderį. 

— Puikus pasirodymas, - santūriu balsu įvertino Hul- 
tinas. 

— Tu neturi jokios teisės būti šiose patalpose, Hulti- 
nai, - griežtai pareiškė Jilis Diosas. - Dink, kol neiškvietė- 
me apsaugos. 

— Nė vienas iš mūsų iš čia nedingsime, kol nesužino- 
sime, kas, po velnių, nutiko tam tyrimui, kurį uždangstė 
ponas Maksas Granas. Jis susijęs su Valerijumi Trepliovu, 
nužudytu užrakintoje banko saugykloje Algotsmoloje, 
Smolando regione. 

Jilis Diosas ir Maksas Granas susižvalgė. 

— Tai slapta, - kiek kitokiu balsu tarė Diosas. 

— Nuo kada jūs turite teisę prisistatyti kaip iš Valsty- 
bės kriminalinės? Ir kodėl, velniai griebtų, neperdavėte in- 
formacijos? Ar suprantate, kaip sugaišinote šią bylą su tuo 
savo prakeiktu slaptumu ir groteskišku įsikišimu? Ar su- 
prantate, kiek jūsų globojamų verslininkų be reikalo mirė? 
Kad juos netiesiogiai nužudėte? 

Maksas Granas atsikrenkštė. Galbūt atrodė kiek pa- 
blyškęs. 

— Mes stebėjome Igorį ir Igorį gerokai iki tol, kol jie įsi- 
painiojo į šią bylą. Kai paskambino tas pareigingasis komi- 
saras iš Vekšės, mes iškart perėmėme tyrimą; supratome, 


kad saugykloje jie rado Trepliovą. Tuodu buvo gerai įsi- 
tvirtinę toje Smolando dalyje. Supratome, kad šalyje vyks- 
ta didelis sovietų infiltracijos manevras, velniškai didelis. 

- Tad leidote mums kapanotis sumautais rusų mafijos 
pėdsakais ir nedavėte nė menkiausio siūlo užsikabinti? 

— Mes nuolatos dirbome dviem kryptimis, - paaiškino 
Jilis Diosas. - Viena - rusų mafijos pėdsakas. Antra - So- 
malio pėdsakas. Abu tyrimai visiškai slapti. Valstybės sau- 
gumas. 

— Po velnių, kas yra Somalio pėdsakas? - užriko Hul- 
tinas. 

- Sonja Šermarkė, dėl Dievo meilės! - sušuko Diosas. — 
Ta namų tvarkytoja, į kurią jūs visai nekreipėte dėmesio. Ji, 
kaip jūs sakote, „atrado“ direktoriaus Karlbergerio lavoną. 
Paaiškėjo, kad ji kartu su visa grupe potencialių teroristų 
iš Somalio nelegaliai apsigyveno šalyje. Ji apsimetė namų 
tvarkytoja ir pateko į daugelį svarbių šeimų Jurholme. Jau 
daugiau kaip mėnesį tardome ją ir jos bendrininkus. Grei- 
tai juos prigriebsime. 

- A, prisimenu, - nusišaipė Hultinas. - Taigi! Septy- 
ni somaliečiai vaikai, penki jų tėvai ir vienas pastorius iš 
Spongos. Elitinis būrys! Jie turėjo būti išsiųsti iš šalies, visi 
išsigandę ir susigrūdę glaudėsi mažame dviejų kambarių 
bute Tenstoje, slepiami vietinės Švedijos liuteronų bažny- 
čios. Puikus grobis. Septynetas vaikų. Ar juos taip pat tar- 
dote rūsyje daugiau kaip mėnesį? 

— Ar žinai, kam šiuolaikiniai teroristai gali panaudoti 
mažus vaikus? - visiškai rimtai paklausė Jilis Diosas. 

— Pasigailėkime mano vis didėjančios skrandžio opos 
ir palikime šitą temą, - pasakė Hultinas. Dabar jis atrodė 
gana sukalbamas. - Tai ką sužinojote iš apakintojo Treplio- 
vo Algotsmoloje? 

— Neabejotinai kriminalinio pasaulio santykių aiškini- 
masis, - pareiškė Granas. - Kažkas norėjo perimti Igorio ir 

Igorio teritoriją. Sovietų mafijos grupuotės šiandien dau- 
giau ar mažiau atvirai kovoja dėl įtakos nusikalstamame 
Švedijos pasaulyje. 

— O kokia gi sąsaja su galingųjų žmogžudystėmis? — 
švelniai paklausė Hultinas. 

— Kaip tik tiriame sąsajas tarp somaliečių ir rusų. Tik- 
riausiai kalbama apie bendrą konspiraciją senais komunis- 
tiniais pagrindais. 

Hultinas šiek tiek ištiesė nugarą ir vis dar atrodė gana 
geraširdiškas. Sioderstetas ir Norlanderis baiminosi, kad 
gerai nutaikytas smūgis tokiame kabinete kaip šis gali turė- 
ti šalutinį poveikį. Tačiau Hultinas smogė perkeltine pras- 
me ir vis dar švelniu balsu: 

— Jūs daugiau kaip mėnesį žinojote, kad Igoris ir Igo- 
ris buvo svarbi mūsų tyrimo linijų sankirta, ir tikrai matėte 
laikraščiuose, kad jie ieškomi. Jūs tyčia šiurkščiai suklaidi- 
note tyrimą, kurį generalinis policijos komisaras per tele- 
viziją vakar vakare pavadino svarbiausiu nuo Palmės žmog- 
žudystės; be to, jūs pasinaudojote Valstybės kriminalinės 
policijos priedanga, kad neteisėtai nuslėptumėte informa- 
ciją, vadinasi, šiurkščiai nusižengėte visoms taisyklėms. 
Visi šie reikalai yra ne šiaip tarnybiniai prasižengimai, bet 
tiesiog nusikaltimai. Dabar aš einu tiesiai pas generalinį 
policijos komisarą ir informuosiu apie jūsų nusižengimus 
įstatymui, ir manau, kad vėliausiai šiandien po pietų abu 
būsite pašalinti iš policijos. Jau dabar galite pradėti krautis 
daiktus. 

— Tu mums grasini? - paklausė Jilis Diosas ir atsistojo. 

— Verčiau žiūrėkite į tai kaip į pažadą, - pataisė Hulti- 
nas ir mandagiai nusišypsojo. 

Gunaras Nybergas buvo maitinamas per zondą. Jūros ma- 
rios sriubos nutekėjo žemyn žarnele, kyšančia iš tvarsčių, 
dengiančių beveik viską nuo pakaušio iki kaklo. Matėsi tik 
akys, kurios, rodėsi, šviečia iš laimės. 

— Kaip ką tik pranešiau Nybergui, - tarė gydytojas 
trims lankytojams, - mes ką tik konstatavome, kad gerklė, 
nepaisant visko, visiškai atsistatys. Kulka praėjo per cen- 
timetrą nuo miego arterijos, maždaug tiek pat buvo ir iki 
gerklų, bet išėjo pro stemplės viršutinę dalį, iškart po rykle. 
Jis greitai vėl galės dainuoti, bet praeis kiek laiko, kol galės 
normaliai valgyti. Be to, sutrupinti kairysis skruostikau- 
lis ir kairysis viršutinis žandikaulis. Gana rimtai sukrėstos 
smegenys, nemažai veido odos žaizdų. Odos žaizdos ant 
pečių ir aukščiau. Taip pat keturi sulaužyti šonkauliai, lū- 
žęs dešinės rankos kaulas, daugybė mažesnių žaizdų beveik 
ant viso kūno. Bet, - pridūrė gydytojas išeidamas, - jis vis 
tiek atrodo žvalus. 

Nybergas jau buvo gavęs nedidelę juodą lentelę, ant 
kurios drebančia kairiąja ranka galėjo rašyti žinutes. Jis pa- 
rašė: „Igoris?“ 

Jelmas linktelėjo ir pasakė: 

— Aleksandras Briusovas. Tavo idiotiškas puolimas ant 
automobilio atskleidė visą ryšį tarp Viktoro X ir „Lovise- 
dal“, gana rimtas ryšys. Briusovas, ko gero, taps liudytoju 
mainais už paleidimą. 

Nybergas parašė: „Bet mūsų vyras negerai?“ Čavesas 
ir Holm turėjo Jelmui padėti iššifruoti ir kreivas raides, ir 
žodžių tvarką. 

— Ne, - tarė Čavesas. - Briusovas nėra mūsų vyras. 
Mūsų vyras yra paprastas švedų banko tarnautojas Joranas 
Andersonas. 

Tvarsčių kalnai truputį sujudėjo. Gal tai turėjo reikšti 
juoką? 

— Dabar mes pradėsime jo ieškoti, - pasakė Jelmas. - 
Galbūt spėsi grįžti, kol jį pagaus. 

Nybergas pabrėžtinai pakratė tvarsčius. Žarnelės, jun- 
giančios jį su gausybe aparatų, neramiai susiūbavo. Vienas 
aparatas cyptelėjo tarsi išsigandęs. Nybergas parašė: „Ne 
po velnių per porą dienų jis bus jūsų." Ištrynė ir parašė nau- 
ją žinutę. Tik vieną žodį. „Missa. 

— Ką „Missa“? - paklausė Jelmas. 

- Ar mes ką nors praleidome? - pasiteiravo Čavesas. 

— Aha, - tarė Kerstina Holm, stovėdama prie Nybergo 
lovos kojūgalio. Priėjo prie jo, atsisėdo ant kėdės šalia ir 
paėmė jo ranką, vienintelį matomą odos lopinėlį baltame 
fone. Tada po dešimties sekundžių visiškai švariu ir aiš- 
kiu balsu užgiedojo. Tai buvo vedantysis altas Palestrinos 
„Missa Papae Marcelli“. 

Nybergas užsimerkė. Jelmas ir Čavesas stovėjo visiškai 
nejudėdami. 


* 


Kai jie grįžo į policiją, ant Jelmo rašomojo stalo gulė- 
jo ką tik gautas fakso pranešimas. Kadangi Hultinas laukė 

Mūšio vadavietėje, Jelmas paskubomis teužmetė akį išei- 
damas iš kabineto. Tik koridoriuje smegenys sureagavo į 
siuntėjo pavardę. Kriminalistikos komisaras Erikas Brunas 
iš Hudingės policijos. Jelmas grįžo prie rašomojo stalo. 

Brunas rašė: „Manau, bus geriausia, jei sužinosi anks- 
čiau už žurnalistus. Šiąnakt Dritera kalėjimo kameroje nu- 
sižudė. Dabar šeima vis dėlto galės pasilikti. Pasistenk, kad 
tai nepaveiktų tavo darbo. Tu tik atlikai pareigą. Šilčiausi 
linkėjimai, Brunas.“ 

„Šiąnakt“, — pagalvojo Jelmas, faksograma prilipo jam 
prie pirštų. Keista naktis. Lidingėje pašautas Gunaras Ny- 
bergas, Geteborge nužudytas Ulfas Akselsonas, Noršio- 
pinge nusižudė Dritera Frakula, o Algotsmoloje identifi- 
kuotas Joranas Andersonas. Tarp to ir viso kito yra silpnos 
sąsajos. 

„Švedija maža šalis“, - pagalvojo jis ir tuo pat metu jam 
dingtelėjo, kad turėjo pagalvoti kažką visai kito. 

Kai Jelmas įžengė į Mūšio vadavietę, faksograma tebe- 
buvo prilipusi jam prie pirštų. „A grupė“ buvo susirinkusi. 
Tai buvo pirmas kartas, kai jis susitinka su Hultinu, grįžęs 
iš Vekšės. 

— Nepaprastai puikiai padirbėjote Vekšėje, - pagyrė 

„Puikiai, puikiai, - pagalvojo Jelmas ir akimirką pasi- 
juto skęstantis mėšle ir pasilypėjantis ant Driteros Fraku- 
los lavono, kad iškištų nosį į paviršių. Pasipurtęs nuvijo tą 
vaizdą, atplėšė faksogramą nuo pirštų ir atsisėdo. 

— Ačiū, - padėkojo. 

— Taip puikiai, kad net nekreipsiu dėmesio į tai, kiek 
laiko praėjo nuo tada, kai jūs sužinojote pavardę, ir kada ją 
pranešėte. 

Hultino pagyrimai retai būdavo vienareikšmiai. Jis ra- 
miai kalbėjo toliau: 

- Gerai. Žinoma, visa apsauga buvo perkelta nuo „Lo- 
visedal“ koncerno 1991-ųjų metų valdybos ant „Sydban- 
ken“ 1990-ųjų metų valdybos. Dagfeltas, Strand-Julenas, 
Karlbergeris, Brandbergas ir Akselsonas mirę. Deja, valdy- 
boje buvo dar dvylika asmenų. Aštuoni Stokholme, pora 
Malmėje, vienas Erebru ir vienas Halmstade. Geteborgie- 
tis iš šitos kompanijos jau pasiųstas į kapus. Iš tų dvylikos 
atradome ir jau saugome devynis. Vienas yra užsienyje, o 
dviejų kol kas neradome. Laimei, abu yra stokholmiečiai, 
Larsas Erikas Hedmanas ir Alfas Rubenas Vingė. Dabar 
svarbiausia surasti būtent juos. Šįryt buvo paskelbta Jora- 
no Andersono žalio „SAAB 900“ paieška, ir pasirodo, kad 
automobilis jau beveik mėnesį stovi Nineshamno policijo- 
je be registracijos numerių, o variklio numeris nudilintas. 
Dabar jį apžiūri technikai, bet pirmas raportas praneša, kad 
pėdsakų nėra, ir tai nestebina. O kalbant apie patį Ander- 
soną, tai, žinoma, paieška paskelbta visoje šalyje, o jo pas- 
kutinė nuotrauka nusiųsta visiems teritoriniams policijos 
skyriams ir pasienio postams. Dabar aukštesnė instancija 
diskutuoja, ar paviešinti atvaizdą ir įtraukti didįjį detekty- 
vą - visuomenę. 

— Manau, tai būtų didelė klaida, - suabejojo Sioderste- 
tas. — Tol, kol jis nežino, kad mes žinome, jis jaučiasi paly- 
ginti saugus dėl to, ką daro. 

— Žinoma, - pritarė Hultinas. - Tik reikia priversti 
Miornerį ir vaikinus tai suprasti. 

— Padaryk viską, ką gali, - pasakė Sioderstetas. - Juk 
turi daug slaptų ginklų. 

Hultinas rūsčiai dėbtelėjo į jį ir pratęsė: 

- Prioritetai atrodo maždaug taip. Pirma, nustatyti Hed- 
mano ir Vingės buvimo vietą. Antra, patikrinti visus gali- 
mus Andersono ryšius Stokholme ir pabandyti surasti jo 
būstą Stokholme nuo vasario mėnesio; turime tą smiginio 

prekių parduotuvę senamiestyje, bet turi būti ir dar kas 
nors, smiginio draugija ar panašiai, velniai griebtų. Trečia, 
truputį paspausti Leną Lundberg per tą „incidentininką“ 
Vekšėje, Vredę. Ketvirta, su Andersono nuotrauka pasisu- 
kioti po nusikaltėlių pasaulį. 

rius. 

- Darysime šitaip: kol nėra Nybergo, Čavesas kartu su 
Stokholmo kriminaline policija turės pabendrauti su nusi- 
kaltėliais, Holm grįš į Vekšę ir su Vredės palyda paklausinės 
apie draugų ratą ir ryšius Stokholme, Norlanderis patikrins 
smiginio prekių parduotuvę ir draugiją, o tada, kartu su 
įvairiais pagalbininkais, patikrins viešbučius ir išnuomo- 
tus butus maždaug nuo vasario penkioliktosios, Jelmas ir 
Sioderstetas nustatys, kur yra Hedmanas ir Vingė. Prisi- 
minkite, kad galite naudotis visa policija, kad jus kur. Ir, 
kaip visada, venkite bet kokių ryšių su spauda ir Saugumu. 
Dabar yra dvylikta valanda, gegužės dvidešimt devintoji. 
Šiandien sueina du mėnesiai, kai Joranas Andersonas pra- 
dėjo savo žmogžudysčių seriją. Pasistenkite, kad aukų ne- 
būtų daugiau kaip penkios ir kad tyrimas nesitęstų ilgiau 
kaip du mėnesius. 


Kerstina Holm grįžo į Vekšę ir paprašė Vredės palydos, 
kaip pasakė Hultinas. Kai ji įžengė pro duris, jis atrodė kiek 
sutrikęs; manė, kad jo aplaidumas Trepliovo byloje liks tik 
prisiminimas. Dabar teko praleisti dar vieną dieną, temdo“ 
mą jo šešėlio. Holm gana greitai pamatė, kad Jorano An- 
dersono draugų ratas iš esmės ribojasi smiginio klubu. Jis, 
žinoma, buvo didžioji klubo žvaigždė, bet netgi ten neatsi- 
rado nė vieno, kuris iš karto būtų pareiškęs esąs jo draugas. 

Ir nė vienas nežinojo apie jokius ryšius Stokholme. Jie grį- 
žo pas Leną Lundberg, bet negalėjo prisiversti jos „truputį 
paspausti“. Jų akimis žiūrint, buvo akivaizdu, kad ji nieko 
nežino. 

Chorchės Čaveso išvykos į Stokholmo nusikaltėlių pa- 
saulį visai nenusisekė. Niekas neatpažino Jorano Anderso- 
no veido; to ir reikėjo tikėtis. Čavesui atrodė, kad jam teko 
pats purviniausias darbas. 

Taip manė ir Vigas Norlanderis. Smiginio prekių par- 
duotuvėje jiems teko ieškoti Andersono kompiuterio re- 
gistre. Tada vyriškis už prekystalio prisiminė strėlytes su 
ilgu smaigaliu, bet ne daugiau. Jis visada užsisakydavęs 
strėlytes paštu. Smiginio draugijoje apskritai niekas tokio 
nepažinojo, bet jie rado Andersono pavardę poroje vietinių 
Smolando sąrašų su rezultatais, visada pačiame viršuje. Jie 
nusistebėjo, kad Andersonas, atrodo, niekada nesivaržęs už 
Smolando ribų, nors keletą kartų buvo laimėjęs prieš šalies 
komandos žaidėjus. Norlanderis leido dieną važinėdamas 
po visus miesto viešbučius, lydimas būrio Valstybės krimi- 
nalinės policijos asistentų ir Stokholmo policininkų, tikri- 
no nuomos skelbimus rytiniuose ir skelbimų laikraščiuose 
nuo vasario penkioliktosios ir vėliau. Viešbučiuose nieko 
tikro neaptiko, bet kai kurie butų nuomotojai, telefonu iš- 
klausę nelabai aiškų apibūdinimą, tarėsi atpažįstantys Jora- 
ną Andersoną. Tačiau, pamatę jo nuotrauką, visi prisipaži- 
no klydę. Norlanderis ir jo vyrai užsispyrę ieškojo toliau. 

Tiesioginiu Hultino įsakymu Stokholmo policininkai 
taip pat nuėjo į Stokholme nužudytų aukų darbovietes ir 
rajonus, kur nužudytieji gyveno, parodė žudiko atvaizdą 
bendradarbiams, šeimoms ir kaimynams. Tą patį padarė 
Geteborgo policija Ulfo Akselsono aplinkoje. Niekas nie- 
kur nebuvo matęs Jorano Andersono. 

Sioderstetas ir Jelmas iš paskutiniųjų stengėsi surasti 
anuodu 1990 metų „Sydbanken“ valdybos narius. 

Artas Sioderstetas apsilankė Alfo Rubeno Vingės fir- 
moje „Urbolnvest“ ir jo namuose Estermalme. Niekas, re- 
gis, per daug nesijaudino, kad jo nėra; matyt, toks elgesys 
jam buvo būdingas - kartais dingti porai dienų visiems iš 
akiračio, o paskui grįžti lyg niekur nieko. Anot vieno dar- 
buotojo, Vingė turėjo finansinių galimybių leisti sau tokią 
ekstravaganciją. Sioderstetas apsilankė salyne, važiavo į 
įspūdingą Vingės vasarvietę Vermdės saloje, bet kelias 
buvo uždarytas užkardu. Toliau nepravažiavo. 

Polio Jelmo daliai teko prapuolęs ankstesnysis valdy- 
bos narys Larsas Erikas Hedmanas. Jis tikrai buvo prapuo- 
lęs. 1986-1990 metais „Sydbanken“ valdyboje jis atstova- 
vo Tarnautojų profsąjungų asociacijai. Tuomet jis buvo 
ir vadovaujantis derybininkas, tikėjosi tapti pirmininku, 
buvo vedęs, turėjo du vaikus ir prašmatnų butą Vasastano 
mikrorajone. Dabar gyveno dviejų kambarių bute Band- 
hagene, buvo išmestas iš asociacijos, neteko visų įparei- 
gojimų valdyboje. Dešimtmečių sandūroje jis porą metų 
sėkmingai derino sunkų alkoholizmą su darbu ir priver- 
tė visus užsičiaupti, bet po kelių neįtikėtinų pasirodymų 
pusiau viešoje aplinkoje profsąjungos kantrybė baigėsi ir 
Hedmanas atsidūrė užribyje. Padedant Bandhageno socia- 
liniam skyriui Jelmas surado Hedmaną ant parko suoliuko 
prie alkoholio parduotuvės ir be jokio švelnumo parvedė 
namo į purviną butą, kur sulaukė policininkų, ir šiems 
teko abejotinas malonumas saugoti Larso Eriko Hedma- 
no sveikatą ir gyvybę. Kalbant apie sveikatą, neįmanomas 
uždavinys. 

Jelmas grįžo į policijos pastatą ir buvo įsitikinęs, kad 
tyrimas ir vėl suksis tuščiąja eiga. Erzinanti mintis. Dar 
vienas apgailėtinas mėnuo. Visa vasara įšaldyta. Per Joraną 
Andersoną, kuris tyčiojasi iš jų vaikštinėdamas gatvėmis su 
iškelta, bet nematoma smiginio strėle. 

Jelmas sėdėjo savo kabinete ir bukai spoksojo pro lan- 
gą į policijos pastatą, kai suskambo telefonas ir laikas ūmai 
ėmė tekėti visai kitokiu tempu. 

— Jelmas, - atsiliepė jis. 

— Pagaliau, - prabilo ramus balsas tokia tarme, kurią 
išgirdęs Jelmas nesąmoningai įjungė pokalbio įrašymą. 
Smolando tarme. - Sunku prisiskambinti. Nemalonūs dar- 
buotojai skambučių centre. Polis Jelmas, didvyris iš But- 
šiurkos. Apie tave buvo beveik tiek pat antraščių kaip ir 
apie mane šį pavasarį. 

- Joranas Andersonas, - tarė Jelmas. 

— Tau dar net nespėjus pagalvoti, kaip nustatyti mano 
buvimo vietą, aš papasakosiu apie geriausią būdą, ką dary- 
ti, kad nebūtum susektas. Reikia pavogti mobiliojo ryšio 
telefoną. 

- Atsiprašau, kad taip sakau, - pradėjo Jelmas kiek rizi- 
kuodamas, - bet tai, kad tu skambini ir giriesi, prieštarauja 
mūsų susidarytai nuomonei apie tave. Tu pažeidi sudarytą 
psichologinį portretą. 

— Paskambinkite, jei rasite tokį, kuris atitinka, - tyliai 
tarė Joranas Andersonas. - Ne, skambinu ne tam, kad pa- 
sigirčiau. Skambinu norėdamas pasakyti, kad laikytumeisi 
atokiau nuo mano sužadėtinės. Antraip būsiu priverstas dar 
labiau pažeisti psichologinį portretą ir pašalinti dar ir tave. 

— Tu niekada manęs nepašalinsi, - nepsichologiškai 
pratrūko Jelmas. 

— Kodėl gi ne? - paklausė Andersonas nuoširdžiai su- 
sidomėjęs. 

- Helena Brandberg, Einaro Brandbergo duktė. Galėjai 
lengvai nušauti ir ją ir pasiimti garsajuostę, bet nutarei bėg- 
ti ir palikti ją mūsų rankose. 

— Tai identifikavote mane per garsajuostę? - nustebo 
Joranas Andersonas. - Turėjo būti nelengva. 

— Nelengva, - pripažino Jelmas. - O ką tu manei? 

— Per plėšiką banko saugykloje, savaime suprantama. 
Aš laukiau, kad tai paaiškės ir kad pradėsite mane medžioti. 
Bet kai taip nenutiko, ėmiau veikti. Be to, laikraščiuose pa- 
sirodė tas vaiduokliškas atvaizdas. Lyg jis būtų gyvas. Kas 
atsitiko? 

„Kodėl nebūti atviram?“ - pagalvojo Jelmas. 

- Saugumo policija nuslėpė tyrimą dėl valstybės sau- 
gumo. 

Joranas Andersonas garsiai nusijuokė. Jelmas irgi buvo 
benusijuokiąs. 

— Bet, kaip žinome, tas žingsnis šiek tiek pakenkė jų 
tikslui - garantuoti saugumą valstybėje, - po kiek laiko pa- 
sakė Andersonas. 

— Liaukis ir pasiduok, - ramiai pasiūlė Jelmas. - Tu la- 
bai aiškiai parodei savo nepasitenkinimą bankų elgesiu de- 
šimtmečių sandūroje. Dabar baik. Juk jau žinai, kad mes 
saugome kiekvieną tos sumautos valdybos narį. 

— Ne visai... Be to, kalbama ne apie parodymą, o apie 
taip iš įvairių dalykų susiklosčiusį atsitiktinumą, kad iš viso 
to išėjo daug daugiau. Likimas. Riba tarp atsitiktinumo ir 
likimo yra labai trapi, bet jeigu ją peržengei, kelio atgal ne- 
bėra. 

— Ką nori pasakyti? 

— Argi tu neskaitai laikraščių? —- nustebo Joranas An- 
dersonas. 

— Retai, - prisipažino Jelmas. 

— Juk aš tautos didvyris, dėl Dievo meilės! Ar neskai- 
tei skaitytojų skilties? Nelinksma jausti pagirias, nors net 
iš tolo nematei jokios šventės. Taip šiandien Švedijoje jau- 
čiasi žmonės. Visi, kurie turi galimybę ir teisę kalbėti ir 
daryti įtaką, sutartinai mus įtikinėja, kad mes dalyvavome 
kažkokioje šventėje, už kurią dabar turime sumokėti. Ko- 
kia šventė? Būtent tai, ką aš darau, yra šventė, retroaktyvi 

liaudies šventė! Paskaityk skaitytojų skiltis laikraščiuose, 
pasiklausyk, ką mieste kalba žmonės! Aš tai darau, galbūt 
ir tau reikėtų. Nors tu sėdi uždarame kabinete ir manai, kad 
ši byla vyksta ten, viduje. Bet mieste kalbama vien apie tai. 
Matyti, kas bijo, o kas džiūgauja. 

— Nebandyk manęs įtikinti, kad vykdai politinę misiją! 

— Tomis svaigulio dienomis esu buvęs tik vienoje šven- 
tėje, - kiek ramiau pasakė Andersonas. - Bare „Hackat och 
Malet“ Vekšėje, kovo dvidešimt trečiąją, tūkstantis devyni 
šimtai devyniasdešimt pirmaisiais. Ten pamačiau, kaip at- 
rodo pirkimo šventė. 

— Tu nesi koks nors liaudies revoliucionierius, - užsi- 
spyręs bandė Jelmas. - Tai sugalvojai vėliau. 

- Žinoma, - žvaliai pritarė Andersonas. - Pats visada 
balsuodavau už nuosaikiuosius. 

„Koks keistas pokalbis“ — pagalvojo Jelmas. Čia ne 
kvailos idėjos apsėstas serijinis žudikas, kuris sėdi ir laukia 
valandų valandas tuščiose svetainėse, nušauna savo aukas 
dviem šūviais į galvą, o paskui klausosi džiazo. Misterija 
subyrėjo į tūkstančius gabaliukų, mitas buvo demistifikuo- 
tas. „Misterioso“, - spėjo jis pagalvoti. Galbūt kažkokiu iš- 
kreiptu būdu žudymas išgydė Andersoną. Iš kitos pusės, 
gal čia yra tik dieninė Jorano Andersono versija, su kuria 
jis dabar kalbasi - sąlyginai - protingai, galbūt natūralioji 
versija atrodo visai kitaip. 

„Žmonės“, - pagalvojo Jelmas ir tarė: 

— Tik noriu paklausti kaip profesionalas. Kaip įsigavai 
į namus? 

— Kai seki žmogų pakankamai ilgai, greitai vienaip ar 
kitaip prieini prie jo raktų, - abejingai paaiškino Ander- 
sonas. - Paskui tiesiog greitai pasidarai atspaudą molyje ir 
pats pasigamini raktą. Tai ne ką sudėtingiau nei užaštrinti 
smiginio strėlytę. Taip pat ištiri jų įpročius ir lauki jų. 

— Ar pakankamai ilgai sekei kitą auką? 

Trumpam stojo tyla. Jelmas išsigando, kad Andersonas 
baigė pokalbį. 

— Pakankamai ilgai, - galiausiai atsakė Andersonas ir 
pridūrė: - Bet mes nukrypome į lankas. Skambinau tik no- 
rėdamas pasakyti, kad laikytumeisi atokiau nuo mano su- 
žadėtinės. Kitaip būsiu priverstas nužudyti ir tave. 

Visą tą laiką Jelmui galvoje sukosi vienas klausimas. Ar 
būtų taktiškiau jį užduoti, ar nutylėti? Kaip reaguotų Jora- 
nas Andersonas? Po šio šiurpaus pokalbio jis abejojo dar 
labiau. Šiurpaus savo tariamu normalumu. Galiausiai pa- 
klausė, nors galbūt nereikėjo: 

— Jei bendravai su Lena, tikriausiai žinai, kad ji nešioja 
tavo kūdikį? Kaip atrodys to vaiko ateitis? 

Stojo visiška tyla. 

Po dešimties sekundžių pasigirdo tylus klikt ir pokalbis 
nutrūko. Jelmas padėjo ragelį, sustabdė įrašymą, išėmė gar- 
sajuostę ir nuėjo pas Hultiną. 

— Aš ką tik su juo kalbėjau, - pasakė Jelmas. 

Hultinas pakėlė akis nuo savo popierių ir įsispoksojo į 
jį per pusinius akinius. 

— Su kuo? 

— Su Joranu Andersonu, - tarė Jelmas ir pamojavo gar- 
sajuoste. 

Hultinas parodė į savo grotuvą, jo veido išraiška nepa- 
sikeitė. 

Jie perklausė pokalbį. Jelmui kartais atrodė, kad jis 
be reikalo buvo pasyvus, o kartais atrodė, kad buvo visai 
trenktas, bet apskritai čia buvo ilgas keistas pokalbis tarp 
serijinio žudiko ir policininko. 

— Aš suprantu tavo atsargumą, - tarė Hultinas nutilus 
įrašui. - Nors gal ir galėjai pasistengti labiau, kad užčiuop- 
tum pėdsaką. Man regis, Čia yra trys dalykai. Pirma: net 
jeigu tartume, kad jo tylėjimas pabaigoje rodo, kad neži- 
nojo apie savo sužadėtinės nėštumą, yra akivaizdu, kad pa- 

laikė su ja ryšį. Turbūt ji paprasčiausiai nutylėjo tą dalyką. 
O turint galvoje, kad jis paskambino taip greitai po jūsų 
apsilankymo ten, tikėtina, kad jie palaikė ryšį iki tol; la- 
bai abejoju, kad pirmas kontaktas per tris su puse mėnesio 
būtų įvykęs kaip tik kitą dieną po to, kai jį identifikavote. 
Holm turi gerokai paspausti Leną Lundberg ten, Algots: 
moloje. Antra: kai pranešei, kad saugome visus valdybos 
narius, Andersonas atsakė: „Ne visai...“ Galima spėti, kad 
jo taikinys yra Alfas Rubenas Vingė; jis vienintelis, kurio 
neradome. Turime padaryti viską, kad rastume. Trečia: 
kai paklausei, ar pakankamai ilgai sekė kitą auką, jis at- 
sakė: „Pakankamai ilgai“ Galima spėti, kad jis pasiruošęs 
jau šiąnakt. Nors pasidarbavo Geteborge tik praeitą naktį. 
Gerai, tai nedaug, bet pakanka, kad imtume veikti. Taigi, 
Andersono buvimo vietą Stokholme tikriausiai galime su- 
žinoti iš Lenos Lundberg, kita auka tikriausiai bus Alfas 
Rubenas Vingė ir tikriausiai tai įvyks šiąnakt. Aš skambinu 
Holm, tu skambini Sioderstetui dėl Vingės. Imk mobilųjį 
telefoną. 

Jelmas truputį pastovėjo; Hultinas tikrai įsismagino. Jis 
čiupo telefoną ir paskambino Kerstinai į Vekšę. Jau buvo 
bebaigiąs pokalbį, kai Jelmas nuo rašomojo stalo paėmė 
Hultino mobiliojo ryšio telefoną ir surinko Siodersteto 
numerį. 

— Artai. Vingė bus kitas, tikriausiai šiąnakt. Ką žinai? 
Beje, kur esi? 

— Čia, - melodramatiškai atsakė Sioderstetas ir atidarė 
duris. Išjungė telefoną, kurį laikė rankoje ir pareiškė: - Aš 
sėdėjau kabinete. Ką sužinojote? 

— Holm važiuoja tiesiai pas Leną Lundberg, - pasakė 
Hultinas, lyg nebūtų pastebėjęs įspūdingo Siodersteto pa- 
sirodymo. Tik tada atsisuko į Sioderstetą: - Su kuo kalbėjai 
apie Vingę? 

Sioderstetas iš karto suprato: 

- Žmona Kamila, gyvenanti Narvos gatvėje, dvi sekre- 
torės-biuro darbuotojos jo įmonėje „Urbolnvest“ Sturės 
gatvėje - Lisa Hegerblad ir Vilma Hamar, du bendradar- 
biai - Johanesas Lundas ir Vilgotas Ėvermanas bei kaimy- 
nas prie uždaryto vasarnamio Vermdėje - pulkininkas Mi- 
kelis Šioldas. 

— Kaip smarkiai juos spaudei? 

— Nelabai smarkiai. 

— Ar buvo bent mažiausia užuomina, kad kuris nors iš 
jų žino daugiau, nei pasako? Gerai pagalvok. 

— Tam tikras kartėlis žmonos balse... Galbūt bendras 
viešos paslapties pojūtis biure... 

— Gerai, gal žinote, ar grįžo Čavesas arba Norlanderis? 

— Kol kas negrįžo nė vienas, - atsakė Sioderstetas. 

— Tada imsimės patys, - nutarė Hultinas, pakilo ir ėmė 
vilktis švarką. - Dabar yra... pusė šešių. Gali būti, kad kas 
nors tebesėdi firmoje „Urbolnvest“, paskambinsime pake- 
liui. Važiuosime kiekvienas savo automobiliu. Artas imsis 
žmonos, Polis ir aš važiuosime į biurą. Jei ten nieko nebus, 
gausime kitų ieškoti kitur. Susiskambiname ir pranešame 
vieni kitiems viską, ką tik sužinosime, teigiamo ar neigia- 
mo. Kaip visada, venkite policijos racijos. Aš pabandysiu 
surasti Vigą ir Chorchę ir lauksiu Kerstinos skambučio dėl 
pokalbio Algotsmoloje. Viskas aišku? 

— Jokio pastiprinimo? - koridoriuje paklausė Sioders- 
tetas. 

— Kai ateis laikas, - atsakė Hultinas. 

Ant policijos laiptų jie susidūrė su Niklasu Grundstrio- 
mu iš Vidaus tyrimų skyriaus. Jo ir Jelmo žvilgsniai susidū- 
rė. Jelmas pajuto, kad nesąmoningai stabtelėjo. 

— Vartaisi taukuose, Jelmai? - ramiai paklausė Grunds- 
triomas. 

— O gal vargstu taukuose? — taip pat ramiai atsakė Jel- 
mas. 

— Klausyk, žygiuok pas Diosą ir Graną, - pasiūlė Hul- 
tinas. - Ten yra pora tokių, kuriems tikrai reikalingos tavo 
paslaugos. 
myn laiptais į lauką prie savo automobilių. Tada įėjo vidun 
ir atleido iš darbo porą Saugumo vyrų. 

Hultinas, Jelmas ir Sioderstetas nuvažiavo tuo pačiu 
keliu link Estermalmo; gana greitai slinko vienas paskui 
kitą per pačias transporto spūstis. 

- Vilgotas Ėvermanas tebesėdi „UrboInvest“, - pranešė 
Jelmas mobiliojo ryšio telefonu. - Laukia mūsų. Kiti išėjo 
namo. Gavau vienos biuro darbuotojos adresą, Vilmos Ha- 
mar, ji gyvena Artilerijos gatvėje. Kiti gyvena už miesto. Ar 
imtis jos? 

- Taip, - liepė Hultinas. 

Trys automobiliai vienas paskui kitą važiavo iki pat 
Humlegordeno. Prieš pat Sturės ir Karlo gatvių sankryžą 
Hultinas informavo: 

— Kerstina pranešė, kad ji pas Leną Lundberg. Greitai 
vėl paskambins. Jokio ryšio su Chorche. Vigas lanko visas 
galimas vietas, šiuo metu tikrina vieną butą Ėsmu gyven- 
vietėje. Atvyks kaip galėdamas greičiau. 

Sioderstetas ir Jelmas pasuko dešinėn į Karlo gatvę, o 
Hultinas dar pavažiavo keliasdešimt metrų Sturės gatve. Už 
kelių kvartalų Jelmas pasuko į Artilerijos gatvę, o Sioders- 
tetas važiavo toliau iki Karlo aikštės ir Narvos gatvės. 

Jelmas paspaudė telefonspynės mygtuką ties Hamar 
pavarde, atsiliepė mandagus vyriškas balsas ir jį įleido. Du- 
ris trečiame aukšte atidarė tas pats mandagiu balsu atsilie- 
pęs vyriškis; jis rūkė pypkę ir atrodė rimtas ir, kaip sakoma, 
vyresnio vidutinio amžiaus. 

— Kriminalinė policija, - prisistatė Jelmas ir pamojavo 
pažymėjimu taip, kad vyriškis, regis, visai sutriko. - Ieškau 
Vilmos Hamar, Tai labai svarbu. 

— Įeikite, - pakvietė vyriškis ir šūktelėjo: - Vilma! Po- 
licija! 

Vilma Hamar išlindo iš virtuvės, šluostydamasi rankas 
virtuviniu rankšluosčiu. Ji buvo žemo ūgio, kresna, maž- 
daug penkiasdešimties. 

— Atsiprašau, kad trukdau, - karštligiškai tarė Jelmas. — 
Turbūt žinote, koks reikalas. Mes manome, kad jūsų vir- 
šininko Alfo Rubeno Vingės gyvybei iškilo grėsmė, o per 
pirmąjį vizitą mums susidarė įspūdis, kad apie jo nebuvimą 
darbe buvo pasakyta ne visa teisybė. 

Vilma Hamar papurtė galvą ir atrodė lojali, lojali bet 
kokia kaina. 

— Kiekvieną mėnesį jis dingsta porai dienų ar daugiau, 
kaip ir sakiau anam policininkui. Nesikišu į tai, ką jis vei- 
kia. 

— Periodinis alkoholikas, jei paklaustumėte manęs, - 
įsiterpė vyras čiulpdamas pypkę. 

— Rolfai! - šūktelėjo Vilma. 

— Ar girdėjote apie galingųjų žmogžudystes... - pradėjo 
Jelmas, bet suskambo telefonas. 

- Gerai, - tarė Sioderstetas ragelyje. - Šį kartą žmona 

- prisipažino be išsisukinėjimų. Ji gerokai apsvaigusi. Esama 
meilužės, kartoju: esama meilužės. Bet žmona nežino, kas 
ji. Tačiau pareiškė pageidavimą nukąsti jai spenelius, jeigu 
ją rastume. 

— Ačiū, - padėkojo Jelmas ir užbaigė pokalbį. 

— Norite pasakyti, kad... Alfas Rubenas būtų... — išsi- 
gandusi pradėjo Vilma Hamar. 

— Kita auka, taip, - užbaigė Jelmas. - Nebandykite jo 
ginti dėl kažkokio iškreipto lojalumo, nes tai gali jį pražu- 
dyti. Išsiaiškinome, kad jis turi meilužę. Ar žinote, kas ji? 

Vilma Hamar susiėmė už kaktos. 

— Deja, bet svarbi kiekviena sekundė, - ragino Jelmas, 
kol Vilma Hamar dar neėmė pūsti miglos. 

— Taip, - pripažino ji. - Bet nežinau, kas ji. Porą kartų 
atsiliepiau telefonu, kai ji skambino. Jos akcentas suomiš- 
kas, tai viskas, ką žinau. Bet Lisa garantuotai žino daugiau. 

— Sekretorė? 

Ji linktelėjo. 

- Lisa Hegerblad. | 

— Ji gyvena... kažkur... Rosundoje? Ar turite adresą ir 
telefono numerį? 

Vilma Hamar atsivertė abonentų knygą ir ant mažo gel- 
tono lipuko užrašė adresą ir telefono numerį, Jelmas prilip- 
dė jį ant savo telefono. 

— Ačiū, - padėkojo jis ir išėjo. 

Lipdamas žemyn surinko telefono numerį. Po dešimto 
pyptelėjimo padėjo ragelį. Tada paskambino Hultinas. 

- Sėdžiu su „UrboInvest“ tarybos nariu Vilgotu Ėver- 
manu. Kiek paspaudus jis pasakė meilužės vardą ir kaip ji 
atrodo. Daugiau nieko nežino, tikrai. Ji žemo ūgio, pelenų 
spalvos pažo šukuosena, jos vardas Anja. 

— Galiu pridurti, kad ji gali būti suomė arba Suomijos 
švedė, - pasakė Jelmas. Pasigirdo pyptelėjimas. 

— Man kažkas skambina, - įspėjo Hultinas. - Ar yra kas 
nors skubaus? 

— Sekretorė Rosundoje. Neatsako. 

Hultinas trumpam dingo. Jelmas atsisėdo į automobilį 
ir kankindamasis laukė. Sioderstetas įčiuožė su savo volvu 
ir atsistojo priešais. Skambutis. Abu atsiliepė. 

— Gerai, - tarė Hultinas. - Grupinis pokalbis. Turiu 
ryšį ir su Kerstina. 

- Alio, - atsiliepė Kerstina Holm iš Algotsmolos. - Aš 
ką tik išsamiai pakalbėjau su Lena Lundberg. Ji tikrai šį 
ketvirtį kartkartėmis bendraudavo su Andersonu. Ji tikrai 
mane apgavo. Andersonas pasakęs tik tiek, kad turi kažkokį 
svarbų reikalą. Paskui grįšiąs namo ir viskas bus kaip buvę. 
Kaip ir įtarėte, ji nedrįso pasakyti jam esanti nėščia. 

— Prie reikalo, - šiurkščiai iš52 Hultinas. 

- Esu priversta kiek išsiplėsti. Lenos brolis gyvena Stok: 
holme ir, kai jis lankėsi paskutinį kartą, vos prieš savaitę iki 
incidento banke, dėl kažkokios priežasties papasakojo apie 
bendradarbio seserį, kuri dirbanti JAV ir galinti sau leisti 
laikyti tuščią butą. Tai viskas, ką Lena galėjo prisiminti. Ji 
neprisiminė, kuo vardu išvykėlė į JAV, nors jos vardą bro- 
lis buvo minėjęs, bet Lena neabejojo, kad butas yra kažkur 
Fitjoje, o paskambinusi broliui sužinojo ir vardą - Ana Vil- 
jamson. Toliau elkitės, kaip išmanote. 

— Gerai padirbėjai, - pagyrė Hultinas. 

— Kaip ji jaučiasi? - paklausė Jelmas. 

- Ji kaip tik pradėjo įžvelgti tam tikras sąsajas. Jaučiasi 
prastai. 

— Pasimatysime, - atsisveikino jis. 

- Žiūrėk, kad nenušautų, - pasakė Kerstina ir dingo. 

— Ar jūs čia? - paklausė Hultinas. - Baigiame pokalbį, 
aš paieškosiu adreso. 

Jie laukė užsidarę savo automobiliniuose kiautuose. 

Suskambo Jelmo telefonas. O Siodersteto - ne, Jelmas 
matė pro automobilio langą. Tikriausiai ne Hultinas. 

— Pagaliau, — Čaveso balsas. - Nori tikėk, nori - ne, 
buvo pavogę mano telefoną. Pagaliau atgavau jį iš vieno 
narkomano. Kas vyksta? 

— Prasidėjo, - paaiškino Jelmas. - Kur tu? 

— Sergelio aikštėje. Diena buvo žiauri. Nemaniau, kad 
nusikalstamas Stokholmo pasaulis toks... didelis. 

— Baigiam pokalbį, paskambinsiu po kelių sekundžių. 
Hultinas kaip tik ieško adreso. Jorano Andersono. 

— O, velnias, - nusikeikė Čavesas ir padėjo ragelį. 

Telefonas iš karto suskambo. Jelmas pamatė, kad tuo 
pat metu atsiliepia ir Sioderstetas. 

— Alio, - tarė Hultinas. - Anos Viljamson butas yra Fit- 
jos gatvėje 11, ketvirtame aukšte. 

Jelmas garsiai nusijuokė. 

— Kas yra? - suirzo Hultinas. 

- Atsitiktinumų žaismas, - atsakė Jelmas ir užvedė au- 
tomobilį. - Tai mano senojo policijos komisariato kaimy- 
nystėje. 

Visi nuvažiavo į Sergelio aikštę, ten pasiėmė Čavesą. 
Tas įšoko į Jelmo mazdą ir šis bendrais bruožais jam viską 
paaiškino. 

— Kaip jis iš balso? - paklausė Chorchė, kai jie įsuko į 
Esingės plentą. 

— Tokio įžvalgaus proto, kad net nejauku, - pripažino 
Jelmas. - Tarsi tai būtų visai ne jis. 

Jelmas bandė išsiaiškinti chronologiją. Jei pėdsakas tik- 
rai tas, vadinasi, Joranas Andersonas gyveno policijos kai- 
mynystėje Fitjoje, kai planavo savo baisiuosius žygius. Jis 
vaikštinėjo pirmyn ir atgal pro gretimas duris, ir gali būti, 
kad vasarį ir kovą jie keletą kartų susidūrė. Svarstė, ar galė- 
jo matyti jo butą pro savo kabineto langą. Tada jis iškeliavo 
į Danderydą įvykdyti pirmosios žmogžudystės, prieš pat 
Jelmui įsigaunant į Imigracijos tarnybą vaduoti įkaitų. Ir 
kol Jelmą spirgino Grundstriomas su Mortensonu, Ander- 
sonas įvykdė antrąją žmogžudystę Strandvegeno gatvėje. 

Kaip jis ten sakė? „Taip iš įvairių dalykų susiklostęs 
atsitiktinumas, kad iš viso to išėjo daug daugiau. Likimas. 
Riba tarp atsitiktinumo ir likimo yra labai trapi, bet jeigu ją 
peržengei, kelio atgal nebėra. 

Poliui Jelmui atrodė, kad jis artėja prie ribos. 

Nors jie pasistatė automobilius Hudingės policijos sto- 
vėjimo aikštelėje, nė vienam nekilo mintis paprašyti kolegų 
pagalbos. Suėjo pro gretimas duris, užlipo į ketvirtą aukštą 
ir susibūrė prie durų, ant kurių buvo Viljamson pavardė. 
Name buvo visiškai ramu. | 

Hultinas paskambino į duris. Niekas neatidarė. Bute 
nesigirdėjo nė garso. Hultinas paskambino dar kartą. Ir 

dar kartą. Jie palaukė porą minučių. Tada Jelmas išspyrė 
duris. 

Jie įpuolė iškėlę ginklus. Mažas dviejų kambarių butas 
buvo tuščias. Miegamajame stovėjo paklota lova su visiš- 
kai lygiu apklotu ir krūvele minkštų žaislų galvūgalyje. Ant 
sienų kabėjo mergaitiško kambario plakatai. Čavesas pasi- 
lenkė pažiūrėti po lova. Ištraukė susuktą čiužinį, panašų į 
vyniotinį, įdarytą apklotu. Po lova pūpsojo ir rusiškas ke- 
lioninis lagaminas. Jame buvo gal dešimt pakelių su penkių 
šimtų kronų banknotais. 

Svetainė atrodė tokia pat negyvenama kaip ir miegama- 
sis. Kiek suglamžyta blizganti rausva plakatinė idilė. Sun- 
ku įsivaizduoti, kad kas nors būtų galėjęs gyventi čia dau- 
giau kaip tris mėnesius ir nepajudinti nė vieno daikto. Ant 
viryklės stovėjo švarus puodas. Jo dugnas buvo drėgnas. 
Virtuvinis stalas buvo su stalčiumi. Hultinas jį ištraukė. 

Visų pirma į akis krito visiškai skirtingų raktų ryšulys, 
nors jie buvo visiškai lygūs, be jokių griovelių ir dantukų, 
paruošti dildyti. Stalčiuje gulėjo dėžė. Ji buvo aprašinėta 
rusiškomis raidėmis. Hultinas užsitempė gumines piršti- 
nes ir ją atidarė. Ten ilgomis eilutėmis stovėjo išrikiuoti 
devynių milimetrų šoviniai iš Kazachstano; jų buvo gero- 
kai daugiau nei pusė. 

Po šaudmenų dėže gulėjo rašomąja mašinėle atspaus- 
dintas sąrašas su septyniolika pavardžių. Hultinas atsar- 
giai jį pakėlė ir patvirtindamas sumykė. Kunas Dagfeltas, 
varnelė, Bernhardas Strand-Julenas, varnelė, Nilsas Emilis 
Karlbergeris, varnelė, Einaras Brandbergas, varnelė, Ulfas 
Akselsonas, varnelė. 

Paskutinė varnelė buvo prieš Alfo Rubeno Vingės pa- 
vardę. 

Jelmas nuėjo į svetainę. Nukabino nuo sienos suglam- 
žytą plakatą. Po juo buvo smiginio lenta. Bet jokių strėly- 
čių. 

Jie peržiūrėjo drabužių spintas ir komodas. Daugiau 
nerado jokių Jorano Andersono pėdsakų, nors jis daugiau 
kaip tris mėnesius gyveno šiame bute. Susuktas čiužinys, 
rusiškas lagaminas su penkių šimtų kronų banknotais, 
drėgnas puodas, raktų ruošinių ryšulys, dėžė su šoviniais 
iš Kazachstano, smiginio lenta ir numatytų aukų sąrašas. O 
šiaip neatrodė, kad būtų čia lankęsis. 

Jelmas paskambino buvusiems kolegoms, dirbantiems 
tiesiog už sienos, ir davė įsakymą uždaryti butą, sekti jį 
naktį ir atlikti jame techninę apžiūrą. Išėjus į artėjančios 
vasaros saulę, keletas vėsių vėjo gūsių priminė, kad jau va- 
karas. Buvo beveik aštunta valanda. O viskas dar tik prasi- 
deda, ir vėl prasideda nuo pradžių. 

Jelmas ir Čavesas paskambino sekretorei Lisai Heger- 
blad, ir šį kartą ji atsiliepė. Kai Jelmas paklausė apie Vingės 
nebuvimą darbe, jos balse nuskambėjo priešiškumas. Jis 
nespėjo pabrėžti, kaip tai svarbu, o ji padėjo ragelį. Jie giliai 
atsiduso ir išvažiavo į Rosundą pasikalbėti su ja akis į akį. 

Hultinas ir Sioderstetas nuvažiavo į Didžiojo Esingeno 
salą, kur neblogame name su neblogu vaizdu į Melareno 
ežerą gyveno jaunesnysis Vingės kolega Johanesas Lundas. 
Į jų pakartotinius skambučius atsiliepė tik telefono atsakik- 
lis. Po signalo jie nepaliko jokios žinutės. 

Kadangi Didysis Esingenas buvo žymiai arčiau nei Ro- 
sunda, Hultinas ir Sioderstetas savo tikslą pasiekė anks- 
čiau. Vyras mėlynu kombinezonu vaikščiojo aukštyn že- 
myn stataus sodo šlaito veja ir įsijautęs tręšė, stumdydamas 
kažkokį riedantį daiktą, panašų į tam nelabai pritaikytą žo- 
liapjovę. Iš po mėlynos apykaklės kyšojo balta marškinių 
apykaklė ir juodas kaklaraiščio mazgas. Iš kombinezono 
kišenės barkšojo telefonas. 

— Štai kaip, - tarė vyras, pamatęs Sioderstetą. Liovėsi 
tręšęs ir pasirėmė ant tręšimo aparato. - Jūs likote nelabai 
patenkintas... 

— Kodėl neatsakote į skambučius? - šiurkščiai paklausė 
Hultinas. 

— Laidinis telefonas naudojamas tik kai kuriems po- 
kalbiams, jie sujungiami tiesiai su atsakikliu. O čia, - pa- 
plekšnojo per mobiliojo ryšio telefoną, - svarbiems pokal- 
biams. 

Jie sekundę tylėjo ir vyras, matyt, pamanė leptelėjęs 
kvailystę, nes patikslino: 

— Dalis žinučių išsaugomos ir jas perklauso mano žmo- 
na, o man skirti skambučiai peradresuojami tiesiai čia. 

„Tikra tiesa“, - pagalvojo Sioderstetas ir tarė: 
bar pusė devynių, o saulė vis dar virš horizonto. Už poros 
valandų saulės neliks. Tada neliks ir Alfo Rubeno Vingės. 
Supranti? Po kelių valandų tavo viršininką nužudys seriji- 
nis žudikas, jau nužudęs penkis visuomenės grietinėlei pri- 
klausiusius piliečius, maždaug tokius kaip tu. 

— Galingųjų žudikas? Velnias. Jis visada stebino mane 
kaip labai nesvarbus žmogus. Tai jį savotiškai... pakylėja. 

— Papasakok viską, ką žinai apie laikotarpius, kai jis ne- 
būna darbe, - liepė Hultinas. 

— Kaip jau sakiau, aš nežinau nieko, - atsakė Lundas 
mano atžvilgiu. Po paraliais, jis žino, kad darbe tvarkausi 
žymiai geriau už jį ir uždirbu jam daug daugiau pinigų negu 
jis pats. Jam manęs reikia, bet manęs nekenčia. Maždaug 
taip. Nekenčia manęs, bet aš reikalingas. Kaip jums labiau 
patinka. Ir jam niekada nešautų į galvą papasakoti man ką 
nors asmeniško. 

- Arjis turi artimesnių draugų, kuriems papasakotų? — 
paklausė Hultinas. 

Johanesas Lundas nusijuokė. 

— Viešpatie, žmogau! Mes verslininkai! 

— Ar niekada nebuvai sutikęs neaukštos šviesiaplaukės 
suomės pažo šukuosena, vadinamos Anja? - paklausė Sio- 
derstetas. 

— Niekada, - atsakė Lundas ir pažiūrėjo jam tiesiai į 
akis. - Apgailestauju. 

Suskambo Hultino telefonas. Tai buvo Čavesas. 

— Dabar mes pas Lisą Hegerblad Rosundos gatvėje. Ar 
turite ką papasakoti prieš mums įeinant? 

— Čia nulis, - atsakė Hultinas. - Deja. 

— Gerai, - tarė Čavesas, baigė pokalbį ir įsikišo telefoną 
į striukės kišenę. 

Jie paskambino į duris. Graži jaunesnio vidutinio am- 
žiaus moteris - „taip būtų galima pasakyti, jei neskambėtų 
taip baisiai , - dingtelėjo Jelmui - atidarė duris ir atrodė 
nepatenkinta. 

— Policija, kaip suprantu? - kreipėsi Lisa Hegerblad. - 
Maniau, kad jau... 

— Mes turime labai mažai laiko, - nutraukė ją Jelmas 
ir įsibrovė pro duris. Nelabai žinojo, ar jam gaila, kad turi 
paminti įprastas mandagumo taisykles. 

Lisos Hegerblad butas buvo erdvus - trys dideli kam- 
bariai aukštomis lubomis. Baldai tokie, kokie buvo itin 
madingi devintojo dešimtmečio pabaigoje: juoda ir balta, 
plieno vamzdžiai, kreivi kampai, asimetrija, šiek tiek ką tik 
praturtėjusio žmogaus šaltumo. Atrodė taip, tarsi nuo tų 
nerūpestingų metų laikas bute būtų visiškai sustojęs. 

- Tu esi asmeninė Alfo Rubeno Vingės sekretorė, — 
tarė Čavesas. - Aišku kaip dieną, kad žinai daug daugiau, 
nei pasakei. Mes puikiai suprantame, kad biure, kitų aki- 
vaizdoje, negalėjai visko papasakoti. Bet dabar, pasakysiu 
tiesiai šviesiai, direktoriaus Vingės gyvenimas pastatytas 
ant kortos. Po poros valandų jis bus nužudytas. 

— Oi! - matyt, tai buvo šoko išraiška. - Bet tas balta- 
plaukis faras nieko apie tai nesakė. 

— Tas baltaplaukis faras tada dar šito nežinojo, - paaiš- 
kino Čavesas. - Bet juodaplaukis dabar jau žino. Byla pa- 
tamsėjo, - nesusilaikė nepridūręs. 

— Nagi, - paragino Jelmas. - Ji kalba su suomišku ak- 
centu, vardu Anja, šviesiaplaukė su pažo šukuosena, ir yra 
ta, su kuria Alfas Rubenas Vingė porai dienų per mėnesį 
pasislepia meilės lizdelyje, kur ant paklodžių vis daugėja 
dėmių. Kas ji? 

- Tiksliai nežinau, - prabilo Lisa Hegerblad. - Viskas, 
ką sakai, yra tiesa. Aš dažnai kalbu su ja telefonu, bet iškart 
perjungiu pokalbį Alfui Rubenui. Niekada nesu organiza- 
vusi jam susitikimo su ja, nors šiaip už susitikimų organi- 
zavimą visada atsakinga aš. Bet ar jūs nekalbėjote su Joha- 
nesu? 

— Johanesu Lundu Esingene? Jis nieko nežino, - atsakė 
Čavesas. 

Lisa Hegerblad nusijuokė. 

— Taip taip. Kadangi man kaip viršininkas labiau patin- 
ka Alfas Rubenas, o ne Johanesas, turbūt bus geriau viską 
papasakoti. Alfas Rubenas Vingė ir Johanesas Lundas yra 
kaip tėvas ir sūnus, Alfas Rubenas jau paskyrė Johanesą 
savo įpėdiniu ir testamentu paliko jam firmą. Jeigu Alfas 
Rubenas mirs, viską perims Johanesas ir tada mes visi iš- 
nyksime užleisdami vietą jaunesnėms pajėgoms. 

— Gal žinai, ar Lundas kada nors buvo sutikęs Anją? 

— Tuo aš visiškai įsitikinusi. Jie dažnai eina į verslo pie- 
tus su savo antrosiomis pusėmis, kai antroji pusė nėra, taip 
sakant, teisėtoji antroji pusė. 

Čavesas iš karto paskambino Hultinui. 

— Taip? - atsiliepė Hultinas. 

- Kurjūs? 

— Mes grįžtame pas žmoną į Narvos gatvę pakalbėti 
apie draugų ratą. Šią akimirką esame, - traškesys ragely- 
je, - tunelyje po Fredhelio kvartalu. Ar girdi mane? 

— Silpnai. Apsisukite kiek galėdami greičiau ir grįžkite 
pas Lundą. Jis paveldės „UrboInvest“, kartoju: Johanesas 
Lundas paveldės „Urbolnvest“, jeigu Alfas Rubenas Vingė 
mirs. Jis turi priežastį nieko nesakyti apie Anją. Labai tikė- 
tina, kad jis žino, kas ji tokia. 

— Gerai, - sutraškėjo Hultinas. - Atrodo, kad matau pa- 
grindinius kontūrus. Mes grįžtame į Didįjį Esingeną. 

Hultinas baigė pokalbį kaip tik tada, kai automobilis 
išlindo iš tunelio. Jis perspėjo Sioderstetą, sekantį per porą 
automobilių už jo, ir apsukę ratą Fredhelio sankryžoje jie 
grįžo į tunelį, nuvažiavo Fredhelio tiltu ir Mažuoju Esinge- 
nu. Pora drąsuolių maudėsi prie uolų Fredhele, kur besilei- 
džianti saulė ėmė dažyti bangas raudonai. 

Jie nespėjo pamatyti Melareno grožio. Nors jau kokią 
minutę buvo išvažiavę iš tunelio, jautėsi tebesą jame. Tu- 
nelio gale šmėkšojo niūri šviesa vardu Joranas Andersonas, 
bet šiuo metu jį užstojo kita panaši figūra vardu Johanesas 
Lundas. Sioderstetas sėdėjo savo automobilyje ir kaip įma- 
nydamas stengėsi neatsilikti nuo baisiai lekiančio Hultino. 
Pasvarstė, - galbūt su tam tikra viltimi, - ar Hultinas vėl 
paleis į darbą savo akmeninę kaktą. 

Lundas sėdėjo prie vandens ir rūkė. Kombinezonas 
kabėjo ant hamako krašto. Hamakas lengvai sūpavosi, o 
dūmų debesys, kurie prieš išsisklaidydami telkėsi aplink 
tvirtą sprandą, liudijo Lundo pasitenkinimą. 

Hultinas sugriebė priartėjus; hamaką ir smarkiai pa- 
traukė. Johanesas Lundas nukrito ant žolės, ir baltų marš- 
kinių alkūnės išsižaliavo. Pamatęs policininkus neištarė nė 
žodžio, tik tyliai atsistojo. Dabar žvilgsnis buvo kitoks. Jis 
buvo pasiruošęs ginti savo palikimą ragais ir nagais. 

— Mikliai, - santūriu balsu tarė Hultinas. - Anja. 

— Kaip jau sakiau, aš nieko... 

— Jei Vingė mirs, tu būsi apkaltintas prisidėjęs prie 
žmogžudystės. Kitos galimybės prabilti nebus. Būsi suim- 
tas ir nuvežtas į policiją. 

— Jūs neturite kuo mane apkaltinti, - nesijaudindamas 
pė cigariuką. - Aš paprasčiausiai nežinau, kas ta Anja. Ir 
net jeigu būčiau kada nors ją sutikęs, tai vis tiek man niekas 
nebūtų jos pristatęs. 

— Ar tu įsitikinęs, kad nori eiti sunkesniu keliu? — ra- 
miai paklausė Hultinas. 

— O kodėl gi ne? - įžūliai atšovė Lundas. - Tik pamė- 
gink nuvežti mane į policiją. Maždaug per valandą mane 
paleis. O per tą laiką garbusis Alfas Rubenas Vingė suspės 
užversti kojas. Tai su manimi nesusiję. 

— Tu ne taip mane supratai, - tarė Hultinas ir trenkęs 
kakta praskėlė Lundui dešinį antakį. - Važiuoti į policiją 
yra paprastesnis kelias. Sunkusis prasidės dabar. 

Johanesas Lundas nustebęs spoksojo į kruviną ranką, 
ką tik atitrauktą nuo kaktos. 

— Viešpatie, mano žmona ir vaikai žiūri į mus pro lan- 
g4. 

— Ir jie pamatys tikrai žiaurų spektaklį, jei tučtuojau ne- 
pasakysi Anjos pavardės. 

— Aš maniau, kad apie policijos smurtavimą galima pa- 
skaityti tik laikraščiuose, - pralemeno Lundas ir gavo dar 
vieną smūgį. 

Jis gulėjo susirietęs ant žemės ir gaudė orą. Hultinas 
pasilenkė prie jo ir ramiai pasakė: 

- Per daug pastatyta ant kortos, kad būtų galima dirbti 
su šilkinėmis pirštinaitėmis. Dabar turime progą per porą 
valandų sugauti baisiausią serijinį žudiką, kokio Švedijoje. 
nebuvo jau kelis dešimtmečius. Antraip jis išslys iš mūsų 

tinklų. Šiandien kaip tik žinome, į ką jis taikosi. Tokia gali- 
mybė daugiau nepasikartos. Turbūt numanai, jog neketinu 
leisti, kad per tavo karjeros planus jis išsisuktų. Aišku, tu 
žiūri į jį kaip į netikėtą įrankį perimti valdžią „UrboInvest“. 
Netgi galiu tai suprasti. Bet jei neišspausi visko, ką žinai apie 
Anją, būsi tikrai rimtai sužalotas. Viskas labai paprasta. 

— Jos pavardė kažkokia suomiška, - sušnypštė Lun- 
“ das. - Parkila, Parika, Parlika. Kažkas tokio. Ji S/VEna Sio- 
deryje. Tai viskas, ką žinau. 

— Ar tai jos namai yra jųdviejų meilės lizdelis? 

-— Apie tai nieko nežinau, prisiekiu! 

- Jokių grupinio sekso orgijų, kur dalyvauji tu ir tavo 
atsitiktiniai pažįstami? - kaip koks nelabasis prikibo Hul- 
tinas. 

— Po velnių! - suaimanavo Lundas. 

- Ar ji prostitutė? Iškviečiama mergina? 

— Ne. Nemanau. Neatrodo. Visai kitokia. Kiek drovi. 

— Ačiū už bendradarbiavimą, - tarė Hultinas ir atsitie- 
sė. - Jei paaiškės, kad vienaip ar kitaip melavote arba nuslė- 
pėte informaciją, mes grįšime šiek tiek išplėtoti šio pokal- 
bio esmės. Ar nieko nenorite pridurti arba pakeisti? 

— Tikiuosi, farų pragare užteks vietos jums abiem. 

- Jis turėtų būti gana pilnas, - atkirto Hultinas ir paliko 
Lundą. 

— Parkila, Parika, Parlika, - kreipėsi jis į Sioderstetą, kai 
jie ėjo atgal link automobilių. - Kuri iš jų labiausiai tikėti- 
na? 

— Parkila ir Parika yra vardai, - paaiškino Sioderste- 
tas. - Parlika vargiai įmanoma. 

— Patikrink Anją Parkilą ir Anją Pariką Sioderyje, - lie- 
pė Hultinas. - O paskui visus kitus Parkilas ir Parikas visa- 
me Stokholme ir aplink jį. 

Sioderstetas paskambino į informaciją. Ūkininko gat- 
vėje Sioderyje gyveno Anja Parika, jokios Anjos Parkilos. 

Taip pat šeši Parikos tinkamu atstumu aplink miestą: trys, 
kurių telefono numeris su Stokholmo kodu 08, du, kurių 
telefono kodas 018, ir vienas, kurio telefono kodas 0175. 
Sioderstetas energingai užsirašė užrašų knygutėje. 

— Kieno kodas yra 01752 - paklausė jis. 

— Halstaviko ir Rimbo, - atsakė balsas iš telefoninių 
paslaugų tarnybos ir davė jam adresą Rimbo gyvenvietėje. 
Tas adresas buvo paskutinis. 

— Ačiū, - padėkojo Sioderstetas, baigė pokalbį ir su- 
rinko Anjos Parikos iš Ūkininko gatvės numerį. Niekas 
neatsiliepė. 

— Anja Parika, - pasakė Sioderstetas Hultinui, stovin- 
čiam ir laukiančiam šalia savo automobilio. - Ūkininko 
gatvė 53. Niekas neatsiliepia. 

— Lekiu ten, - tarė Hultinas ir įšoko į automobilį. — 
Kiek jų yra? - šūktelėjo pro atvirą langą, važiuodamas at- 
bulas iš Johaneso Lundo sklypo. 

— Šeši Parikos. Trys Stokholme ir apylinkėse, du Upsa- 
loje, vienas Halstavike ir Rimbo. 

— Patikrink, ar stokholmiečiai giminės. Pas kitus pa- 
siųsk Čavesą ir Jelmą. Juk jie jau važiuoja į šiaurę. 

Hultinas nuvažiavo. Sioderstetas paskambino Čave- 
sui: 

— Jos vardas Anja Parika, P-a-r-i-k-a. Gyvena Siodery- 
je. Gali būti išvykusi. Hultinas pakeliui į ten. Kur jūs? 

— Laukiame prie futbolo stadiono. Keista, bet „Gna- 
get“ komanda ką tik sutriuškino „Blavitt“. Šimtai potenci- 
alių suimamųjų sraunia srove plūsta pro automobilį. 

Sioderstetas davė jiems abu numerius su kodais 018 
ir 0175. 

- Patikrinkite, ar jie giminės su Anja. Blogiausiu atveju 
turėsite ten nuvažiuoti. 

— Kas tas 01752 

— Rimbo gyvenvietė, - paaiškino Sioderstetas. - Adre- 
sus turiu. Paskambink, jeigu jie nenorės šnekėti. 

Sioderstetas baigė pokalbį ir pradėjo tikrinti tuos tris 
numerius su kodu 08. Du buvo Šerholmene, tuo geriau, tai 
gana arti, bet vienas Heselbyje. | 

Šerholmene pasirodė begyveną broliai, palyginti nese- 
niai atsikraustę iš Tameforso, jie nepažinojo jokios Anjos 
Parikos. 

— Bet yra tėčio sesuo Esterbotene, - suomiškai pasakė 
vienas iš brolių. - Jai devyniasdešimt treji, kurčia, akla ir 
velniškai žvali. Galbūt ieškote jos? 

Sioderstetas baigė pokalbį ir paskambino į Heselbį. Ire- 
nė Parika iš Heselbio buvo Anjos vyresnioji sesuo. 

— Kiek jai metų? - švediškai paklausė Sioderstetas. 

— Dvidešimt, - atsakė Irenė Parika. - Universitete stu- 
dijuoja ekonomiką. Jėzau, ar jai kas nors atsitiko? 

„Baltasis Kristau, - Sioderstetui nejučia kilo kvaila 
asociacija. 

— Dar ne, bet pavojus yra. Nepaprastai svarbu, kad galė- 
tume ją rasti. Ar girdėjai apie kokį vyresnį meilužį? 

— Tarp mudviejų penkiolika metų. Retokai bendrauja- 
me. Aš nieko nežinau apie jos meilės reikalus. Tik tiek, kad 
kartais ji gerokai susipainiodavo. 

— Ir nežinai jokios vietos, kur ji galėtų priimti meilužį? 

— Meilužį, meilužį! Koks bjaurus žodis! 

— Kalbame būtent apie tai. Nusiramink ir pagalvok. 

— Aš žinau tik apie vieno kambario butą Sioderyje. 

— Ar turite daugiau brolių ar seserų, o gal tėvai gyvi ir 
gyvena Švedijoje? 

— Vyresnysis brolis mirė prieš pat gimstant Anjai. Bet 
mama ir tėtis gyvi, nors jau sensta. Jie gyvena Rimbo. 

Sioderstetas pasakė jai savo telefono numerį, padėko- 
jo ir pamatė, kad laikas tirpte tirpsta. Rimbo yra daugiau 

kaip už penkiasdešimties kilometrų nuo Stokholmo. Jis pa- 
skambino Čavesui: 

— Kaip sekasi? 

— Upsaloje nulis sveikų. Į skambutį pirmuoju numeriu 
niekas neatsiliepė, paskambinęs antruoju ilgai ir painiai 
šnekėjausi su pagyvenusiu ponu Arnoru Parika. Islandas, 
imigravęs į Suomiją ir pasiėmęs suomišką pavardę, o pas- 
kui imigravęs į Švediją. Ilgai tvirtino esąs Anjos tėvas. Po 
ilgo painaus pokalbio paaiškėjo, kad per Suomijos Žiemos 
karą buvęs iškastruotas rusų. Kaip tik ruošiausi skambinti 
į Rimbo. 

— Kalbėk rimtai. Tai Anjos tėvai. Tikriausiai gausite ten 
nuvažiuoti. 

- Velnias, - nusikeikė Čavesas. - Tempus fugit. 

— O mes su juo, - pridūrė Sioderstetas. 

Jis tebesėdėjo Didžiajame Esingene ir stebėjo, kaip 
išblėsta šviesa - kartu su ja išblėso ir mintys. Nebeturėjo 
ką daryti. Sėdėjo nieko neveikdamas, rankas pasidėjęs ant 
vairo. Jautėsi taip, lyg jį kas būtų užšaldęs. Laikas nesustab- 
domai bėgo, jo liko vis mažiau. 

Buvo po devynių vakaro, gegužės dvidešimt devintoji, 
ir tikriausiai Joranas Andersonas jau kažkur sėdi ir laukia 
Alfo Rubeno Vingės. 

Suskambo telefonas. Sioderstetui atrodė, kad keliant jį 
prie ausies sąnariai braška ir traška. 

Skambino Hultinas: 

- Anjos butas Ūkininko gatvėje tuščias. Atrakinau du- 
ris visrakčiu. Jokių pėdsakų. Kaimynai nieko nežino. Vigas 
čia. Radome adresų knygelę. Joje nėra jokių Vingės pėdsa- 
kų, bet nemažai vardų ir adresų, matyt, daugiausia studijų 
draugų. Dabar pradėsime skambinėti. Ar žinai, kaip sekasi 
Jelmui ir Čavesui? 


* Laikas bėga. (Lot.) 

— Ne, - Sioderstetas galėjo išspausti tik tiek. Tebesijau- 
tė užšaldytas. Paskutinį kartą sudrebėjo iš siaubingo bejė- 
giškumo, o tada visas sustingo. 

Vėl skambutis. Kai galiausiai pajėgė atsiliepti, išgirdo 
Čavesą. Keista, bet Čaveso balsas buvo labai panašus į jo 
paties. 

— Pas tėvus nieko neužčiuopėm. 

Viskas. Sioderstetas suprato, kad juodu abu su Čavesu 
suledėjo. Joranas Andersonas netrukus išsprūs iš jų tinklo. 
Buvo pasiektas maksimalus tempas, o dabar jis nukrito že- 
miau minimalaus. Žodžiai tarsi bejėgiškumo nuodai kap- 
sėjo jiems į ausis ir plito kūnais. Neišmatuojama įtampa ir 
neviltis. 

Vėl telefonas. Sioderstetas vos ne vos pajėgė atsiliepti. 

— Alio, - suskambo kiek nedrąsus moteriškas balsas. — 
Čia vėl Irenė. Irenė Parika. Anjos sesuo. 

Jo viduje liovėsi braškėti ledo lytys. Gal kažkur aukštu- 
pyje pasimatė galinga pavasarinio potvynio srovė? 

— Taip? - sukluso Sioderstetas. 

— Man atrodo, kad prisiminiau vieną dalyką, - dvejoda- 
ma pradėjo Irenė Parika. - Galbūt tai visai nereikšminga... 

Sioderstetas laukė. Pavasarinis potvynis artėjo. 

— Mama ir tėtis turi sodo namelį, kuriuo, manau, Anja 
kartais pasinaudoja. Pačiame Tantolundeno gale. 

Ir pavasarinis potvynis prasidėjo, apsėmė krantus, iš- 
tirpdė ledą, užliejo miestą ir žemę... Sioderstetas pasuko 
automobilio raktelį. Automobilis, regis, turėjo įkaisti iki 
raudonumo nuo vairuotojo nekantros. 

— Ar turi tikslesnį adresą? - paklausė jis važiuodamas 
link Esingeno plento. 

— Deja, ne, - atsakė Irenė Parika. - Man atrodo, kad 
sodų bendrija yra Pietų Tantolundene. Tai viskas. 

Sioderstetas padėkojo ir pagalvojęs, kad padarė tai nuo- 
širdžiai, iš tiesų nuoširdžiai, paskambino Hultinui. 

— Man atrodo, kad turime jį, - tarė ramiai. - Sodo na- 
melis Tantolundeno parke. Sodų bendrija Pietų Tantolun- 
dene. Parikos tėvai. 

Tyla. Tirpstantis ledas. Visame mieste tirpstantis ledas. 

— Važiuok link rotušės, - galiausiai liepė Hultinas. 

Nenumanydamas kodėl, Sioderstetas nuvažiavo link 
rotušės. Miestas buvo beveik tuščias. Beriedant Amatinin- 
kų gatve vėl paskambino Hultinas: 

— Visiems! - beveik šaukė jis. - Nustatėme namelį Tan- 
tolundeno parke. Renkamės Lignagateno gatvės pabaigoje, 
paskutinis skersgatvis nuo Horno gatvės prie Hornstulio. 
Padarysime tai patys. Visi važiuoja ten nedelsdami. Išsky- 
rus Artą. Paskambinsiu tau už sekundės. 

Dvejetas, tebesėdintis mazdoje prie Rosundos futbolo 
stadiono, kaipmat atitoko iš sutrikimo. Jelmas iki pat galo 
nuspaudė greičio pedalą, ir Čavesas visu kūnu loštelėjo be- 
veik iki galinės sėdynės. 

Jie atvyko pirmieji. Aplinkui nė gyvos dvasios. Tanto- 
lundenas priminė kaimą - juoda skylė didmiesčio vidury- 
je. Kai kuriuose nameliuose ant kalvos sumirgėdavo viena 
kita švieselė. 

Kažkur ten yra Joranas Andersonas. 

Jie tyliai sėdėjo automobilyje. Nei žodžio, nei judesio. 
Jelmas rūkė. Čavesas, regis, to nė nepastebėjo. 

Prie mazdos pričiuožė taksi. Trumpą nejaukią akimirką 
Poliui Jelmui pasirodė, kad Joranas Andersonas atvyko jo 
„pašalinti“, kaip sakė telefonu. Bet iš taksi išlipo Kerstina 
Holm. Ji greitai įšoko pas juos ir klestelėjo ant užpakalinės 
sėdynės. 

— Tiesiai iš Arlandos, - tyliai tarė ji. - Turbūt nėra pras- 
mės prašyti santraukos? 

- Anjos Parikos tėvai čia turi sodo namelį, - pasakė jel- 
mas ir pajuto, kaip Kerstinos ranka paliečia jam petį. Trum- 
pai perbraukė per ją savąja. Ir tuojau pat atitraukė ranką. 


Į nedidelį akligatvį, kuriam buvo suteikta garbė vadin- 
tis Lignagateno gatve, įlėkė „Volvo Turbo“. Iš jo iššoko Hul- 
tinas su Norlanderiu ir persėdo į mazdą. Darėsi ankšta. 

— Artas tuoj atvyks su žemėlapiu, - pasakė Hultinas 
vos linktelėdamas Kerstinai. - O tu grįžai. Gerai. Rotušės 
Nekilnojamojo turto registro skyriuje radau už tai atsakin- 
gą darbuotoją. Tikėkimės, kad Artas susitiks su juo kažkur 
rotušės rūsiuose. 

— O mes neiškviesime šaulių ir panašiai? - viltingai pa- 
klausė Jelmas. 

— Ne, - trumpai atsakė Hultinas. Daug reiškiantis „ne“. 

Praėjo nemažai laiko, kol Siodersteto automobilis įlin- 
gavo į Lignagateno gatvę. Jis išlipo laikydamas žemėlapį 
priešais save. Jį pasitiko visi grupės nariai. Hultinas griebė 
žemėlapį ir kurį laiką įdėmiai tyrinėjo. 

— Ledai ištirpo? - paklausė Sioderstetas Čaveso. 

— Pagaliau, - atsakė Čavesas. 

— Na, būry! - galiausiai sušuko Hultinas. Jie susispietė 
aplink žemėlapį. - Namelis čia, - parodė jis. - Gerai, visi 
matote? Jis yra kitoje nedidelio tako pusėje, beveik pačia- 
me kalvos viršuje. Šituo taku galime nusigauti iki namelio, 
jei būsime velniškai atsargūs. Čia namas priešais, jis yra 
arčiausiai mums reikalingo namelio. Durys šitoje pusėje, 
tai yra į kitą pusę nuo Parikos namelio. Tai mūsų pirmasis 
taškas. Numeris vienas. Pirmiausia vienas iš jūsų nusigaus 
iki ten ir patikrins, ar Parikos namelyje vyksta koks nors 
judėjimas. Aplinkui yra pora namelių, kurie atrodo tinkami 
kaip stebėjimo postai, abu stovi kitapus Parikos namelio, 
ten turėsite nusigauti eidami aplinkui, nuo šlaito viršaus, ši- 
čia. Vienas iš namelių stovi įstrižai aukščiau priešingoje pu- 
sėje, šitas, antrasis taškas, o kitas čia pat, žemiau, ant šlaito 
link Hornstulio pakrantės, čia, trečiasis taškas. Šiais trimis 
taškais mes apsupame reikalingą namelį taip, kad niekas 
negali įeiti arba išeiti nepastebėtas. Pirmasis taškas dengia 

visą namelio priekį tako pusėje. Antrasis taškas dengia iš 
viršaus ir nemažą dalį užpakalinės dalies. Trečiasis taškas 
dengia iš apačios ir taip pat dalį užpakalinės dalies. Taigi 
pirmajame taške pasodinsime pirmąjį vyrą. Paskui jį pakeis 
kitas, nes tai mūsų svarbiausias stebėjimo postas. Tada po 
vieną antrajame ir trečiajame taške. Viskas aišku? Paskir- 
sime susitikimo vietą šlaito apačioje ir palaikysime ryšį iš 
ten. Ten stovėsime mudu su Norlanderiu, būsime vadovau- 
janti grupė. 

Buvo sunku įžiūrėti, ar Norlanderis atrodo patenkin- 
tas, ar nusivylęs. Hultinas, norėdamas įtikinti savo gerais 
ketinimais, pasakė: 

— Vigo vaidmuo pats svarbiausias. Jis bus jūsų greičiau- 
sia, akimirksniu suveikianti ugnies priedanga. Dabar - kas 
geriausiai sugeba tyliai ir mitriai atrakinti spyną? 

„A grupės“ nariai susižvalgė. 

— Aš galiu, - pasisiūlė Čavesas. 

- Gerai, - sutiko Hultinas. - Tu eini pirmas. Paskui 
tave eis Jelmas. Kai mes nusileisime į susitikimo vietą šlaito 
apačioje, tu lipsi tiesiai viršun. Iš pradžių teks užsiimti al- 
pinizmu, paskui bus šiek tiek lygiau. Pirmasis namelis, kurį 
pasieksi, matyti iš susitikimo vietos apačioje. Štai šitas, — 
Hultinas visą laiką rodė žemėlapyje ir braižė oranžines 
linijas, silpnai šviečiančias tamsoje. - Tu praeisi pro šitą 
namelį ir dar tris, juos matai čia. Takas pasisuka iškart virš 
pirmojo taško, turėtum pamatyti, kai praeisi pro ketvirtą 
namelį. Kai pamatysi taką, namelis numeris vienas bus tau 
tiesiai prieš akis. Tai galioja ir tau, Poli. 

— Tik vienas klausimas, - tarė Jelmas. - Ar mes žinome, 
kad tie taškai negyvenami)? 

Hultinas pažiūrėjo į jį. 

- Ne. Tai tikimybių skaičiavimas. Dauguma savininkų 
būna čia tik dienomis ir krapštosi savo soduose. Bet gali 

būti ir taip, kad nameliai gyvenami. Tada teks keisti pla- 
nus. 

— Be to, kelias irgi veda per kelis sklypus. Tik pagalvok, 
o jei kas nors bus namie ir ims rėkti, kad mindome jų pre- 
mijuotas tulpes? 

- Žinoma, judate vikriai ir be garso, - pasakė Hultinas 
nenuleisdamas nuo Jelmo akių. Ar gali būti, kad Hultinas 
paprasčiausiai pražiūrėjo nemažai dalykų? - Laikykitės kuo 
toliau nuo namelių. Juk negali būti nė kalbos apie evakua- 
ciją. Andersonas iškart suprastų. Na, antras taškas - Kers- 
tina, trečias taškas - Artas. Jūs išeinate tuo pat metu kaip 
Jelmas, kai tik Chorchė duos ženklą iš pirmojo taško. Bet, 
prieš pradėdami lipti aukštyn šlaitu, paeisite gerokai labiau 
į kairę nuo susitikimo vietos. Netrukus išeisite į kiek dides- 
nį kelią, čia, ir eisite juo aplink sodus. Kai kelias susidurs su 
taku, čia, pradėsite skaičiuoti, vienas, du, trys, keturi, pen- 
ki, šeši, septyni, aštuoni, devyni nameliai. Prie devintojo 
Kerstina lenda gilyn palei tris namelius. Trečiasis namelis 
yra antras taškas. Durys atsuktos į kylantį šlaitą ir turėtų 
būti visai nematomos iš mūsų objekto. Artas eina keliu pro 
dar keturis namelius, kol kelias šlaitu ima statėti. Prie ket- 
virto namelio, kai Kerstina bus nuėjusi gilyn, tu taip pat 
pajudi gilyn į sodus. Čia taip pat reikia eiti tiesiai iki tre- 
čiojo. Durys kiek labiau pastebimos, gali būti matomos iš 
objekto. Turite būti atsargūs, kad įveiktumėte tamsoje spy- 
ną neišgirsti ir nepastebėti. 

Hultinas nutilo. Tada linktelėjo, ir jie pasileido žemyn 
žolėtu šlaitu į Tantolundeną, kuris, nors ir keista, buvo juo- 
dut juodutėlis, lopelis tylios tamsos vidury miesto triukš- 
mo ir šviesų mirgėjimo. 

- Čia bus susitikimo vieta, - sušnabždėjo Hultinas, 
išlankstė žemėlapį ir išdalijo mažus kišeninius žibintuvė- 
lius bei radijo stotis, ištrauktas iš rankinės. - Naudokitės 

ausinėmis. Telefonai tegul irgi būna įjungti, kaip atsargi- 
nė priemonė, bet dėl Dievo meilės, neskambinkite vienas 
kitam, nebent kraštutiniu atveju. Skambučio signalas, ži- 
noma, girdėsis. Žibintuvėliai irgi tik kraštutiniam atvejui. 
Chorche, Kerstina ir Artai, ar turite reikalingus įrankius 
spynoms atrakinti? Jei ne, turiu mūsų mažojoje greitosios 
pagalbos rankinėje. 

Jie pasiėmė po įrankių ryšulį. 

— Gerai, varyk, - liepė Hultinas. 

Chorchė ėmė kabarotis šlaitu ir dingo iš akių. Jie laukė 
penkias be galo ilgas minutes. Tada per ausines išgirdo Ča- 
veso balsą: 

— Gerai, - sušnabždėjo jis uždusęs. - Pirmas taškas 
užimtas. Laimei, jis tuščias. Tačiau antras namelis, kurį tu, 
Poli, praeisi, gyvenamas. Verandoje sėdi vyras ir žiūri į Oš- 
tos įlanką. Jį galima apeiti iš užnugario. Šiaip tuščia. Apie 
mūsų objektą: langai užtraukti juodais roletais. Bet už jų 
tikrai matyti judėjimas. Regis, dega šviesa. Joranas Ander- 
sonas čia. Kartoju: mūsų vyrukas čia. Ateikite. 

- Išsiunčiu likusias pajėgas. Nedaryk nieko, kol jie ne- 
ateis. Dabar baigiu, - nesilaikydamas taisyklių paprastai 
pasakė Hultinas. 

Holm ir Sioderstetas patraukė į kairę, Jelmas - Čaveso 
pėdomis. Vyras iš antrojo namelio nebesėdėjo verandoje. 
Jis vidury nakties krapštėsi tarp rožių krūmų. Jelmas su- 
smuko už vieno krūmo ir laukė tris minutes, kurios atrodė 
kaip valandos. Vyro siluetas juodavo juodumoje. Lėtai ir 
kiek apsvaigęs lietė savo mylimas rožes. Jelmas per ausi- 
nes išgirdo, kaip į vietą atėjo Kerstina, o paskui - Artas. 
Jų nameliai taip pat buvo tušti. Girdėjo, kaip nekantriai jie 
laukia, bet ničnieko negalėjo padaryti. Galiausiai vyrui at- 
sibodo naktinėti ir jis grįžo į verandą. Garsiai atsirūgo, kai 
Jelmas prasmuko jam už nugaros ir nusigavo pas Čavesą, 
kuris išpūtęs akis žiūrėjo į jį tamsoje. 

— Po velnių, kas atsitiko? - sunerimo jis. 

— Tam seniui šovė į galvą pasikrapštyti prie rožių. Tu- 
pėjau susirietęs už poros metrų nuo jo. Ar kas nors atsiti- 
ko? —- paklausė Jelmas ir pranešė per radijo stotį, kad jau 
esąs vietoje. 

— Ne, - atsakė Čavesas tuo pat metu, kai Hultinas per 
radijo stotį pasakė: 

- Gerai. Ar kas nors mato kokį tarpą roletuose? 

- Pirmasis taškas, - atsiliepė Čavesas. - Jokio tarpo iš 
šitos pusės. 

— Antrasis taškas, — atsiliepė Holm. - Čia irgi nėra. 
Objektą matau kiek prasčiau, nei tikėjausi. Matau tik viršu- 
tinę vieno lango dalį su roletu. 

— Trečiasis taškas, - atsiliepė Sioderstetas. - Matau 
šviesos tarpelį prie roleto, daugiau nieko. Viduje jokio ju- 
dėjimo. Iškart pranešiu, kai tik ką pamatysiu. 

Jelmas atsisuko į Čavesą. Bolavo tik jo siluetas. 

— Kaip, po velnių, galėjai pasakyti, kad jis čia? — su- 
šnabždėjo Jelmas. 

— Galiu prisiekti, kad mačiau ten kažką judant, - taip 
pat pašnabždomis atsakė Čavesas. - O Artas juk mato švie- 
są. Taip, po velnių. Jis čia. 

Mažas namelis anapus tako skendėjo visiškoje tamsoje. 
Jame, regis, niekas nė nekrustelėjo. 

Naktis buvo juoda ir žvarbi. Plonas mažas mėnulio 
pjautuvėlis vargiai skleidė bent kiek šviesos. Tolumoje vos 
žibėjo keletas pavienių žvaigždžių. Lyg būtų atsidūrę toli 
kaime. „Jorano Andersono gimtosiose vietose“, - pagalvo- 
jo Jelmas. 

Jie drebėjo tamsiuose nameliuose. 

Laukė. Galėjo girdėti, kaip Hultinas galvoja šlaito apa- 
čioje. Nebuvo jokio tikro plano, tas aišku. Planas įgijo for- 
mas jį bevykdant. 

— Gal mums užmegzti ryšį? - pabandė Jelmas. 

Kurį laiką buvo tylu. 

- Jis galėjo paimti įkaitus, - susimąstęs atsiliepė Hul- 
tinas. - Labai tikėtina, kad jis paėmė Alf4 Rubeną Vingę ir 
Anją Pariką įkaitais. Per šiurkščiai užmegztas ryšys įkaitus 
gali pražudyti. | 

— Kodėl jis staiga turėtų imti įkaitus? 

— Dėl priežasties, kurią paminėjai kalbėdamas su juo. 
Jeigu Vingė atvyko kartu su Anja. Jis leido gyventi Helenai 
Brandberg, nors jam tai kainavo garsajuostę. Jis nenori žu- 
dyti Anjos. Turi savo sąrašą ir skrupulingai jį vykdo. Dabar 
sėdi ten, viduje, su vyru iš sąrašo ir su mergina, kurios sąra- 
še nėra, ir nežino, kaip elgtis. 

Vėl kurį laiką buvo tylu. Staiga pūstelėjo žvarbus vėjas 
ir nuo takelio pakėlė kelis žolės kuokštus. Jie sukosi ore ne- 
įtikėtinu greičiu. 

— Yra viena galimybė, - pasakė Jelmas per radijo stotį. 

— Kokia? - paklausė Hultinas. 

— Kadjis laukia. 

— Ko? 

— Manęs, - paaiškino Polis Jelmas. 

Visiška tyla. Tolimas naktinio eismo triukšmas įslinko 
į tylą ir tapo jos dalimi. Tyliai suūkė pelėda. Net ir tai buvo 
tylos dalis. 

Čavesas kiek sujudėjo. Išsitraukė pistoletą. 

Laikas visiškai sustojo. 

Ausinėse sutraškėjo: 

— Aš jį mačiau, - prabilo Artas Sioderstetas. - Per tar- 
pelį prie roleto mačiau pistoletą. Šmėkštelėjo sekundę. Jis 
vaikšto viduje. 

Laikas susitraukė. Ilgi, duslūs dūžiai sulig kiekviena se- 
kunde, tiksinčia jų smegenyse. 

Hultino tylėjimas. 

Sprendimas. 

Mažasis namelis, jų tikslas, tebebuvo visiškai tylus. Bet 
viduje kažkas plykstelėjo, to nesimatė, bet buvo akivaizdu. 
Lange kažkas šmėkštelėjo, gal viena, gal kelios figūros. 

Tada suskambo Jelmo telefonas. 

Negarsus signalas tyloje nuskambėjo kaip beprotiškai 
aidintis varpas. 

Jelmas atsiliepė kaip galėdamas greičiau. 

— Štai kur skamba, taip, - tarė Joranas Andersonas. — 
Gana aiškiai girdėti. Vadinasi, esi namelyje priešais. Aš ta- 
vęs laukiau. 

Gerą minutę Jelmas negalėjo išspausti nė garso. Paskui 
tik paklausė tokiu balsu, kurio pats nepažino: 

— Ar jie gyvi? 

— Vieno atžvilgiu tai grynai apibūdinimo klausimas, — 
pareiškė Joranas Andersonas. - Mergina išsigandusi, bet 
gyva. Antrasis atrodė miręs jau tada, kai atėjo. 

Ir vėl kurį laiką tyla. Čavesas pridėjo radijo stotį prie 
telefono. Dabar pokalbį girdėjo visi nameliai. 

— Ką nori daryti? - paklausė Jelmas. 

— Ką aš noriu daryti? — ironiškai perklausė Anderso- 
nas. — O ką nori daryti tu? 

Jelmas giliai įkvėpė. 

— Aš ateinu, - pasakė jis. 

Dabar buvo Andersono eilė nutilti. 

— Ateik. Bet šį kartą jokio ginklo už kelnių juosmens už 
nugaros. Ir jokių įjungtų racijų. 

Andersonas baigė pokalbį. 

— Janai Olovai? - kreipėsi Jelmas per Čaveso radijo 
stotį. 

— Tau nebūtina, - pasakė Hultinas. 

— Taip taip, - tarė Jelmas ir atidavė savo ginklą Čavesui. 
Tada nusivilko striukę ir padėjo ant grindų kartu su radijo 
stotimi ir telefonu. 

Chorchė žiūrėjo į jį tamsoje, uždėjo delną jam ant ran- 
kos ir sušnabždėjo: 

— Įėjęs sukelk porai sekundžių triukšmą, kad galėčiau 
nusigauti iki kairiojo lango. Lauksiu lauke. 

Jelmas linktelėjo, ir jie išėjo į naktį. Chorchė liko už na- 
melio. O Jelmas pasuko už kampo. 

Vilkėjo tik marškinėliais, rankos virš galvos - taip pe- 
rėjo takelį tarp namelių. Atrodė, jog tie keli metrai niekada 
nesibaigs. Jelmas pamanė, kad turėtų sušalti. 

Akimirką jam pasivaideno, kad bėga Imigracijos tarny- 
bos laiptais Halundoje. 

Durys kiek prasivėrė. Nieko nematyti. Tik ryški šviesa. 

Jis užlipo į nedidelę verandą ir įsmuko pro praviras du- 
ris. Ant staktos pastebėjo kabančius varpelius ir pasinaudo- 
jęs proga trenkė į juos galva. Kol tie skambėjo, jam pasiro- 
dė, kad akies kampučiu mato, kaip Čavesas kerta takelį. 

Kuklus lubų šviestuvas skleidė neryškią šviesą, bet vi- 
siškai apakino prie tamsos pripratusias akis: Praėjo kiek lai- 
ko, kol Jelmas apskritai pradėjo kažką skirti. 

Ant grindų tolimesniame dešiniajame kampe išvydo 
dvi figūras, surištas ir užklijuotomis burnomis. Išplėstos 
šviesiai mėlynos Anjos Parikos akys virš lipnios juostos, 
Alfas Rubenas Vingė užsimerkęs. Ji sėdėjo, jis gulėjo susi- 
rietęs kaip gemalas. Jų kūnai nesilietė. 

Palei kairę sieną stovėjo nedidelė nepaklota lova. 

„Meilės guolis“, - nejučia pagalvojo Jelmas. 

Ant kėdės iš karto į kairę nuo durų sėdėjo Joranas An- 
dersonas. Jis buvo lygiai toks pat kaip nuotraukose, kiek 
droviai nusišypsojo. Rankoje laikė Valerijaus Trepliovo 
pistoletą su duslintuvu. Pistoletas buvo nukreiptas Jelmui 
tiesiai į stuomenį. Juos teskyrė du metrai. 

— Uždaryk duris, - liepė Joranas Andersonas. — Ir eik 
atsisėsk ant tolimesnio lovos galo. 

Jelmas padarė kaip lieptas. 

— Na štai, - tarė Andersonas, visą laiką nukreipęs į jį 
ginklą. - Kaip suprantu, tarp Tantolundeno namelių knibž- 
da snaiperių? 

Jelmas tebetylėjo. Nežinojo, ką pasakyti. 

— Ar pameni, ką žadėjau padaryti, jei toliau persekiosi 
Leną? - paklausė Andersonas ir kreivai šyptelėjo. - Aš ką 
tik su ja kalbėjau. Iš čia. Ji nesijaučia gerai. 

— Bet vargu ar tai mūsų kaltė? - pabandė prieštarauti 
Jelmas. 

— Aš klausiau, ar prisimeni, ką žadėjau padaryti, - An- 
dersono tonas tapo kietesnis. 

— Prisimenu. 

— Ir vis tiek atėjai? 

— Tu ne žudikas. 

Joranas Andersonas nusijuokė garsiai, bet santūriai. 

— Keistoka girdėti iš žmogaus, į kurį nukreiptas ginklas, 
nužudęs penkis žmones. 

— Liaukis, — atsiliepė Jelmas. - Juk nori, kad visa tai 
baigtųsi. 

— Mat kaip? - ramiai tarė Andersonas. 

— Nelabai žinau, kada tai prasidėjo. Atskaitos tašką gali- 
ma nukelti į keletą skirtingų vietų. O tu žinai? 

— Ne. 

— Pirmosios dvi žmogžudystės buvo tobuli nusikalti- 
mai. Jokių pėdsakų. Be galo profesionalios. Paskui Karl- 
bergerio svetainėje, kai stovėjai, kaip visada, klausydama- 
sis nuostabios muzikos ir pincetu traukei iš sienos kulkas, 
staiga kažkas atsitiko. Palikai vieną kulką. Ar kaip tik tada 
susimąstei? 

- Tęsk, - liepė Joranas Andersonas su ta pačia veido 
išraiška. 

— Paskui padarei ilgą pertrauką, dėl kurios mes padarė- 
me daugybę klaidingų išvadų. Tada galėjai liautis ir grįžti 
namo pas besilaukiančią savo merginą. 

— Tikrai taip manai? 

— Tiesą sakant, ne, - pripažino Jelmas. - Tas, kuris kar- 
tą šovė į žmogų, niekada nebebus koks buvęs. Patikėk, aš 
žinau. Bet vis dar įmanoma gyventi. Padėk ginklą dabar ir 
pamatysi, kaip užauga tavo vaikas. 

— Apie tai gana. Toliau. 

— Gerai. Prireikė šiek tiek laiko taip grakščiai suplanuo- 
ti pirmas tris žmogžudystes. Aukos turi grįžti namo vėlai ir 
būti vienos, ir tai turi įvykti per pakankamai trumpą laiką. 
Abiem atvejais tarp žmogžudysčių praėjo dvi dienos. Tada 
turėjai suplanuoti kitas. Nors man vis tiek įdomu, ar tikrai 
reikėjo planuoti taip ilgai - pusantro mėnesio nuo nakties 
iš balandžio antrosios į trečiąją iki nakties iš gegužės sep- 
tynioliktosios į aštuonioliktąją. Ką iš tikrųjų veikei visą tą 
laiką? Abejojai? Mąstei? 

- Visų pirma klausiausi. Kaip sakiau telefonu. Važinėjau 
viešuoju transportu pirmyn ir atgal, tiesiog sėdėjau metro 
traukiniuose, autobusuose ir tarpmiestiniuose traukiniuo- 
se, visur, kur kalbėjo žmonės, sėdėjau ir klausiausi, klau- 
siausi jų teorijų ir idėjų, minčių ir jausmų. Galbūt tu teisus, 
kad abejojau. Bet nutariau tęsti dėl žmonių reakcijos. 

— Trumpas klausimas. Kodėl du šūviai į galvą? Kodėl 
taip... vienodai? 

- Juk tu buvai Fitjoje, - atsakė Andersonas pavargusiu 
balsu. - Ar neskaičiavai šovinių? Septyniolika valdybos na- 
rių, trisdešimt keturios kulkos. Visą laiką viskas sutapdavo. 
Ar gali suprasti, kaip viskas sutapo? Jautis banke davė man 
ginklą, garsajuostę su muzika, kuriai skambant buvau su- 
muštas, ir po dvi kulkas valdybos nariams. Tiksliai. O pa- 
leidęs dvi esi užtikrintas, jei turi tik dvi. Viskas buvo taip 
paprasta. 

- Ir dar garsajuostė, kurią palikai. Po velnių, juk tikrai 
būtum spėjęs ją pasiimti, net nežudydamas dukters? Bet 

palikai. Kodėl? Juk tau ji buvo didysis įkvėpimo šaltinis. 
O tada? Be muzikos pasidarė nepakeliama? Ar tai privertė 
pažvelgti sau į širdį? Paskui skambutis man, kai labai sąmo- 
ningai pažėrei užuominų. Ir galiausiai šitai. Tu išsiaiškinai 
Vingės įpročius, žinojai, kad jis atvažiuos čia su Anja. Ir Ži- 
nojai, kad jos nužudyti nepajėgsi. Sėdėjai čia visiškai taip 
pat kaip visada ir laukei savo aukos. Galbūt jie buvo trum- 
pam išėję, iš meilės lizdelio patraukė į barą, tada įsmukai 
vidun. Bet čia nėra įprasta svetainė. Labai gerai žinojai, kad 
Vingė bus ne vienas. Tu ieškojai būtent tokios situacijos, 
kokioje dabar atsidūrėme. Čia tavo gal ir nesąmoningas, 
bet labai tikslingas kūrinys. Norėjai, kad ateičiau. Kodėl aš? 
Ir kodėl norėjai būtent tokios situacijos? 

matė, kad jis be galo pavargęs. Kad jam viskas įgriso. 

— Įvyko tiek daug, - tarė jis. - Tos visos keistos sąsajos, 
atvedusios mane į šitą situaciją. Atsitiktinumų sankaupa, 
kurią laikiau likimu. Galbūt tebetikiu tuo. Bet su muzika 
dingo misterija. O tu, būtent tu, Poli Jelmai, buvai kaip 
vinis į karstą. Tas tuščias butas, apie kurį sužinojau, pasi- 
rodė besąs šalia policijos pastato Fitjoje. Gerai, tai buvo 
natūralu, kaip visagalės schemos dalis. Kad paskui ten įvy- 
ko įkaitų drama, visai tuo pat metu kaip ir mano pirmo- 
ji žmogžudystė, ir nukreipė visą žiniasklaidos dėmesį, tai 
irgi natūralu. Viskas derėjo. Bet kai paskui paaiškėjo, kad 
būtent tu buvai mano namuose Algotsmoloje ir kalbėjaisi 
su Lena, kad būtent tu medžioji mane, tada supratau, kad 
mūsų likimai susieti, tavo ir mano. Žinau, kad tu vos nepra- 
radai darbo per tą įkaitų dramą. Žinau, kad tu, visai kaip ir 
aš prieš kelis mėnesius, stovėjai ir žiūrėjai į save veidrody- 
je savo namuose Nošborge ir nieko jame nematei. Žinau, 
kad jautei, kaip išmuša pagrindą tau iš po kojų. Žinau, kad 
kybojai tuščioje erdvėje ir troškai, kad policijos vadovybė 

ant žemės iš savo postų aukštybių. Galbūt netgi galvojai, 
kad norėtum nužudyti juos visus. Argi nesupranti, kokie 
mes panašūs? Mes, paprasti švedai, nuo kurių pabėgo lai- 
kas. Nebėra nieko, kuo tikėjome. Viskas buvo pakeista, o 
mes nesuspėjome sekti posūkiuose, Poli. Mes nusiteikėme 
gyventi statiškame pasaulyje, tai pats švediškiausias bruo- 
žas; su motinos pienu perėmėme mintį, kad visada viskas 
išliks kaip buvę. Mes esame popierius, kuriame rašoma iš 
naujo, nes manoma, kad jis tuščias. Ir, ko gero, taip ir yra. 
Tuščias. 

Joranas Andersonas atsistojo ir kalbėjo toliau: 

— Kitą kartą, kai žiūrėsi į veidrodį, jame matysi mane, 
Poli. Tavyje aš gyvensiu toliau. 

Polis Jelmas sėdėjo ant lovos be žado. Nebuvo ką pasa- 
kyti. Jis nieko negalėjo pasakyti. 

— Atsiprašau, - tarė Joranas Andersonas, - bet turiu už- 
baigti smiginio partiją. 

Iš kišenės išsitraukė metrą ir strėlytę. Ją pasidėjo ant 
stalo priešais save ir nuropojo, vis dar atsukęs ginklą į Jel- 
mą, iki dviejų žmogystų kampe. Nuo stambaus nejudan- 
čio Alfo Rubeno Vingės kūno atmatavo atstumą, padarė 
žymę ant grindų truputį toliau nuo kėdės ir grįžo. Atsi- 
sėdo, padėjo metrą ant stalo ir paėmęs strėlytę pasvėrė ją 
rankoje. 

— Žinai, kaip žaidžia „Penkis šimtus vieną“? - paklausė 
jis. - Eini atgal nuo penkių šimtų vieno iki nulio. Kai kaime 
banke pataikiau į „buliaus akį, man buvo likęs tik vienas 
metimas. Vis dar nebaigiau. O aš niekada nesu palikęs ne- 
baigto žaidimo. Ar žinai, kokia žaidimo pabaiga? 

Jelmas neatsakė. Tik spoksojo. 

Andersonas pakėlė strėlytę. 

- Reikia tiksliai pataikyti į reikalingą skaičių dviguba- 
me žiede, kad liktų nulis. Man kaip tik to reikia. Bet pa- 

prastai žaidimą baigiu daug greičiau nei per keturis mė- 
nesius. 

Jis pakilo ir nuėjo prie žymės ant grindų. 

— Du metrai trisdešimt septyni centimetrai. Tiek pat, 
kiek atmatuodavau svetainėse. 

Jis iškėlė strėlytę prieš Jelmą. Jelmas tiesiog žiūrėjo. 
Anja Parika spoksojo beprotišku žvilgsniu. Net Vingė atsi- 
merkė. Žiūrėjo į strėlytę. 

— Ta pati strėlytė, kurią ištraukiau iš jaučio akies na- 
muose Algotsmoloje vasario penkioliktąją, — paaiškino 
jis. - Metas užbaigti. 

Andersonas iškėlė strėlytę, nusitaikė Alfui Rubenui 
Vingei į pilvą ir sviedė. Strėlytė įsmigo į pilvą. Vingės akys 
išsiplėtė. Per juostą nepasigirdo jokio garso. 

— Dvigubas žiedas, - pareiškė Joranas Andersonas. - 
Pabaiga. Žaidimas baigtas. Gana ilga partija. 

Nuėjo prie Jelmo ir atsitūpė kiek toliau nuo lovos. Pis- 
toletą vis dar nukreipęs į jį. 

— Kai aš žaidžiu, - tarė jis paprastai, - būnu labai su- 
sikaupęs. Kai žaidimas baigiasi, būnu labai atsipalaidavęs. 
Įtampa atslūgsta. Galiu grįžti į kasdienybę su naujomis jė- 
gomis. 

Jelmas vis dar negalėjo išspausti nė garso. 

— O kasdienybė, - kalbėjo Joranas Andersonas, - kas- 
dienybė yra mirtis. Aš norėčiau, kad pagautum mano krin- 
tantį kūną. 

Įsikišo duslintuvą į burną. Jelmas negalėjo pajudėti. 
„Suakmenėjęs įkaitų didvyris“, - spėjo pagalvoti. 

— Pabaiga, - sušvebeldžiavo Joranas Andersonas. 

Šūvis. 

Pokštelėjo garsiau nei turėtų. 

Andersonas griuvo ant Jelmo. Jis pagavo krintantį 
kūną. Pagalvojo, kad ant jo bėgantis kraujas yra jo pa- 
ties. 

Jelmas pažiūrėjo į langą virš Anjos ir Vingės. Visur gu- 
lėjo stiklo šukės. Roletas nuplėštas. Chorchė Čavesas įkišo 
vidun savo juodą makaulę. 

— Į petį, - tarė jis. 

- Ai, - sudejavo Joranas Andersonas. 

Atvyko netgi Gunaras Nybergas. Sėdėjo savo įprastoje vie- 
toje aptvarstyta galva ir atrodė kaip mumija iš seno siaubo 
filmo. Žinoma, jis neturėtų čia būti. 

Bet susirinko visi, pasiruošę atsisveikinti vieni su kitais 
ir grįžti į savo darbovietes Hudingės, Sundsvalio, Getebor- 
go, Vesteroso, Stokholmo, Nakos komisariatuose. Poryt 
prasideda birželis. Vasara išgelbėta. 

Nuotaika labai dviprasmiška. Visi tylūs. 

Janas Olovas Hultinas įėjo pro savo specialias paslap- 
tingąsias duris ir paliko jas praviras. Ten buvo paprastas 
tualetas. 

Misterija dingo, migla išliko. 

Hultinas bumbtelėjo ant stalo storą aplanką, atsisėdo ir 
užsidėjo ant savo didelės nosies skaitymo akinius. 

- Taigi, - prabilo jis. - Pats laikas trumpai apibendrinti 
naktį. Joranas Andersonas gydomas ligoninėje dėl palygin- 
ti nedidelės žaizdos petyje. Alfas Rubenas Vingė gydomas 
toje pačioje ligoninėje dėl taip pat nedidelio sužeidimo į 
storąją žarną. Nieko nuostabaus, kad Anja Parika nukentė- 
jo labiausiai; ji gydoma intensyvios terapijos skyriuje dėl 

sunkaus psichinio šoko. Galime tik tikėtis, kad ji pasveiks. 
Kaip jūs? Poli? 

Jie susižvalgė kiek nustebę. 

— O taip, - atsiliepė Jelmas pavargusiu balsu. — Įkaitų 
ekspertas atsigavo. 

— Gerai, - tarė Hultinas. - Chorche, papasakok, kas nu- 
tiko. 

— Nieko ypatingo, - atsakė Čavesas. - Priėjau prie lan- 
go kairėje nuo durų, kaip buvome sutarę su Poliu. Bet ten 
nebuvo nė mažiausio tarpelio, todėl netrukus aš lėtai ju- 
dėjau toliau iki lango, kur Artas sakė matęs tarpelį. Nuėjau 
ten kaip tik tada, kai Andersonas priėjo prie Jelmo. Tada 
šoviau į petį pagal žinomą pavyzdį. 

— Visiškai prieš taisykles, - įvertino Hultinas santūriu 
balsu, nuėjo prie lentos ir nubrėžė paskutines strėles. Jis 
sukūrė didžiulę diagramą, sudėtingą, asimetrišką schemą. 
Ten buvo visi vardai, visos vietos, visi įvykiai iš šios ilgos, 
įtemptos bylos. 

Hultinas kiek pastovėjo apžiūrinėdamas kūrinį. 

— Abstraktumo grožis, - apibūdino jis ir grįžo prie sta- 
lo. - Ir konkretaus policijos darbo purvas. 

Ir grįžo prie konkrečių dalykų. 

— Taigi taigi, - tarė jis. - Bet kokiu atveju, pamatėme pas- 
kutinį pasikartojimą. Chorchės šūvis pasigirdo aiškiai prieš 
išmušant dvyliktai, tad tyrimas tęsėsi lygiai du mėnesius. 

Visus sutrikdė Sioderstetas: 

— Vadinasi, tyrimas baigtas gegužės dvidešimt devintą- 
ją, tą pačią dieną, kai 1453 metais turkai įžengė į Konstan- 
tinopolį; tai naujųjų laikų pradžios data. 

Jie taip ilgai žiūrėjo į jį, kad galiausiai jis tarsi atsiprašy- 
damas trūktelėjo pečiais. 

- Dėkoju, - santūriai tarė Hultinas. - Na. Trumpas 
paskutinis klausimas mūsų nevietiniams: ar norite važiuoti 
namo)? 

Niekas neatsakė. 

— Tai važiuokite ir mėgaukitės vasara. Paskui grįžtate 
atgal. Jei norite. Miorneris ir generalinis policijos komisa- 
ras, ir neabejotinai keletas kitų, norinčių pasišildyti jūsų 
šlovės spinduliuose, netrukus praneš, kad „A grupė“ pa- 
liekama nuolat dirbti, nors, žinoma, ne su tokiu juokingu 
pavadinimu. 

Buvusios „A grupės“ nariai kvailai spoksojo vieni į ki- 
tus. 

— Galios tokios taisyklės, - kalbėjo Hultinas, pasitaisė 
akinius ant nosies, tyliai perskaitė užrašus ir papurtė galvą. - 
Ketinau perskaityti jums Miornerio pranešimą, bet dabar 
matau, kad jis neįskaitomas. Taigi padarysiu santrauką. Kaip 
žinote, „A grupė“ buvo Valstybės kriminalinės policijos eks- 
perimentas, kad būtų išvengta tokių idiotiškų dalykų, kaip 
"buvo tiriant Palmės nužudymą, kai dirbo per didelės, nuo- 
lat besikeičiančios ir išteklius švaistančios tyrimo grupės; 
o dabar bus sukurtas mažas, kompaktiškas, vieningas bran- 
duolys, pasiruošęs juodai dirbti, su dideliais įgaliojimais, 
leidžiančiais permesti standartinius veiksmus asistentams, 
taip sakant, kad tuo tarpu pati grupė galėtų visą dėmesį su- 
telkti į esmę. Eksperimentas vertinamas šitaip, cituoju be 
jokio noro: „Šiuo momentu ir atsižvelgiant į tuos konteks- 
tus, kurie to pasėkoje, pagal aukščiau pateiktą pastabą, buvo 
įvykdyti iki idealios dabartinio tyrimo baigties ir yra akivaiz- 
džiai patenkinami.“ Kitaip tariant, Miorneris yra velniškai 
patenkintas. „A grupė“ taps nedideliu nuolatiniu Valstybės 
kriminalinės policijos skyriumi, kuris tiesiog dirbs su kietais 
riešutėliais. Šiuo metu atrodo, kad tai bus „tarptautinio po- 
būdžio smurtiniai nusikaltimai“. Ką pasakysite? „Specialusis 
Valstybės kriminalinės policijos darbo su tarptautinio pobū- 
džio smurtiniais nusikaltimais padalinys“ 

— Ar turite kokį gerą butą viename iš centrinių miesto 
rajonų laukinei Suomijos švedų šeimai su penkiais vaikais? 

paklausė Sioderstetas. - Man jau žiauriai nusibodo prakai- 
tuoti sode. 

— Laiko prakaituoti sode nebus labai daug, - atsakė 
Hultinas. - Ar man tai vertinti kaip sioderstetišką „taip“? 

— Žinoma, turiu pakalbėti su šeima, - apsidrausdamas 
pasakė Sioderstetas. 

— Žinoma, - pritarė Hultinas. - Jūs turite porą visiš- 
kai laisvų mėnesių pasikalbėti su šeimomis ir taip toliau. 
Vėl susitiksime rugpjūčio ketvirtąją. Iki tol jūs laisvi, nors, 
žinoma, turite būti pasiekiami Jorano Andersono bylos iki- 
teisminio tyrimo prokurorui. Chorchės išgelbėta gyvybė 
valstybei kainavo daug milijonų. 

Čavesas nusivaipė. Hultinas kalbėjo toliau: 

— Ar kuris nors dabar iš karto atsisako toliau dirbti 
Valstybės kriminalinėje policijoje? Jūs žinote, ką sykį pa- 
sakė vienas vyras: „Kartą ten patekęs, niekada nebeišeisi. 
Išneš puošniame karste. Su antspaudu „Valstybės krimina- 
linė policija“ 

Jelmas nusišypsojo. Niekas nenorėjo atsisakyti dirbti 
toliau. 

— Tada aišku, - tarė Hultinas ir susirinko popierius. 
Malonios vasaros. Jeigu ji dar nesibaigė. 

Jie neryžtingai pakilo ir išėjo vienas paskui kitą. Jelmas 
liko sėdėti, nelabai pajėgdamas pajudėti. Hultinas paėmė 
kempinę, ketindamas paversti savo šedevrą lentoje maža 
dėme ant kempinės. Sudvejojo ir neatsisukdamas tarė: 

- Gal įsimink šitą schemą ir pakeisk ja Švedijos žemė- 
lapį savo atlase. 

Jelmas žiūrėjo į neaprėpiamą rodyklių, langelių ir rai- 
džių rezginį. Ten buvo viskas. Visiškai beprotiškas ir vi- 
siškai logiškas žemėlapis šalies, kuri sudužusi stovi savo 
mąstymo šukėse. Nesuvokiamai išsidėsčiusios sąsajos tarp 
kūno dalių, kurias tampo mirties traukuliai. Nervų sistema, 


apnuodyta pinigų narkotikais. Siaubinga dvasinio pasilei- 
dimo ir kultūrinio fasado diagrama. 

Pagalvojo ir tyliai nusijuokė. 

Hultinas suraukė antakius ir pasakė: 

— Laikas nuo mūsų pabėgo, Poli. 

— Gali būti, - pritarė Jelmas. - Bet aš nesu tvirtai įsiti- 
kinęs. 

Abu kurį laiką tylėjo ir žiūrėjo į schemą, kol ji visiems 
laikams įsitvirtino jųdviejų atmintyje. Kai Hultinas galiau- 
siai pavertė ją nedidele mėlyna dėme ant kempinės, ji jau 
buvo užsifiksavusi jų tinklainėje. 

— Ačiū už gerą vadovavimą, - padėkojo Jelmas ir ištiesė 
ranką. 

Hultinas paspaudė ją, atrodė niūrus. 

— Tu šiek tiek sutrikęs, Poli, - pasakė jis. - Bet tikriau- 
siai gali tapti neblogu policininku. 

Hultinas grįžo į savo slaptą namelį. Jelmas žiūrėjo jam 
pavymui. Prieš pat uždarydamas duris Hultinas santūriu 
balsu tarė: 

— Šlapimo nelaikymas. 

Jelmas ilgai žiūrėjo į tą pusę ir galvojo apie futbolą. Kie- 
tas vidurio gynėjas su sauskelnėmis. 

Išėjo į koridorių ir iš eilės užsuko į visus kabinetus. Kiek- 
viename buvo langas, per stiklą sraunia srove tekėjo lietus. 
Matyt, vasara per daug ankstyva. O gal ji jau baigėsi. 

Pirmame kabinete sėdėjo Sioderstetas su Norlanderiu 
ir taikiai šnekučiavosi. Senasis nepalankumas buvo jei ne 
visai, tai bent laikinai pamirštas. | 

— Aš dingstu, - pasakė Jelmas. - Geros vasaros. 

- Eik ramybėje, - tarė Vigas Norlanderis iškeldamas 
stigmatizuotas rankas. | 

— Užsuk šią vasarą į Vesterosą, - pasiūlė Artas Sioders- 
tetas. - Mes įrašyti telefonų abonentų knygoje. 

— Kodėl gi ne? - tarė Jelmas ir pamojavo. 

Iš kito kabineto neįgaliųjų vežimėliu išvažiavo Gunaras 
Nybergas. Atrodė groteskiškai - didžiulė mumija, spau- 
džianti į šonus vežimėlio rankenas. 

- Juoktis leidžiama, - mumijos balsu sušvokštė Nyber- 
gas. 

Jelmas tą ir padarė. Riedėdamas koridoriumi Nybergas 
švokštė toliau: 

— Apačioje manęs laukia automobilis. 

— Pasistenk susilaikyti jo nepuolęs! - šūktelėjo Jelmas 
jam pavymui. Nybergas atsuko už nugaros sveikąją ranką ir 
parodė jam pirštą. 

Jelmas įžengė pas Kerstiną. Ji kaip tik dėjo ragelį. 

— Skambino Lena Lundberg, - tarė ramiai. - Galjuodu 
kaip nors gali išsiaiškinti tarpusavyje. Aš negaliu. 

— Ar ji gimdys? 

— Atrodo... Kaip pasakyti savo vaikui, kad jo tėvas yra 
serijinis žudikas? 

— Galbūt jis galės pats pasakyti... 

- Jei gyvens taip ilgai, - pasakė Kerstina ir išsiblaškiu- 
si ėmė kraustyti savo stalčių. - Nepamiršk, kad jis nužudė 
rusų mafiozą. 

— Ne, to nepamiršiu. 

Jelmas stebėjo, kaip keičiasi jos elgesys. Tai kėlė susi- 
žavėjimą. 

— Ką darysime dabar? - paklausė jis galiausiai. 
bus tamsių akių žvilgsnis. 

— Nežinau, - atsakė ji. - Kaip manai? 

— Aš taip pat nežinau. Pamiršau, koks kasdienybės sko- 
nis. Viską, ką darėme, darėme apimti keisto nerimo. Kas 
bus, kai išeisime iš šito uždaro kabineto? Aš nežinau. Ten 
kitas pasaulis, o mes būsime kiti žmonės. Dabar mano gy- 
venime tam tikra sumaištis. 

Ji nenuleido nuo jo žvilgsnio. 

— Ar tai suprasti kaip „ne“? - paklausė. 

Jis gūžtelėjo pečiais. 

— Galbūt. Galbūt man tavęs siaubingai reikės. Jausmas 
beveik toks. 

— Gerai, man dabar bet kokiu atveju reikia į Geteborgą 
sutvarkyti daugybės reikalų. Paskambinsiu tau, kai grįšiu. 

— Paskambink man prieš grįždama, - paprašė jis. 

Jie pasibučiavo. Nepajėgė atsiplėšti vienas nuo kito. 

— Galbūt mano lape vis dar yra ženklai, - pasakė jis 
išeidamas. - Nepaisant to, kad ant jų visą laiką užrašoma 
kažkas kito. 

Ji papurtė galvą ir parodė į jo skruostą. 

— Siandien dėmė panaši į širdį. 

Jis įėjo į savo kabinetą. Jį pasitiko nuostabus ką tik su- 
maltos, ką tik išvirtos kolumbietiškos kavos kvapas. 

— Ar spėsi išgerti paskutinį puodelį? - paklausė Čave- 
sas. 

— Kodėl paskutinį? - klausimu atsakė Jelmas sėsdama- 
sis. - Aš nupirkau kavos malūnėlį ir dėžių dėžes pupelių. 

— Juodagalvių kavos, - nusišaipė Čavesas. 

— O kaipgi, - atsakė Jelmas. - O aš pats pradedu žilti. 

Abu nusijuokė. Iš visko ir iš nieko. 


* 


Jelmas turėjo dar porą nedidelių reikalų prieš atiduo- 
damas tarnybinį automobilį. Nuvažiavo į Miško kapines ir, 
stovėdamas lietuje, pro tarpą tarp dviejų medžių stebėjo 
Driteros Frakulos laidotuves. Žmona garsiai ir nevaldomai 
raudojo, o jis jautėsi kaip niekšas. Įsikibę jos juodo sijo- 
no laikėsi maži juodai aprengti vaikai. Visa kolona taip pat 
juodai apsirengusių Kosovo albanų lydėjo Frakulą per liūtį 
į paskutinio poilsio vietą. 

Stovėdamas savo patetiškoje slėptuvėje Jelmas pagalvo- 
jo, kiek žmonių ateitų į jo laidotuves. „Galbūt Cila kelioms 
minutėms pamirštų ją ištikusią krizę“, - vaikiškai pagalvojo 
jis. 

Joranas Andersonas gyvas, Dritera Frakula miręs. 

Keletą sekundžių pamąstė apie teisingumą. Paskui iš- 
važiavo į Meštą. 

Rogeris Palmbergas atidarė duris nuotolinio valdymo 
mechanizmu. Sėdėjo savo vežimėlyje ir atrodė kaip mėgė- 
jiškas kūno dalių junginys. Polis lyg ir pastebėjo neryškiai 
šmėkštelėjant šypseną. 

— Ar dabar jau aišku? - paklausė Palmbergas per elek- 
troninį kalbos aparatą. 

— Dabar jau aišku, - atsakė Polis Jelmas ir papasako- 
jo visą istoriją nuo pradžios iki pabaigos. Prireikė poros 
valandų. Palmbergas visą laiką įdėmiai klausėsi ir kartais 
įterpdavo gudrų klausimą, kai pastebėdavo mąstymo spra- 
gą arba netiksliai atpasakotą vietą. Tokių buvo daug. 

— Po velnių, - tarė elektroninis balsas, kai Jelmas baigė 
pasakoti. - Skamba beveik taip, lyg būtum pats sukūręs šitą 
istoriją. 

— Aš pažvelgiau sau į širdį, - pasakė Jelmas ir nusijuo- 
kė. 

Tada jie apie valandą klausėsi Telonijaus Monko, ir 
Palmbergas atkreipė Jelmo dėmesį į kai kuriuos naujus 
„Misterioso“ niuansus. | 

Paskui Jelmas parvažiavo į policiją, paliko tarnybinį au- 
tomobilį ir metro grįžo namo į Nošborgą. Traukinių stoty- 
je iš kiekvieno mažiausio stovo su vakariniais laikraščiais 
rėkte rėkė viena už kitą ryškesnės antraštės. 

„Galingųjų žudikas sugautas! Imigrantų kilmės polici- 
ninkas šiąnakt tapo įkaitų dramos didvyriu!“ 

Jelmas garsiai nusijuokė perone, sausakimšame sku- 
bančių žmonių. 

„Pasikeitėme vaidmenimis“, - pagalvojo jis ir įlipo į 
traukinį. 

Atsisėdo šalia nedidelės grupelės keleivių, matyt, ben- 
dradarbių, norėdamas pasiklausyti, ar jie kalba apie žmog- 
žudystes. 

Jie daugiausia šnekėjosi apie darbą nedidelėje siuntų 
firmoje, kas ką daręs su vadovu, apie pakeltus ir nepakeltus 
atlyginimus ir apie tuos, kurie apsijuokę įvairiose situacijo- 
se. Galingųjų žmogžudystės tyrimo išaiškinimą paminėjo 
tik vieną kartą. Jie buvo nusivylę. Manę, kad tai tarptau- 
tinis sąmokslas, o čia tik išprotėjęs banko tarnautojas iš 
Smolando. Jie buvo įsitikinę, kad policija suklydusi. Kaž- 
kur slepiasi tikrieji nusikaltėliai. 

„Galbūt“, - pagalvojo Polis Jelmas ir užmigo. 

Buvo vėlyvas vakaras. Jelmas spoksojo pro savo kotedžo 
langą Nošborge. Lietus tebepylė. Pavasaris, regis, aplenkė 
Švediją. Dar net ne birželis, o oras toks rudeniškas. 

Nepaisydami to, vaikai savaitgaliui išvažiuos į vasarna- 
mį Dalarėje. Pas Cilą. O jis visai neturi kur važiuoti. Jį už- 
valdė vienišumo jausmas. 

Dabar atrodė taip neįprasta tiesiog vaikštinėti po na- 
mus. O būti namuose ir negirdėti Cilos buvo dvigubai ne- 
įprasta. Polis du mėnesius išsėdėjo uždarame kabinete ir 
jam buvo sunku iš ten išeiti. Abejojo, ar kada nors pavyks 
visu šimtu procentų. 

Jam trūko Kerstinos. Ir trūko Cilos. 

Jis išgėrė skardinę stipraus alaus ir pabandė galvoti apie 
ilgas ilgas atostogas. Kartais atrodydavo, kad atostogos žio- 
jės kaip baisi tuštuma. Vos per parą teko persiorientuoti 
nuo maksimalaus aktyvumo iki visiško pasyvumo. Sudė- 
tinga permaina. | 

O gal atostogos neprivalo būti tokios pasyvios kaip vi- 
sada? Gal galima užsiimti kuo nors kitu? Be to, jis beveik 
ėmė jaustis apleistas. Su tuo susitaikyti irgi reikia laiko. 

Polis ištuštino skardinę ir nuėjo į tualetą. Stovėjo ir 
šlapinosi visiškoje tamsoje — ilgai, ilgai. Taip stovint ir iš 
klozeto kylant šlapimo dvokui, aplink jį ėmė ryškėti vonios 
kambario kontūrai. Pamatė save veidrodyje, vos šviesesnė 
juosta aplink tamsulį. „Kaip šalmas, - pagalvojo jis. - Ap- 
sauginis šalmas.“ 

Laukė, kol iš tamsos pasirodė veidas. Bijojo, ką pamatys. 
Bet tai, ką pamatė, buvo ne erinijos, ne Joranas Anderso- 
nas, o veidas kaip veidas, tiesi nosis, siauros lūpos, ne visai 
šviesūs trumpai kirpti plaukai, marškinėliai. Ir keletas žilų 
plaukų. Dar raudona dėmė ant skruosto. Šalmas išnyko. 

Jis švelniai perbraukė per dėmę. Anksčiau, stovėdamas 
prieš veidrodį, galvodavo: jokių ypatingų požymių, apskri- 
tai jokių požymių. Dabar vieną turės. Pirmą kartą nejautė 
jokios neapykantos šiam trūkumui, iš viso jokios neapy- 
kantos. „Išskirtinis požymis“, - pagalvojo jis. 

Vieną akimirką jam tikrai atrodė, kad dėmė panaši į 
širdį. 

Šiaip ar taip, jis matė save patį, o ne Joraną Andersoną. 
Ir akimirką jam tikrai patiko tai, ką matė. 

Užmerkė akis ir staiga išvydo beribę tamsą. 

Iš jos artėjo susikaupęs dviejų mėnesių nuovargis. Jel- 
mas pirmą kartą per du mėnesius jam nesipriešino. 

Pagalvojo apie Joraną Andersoną, apie trapią ribą tarp 
jų ir kaip lengva ją peržengti ir niekada nebegalėti sugrįžti. 
Mintys kilo iš sielos gelmių toje beribėje, visa apimančioje 
tamsoje. Bet jo paties ten nebuvo. Ne visai. 

Tada sučirškė durų skambutis, trumpas, aiškus signa- 
las. Polis iš karto suprato, kas tai. 

Kai atidarė duris, ji stovėjo lietuje. Žvilgsnis toks pat 
kaip tą kartą virtuvėje. Ir aną kartą ant liepto. Galutinai ap- 
leisto žmogaus. Be galo vienišas. Bet taip pat žymiai ryžtin- 
gesnis užjo. 

Įleido ją tylomis. Ji taip pat nepratarė nė žodžio. Dre- 
bėjo. Polis nuvedė ją prie sofos ir įpylė taurę viskio. Ranka 
virpėjo, kai kėlė ją prie lūpų. 

Polis stebėjo jos smulkų, stiprybės kupiną veidą silpno- 
je šviesoje. Juto, kad šviesa sumirgėjo, buvo beišnykstanti. 
Mažulytė gyvybės liepsna. Paklojo jai ant sofos, o pats nuė- 
jo į miegamąjį. Viskas turės palaukti. Pagaliau yra rytojus. 

Ant naktinio stalelio pasidėjo savo ausinuką, įdėjo gar- 
sajuostę, griuvo ant nepaklotos lovos ir sekundę prisiminė 
milijonus erkių, su kuriomis gyvena. „Kiekvienas žmogus 
kaip pasaulis“, - pagalvojo mieguistai, įspraudė ausines į 
ausis ir paleido garsajuostę. 

Kai pianinas pradėjo savo tingią kelionę aukštyn ir že- 
myn, pirmyn ir atgal, ji įėjo į kambarį. Atsigulė šalia, ir jis 
patys. Jų pasauliai taip beviltiškai atskirti. Krūtine juto jos 
kvėpavimą, girdėjo, kaip saksofonas prisijungia prie piani- 
no. 

Misterija dingo, bet migla išliko. 

Misterioso. 

Bendra kelionė baigėsi. Saksofonas pradėjo savo klajo- 
nes. 

„Šitoje muzikoje visko tiek daug“, - užmigdamas pagal- 
vojo jis. Juto, kad kažkur šalimais alsuoja pasaulis. Galbūt 
laikas įtraukti jo kvapo. 

Šviesa užgesinta. 

Jis pasiekė nulinį tašką. 

Liko tik užbaigti. 


366 


Arne Dahl! 
Misterioso 


Iš švedų kalbos vertė 
Virginija Jurgaitytė 


Redaktorė 
Dalia Kižlienė 


Viršelio dailininkas 
Zigmantas Butautis 


Maketavo 
Eglė Jurkūnaitė 


2011-03-31 
Tiražas 2 000 egz. Užsakymo Nr. 1315 


Išleido UAB „Baltų lankų“ leidyba 
Kęstučio g. 10, LT-08116 Vilnius 
leidykla (Dbaltoslankos.lt 
www.baltoslankos.lt 


Spausdino UAB BALTO print / Logotipas 
Utenos g. 41A, LT-08217 Vilnius 
infoDlogotipas.lt 
www.logotipas.lt 


Stokholmas apimtas panikos — keistu būdu žudomi įtakingiau- 
si verslininkai. Zudikas savo aukas užklumpa jų pačių namuo- 
se ir paleidžia du šūvius į galvą skambant legendinio džiazo 
muzikanto Thelonijaus Monko kompozicijai „Misterioso“. 
Šiems nusikaltimams tirti Valstybės kriminalinėje policijoje 
eg ypač slapta „A grupė“ — sutelkiami išradingiausi 

vedijos, ir ne tik, policininkai, jiems suteikiami neriboti įga- 
liojimai. Vedami išlavintos intuicijos ir aštraus proto jie ima 
veikti. Tarp jų - Polis Jelmas, ankstesniame darbe vos nenuša- 
lintas nuo pareigų už... didvyriškumą. Jo santykiai su žmona 
prastėja, o „A grupėje“ yra viena moteris... 


Arne's Dahlio slapyvardžiu geriausius detektyvus Švedijoje 
rašo literatūros mokslų daktaras Janas Arnaldas (g. 1963). Jis 
puikiai išmano literatūrą ir tikrai žino, kas jaudina labiausiai, 
kaip suregzti intrigą, kada ją pradėti narplioti ir kaip skaityto- 
jui neleisti nuobodžiauti. 


Arne Dahlis — vienintelis skandinavų detektyvų autorius, 
pelnęs prestižiškiausius šio žanro apdovanojimus: Danų de- 
tektyvų autorių akademijos apdovanojimą (Palle Rosenkrantz 
Prisen) 2004 m. ir Vokietijos detektyvo prizą (Deutscher Krimi 


Preis) 2005 ir 2006 m. 


Tarp Europos detektyvo žanro autorių jis itin meistriškai anali- 
zuoja, kaip elgiasi sudėtingose situacijose atsidūrę žmonės. 

